
รูปภาพหนังสือรวมสาระน่ารู้ เกี่ยวกับกฎหมายปกครองและศาลปกครอง พื้นปกเป็นสีฟ้า ด้านบนปกข้อความว่า รวมสาระน่ารู้เกี่ยวกับกฎหมายปกครองและศาลปกครอง ถัดลงมา คู่มือประชาชน เรื่อง ข้อควรรู้เกี่ยวกับสิทธิ เสรีภาพ และหน้าที่ของประชาชน ศาลปกครองกับกระบวนการยุติธรรมทางปกครอง เกร็ดความรู้เกี่ยวกับศาลปกครอง รู้จักกับศาลปกครอง ความเป็นมาการคัดเลือกตุลาการศาลปกครอง ถัดลงมา รวบรวมโดย สำนักวิจัยและวิชาการ สำนักงานศาลปกครอง เอกสารเพื่อใช้ในโครงการโรงเรียนนำร่อง ตามโครงการเรียนรู้เกี่ยวกับกฎหมายปกครองและศาลปกครอง


รวมสาระน่ารู้ เกี่ยวกับกฎหมายปกครองและศาลปกครอง


สำนักงานศาลปกครอง สำนักหอสมุดกฎหมายมหาชน ขอเสนอ

หนังสือ Daisy แบบ Fulltex

หนังสือคู่มือประชาชน
เรื่อง ข้อควรรู้เกี่ยวกับสิทธิ เสรีภาพ 
และหน้าที่ของประชาชน




โดย ดร. ชาญชัย แสวงศักดิ์

	ตอนที่ ๑ 
สิทธิ เสรีภาพ และหน้าที่ของประชาชน ตามรัฐธรรมนูญ
แห่งราชอาณาจักรไทย

	รัฐธรรมนูญแห่งราชอาณาจักรไทย พุทธศักราช ๒๕๔๐ มีบทบัญญัติต่าง ๆ ที่เป็นการวางหลักเกณฑ์ ในการปกครองประเทศ รวมทั้งบทบัญญัติเกี่ยวกับสิทธิ เสรีภาพ และหน้าที่ต่าง ๆ ของประชาชนไว้หลายประการ ซึ่งบทบัญญัติที่ควรรู้เกี่ยวกับสิทธิเสรีภาพและหน้าที่ของประชาชน มีดังนี้

	๑. สาระสำคัญของสิทธิเสรีภาพและหน้าที่

	ตามรัฐธรรมนูญแห่งราชอาณาจักรไทย พุทธศักราช ๒๕๔๐ ได้วาง หลักเกณฑ์เกี่ยวกับสิทธิ เสรีภาพและหน้าที่ที่ประชาชนจะพึงมีในแต่ละเรื่องไว้ ดังนี้

	๑.๑ สาระสำคัญของสิทธิ

	สิทธิของประชาชนที่ได้รับการรับรองและคุ้มครอง ตามรัฐธรรมนูญแห่งราชอาณาจักรไทยฉบับนี้ อาจแยกออกได้ ดังนี้คือ

	(๑) “ศักดิ์ศรีความเป็นมนุษย์” คือ ห้ามปฏิบัติต่อมนุษย์เยี่ยงสัตว์ หรือทาส (มาตรา ๔) นั้น ได้รับการรับรองและคุ้มครอง ซึ่งองค์กรของรัฐทุกองค์กรต้องใช้อำนาจ โดยคำนึงถึงศักดิ์ศรีความเป็นมนุษย์ (มาตรา ๒๖) และบุคคล ทุกคนย่อมยกเรื่องศักดิ์ศรีความเป็นมนุษย์ขึ้นเป็นข้ออ้างได้ (มาตรา ๒๘)

	(๒) การมีส่วนใน “อำนาจอธิปไตย” ในฐานะที่เป็นชนชาวไทย(มาตรา ๓) ในการนี้มีสิทธิที่จะ

	(ก) เป็นผู้ “มีสิทธิเลือกตั้ง” เมื่อมีคุณสมบัติครบถ้วนและไม่มีลีกษณะต้องห้าม ตามที่รัฐธรรมนูญและกฎหมายประกอบรัฐธรรมนูญ ว่าด้วยการเลือกตั้งสมาชิกสภาผู้แทนราษฎรและสมาชิกวุฒิสภา กำหนด (มาตรา ๑๐๕และมาตรา ๑๐๖)

	(ข) “ลงคะแนนเสียงเลือกตั้ง” ดังนี้- สมาชิกสภาผู้แทนราษฎรแบบแบ่งเขตเลือกตั้งเขตละ ๑ คน “ใช้สิทธิเลือกได้ ๑ คน” (มาตรา ๑๐๒)

	- สมาชิกสภาผู้แทนราษฎรแบบบัญชีรายชื่อ (Party list) “ใช้สิทธิเลือกได้ ๑ บัญชีรายชื่อ” (มาตรา ๙๙)

	- สมาชิกวุฒิสภา“ใช้สิทธิเลือกได้ ๑ คน”(มาตรา ๑๒๓)

	(ค) เป็นผู้ “มีสิทธิสมัครรับเลือกตั้ง” สมาชิกสภาผู้แทนราษฎรเมื่อมีคุณสมบัติครบถ้วนและไม่มีลักษณะต้องห้าม ตามที่รัฐธรรมนูญและกฎหมายประกอบรัฐธรรมนูญ ว่าด้วยการเลือกตั้งสมาชิกสภาผู้แทนราษฎรและสมาชิกวุฒิสภากำหนด (มาตรา ๑๐๗และมาตรา ๑๐๙)

	(ง) เป็นผู้ “มีสิทธิสมัครรับเลือกตั้ง” สมาชิกวุฒิสภา เมื่อมีคุณสมบัติครบถ้วนและไม่มีลักษณะต้องห้าม ตามที่รัฐธรรมนูญและกฎหมายประกอบรัฐธรรมนูญ ว่าด้วยการเลือกตั้งสมาชิกสภาผู้แทนราษฎรและสมาชิกวุฒิสภากำหนด (มาตรา ๑๒๕ และมาตรา ๑๒๖)

		(จ) “ออกเสียงประชามติ” ในฐานะผู้มีสิทธิเลือกตั้ง เพื่อให้คำปรึกษาแก่คณะรัฐมนตรีว่า จะให้ความเห็นชอบหรือไม่เห็นชอบในเรื่องใดเรื่องหนึ่ง ที่อาจกระทบถึงผลประโยชน์ได้เสียของประเทศชาติหรือประชาชน ซึ่งต้องเป็นไปตามกฎหมายประกอบรัฐธรรมนูญ ว่าด้วยการออกเสียงประชามติ (มาตรา ๒๑๔)

	(๓) สิทธิในฐานะที่เป็นผู้มีสิทธิเลือกตั้งจำนวนไม่น้อยกว่า ๕๐,๐๐๐ คน ที่จะ

		(ก) “เข้าชื่อร้องขอต่อประธานรัฐสภาเพื่อให้รัฐสภาพิจารณากฎหมาย” ตามที่กำหนดในหมวด ๓ และหมวด ๕ ของรัฐธรรมนูญนี้ โดยต้องทำเป็นร่างพระราชบัญญัติเสนอไปด้วย และต้องทำตามหลักเกณฑ์และวิธีการที่กฎหมายบัญญัติ (มาตรา ๑๗๐)

		(ข) เข้าชื่อร้องขอต่อประธานวุฒิสภาเพื่อให้วุฒิสภามีมติให้ “ถอดถอนบุคคลออกจากตำแหน่ง”๑ ซึ่งต้องเป็นไปตามกฎหมายประกอบรัฐธรรมนูญ ว่าด้วยการป้องกันและปราบปรามการทุจริต (มาตรา ๓๐๔)

	(๔) “ความเท่าเทียมกัน” ของทุกคน โดย

		(ก) ไม่ให้นำเอาเหล่ากำเนิด เพศ หรือศาสนามาเป็นเครื่องแบ่งแยก หรือสร้างความแตกต่าง (มาตรา ๕)

		(ข) รับรองความเท่าเทียมระหว่างหญิงและชาย โดยให้มีความเสมอกันในกฎหมายและได้รับความคุ้มครองตามกฎหมายเท่าเทียมกัน (มาตรา ๓๐)

		(ค) ห้ามไม่ให้มีการเลือกปฏิบัติโดยไม่เป็นธรรมต่อบุคคลใด ๆ โดยอ้างสาเหตุในเรื่องของความแตกต่างในเรื่องถิ่นกำเนิด เชื้อชาติ ภาษา เพศ อายุ สภาพทางกายหรือสุขภาพ สถานะของบุคคล ฐานะทางเศรษฐกิจหรือสังคม ความเชื่อทางศาสนา การศึกษาอบรมหรือความคิดเห็นทางการเมืองอันไม่ขัดต่อ บทบัญญัติแห่งรัฐธรรมูญ (มาตรา ๓๐)

	(๕) สิทธิใน “ครอบครัว เกีรติยศ ชื่อเสียง และความเป็นอยู่ส่วนตัว” ได้รับการรับรองและคุ้มครองและห้ามมิให้มีการกล่าว หรือไขข่าวแพร่หลายซึ่งข้อความหรือภาพ ไม่ว่าด้วยวิธีใดไปยังสาธารณชน อันเป็นการละเมิด หรือกระทบถึงสิทธิดังกล่าว (มาตรา ๓๔)

	(๖) “การได้รับการศึกษาขั้นพื้นฐานไม่น้อยกว่า ๑๒ ปี โดยไม่เสียค่าใช้จ่าย” และต้องมีการจัดให้อย่างทั่วถึงด้วย (มาตรา ๔๓)

	(๗) สิทธิในฐานะที่รวมกันเป็นชุมชนท้องถิ่นดั้งเดิมที่จะ “อนุรักษ์หรือฟื้นฟูจารีตประเพณีภูมิปัญญาท้องถิ่น ศิลปะหรือวัฒนธรรมอันดีของท้องถิ่นและ ของชาติ” และสิทธิที่จะมีส่วนร่วมใน “การจัดการ การบำรุงรักษา และการใช้ประโยชน์จากทรัพยากรธรรมชาติและสิ่งแวดล้อมอย่างสมดุลและยั่งยืน” ซึ่งต้องเป็นไปตามที่กฎหมายบัญญัติ (มาตรา ๔๖)

	(๘) สิทธิใน “ทรัพย์สิน” ได้รับการรับรองและคุ้มครอง แต่ขอบเขตแห่งสิทธิและการจำกัดการใช้สิทธิดังกล่าวนี้เป็นไปตามที่กฎหมายบัญญัติ นอกจากนั้น สิทธิใน “การสืบมรดก” ก็ได้รับการรับรองและคุ้มครองแต่สิทธิในการสืบมรดกนั้น ป็นไปตามที่กฎหมายบัญญัติ (มาตรา ๔๘)

_______________________________๑ ตำแหน่งที่อาจถูกเข้าชื่อถอดถอนได้ ได้แก่ นายกรัฐมนตรี รัฐมนตรี สมาชิกสภาผู้แทนราษฎร สมาชิกวุฒิสภา ประธานศาลฎีกา ประธานศาลรัฐธรรมนูญ ประธานศาลปกครองสูงสุด อัยการสูงสุด กรรมการการเลือกตั้ง ผู้ตรวจการแผ่นดินของรัฐสภา ตุลาการศาลรัฐธรรมนูญ กรรมการตรวจเงินแผ่นดิน ผู้พิพากษาหรือตุลาการ พนักงานอัยการ หรือผู้ดำรงตำแหน่งระดับสูงอื่น

	ขอบเขตของสิทธิในทรัพย์สินนี้ต้องอยู่ภายใต้เงื่อนไขประการหนึ่ง ตามรัฐธรรมนูญแห่งราชอาณาจักรไทย (มาตรา ๔๙) คือ อาจถูก “เวนคืนอสังหาริมทรัพย์” ได้ ซึ่งการเวนคืนอสังหาริมทรัพย์นี้จะกระทำได้ภายใต้เงื่อนไข ดังนี้

		(ก) ต้องเป็นการเวนคืนเฉพาะ “เพื่อการตามที่บัญญัติไว้ในรัฐธรรมนูญ” คือเพื่อการอันเป็นสาธารณูปโภค การอันจำเป็นในการป้องกันประเทศ การได้มาซึ่ง ทรัพยากรธรรมชาติ การผังเมือง การส่งเสริมและการรักษาคุณภาพสิ่งแวดล้อม การพัฒนาการเกษตรหรือการอุตสาหกรรม การปฏิรูปที่ดิน หรือเพื่อประโยชน์สาธารณะอย่างอื่น

		(ข) ต้องมีการ “ออกกฎหมาย” เพื่อเวนคืนอสังหาริมทรัพย์ และ

		(ค) ต้องชดใช้ “ค่าทดแทน” ที่เป็นธรรมในเวลาอันควรแก่เจ้าของ หรือผู้ทรงสิทธิที่ได้รับความเสียหายในการเวนคืนนั้น

	(๙) สิทธิที่จะได้รับความคุ้มครองว่าจะไม่มี “การเกณฑ์แรงงาน” โดยมีข้อยกเว้นที่อาจถูกเกณฑ์แรงงานได้ถ้ามีกฎหมายบัญญัติไว้ แต่กฎหมายนั้นต้องเป็นไปเพื่อประโยชน์ในการป้องปัดภัยพิบัติสาธารณะ อันมีมาเป็นการฉุกเฉินหรือโดยอาศัยอำนาจตามกฎหมายที่ให้กระทำได้ ในระหว่างเวลาที่ประเทศอยู่ในภาวะสงครามหรือการรบ หรือในระหว่างเวลาที่มีประกาศสถานการณ์ฉุกเฉิน หรือประกาศใช้กฎอัยการศึก (มาตรา ๕๑)

	(๑๐) สิทธิใน “การรับบริการทางสาธารณสุขที่ได้มาตรฐานทั่วถึง และมีประสิทธิภาพ” ที่เท่าเทียมกัน สิทธิที่จะได้รับ “การป้องกันและขจัดโรคติดต่ออันตรายโดยไม่คิดมูลค่าและทันต่อเหตุการณ์” และถ้าเป็น “ผู้ยากไร้” ก็มีสิทธิได้รับการรักษาพยาบาลจากสถานบริการสาธารณสุขของรัฐ โดยไม่เสียค่าใช้จ่าย แต่สิทธิดังกล่าวนี้ต้องเป็นไปตามที่กฎหมายบัญญัติ (มาตรา ๕๒)

	(๑๑) สิทธิของ “เด็ก เยาวชน และบุคคลในครอบครัว” ที่จะได้รับความคุ้มครองจากการใช้ความรุนแรง และการปฏิบัติอันไม่เป็นธรรม และสิทธิของเด็กและเยาวชนซึ่งไม่มีผู้ดูแล ที่จะได้รับการเลี้ยงดูและการศึกษาอบรมจากรัฐ แต่สิทธิดังกล่าวนี้ต้องเป็นไปตามที่กฎหมายบัญญัติ (มาตรา ๕๓)

	(๑๒) สิทธิของ “ผู้มีอายุเกิน ๖๐ ปีบริบูรณ์ และไม่มีรายได้เพียงพอ แก่การยังชีพ” ที่จะได้รับความช่วยเหลือจากรัฐ แต่สิทธิดังกล่าวนี้ต้องเป็นไปตามที่กฎหมายบัญญัติ (มาตรา ๕๔)

	(๑๓) สิทธิของ “ผู้พิการหรือทุพพลภาพ” ที่จะได้รับสิ่งอำนวยความสะดวกอันเป็นสาธารณะ และความช่วยเหลืออื่นจากรัฐ แต่สิทธิดังกล่าวนี้ต้องเป็นไปตามที่กฎหมายบัญญัติ (มาตรา ๕๕)

	(๑๔) สิทธิที่จะ

		(ก) “มีส่วนร่วมกับรัฐและชุมชน” ในการบำรุงรักษาและการได้ประโยชน์จากทรัพยากรธรรมชาติ และความหลากหลายทางชีวภาพและในการคุ้มครอง ส่งเสริมและรักษาคุณภาพสิ่งแวดล้อม เพื่อให้ดำรงชีพอยู่ได้อย่างปกติและต่อเนื่อง ในสิ่งแวดล้อมที่จะไม่ก่อให้เกิดอันตรายต่อสุขภาพอนามัย สวัสดิภาพหรือคุณภาพชีวิตของตน ซึ่งต้องเป็นไปตามที่กฎหมายบัญญัติ

		(ข) ได้รับการจัดให้มี “การศึกษาและประเมิณผลกระทบ ต่อคุณภาพสิ่งแวดล้อม” รวมทั้งการให้ “องค์การอิสระให้ความเห็นประกอบ” ก่อนมีการดำเนินโครงการหรือกิจกรรมที่อาจก่อให้เกิดผลกระทบอย่างรุนแรง ต่อคุณภาพสิ่งแวดล้อมซึ่งต้องเป็นไปตามที่กฎหมายบัญญัติ

		(ค) “ฟ้อง” หน่วยราชการ หน่วยงานของรัฐ รัฐวิสาหกิจ ราชการส่วนท้องถิ่นหรือองค์กรอื่นของรัฐ เพื่อให้ปฏิบัติหน้าที่ตามข้อนี้ (มาตรา ๕๖)

	(๑๕) สิทธิในฐานะที่เป็น “ผู้บริโภค” ที่จะได้รับความคุ้มครอง ตามที่กฎหมายบัญญัติซึ่งตามกฎหมายดังกล่าว ต้องให้มีองค์การอิสระซึ่งประกอบด้วยตัวแทนผู้บริโภค เพื่อทำหน้าที่ให้ความเห็นในการออกกฎหมาย กฎ และข้อบังคับและให้ความเห็นในการกำหนดมาตรการต่าง ๆ เพื่อคุ้มครองผู้บริโภค (มาตรา ๕๗)

	(๑๖) สิทธิและเสรีภาพในฐานะที่เป็น “ทหาร ตำรวจ ข้าราชการ เจ้าหน้าที่อื่นของรัฐ พนักงานส่วนท้องถิ่น และพนักงานหรือลูกจ้างขององค์การ ของรัฐ” ซึ่งจะมีสิทธิและเสรีภาพเช่นเดียวกับบุคคลทั่วไป แต่มีข้อยกเว้นว่าสิทธิและเสรีภาพดังกล่าวอาจถูกจำกัดได้ในกฎหมาย กฎ หรือข้อบังคับที่ออกโดย อาศัยอำนาจตามบทบัญญัติแห่งกฎหมาย และเฉพาะในส่วนที่เกี่ยวกับการเมือง สมรรถภาพ วินัย หรือจรรยาบรรณ (มาตรา ๖๔)

	(๑๗) “ได้รับทราบข้อมูลหรือข่าวสาธารณะ” ที่อยู่ในความครอบครอง ของหน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่น แต่มีข้อยกเว้นว่าสิทธินี้อาจถูกจำกัดได้ตามกฎหมายถ้าปรากฏว่า การเปิดเผยข้อมูลนั้น จะกระทบต่อความมั่นคงของรัฐ ความปลอดภัยของประชาชนหรือส่วนได้เสีย อันพึงได้รับความคุ้มครองของบุคคลอื่น (มาตรา ๕๘)

	(๑๘) “ได้รับข้อมูล คำชี้แจง และเหตุผล” จากหน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่น ก่อนการอนุญาต หรือการดำเนินโครงการหรือกิจกรรมที่อาจมีผลกระทบต่อคุณภาพสิ่งแวดล้อม สุขภาพอนามัย คุณภาพชีวิต หรือส่วนได้เสียสำคัญอื่นใดที่เกี่ยวกับตนเอง หรือเกี่ยวกับชุมชนท้องถิ่น รวมทั้งมีสิทธิ “แสดงความคิดเห็น” ของตนในเรื่องดังกล่าว ได้ตามกระบวนการรับฟังความคิดเห็นของประชาชน ซึ่งต้องเป็นไปตามที่กฎหมายบัญญัติ (มาตรา ๕๙)

	(๑๙) “มีส่วนร่วมในกระบวนการพิจารณาของเจ้าหน้าที่ของรัฐ” ในการปฏิบัติราชการทางปกครองที่มีผล หรืออาจมีผลกระทบต่อสิทธิและเสรีภาพของตนได้ แต่สิทธิดังกล่าวนี้ต้องเป็นไปตามที่กฎหมายบัญญัติ (มาตรา ๖๐)

	(๒๐) “เสนอเรื่องราวร้องทุกข์” และได้รับแจ้งผลการพิจารณา ภายในเวลาอันสมควรซึ่งต้องเป็นไปตามที่กฎหมายบัญญัติ (มาตรา ๖๑)

	(๒๑) “ฟ้อง” หน่วยราชการ หน่วยงานของรัฐ รัฐวิสาหกิจ ราชการส่วนท้องถิ่นหรือองค์กรอื่นของรัฐที่เป็นนิติบุคคล เนื่องจากการกระทำ หรือละเว้นการกระทำของข้าราชการ พนักงานหรือลูกจ้างของหน่วยงานนั้น แต่สิทธิดังกล่าวนี้ต้องเป็นไปตามที่กฎหมายบัญญัติ (มาตรา ๖๒)

	(๒๒) สิทธิที่จะ “เสนอเรื่องให้อัยการสูงสุดตรวจสอบข้อเท็จจริง” และสิทธิที่จะ “ยื่นคำร้องขอให้ศาลรัฐธรรมนูญวินิจฉัยสั่งการ” ให้เลิกการกระทำที่เป็นการล้มล้างการปกครองระบอบประชาธิปไตย อันมีพระมหากษัตริย์ทรงเป็นประมุข หรือเพื่อให้ได้มาซึ่งอำนาจในการปกครองประเทศ โดยวิธีการซึ่งไม่เป็นไปตามวิถีทางที่บัญญัติไว้ในรัฐธรรมนูญนี้ (มาตรา ๖๓)

	(๒๓) สิทธิที่จะ “ต่อต้านโดยสันติวิธี” ต่อการกระทำใดที่เป็นไปเพื่อให้ได้มาซึ่งอำนาจในการปกครองประเทศ โดยวิธีการซึ่งไม่เป็นไปตามวิถีทางที่บัญญัติไว้ในรัฐธรรมนูญนี้ (มาตรา ๖๕)

	(๒๔) สิทธิและเสรีภาพ “ในชีวิตและร่างกาย” โดย

		(ก) กำหนดให้การจับ คุมขัง การค้นตัวบุคคล หรือการกระทำที่กระทบต่อสิทธิและเสรีภาพดังกล่าว จะกระทำได้เฉพาะตามที่กฎหมายบัญญัติ (มาตร ๓๑)

		(ข) ห้ามการทรมาน ทารุณกรรม หรือการลงโทษด้วยวิธีการที่โหดร้าย ไร้มนุษยธรรม (มาตรา ๓๑)

		(ค) ห้ามการจับโดยไม่มีหมายศาล เว้นแต่เป็นการกระทำความผิดซึ่งหน้า หรือมีเหตุจำเป็นอย่างอื่น ให้จับได้โดยไม่มีหมาย ซึ่งต้องเป็นไปตามที่กฎหมายบัญญัติ (มาตรา ๒๓๗)

	(๒๕) สิทธิที่จะ “ไม่ต้องรับโทษทางอาญา” แต่ถ้าได้กระทำการอันกฎหมายที่ใช้บังคับอยู่ในขณะที่กระทำนั้น ระบุว่าเป็นความผิดและกำหนดโทษไว้ ก็ต้องรับโทษทางอาญาและหากต้องรับโทษ โทษที่จะต้องรับดังกล่าวก็จะหนักกว่าโทษที่กำหนดไว้ ในกฎหมายที่ใช้อยู่ในเวลาที่กระทำความผิดไม่ได้ (มาตรา ๓๒)

	(๒๖) สิทธิที่จะได้รับการสันนิษฐานไว้ก่อนว่า “ไม่มีความผิด” จนกว่าจะมีการพิสูจน์กันตามกฎหมาย และสิทธิที่จะ “ได้รับการปฏิบัติเสมือนเป็นผู้ที่ มิได้กระทำความผิด” จนกว่าศาลจะมีคำพิพากษาอันถึงที่สุด ว่าเป็นผู้กระทำผิด (มาตรา ๓๓)

	(๒๗) สิทธิในฐานะที่เป็นผู้ถูกจับในคดีอาญาที่จะต้อง

		(ก) ได้รับการ “แจ้งข้อกล่าวหาและรายละเอียดแห่งการจับ โดยไม่ชักช้า”

		(ข) ได้รับโอกาส “แจ้งให้ญาติหรือผู้ซึ่งผู้ถูกจับไว้วางใจ” ทราบในโอกาสแรก

		(ค) “ถูกนำตัวไปศาลภายใน ๔๘ ชั่งโมง” นับแต่เวลาที่ผู้นั้นถูกจับและถูกนำตัวไปถึงที่ทำการของพนักงานสอบสวน เพื่อให้ศาลพิจารณาว่ามีเหตุที่จะขังผู้ถูกจับไว้ตามกฎหมายหรือไม่ แต่มีข้อยกเว้นในกรณีที่เป็นเหตุสุดวิสัย หรือมีเหตุจำเป็นอย่างอื่น ซึ่งต้องเป็นตามที่กฎหมายบัญญัติ (มาตรา ๒๓๗)

	(๒๘) สิทธิของผู้ต้องหาหรือจำเลยในคดีอาญาที่จะ

		(ก) ได้รับการ “พิจารณาคำขอประกันอย่างรวดเร็ว”

		(ข) มีการ “เรียกหลักประกันตามควรแก่กรณี”

		(ค) หาก “ไม่ให้ประกัน” ต้องมีเหตุผลตามหลักเกณฑ์ที่บัญญัติไว้ในกฎหมาย

		(ง) “พบและปรึกษาทนายความเป็นการเฉพาะตัว” ในฐานะที่เป็น ผู้ถูกควบคุม คุมขัง หรือจำคุก

		(จ) “ได้รับการเยี่ยมตามสมควร” ในฐานะที่เป็นผู้ถูกคุมขัง คุมขัง หรือจำคุก

		(ฉ) “อุทธรณ์คัดค้าน” การไม่ให้ประกัน ซึ่งต้องเป็นไปตามที่ กฎหมายบัญญัติ (มาตรา ๒๓๙)

	(๒๙) สิทธิในกรณีที่ถูกคุมขังในอันที่จะ “ร้องขอต่อศาลเพื่อให้พิจารณาว่าการคุมขังนั้นไม่ชอบด้วยกฎหมาย” (มาตรา ๒๔๐)

	(๓๐) สิทธิในฐานะที่เป็นผู้ต้องหาหรือจำเลยที่จะ (มาตรา ๒๔๑)

		(ก) ได้รับการสอบสวนหรือการพิจารณาคดีด้วยความ “รวดเร็ว ต่อเนื่อง และเป็นธรรม”

		(ข) ให้ทนายความหรือผู้ซึ่งตนไว้วางใจ “เข้าฟังการสอบปากคำ” ของตนได้

		(ค) “ตรวจหรือคัดสำเนา คำให้การณ์ของตน” ในชั้นสอบสวนหรือ “ตรวจหรือคัดสำเนาเอกสารประกอบ คำให้การณ์์ของตน” เมื่อพนักงานอัยการ ได้ยื่นฟ้องคดีต่อศาลแล้วซึ่งต้องเป็นไปตามที่กฎหมายบัญญัติ

		(ง) “ขอทราบสรุปพยานหลักฐาน พร้อมความเห็นของพนักงานสอบสวนและพนักงานอัยการในการสั่งคดี” เมื่อคดีนั้นพนักงานอัยการ มีคำสั่งเด็ดขาดไม่ฟ้องแล้วซึ่งต้องเป็นไปตามที่กฎหมายบัญญัติ

	(๓๑) ได้รับความช่วยเหลือจากรัฐในการ “จัดหาทนายให้” สำหรับ ในคดีอาญา และ “ได้รับความช่วยเหลือทางกฎหมาย” สำหรับในคดีแพ่ง ซึ่งต้องเป็นไปตามที่กฎหมายบัญญัติ (มาตรา ๒๔๒)

	(๓๒) “ไม่ให้ถ้อยคำที่เป็นปฏิปักษ์ต่อตนเอง” อันอาจทำให้ตนเอง ถูกฟ้องคดีอาญาและถ้อยคำที่เกิดจากการจูงใจ มีคำมั่นสัญญา ขู่เข็ญ หลอกลวง ถูกทรมานใช้กำลังบังคับหรือกระทำโดยมิชอบด้วยประการใดๆ “ไม่อาจรับฟัง เป็นพยานหลักฐาน” ได้ (มาตรา ๒๔๓)

	(๓๓) “ได้รับความคุ้มครอง การปฏิบัติที่เหมาะสม และค่าตอบแทน” ที่จำเป็นและสมควรในฐานะที่เป็นพยานในคดีอาญา ซึ่งต้องเป็นไปตามที่กฎหมายบัญญัติ (มาตรา ๒๔๔)

	(๓๔) ในฐานะที่เป็นผู้เสียหายในคดีอาญา มีสิทธิที่จะ

		(ก) “ได้รับความคุ้มครอง การปฏิบัติที่เหมาะสม และค่าตอบแทน” ที่จำเป็นและสมควร ซึ่งต้องเป็นไปตามที่กฎหมายบัญญัติ

		(ข) “ได้รับความช่วยเหลือจากรัฐ” ตามวิธีการและเงื่อนไขที่ กฎหมายบัญญัติหากได้รับความเสียหายถึงแก่ชีวิต ร่างกาย หรือจิตใจจากการกระทำความผิดอาญาของผู้อื่น โดยที่ตนไม่ได้มีส่วนเกี่ยวข้องกับการกระทำความผิดนั้น และไม่มีโอกาสได้รับการบรรเทาความเสียหายโดยทางอื่น (มาตรา ๒๔๕)

	(๓๕) “ได้รับค่าทดแทนและค่าใช้จ่ายตามสมควร ตลอดจนบรรดาสิทธิที่เสียไปเพราะการนั้นคืน” ตามเงื่อนไขและวิธีการที่กฎหมายบัญญัติ หากตกเป็นจำเลยในคดีอาญาและถูกคุมขังระหว่างการพิจารณาคดี และในภายหลังมีคำพิพากษาถึงที่สุดในคดีนั้นว่า ข้อเท็จจริงฟังเป็นยุติว่าจำเลยไม่ได้เป็นผู้กระทำความผิด หรือการกระทำของจำเลยไม่เป็นความผิด (มาตรา ๒๔๖)

	(๓๖) สิทธิในฐานะที่เป็นผู้ต้องรับโทษอาญาตามคำพิพากษาถึงที่สุดที่จะ (มาตรา ๒๔๗)

		(ก) ขอให้มี “การรื้อฟื้นคดีขึ้นพิจารณาใหม่”

		(ข) “ได้รับค่าทดแทนและค่าใช้จ่ายตามสมควร ตลอดจนสิทธิที่เสียไปเพราะผลแห่งคำพิพากษานั้นคืน” ซึ่งต้องเป็นไปตามที่กฎหมายบัญญัติ

	(๓๗) สิทธิในฐานะที่เป็นคู่ความในคดีที่จะ “โต้แย้งว่าบทบัญญัติของกฎหมายที่นำมาใช้บังคับกับคดีของตน ขัดหรือแย้งต่อรัฐธรรมนูญ” ถ้ายังไม่มีคำวินิจฉัยของศาลรัฐธรรมนูญที่เกี่ยวกับบทบัญญัตินั้น ศาลต้องรอการพิจารณาพิพากษาไว้ และส่งความเห็นนั้นให้ศาลรัฐธรรมนูญพิจารณาวินิจฉัย (มาตรา ๒๖๔)

	(๓๘) สิทธิในฐานะที่เป็นผู้มีสิทธิเลือกตั้งในองค์กรปกครองท้องถิ่นที่จะ

		(ก) “ให้สมาชิกสภาท้องถิ่นหรือผู้บริหารท้องถิ่นพ้นจากตำแหน่ง” ได้โดยการลงคะแนนเสียงไม่น้อยกว่า ๓/๔ ของจำนวนผู้มีสิทธิเลือกตั้งที่มาลงคะแนนเสียง (มาตรา ๒๘๖)

		(ข) “ร้องขอต่อประธานสภาท้องถิ่น เพื่อให้สภาท้องถิ่นพิจารณาออกข้อบัญญัติท้องถิ่น” ได้ โดยการเข้าชื่อร่วมกันจำนวนไม่น้อยกว่า ๑/๒ ของจำนวนผู้มีสิทธิเลือกตั้งในองค์กรปกครองส่วนท้องถิ่นนั้น (มาตรา ๒๘๗)

	(๓๙) สิทธิในฐานะที่เป็นผู้เสียหายจากการที่นายกรัฐมนตรี รัฐมนตรี สมาชิกสภาผู้แทนราษฎร สมาชิกวุฒิสภา หรือข้าราชการการเมืองอื่น กระทำความผิดต่อตำแหน่งหน้าที่ราชการ ตามประมวลกฎหมายอาญา หรือกระทำความผิดต่อตำแหน่งหน้าที่ หรือทุจริตต่อหน้าที่ตามกฎหมายอื่น ที่จะยื่นคำร้องต่อคณะกรรมการป้องกันและปราบปรามการทุจริตแห่งชาติ เพื่อให้ดำเนินการไต่สวนข้อเท็จจริง และสรุปสำนวนพร้อมทั้งทำความเห็น “ส่งไปยังศาลฎีกาแผนกคดีอาญาของผู้ดำรงตำแหน่งทางการเมือง” ซึ่งต้องเป็นไปตามกฎหมายประกอบรัฐธรรมนูญ ว่าด้วยการป้องกันและปราบปรามการทุจริต (มาตรา ๓๐๙)

  	๑.๒ สาระสำคัญของเสรีภาพ

	เสรีภาพของประชาชนที่ได้รับการรับรอง และคุ้มครองตามรัฐธรรมนูญแห่งราชอาณาจักรไทยฉบับนี้ อาจแยกออกได้ ดังนี้คือ

	(๑) “การอยู่อาศัยและครอบครองเคหสถาน” โดยปกติสุข และสิทธิที่จะให้หรือไม่ให้ความยินยอมให้บุคคลอื่นเข้าไปในเคหสถานหรือตรวจค้นเคหสถาน (มาตรา ๓๕)

	(๒) “การเดินทางและการเลือกถิ่นที่อยู่” ในราชอาณาจักร และเสรีภาพนี้จะถูกจำกัดได้ ก็แต่เฉพาะตามกฎหมายเพื่อรักษาความมั่นคงของรัฐ เพื่อความสงบเรียบร้อยหรือสวัสดิภาพของประชาชน เพื่อการผังเมือง หรือเพื่อสวัสดิภาพของผู้เยาว์ แต่ทั้งนี้ ห้ามมิให้มีการ “เนรเทศ” ผู้มีสัญชาติไทยออกนอกราชอาณาจักร หรือห้ามมิให้ผู้มีสัญชาติไทย “เข้ามาในราชอาณาจักร” (มาตรา ๓๖)

	(๓) “การสื่อสารถึงกัน” โดยทางที่ชอบด้วยกฎหมาย และกำหนดห้ามมิให้ทำการตรวจ การกัก การเปิดเผยสิ่งสื่อสารที่บุคคลมีติดต่อถึงกัน หรือกระทำด้วยประการอื่นใดเพื่อให้ล่วงรู้ข้อความในสิ่งสื่อสาร ที่บุคคลมีติดต่อถึงกัน และเสรีภาพนี้จะถูกจำกัดได้ก็แต่เฉพาะตามกฎหมายเพื่อรักษาความมั่นคงของรัฐ หรือเพื่อรักษาความสงบเรียบร้อยหรือศีลธรรมอันดีของประชาชน (มาตรา ๓๗)

	(๔) “การถือศาสนา นิกายของศาสนา หรือลัทธินิยมในทางศาสนา” รวมทั้ง “การปฏิบัติตามศาสนบัญญัติหรือปฏิบัติพิธีกรรมตามความเชื่อของตน” ได้รับการรับรองโดยมีเงื่อนไขว่า การกระทำดังกล่าว ต้องไม่เป็นปฏิปักษ์ต่อหน้าที่ของพลเมือง และไม่ขัดต่อความสงบเรียบร้อยหรือศีลธรรมอันดีของประชาชน นอกจากนั้น ยังได้รับความคุ้มครองไม่ให้รัฐกระการใดอันเป็นการรอนสิทธิ หรือเสียประโยชน์อันควรมีควรได้เพราะเหตุที่ตนเองถือศาสนา นิกายของศาสนา ลัทธินิยมในทางศาสนา หรือปฏิบัติตามศาสนบัญญัติ หรือปฏิบัติพิธีกรรมตามความเชื่อถือแตกต่างจากคนอื่น (มาตรา ๓๘)

	(๕) “การแสดงความคิดเห็น การพูด การเขียน การพิมพ์ การโฆษณาและการสื่อความหมายโดยวิธีอื่น” (มาตรา ๓๙)

		(ก) เป็นเสรีภาพที่ได้รับการรับรองและคุ้มครองไว้อย่างกว้างขวาง แต่เสรีภาพนี้อาจถูกจำกัดได้โดยกฎหมาย และเฉพาะเพื่อรักษาความมั่นคงของรัฐ เพื่อคุ้มครองสิทธิ เสรีภาพ เกีรติยศชื่อเสียง สิทธิในครอบครัว หรือความเป็นอยู่ส่วนตัวของบุคคลอื่น เพื่อรักษาความสงบเรียบร้อยหรือศีลธรรมอันดีของประชาชน หรือเพื่อป้องกันหรือระงับความเสื่อมทรามทางจิตใจหรือสุขภาพของประชาชน

		(ข) ห้ามการสั่งปิดโรงพิมพ์ สถานีวิทยุกระจายเสียง หรือสถานีวิทยุโทรทัศน์เพื่อลิดรอนเสรีภาพดังกล่าว

		(ค) ห้ามการให้นำข่าวหรือบทความไปให้เจ้าหน้าที่ตรวจก่อนนำไปโฆษณา เว้นแต่เป็นการกระทำในระหว่างเวลาที่ประเทศ อยู่ในภาวะการสงครามหรือ การรบ และโดยอาศัยอำนาจตามกฎหมาย ตามที่กล่าวข้างต้นเท่านั้น

	(๖) “การเสนอข่าวและการแสดงความคิดเห็น” ภายใต้ข้อจำกัด ของรัฐธรรมนูญและโดยไม่ขัดต่อจรรยาบรรณแห่งการประกอบวิชาชีพ ในฐานะที่เป็นพนักงานหรือลูกจ้างของเอกชนที่ประกอบกิจการหนังสือพิมพ์ วิทยุกระจายเสียงหรือวิทยุโทรทัศน์ และในฐานะที่เป็นข้าราชการ พนักงานหรือลูกจ้างของหน่วยราชการ หน่วยงานของรัฐ หรือรัฐวิสาหกิจ ในกิจการวิทยุกระจายเสียงหรือวิทยุโทรทัศน์ โดยไม่ตกอยู่ภายใต้อาณัติของหน่วยราชการ หน่วยงานของรัฐ หรือรัฐวิสาหกิจหรือเจ้าของกิจการนั้น (มาตรา ๔๑)

	(๗) เสรีภาพ “ทางวิชาการ” รวมทั้งการศึกษาอบรม การเรียนการสอน การวิจัยและการเผยแพร่งานวิจัยตามหลักวิชาการ เท่าที่ไม่ขัดต่อหน้าที่ของพลเมืองหรือศีลธรรมอันดีของประชาชน ได้รับการรับรองและคุ้มครอง (มาตรา ๔๒)

	(๘) “การชุมนุมโดยสงบและปราศจากอาวุธ” แม้จะเป็นเสรีภาพที่ได้รับการรับรองและคุ้มครองไว้อย่างกว้างขวาง แต่เสรีภาพนี้อาจถูกจำกัดได้โดยกฎหมายเฉพาะกรณีการชุมนุมสาธารณะ และเพื่อคุ้มครองความสะดวกของประชาชนที่จะใช้ที่สาธารณะ หรือเพื่อรักษาความสงบเรียบร้อยในระหว่างเวลา ที่ประเทศอยู่ในภาวะการสงคราม หรือในระหว่างเวลาที่มีประกาศสถานการณ์ฉุกเฉิน หรือประกาศใช้กฎอัยการศึก (มาตรา ๔๔)

	(๙) “การรวมตัวกัน” เป็นสมาคม สหภาพ สหพันธ์ สหกรณ์ กลุ่มเกษตรกร องค์การเอกชนหรือหมู่คณะอื่น แม้จะเป็นเสรีภาพที่ได้รับการรับรอง และคุ้มครองไว้อย่างกว้างขวาง แต่เสรีภาพนี้อาจถูกจำกัดได้โดยกฎหมาย และเฉพาะเพื่อคุ้มครองประโยชน์ส่วนรวมของประชาชน เพื่อรักษาความสงบเรียบร้อยหรือศีลธรรมอันดีของประชาชน หรือเพื่อป้องกันมิให้มีการผูกขาดตัดตอนในทางเศรษฐกิจ (มาตรา ๔๕)

	(๑๐) “การรวมกันจัดตั้งเป็นพรรคการเมือง” ตามวิถีทางการปกครองระบอบประชาธิปไตย อันมีพระมหากษัตริย์ทรงเป็นประมุขในการนี้ สมาชิกสภาผู้แทนราษฎรซึ่งเป็นสมาชิกของพรรคการเมือง กรรมการบริหารของพรรคการเมือง หรือสมาชิกพรรคการเมือง ตามจำนวนที่กำหนดยังมีสิทธิ “ร้องขอให้ศาลรัฐธรรมนูญวินิจฉัย” หากเห็นว่า มติหรือข้อบังคับในเรื่องใดของพรรคการเมืองที่ตนเป็นสมาชิกอยู่นั้นจะขัดต่อสถานะ


หน้า12

และการปฏิบัติหน้าที่ของสมาชิกสภาผู้แทนราษฎรตามรัฐธรรมนูญนี้ หรือขัดหรือแย้งกับหลักการพื้นฐาน แห่งการปกครองในระบอบประชาธิปไตย อันมีพระมหากษัตริย์ทรงเป็นประมุข (มาตรา๔๗)

	(๑๑) “การประกอบกิจการหรือประกอบอาชีพ และการแข่งขัน โดยเสรีอย่างเป็นธรรม” แม้จะเป็นเสรีภาพที่ได้รับการรับรองและคุ้มครองไว้อย่างกว้างขวาง แต่เสรีภาพนี้อาจถูกจำกัดได้โดยกฎหมาย และเฉพาะเพื่อประโยชน์ ในการรักษาความมั่นคงของรัฐหรือเศรษฐกิจของประเทศ การคุ้มครองประชาชน ในด้านสาธารณูปโภค การรักษาความสงบเรียบร้อยหรือศีลธรรมอันดีของประชาชน การจัดระเบียบการประกอบอาชีพ การคุ้มครองผู้บริโภค การผังเมือง การรักษาทรัพยากรธรรมชาติหรือสิ่งแวดล้อม สวัสดิภาพของประชาชน หรือเพื่อป้องกันการผูกขาดหรือขจัดความไม่เป็นธรรมในการแข่งขัน (มาตรา ๕๐)

	๑.๓ สาระสำคัญของหน้าที่

	หน้าที่ของประชาชนตามรัฐธรรมนูญแห่งราชอาณาจักรไทยฉบับนี้ อาจแยกออกได้ ดังนี้คือ

		(๑) “รักษาไว้” ซึ่งชาติ ศาสนา พระมหากษัตริย์ และการปกครองในระบอบประชาธิปไตย อันมีพระมหากษัตริย์ทรงเป็นประมุขตามรัฐธรรมนูญนี้ (มาตรา ๖๖)

		(๒) “ปฏิบัติตาม” กฎหมาย (มาตรา ๖๗)

		(๓) “ไปใช้สิทธิเลือกตั้ง” หากจะไม่ไปใช้สิทธิเลือกตั้ง จะต้องแจ้งเหตุอันสมควรที่ตนไม่อาจไปเลือกตั้งได้ด้วย และหากไม่แจ้งเหตุดังกล่าวก็จะต้องเสียสิทธิอย่างใดอย่างหนึ่ง ตามที่จะมีบัญญัติไว้ในกฎหมาย (มาตรา ๖๘)

		(๔) “ป้องกันประเทศ รับราชการทหาร เสียภาษีอากร ช่วยเหลือราชการ รับการศึกาอบรม พิทักษ์ ปกป้อง และสืบสานศิลปะวัฒนธรรมของชาติและภูมิปัญญาท้องถิ่น และอนุรักษ์ทรัพยากรธรรมชาติและสิ่งแวดล้อม” ซึ่งต้องเป็นไปตามที่กฎหมายบัญญัติ (มาตรา ๖๙)

		(๕) ในฐานะที่เป็นข้ารารชการ พนักงาน หรือลูกจ้างของหน่วยราชการ หน่วยงานของรัฐ หรือรัฐวิสาหกิจ หรือของราชการส่วนท้องถิ่น และเจ้าหน้าที่อื่นของรัฐต้อง

		(ก) ดำเนินการให้เป็นไปตามกฎหมายเพื่อ “รักษาประโยชน์ส่วนรวมอำนวยความสะดวกและให้บริการแก่ประชาชน”

		(ข) วางตน “เป็นกลางทางการเมือง”

		แต่ถ้าบุคคลดังกล่าวละเลยหรือไม่ปฏิบัติให้เป็นไปตามหน้าที่ข้างต้น ผู้มีส่วนได้เสียย่อมมีสิทธิขอให้บุคคลดังกล่าว หรือผู้บังคับบัญชาของบุคคลดังกล่าว “ชี้แจง แสดงเหตุผล และขอให้ดำเนินการให้เป็นไปตามหน้าที่” ได้ (มาตรา ๗๐)

	๒. หลักเกณฑ์ในการใช้สิทธิเสรีภาพและหน้าที่

	สิทธิ เสรีภาพ และหน้าที่ของประชาชนตามรัฐธรรมนูญแห่งราชอาณาจักรไทย ตามที่ได้กล่าวไว้ข้างต้นนี้ เป็นมาตรฐานที่รัฐธรรมนูญแห่งราชอาณาจักรไทยกำหนดไว้ว่า ประชาชนทุกคนจะต้องมีหรือต้องได้รับ แต่โดยที่รัฐธรรมนูญแห่งราชอาณาจักรไทยนี้ เป็นกฎหมายที่วางหลักการที่สำคัญในการปกครองประเทศ หลักเกณฑ์ วิธีการ หรือเงื่อนไขต่าง ๆ ในรายละเอียดจึงได้ถูกนำไปกำหนดไว้ในกฎหมายต่าง ๆ ในรูปของพระราชบัญญัติ ดังนั้น การค้นหารายละเอียดในแต่ละเรื่อง จึงจำต้องดูจากพระราชบัญญัติหรือกฎหมายเฉพาะในเรื่องนั้น ๆ ซึ่งตัวอย่างของพระราชบัญญัติหรือกฎหมายเฉพาะดังกล่าว จะได้หยิบยกให้เห็นในตอนที่ ๒ ต่อไป

	อย่างไรก็ดี เท่าที่มีบัญญัติอยู่ในรัฐธรรมนูญแห่งราชอาณาจักรไทยแล้วนั้น พอสรุปได้ว่า หากประสงค์จะใช้สิทธิบางประการหรือได้รับความไม่เป็นธรรมในบางเรื่อง สามารถดำเนินการตามที่ได้กล่าวมาข้างต้นกับองค์กรต่าง ๆ ตามรัฐธรรมนูญ ได้ดังนี้คือ

	(๑) รัฐสภา

	(๒) วุฒิสภา

	(๓) ศาล ซึ่งแบ่งออกเป็น

		(ก) ศาลรัฐธรรมนูญ

		(ข) ศาลยุติธรรม ( ซึ่งรวมถึงศาลฎีกาแผนกคดีอาญาของผู้ดำรงตำแหน่งทางการเมือง ด้วย)

		(ค) ศาลปกครอง

		(ง) ศาลทหาร

	(๔) คณะกรรมการการเลือกตั้ง

	(๕) คณะกรรมการป้องกันและปราบปรามการทุจริตแห่งชาติ

	(๖) ผู้ตรวจการแผ่นดินของรัฐสภา

	(๗) คณะกรรมการสิทธิมนุษยชนแห่งชาติ

	๓. ข้อสังเกต

	สำหรับสิทธิ เสรีภาพและหน้าที่ของประชาชนตามรัฐธรรมนูญแห่งราชอาณาจักรไทยนั้น มีข้อที่พึงสังเกตบางประการ ดังนี้

	(๑) สิทธิและเสรีภาพที่ได้กล่าวมาข้างต้นนั้น นอกจากจะได้รับการรับรองและคุ้มครองไว้ ในรัฐธรรมนูญแห่งราชอาณาจักรไทยโดยชัดเจนแล้วก็ตาม แต่เพื่อเป็นการให้หลักประกันอีกชั้นหนึ่งและเพื่อให้มีเครื่องบ่งชี้ หรือแสดงให้ประชาชนทั่วไปได้รับทราบอย่างชัดเจน ว่ามีกฎหมายใดที่มีลักษณะเป็นการจำกัดสิทธิ และเสรีภาพดังกล่าวหรือไม่ อย่างไรบ้าง และการจำกัดสิทธิและเสรีภาพเช่นว่านั้นอยู่ในขอบเขต ตามที่รัฐธรรมนูญแห่งราชอาณาจักรไทยให้อำนาจไว้หรือไม่ เพียงใด รัฐธรรมนูญแห่งราชอาณาจักรไทย พุทธศักราช ๒๕๔๐ (มาตรา ๒๙) จึงกำหนดเป็นเงื่อนไขว่าการจำกัดสิทธิและเสรีภาพดังกล่าวจะกระทำได้

		(ก) เฉพาะเพื่อการ ( ตามเงื่อนไข) ที่รัฐธรรมนูญแห่งราชอาณาจักรไทย กำหนด

		(ข) เฉพาะเท่าที่จำเป็นเท่านั้น

		(ค) โดยจะให้กระทบกระเทือนสาระสำคัญแห่งสิทธิและเสรีภาพนั้นไม่ได้

		(ง) โดยตราเป็นกฎหมายเท่านั้น

		(จ) โดยกฎหมายนั้นต้องใช้บังคับเป็นการทั่วไป และไม่มุ่งหมายให้เจาะจงใช้บังคับกับกรณีใดกรณีหนึ่งหรือบุคคลใดบุคคลหนึ่งโดยเฉพาะ และ

		(ฉ) ต้องระบุบทบัญญัติของรัฐธรรมนูญแห่งราชอาณาจักรไทย ที่ให้อำนาจออกกฎหมายดังกล่าวไว้ให้ชัดเจนด้วย

	ดังนั้น นับแต่วันที่รัฐธรรมนูญแห่งราชอาณาจักรไทย พุทธศักราช ๒๕๔๐ ใช้บังคับเป็นต้นมา (๑๑ ตุลาคม ๒๕๔๐) กฎหมายต่าง ๆ ที่ออกมาใช้บังคับ และมีผลเป็นการจำกัดสิทธิและเสรีภาพ ที่รัฐธรรมนูญแห่งราชอาณาจักรไทยรับรองและคุ้มครองไว้ จึงต้องมี “ข้อความ” ที่แสดงให้เห็นได้โดยชัดเจนว่า กฎหมายในเรื่องนั้น ๆ อาศัยอำนาจตามรัฐธรรมนูญแห่งราชอาณาจักรไทยมาตราใด ในการจำกัดสิทธิและเสรีภาพดังกล่าว เพื่อเป็นการเปิดโอกาสให้มีการ “ตรวจสอบ” ได้จากองค์กรต่าง ๆ ที่เกี่ยวข้อง

	(๒) สิทธิ เสรีภาพ และหน้าที่บางประการที่มีเงื่อนไขต่อท้ายว่า “ตามที่กฎหมายบัญญัติ” หมายความว่า รายละเอียดต่าง ๆ ที่เกี่ยวข้อง เงื่อนไข หรือวิธีการดำเนินการให้เป็นไปตามนั้น จะต้องมีกฎหมายออกมา เพื่อกำหนดรายละเอียดดังกล่าว จึงจะสามารถใช้สิทธิ เสรีภาพหรือปฏิบัติตามหน้าที่ดังกล่าว ให้ครบถ้วนถูกต้องได้ หรือต้องมีกฎหมายกำหนดข้อห้ามเสียก่อน จึงจะถือว่ามีการจำกัดสิทธิหรือเสรีภาพเช่นว่านั้น

ตอนที่ ๒ 
สิทธิและหน้าที่ของประชาชนตามกฎหมายอื่น

	ประชาชนนอกจากจะมีสิทธิ เสรีภาพ และหน้าที่ต่าง ๆ โดยตรงตามที่บัญญัติไว้ในรัฐธรรมนูญแห่งราชอาณาจักรไทย ดังที่กล่าวมาในตอนที่แล้ว ตามรัฐธรรมนูญนั้นเองยังมีบทบัญญัติ ที่เปิดโอกาสให้มีการออกกฎหมายต่าง ๆ เพิ่มเติมขึ้น เพื่อขยายความให้ชัดเจนในรายละเอียดเกี่ยวกับสิทธิ เสรีภาพและหน้าที่ต่าง ๆ ที่ได้กำหนดเป็นหลักการไว้แล้วนั้น ซึ่งกฎหมายต่าง ๆ ที่จะกล่าวต่อไปนี้ เป็นกฎหมายที่ใกล้ชิดกับความเป็นอยู่ในชีวิตประจำวันของคนทั่วไปค่อนข้างมาก ซึ่งเปิดโอกาสให้ประชาชนได้ใช้สิทธิ เสรีภาพ หรือปฏิบัติหน้าที่ได้ครบถ้วนและชัดเจนขึ้น

ส่วนที่ ๑ สิทธิและหน้าที่ตามกฎหมาย ว่าด้วยการจัดตั้งศาลปกครอง และวิธีพิจารณาคดีปกครอง

	พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ บัญญัติให้มี “ศาลปกครอง” ขึ้นเป็น “องค์กรตุลาการ” เพื่อทำหน้าที่ พิจารณาพิพากษา “คดีปกครอง” ซึ่งเป็นไปตามบทบัญญัติมาตรา ๒๗๖ ของรัฐธรรมนูญแห่งราชอาณาจักรไทย

	๑. สาระสำคัญของสิทธิและหน้าที่

	ตามพระราชบัญญัติดังกล่าว “ศาลปกครอง” ที่จะทำหน้าที่พิจารณาพิพากษาคดีปกครองนั้นแบ่งออกเป็น ๒ ชั้นศาล คือ ศาลปกครองสูงสุด และศาลปกครองชั้นต้น ซึ่งสำหรับศาลปกครองชั้นต้นนั้นก็ยังแบ่งออกเป็น ศาลปกครองกลางซึ่งตั้งอยู่ในกรุงเทพมหานคร และศาลปกครองในภูมิภาคซึ่งตั้งอยู่ตามภาคต่าง ๆ อีกจำนวน ๑๖ แห่งทั่วประเทศ

	๑.๑ สาระสำคัญของสิทธิ

	บุคคลทั่วไปมีสิทธิจะฟ้องคดีต่อศาลปกครองได้ภายใต้เงื่องไข ดังนี้

		๑) บุคคลนั้นต้องเป็นผู้ที่ได้รับความเดือดร้อนหรือเสียหาย หรืออาจจะเดือดร้อนหรือเสียหายด้วยตนเอง และโดยมิอาจหลีกเลี่ยงได้

		๒) ความเดือดร้อนเสียหายนั้นต้องเกิดขึ้นจากการกระทำของ “หน่วยงานทางปกครอง” ๑ หรือ“เจ้าหน้าที่ของรัฐ”๒

		๓) การกระทำนั้นต้องเป็นเรื่องใดเรื่องหนึ่ง ที่หน่วยงานทางปกครองหรือเจ้าหน้าที่ของรัฐนั้น

_______________________________

	๑ กระทรวง ทบวง กรม ส่วนราชการที่เรียกชื่ออย่างอื่นและมีฐานะเป็นกรม ราชการส่วนภูมิภาค ราชการส่วนท้องถิ่น รัฐวิสาหกิจ ที่ตั้งขึ้นโดยพระราชบัญญัติหรือพระราชกฤษฎีกา หน่วยงานอื่นของรัฐและหน่วยงานที่ได้รับมอบหมายให้ใช้อำนาจทางปกครอง หรือให้ดำเนินกิจการทางปกครอง

	๒ ข้าราชการ พนักงาน ลูกจ้าง คณะบุคคล หรือผู้ที่ปฎิบัติงานในหน่วยงานทางปกครอง คณะกรรมการวินิจฉัยข้อพิพาท คณะกรรมการหรือบุคคลซึ่งมีกฎหมายให้อำนาจในการออกกฎ คำสั่ง หรือมติใด ๆ ที่มีผลกระทบต่อบุคคลและบุคคลที่อยู่ในบังคับบัญชาหรือในกำกับดูแลของหน่วยงานทางปกครอง หรือเจ้าหน้าที่ของรัฐ

		(ก) กระทำการโดยมิชอบด้วยกฎหมาย โดยไม่มีอำนาจ นอกเหนืออำนาจหน้าที่หรือไม่ถูกต้องตามกฎหมาย

		(ข) กระทำการโดยไม่ถูกต้องตามรูปแบบ ขั้นตอน หรือวิธีการอันเป็นสาระสำคัญที่กำหนดไว้สำหรับการนั้น

		(ค) กระทำการโดยไม่สุจริต หรือใช้ดุลพินิจโดยมิชอบ

		(ง) กระทำการที่มีลักษณะเป็นการเลือกปฏิบัติที่ไม่เป็นธรรม สร้างขั้นตอนโดยไม่จำเป็นหรือสร้างภาระให้เกิดแก่ประชาชนเกินสมควร

		(จ) ละเลยต่อหน้าที่ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร

		(ฉ) กระทำละเมิดหรือความรับผิดชอบอย่างอื่น อันเกิดจากการใช้อำนาจตามกฎหมาย จากการละเลยต่อหน้าที่ หรือจากการปฏิบัติหน้าที่ ล่าช้าเกินสมควร

		(ช) เกี่ยวกับสัญญาทางปกครอง

		(ซ) กฎหมายกำหนดให้ต้องฟ้องคดีต่อศาลปกครอง เพื่อบังคับให้บุคคลต้องกระทำหรือละเว้นการกระทำ

	๑.๒ สาระสำคัญของหน้าที่

	หากบุคคลดังกล่าวประสงค์จะฟ้องคดีต่อศาลปกครอง บุคคลนั้น มีหน้าที่ต้อง

	(๑) ยื่นคำฟ้อง โดยทำเป็นหนังสือ โดยใช้ถ้อยคำสุภาพ มีชื่อและที่อยู่ของตนเองซึ่งป็นผู้ฟ้องคดีและของผู้ซึ่งตนประสงค์จะฟ้องคดี (ผู้ถูกฟ้องคดี) มีข้อเท็จจริงหรือพฤติการณ์ตามสมควรที่แสดงให้เห็นถึงข้อพิพาท หรือการกระทำที่ไม่ชอบด้วยกฎหมายและคำขอที่ต้องการให้ศาลมีคำสั่ง

	(๒) ชำระค่าธรรมเนียมศาลถ้ามีการร้องขอให้ชดใช้เงินหรือทรัพย์สิน

	(๓) ให้ข้อเท็จจริงและเอกสารหลักฐานต่าง ๆ ที่เกี่ยวข้องทั้งที่เป็นหนังสือ และโดยการชี้แจงหรือให้ถ้อยคำต่อหน้าศาลเมื่อมีการไต่สวน หรือนั่งพิจารณาคดี

	๒. หลักเกณฑ์ในการยื่นฟ้อง

	การ “ฟ้องคดี” ต่อศาลปกครองนั้นจะต้องกระทำตามหลักเกณฑ์ ดังนี้

	(๑) ดำเนินการ “แก้ไขเยียวยา” ความเดือดร้อนเสียหายในเบื้องต้น โดยการยื่นอุทธรณ์หรือโต้แย้งตามขั้นตอนหรือวิธีการที่กำหนดไว้สำหรับเรื่องนั้น ๆ ให้เสร็จสิ้นเสียก่อน

	(๒) ผู้ที่ได้รับความเดือดร้อนหรือเสียหายหรืออาจจะเดือดร้อนหรือเสียหายนั้น จะยื่นคำฟ้อง “ด้วยตนเอง”๓ หรือส่งคำฟ้องทาง “ไปรษณีย์ลงทะเบียน” ก็ได้

	(๓) คำฟ้องนั้นจะต้อง “ทำเป็นหนังสือ” จะยื่นฟ้องด้วยวาจาไม่ได้

_______________________________

	๓ จะทำโดยการไปยื่นคำฟ้องด้วยตนเอง หรือลงลายมือชื่อในคำฟ้องเองแต่ “มอบฉันทะ” ให้บุคคลอื่นยื่นคำฟ้องแทนก็ได้

	(๔) “ลงลายมือชื่อ” ของตนเองในคำฟ้อง รวมทั้งต้องแจ้งที่อยู่หมายเลขโทรศัพท์ หรือหมายเลขโทรสารที่สามารถติดต่อได้ และถ้าแนบแผนที่หรือแผนผังไปด้วย ก็จะทำให้ได้รับความสะดวกมากขึ้น

	(๕) ยื่นคำฟ้อง

		(ก) “ภายใน ๙๐ วัน” นับแต่วันที่รู้หรือควรรู้ถึงเหตุที่ทำให้ มีสิทธิฟ้องคดีได้

		(ข) “นับแต่วันที่พ้น ๙๐ วัน” นับแต่วันที่มีหนังสือขอให้หน่วยงานทางปกครองหรือเจ้าหน้าที่ของรัฐดำเนินการอย่างใดอย่างหนึ่ง แล้วไม่ได้รับหนังสือชี้แจง หรือได้รับแต่เป็นคำชี้แจงที่เห็นว่าไม่มีเหตุผล

		(ค) “ภายใน ๑ ปี” นับแต่วันที่รู้หรือควรรู้ถึงเหตุที่ทำให้มีสิทธิ ฟ้องคดีได้ถ้าฟ้องคดีเกี่ยวกับสัญญาทางปกครอง การกระทำละเมิดทางปกครอง หรือความรับผิดอย่างอื่น

	(๖) ชำระค่าธรรมเนียมร้อยละ ๒.๕ ของจำนวนเงินหรือมูลค่าของทรัพย์สินที่ขอให้ชดใช้แก่ตนเอง แต่ไม่เกิน ๒๐๐,๐๐๐ บาท

	(๗) ยื่นฟ้องคดีต่อศาลปกครองชั้นต้นที่ตนเองมี “ภูมิลำเนา” หรือที่ “มูลคดีเกิด”

ส่วนที่ ๒ สิทธิและหน้าที่ตามกฎหมายว่าด้วยวิธีปฏิบัติราชการทางปกครอง

	พระราชบัญญัติว่าด้วยวิธีปฏิบัติราชการทางปกครอง พ.ศ. ๒๕๓๙ เป็นกฎหมายที่มีสาระสำคัญ เป็นการวางหลักเกณฑ์ทั่วไปในการปฏิบัติราชการ ของเจ้าหน้าที่ฝ่ายปกครอง โดยเฉพาะอย่างยิ่งในการออกคำสั่งทางปกครองต่าง ๆ ว่าจะต้องเตรียมการและดำเนินการอย่างไร เพื่อให้เจ้าหน้าที่ฝ่ายปกครองใช้เป็น หลักในการปฏิบัติราชการของตน และวางหลักเกณฑ์และวิธีการต่าง ๆ ที่ประชาชน สามารถใช้เพื่อคุ้มครองสิทธิของตนเอง ซึ่งถือได้ว่าพระราชบัญญัติว่าด้วยวิธีปฏิบัติราชการทางปกครองฯ นี้เป็นกฎหมายที่สนองตอบต่อมาตรา ๖๐ รัฐธรรมนูญแห่งราชอาณาจักรไทย ที่บัญญัติให้บุคคลทั่วไปมีสิทธิมีส่วนร่วมในกระบวนการพิจารณาของเจ้าหน้าที่ของรัฐ ในการปฏิบัติราชการทางปกครอง อันมีผลหรืออาจมีผลกระทบต่อสิทธิและเสรีภาพของตนด้วย นอกจากนั้น ยังมี การจัดตั้ง “คณะกรรมการว่าด้วยวิธีปฏิบัติราชการทางปกครอง” ขึ้น มีหน้าที่สอดส่องดูแล ให้คำแนะนำและให้คำปรึกษาแก่เจ้าหน้าที่ในการปฏิบัติตามพระราชบัญญัตินี้ด้วย

	๑. สาระสำคัญของสิทธิและหน้าที่

	ตามพระราชบัญญัติดังกล่าวมีลักษณะเป็นการกำหนดหลักเกณฑ์ ที่เป็นมาตรฐานกลางสำหรับเจ้าหน้าที่ของรัฐตามกฎหมายต่าง ๆ ทุกฉบับ ต้องถือปฏิบัติ กล่าวคือ ไม่ว่าตามกฎหมายต่าง ๆ เหล่านั้น จะได้บัญญัติเกี่ยวกับอำนาจของเจ้าหน้าที่ของรัฐในทางปกครอง และสิทธิของประชาชนไว้ อย่างไรก็ตาม ในการใช้อำนาจดังกล่าวเจ้าหน้าที่ของรัฐต้องปฏิบัติตามหลักเกณฑ์ และวิธีการในการใช้อำนาจตามที่กำหนดไว้ในพระราชบัญญัตินี้ด้วยเสมอ และประชาชนก็มีสิทธิได้รับความคุ้มครองไม่น้อยไปกว่าที่มีกำหนดไว้ ในพระราชบัญญัตินี้เสมออีกด้วย

	๑.๑ สาระสำคัญของสิทธิ

	บุคคลทั่วไปมีสิทธิตามพระราชบัญญัตินี้ในเรื่องต่าง ๆ ดังนี้

	(๑) ได้รับแจ้งสิทธิและหน้าที่ของตน ในกระบวนการพิจารณาทางปกครอง๔

	(๒) เข้ามา “มีส่วน” ในการพิจารณาทางปกครอง ไม่ว่าจะเป็นในชั้นของการเตรียมการ หรือการดำเนินการของเจ้าหน้าที่๕ เพื่อจัดให้คำสั่งทางปกครอง๖

	(๓) “คัดค้าน” ว่าเจ้าหน้าที่หรือกรรมการในคณะกรรมการ ที่มีอำนาจพิจารณาทางปกครอง มีลักษณะต้องห้าม๗ ที่ไม่อาจใช้อำนาจของตนได้๘

	(๔) หากสิทธิของตนถูกกระทบกระเทือน หรืออาจถูกกระทบกระเทือนโดยมิอาจหลีกเลี่ยงได้ จะมีสิทธิ

		(ก) นำทนายความหรือที่ปรึกษาของตน เข้ามาในการพิจารณาทางปกครอง

		(ข) แต่งตั้งบุคคลที่บรรลุนิติภาวะแล้วเพื่อกระทำการแทนตน

	(๕) ได้รับโอกาสและคำแนะนำที่จะแก้ไขคำขอหรือคำแถลงต่าง ๆ ที่บกพร่องหรือมีข้อความที่อ่านไม่เข้าใจ หรืออาจเข้าใจผิดหลงได้

_______________________________

	๔ “การพิจารณาทางปกครอง” หมายความว่า การเตรียมการและการดำเนินการของเจ้าหน้าที่ เพื่อจัดให้มีคำสั่งทางปกครอง (มาตรา ๕)

	๕ “เจ้าหน้าที่” หมายความว่า บุคคล คณะบุคคล หรือนิติบุคคล ซึ่งใช้อำนาจหรือได้รับมอบให้ใช้อำนาจทางปกครองของรัฐในการดำเนินการอย่างหนึ่งอย่างใดตามกฎหมาย ไม่ว่าจะเป็นการจัดตั้งขึ้นในระบบราชการ รัฐวิสาหกิจหรือกิจการอื่นของรัฐหรือไม่ก็ตาม (มาตรา ๕)

	๖ “คำสั่งทางปกครอง” หมายความว่า (มาตรา ๕)

	(๑) การใช้อำนาจตามกฎหมายของเจ้าหน้าที่ ที่มีผลเป็นการสร้างนิติสัมพันธ์ขึ้นระหว่างบุคคลในอันที่จะก่อ เปลี่ยนแปลง โอน สงวน ระงับ หรือมีผลกระทบต่อสถานภาพของสิทธิหรือหน้าที่ของบุคคล ไม่ว่าจะเป็นการถาวรหรือชั่วคราวเช่น การสั่งการ การอนุญาต การอนุมัติ การวินิจฉัยอุทธรณ์ การรับรอง และการรับจดทะเบียน แต่ไม่หมายความรวมถึงการออกกฎ

	(๒) การอื่นที่กำหนดในกฎกระทรวง

	๗ เจ้าหน้าที่หรือกรรมการในคณะกรรมการ ที่มีอำนาจพิจารณาทางปกครองที่มีลักษณะดังนี้ จะทำการพิจารณาทางปกครองไม่ได้ คือ (มาตรา ๑๓)

	(๑) เป็นคู่กรณีเอง

	(๒) เป็นคูหมั้นหรือคู่สมรสของคู่กรณี

	(๓) เป็นญาติของคู่กรณี คือ เป็นบุพการีหรือผู้สืบสันดานไม่ว่าชั้นใด ๆ หรือเป็นพี่น้อง หรือลูกพี่ลูกน้องนับได้เพียงภายใน ๓ ชั้น หรือเป็นญาติเกี่ยวพันทางแต่งงานนับได้เพียง ๒ ชั้น

	(๔) เป็นหรือเคยเป็นผู้แทนโดยชอบธรรม หรือผู้พิทักษ์ หรือผู้แทน หรือตัวแทนของคู่กรณี

	(๕) เป็นเจ้าหนี้หรือลูกหนี้ หรือเป็นนายจ้างของคู่กรณี

	(๖) กรณีอื่นตามที่กำหนดในกฎกระทรวง

	๘ การยื่นคำคัดค้านเป็นไปตามหลักเกณฑ์ และวิธีการที่กำหนดในกฎกระทรวง (มาตรา ๑๔)

	(๖) ได้รับโอกาสที่จะได้รับข้อเท็จจริงต่าง ๆ ที่เกี่ยวกับคำสั่งทางปกครองที่อาจกระทบถึงสิทธิของตน และได้รับโอกาสที่จะโต้แย้งและแสดงพยานหลักฐาน๙

	(๗) “ตรวจดู” เอกสารที่จำเป็นต้องรู้เพื่อการโต้แย้ง ชี้แจง หรือป้องกัน สิทธิของตนโดยอาจขอด้วยวาจาหรือเป็นหนังสือก็ได้ และไม่ต้องเสียค่าธรรมเนียม แต่ถ้ายังไม่ได้ทำคำสั่งทางปกครองไม่มีสิทธิขอตรวจดูต้นร่าง

	(๘) ได้รับแจ้งคำสั่งที่มีผลต่อตน โดยการ

		(ก) แจ้งด้วยวาจา แต่ถ้าประสงค์จะให้แจ้งเป็นหนังสือ ก็ร้องขอให้แจ้งเป็นหนังสือได้

		(ข) แจ้งเป็นหนังสือ โดยส่งไปยังภูมิลำเนาของผู้นั้น ส่งทางไปรษณีย์ตอบรับ ประกาศในหนังสือพิมพ์ซึ่งแพร่หลายในท้องถิ่น (เฉพาะกรณีไม่รู้ตัวผู้รับ ไม่รู้ภูมิลำเนาหรือมีผู้รับเกิน ๑๐๐ คน) ส่งทางเครื่องโทรสาร ( แต่ต้องจัดส่งคำสั่งตัวจริงให้ทันทีที่อาจกระทำได้)

		(ค) แสดงให้ทราบโดยการสื่อความหมายในรูปแบบอื่นตามที่กำหนดในกฎกระทรวง (คือ โดยทางเสียง แสง หรือสัญญาณที่สามารถทำให้รับรู้ถึงคำสั่งนั้นได้ทันที)

	(๙) ได้รับทราบเหตุผลของการมีคำสั่งนั้น๑๐

		(๑๐) ขอขยายเวลาในการกระทำการอย่างหนึ่งอย่างใด ตามที่กฎหมายกำหนดเพราะมีพฤติการณ์ที่จำเป็น อันมิได้เกิดขึ้นจากความผิดของตน

		(๑๑) ได้รับแจ้งคำเตือนให้ปฏิบัติตามมาตรการบังคับทางปกครอง๑๑

		(๑๒) ได้รับทราบถึงสิทธิ รวมทั้งวิธีการและระยะเวลาที่จะอุทธรณ์ หรือโต้แย้งคำสั่ง๑๒

		(๑๓) อุทธรณ์

_______________________________

	๙ เว้นแต่จะเป็นกรณีดังนี้ (มาตรา ๓๐)

		(๑) มีความจำเป็นรีบด่วน หากปล่อยให้เนิ่นช้าไป จะก่อให้เกิดความเสียหายอย่างร้ายแรง แก่ผู้หนึ่งผู้ใดหรือจะกระทบต่อประโยชน์สาธารณะ

		(๒) จะมีผลทำให้ระยะเวลาที่กฎหมายหรือกฎกำหนดไว้ ในการทำคำสั่งทางปกครองต้องล่าช้าออกไป

		(๓) เป็นข้อเท็จจริงที่คู่กรณีนั้นเองได้ให้ไว้ในคำขอ  คำให้การณ์ หรือคำแถลง

		(๔) โดยสภาพเห็นได้ชัดในตัวว่าการให้โอกาสดังกล่าวไม่อาจกระทำได้

		(๕) เป็นมาตรการบังคับทางปกครอง

		(๖) กรณีอื่นตามที่กำหนดในกฎกระทรวง

	๑๐ คำสั่งทางปกครองที่ทำเป็นหนังสือและการยืนยันคำสั่งทางปกครองเป็นหนังสือต้องจัดให้มี เหตุผลไว้ด้วยและเหตุผลนั้นอย่างน้อยต้องประกอบด้วย (มาตรา ๓๗)

		(๑) ข้อเท็จจริงอันเป็นสาระสำคัญ

		(๒) ข้อกฎหมายที่อ้างอิง

		(๓) ข้อพิจารณาและข้อสนับสนุนในการใช้ดุลพินิจ

	๑๑ คำเตือนนั้นต้องระบุ (มาตรา ๕๙)

		(๑) มาตรการบังคับทางปกครองให้ชัดแจ้ง แต่จะกำหนดมากกว่าหนึ่งมาตรการในคราวเดียวกัน ไม่ได้

		(๒) ค่าใช้จ่ายในการที่เจ้าหน้าที่เข้าดำเนินการด้วยตนเอง หรือมอบหมายให้บุคคลอื่นกระทำการแทน หรือจำนวนค่าปรับทางปกครอง แล้วแต่กรณี

	๑๒ ในกรณีที่ไม่ได้ระบุหรือแจ้งให้ทราบ ระยะเวลาสำหรับการอุทธณ์หรือโต้แย้ง จะเริ่มนับใหม่ตั้งแต่วันที่ได้รับแจ้ง แต่ถ้าไม่มีการแจ้งและระยะเวลานั้นสั้นกว่า ๑ ปี ให้ขยายเป็น ๑ ปี นับแต่วันที่ได้รับคำสั่ง (มาตรา ๔๐)

		(ก) คำสั่งทางปกครอง และถ้ากฎหมายใดไม่ได้กำหนดขั้นตอนอุทธรณ์ในฝ่ายปกครองไว้โดยเฉพาะ มีสิทธิที่จะอุทธรณ์คำสั่งนั้น โดยยื่นต่อเจ้าหน้าที่ผู้ทำคำสั่ง๑๓

		(ข) มาตรการบังคับทางปกครอง

	(๑๔) โต้แย้งคำสั่งของคณะกรรมการต่าง ๆ ไม่ว่าจะจัดตั้งขึ้นตามกฎหมายหรือไม่โดยโต้แย้งต่อคณะกรรมการวินิจฉัยร้องทุกข์

	(๑๕) ขอให้แก้ไขหรือเพิกถอนคำสั่งแม้จะพ้นกำหนดอุทธรณ์แล้ว๑๔

	๑.๒ สาระสำคัญของหน้าที่

	ตามพระราชบัญญัตินี้บุคคลทั่วไปมีหน้าที่ในเรื่องต่าง ๆ ดังนี้

	(๑) ถ้าเป็น “คู่กรณี” ในการพิจารณาทางปกครอง หากสิทธิของตนถูกกระทบกระเทือนหรืออาจถูกกระทบกระเทือน โดยมิอาจหลีกเลี่ยงได้ จะต้องมาปรากฏตัวต่อเจ้าหน้าที่

	(๒) เอกสารที่ยื่นต่อเจ้าหน้าที่ต้องทำเป็นภาษาไทย ถ้าเป็นภาษาต่างประเทศต้องจัดทำคำแปลเป็นภาษาไทยที่มีการรับรองความถูกต้องมาด้วย

	(๓) ปฏิบัติตามคำสั่งหรือมาตรการบังคับทางปกครองที่กำหนด

	๒. หลักเกณฑ์ในการใช้สิทธิ

	(๑) ยื่นคำร้องหรือคำขอให้ถูกต้องตามวิธีการที่กำหนดในกฎหมาย สำหรับเรื่องนั้น

	(๒) อุทธรณ์หรือโต้แย้งคำสั่งหรือมาตรการบังคับทางปกครองตามวิธีการและภายในเวลากำหนด

	(๓) ยื่นคำร้อง คำขอ คำอุทธรณ์ หรือคำโต้แย้งต่าง ๆ โดย “เสียค่าธรรมเนียม” ตามที่กฎหมายกำหนด

ส่วนที่ ๓ กฎหมายว่าด้วยข้อมูลข่าวสารของราชการ

	พระราชบัญญัติข้อมูลข่าวสารของราชการ พ.ศ. ๒๕๔๐ เป็นกฎหมายที่มีสาระสำคัญเป็นการกำหนดให้ประชาชน มีสิทธิได้รับรู้ข้อมูลข่าวสารของราชการ ยกเว้นข้อมูลบางประเภทที่ไม่ต้องเปิดเผย หรือที่เปิดเผยแล้วจะเกิดความเสียหายต่อประเทศชาติหรือต่อประโยชน์ที่สำคัญของเอกชน และวางหลักเกณฑ์ต่าง ๆ เพื่อคุ้มครองสิทธิของประชาชน

_______________________________

	๑๓ ต้องอุทธรณ์ภายใน ๑๕ วัน นับแต่วันที่ได้รับแจ้งคำสั่งนั้น โดยต้องอุทธณ์เป็นหนังสือ ระบุข้อโต้แย้งและข้อเท็จจริงหรือข้อกฎหมายที่อ้างอิงประกอบด้วย และการอุทธรณ์นี้ไม่เป็นการทุเลาการบังคับตามคำสั่ง เว้นแต่จะมีการสั่งการให้ทุเลา (มาตรา ๔๔)

	๑๔ เมื่อคู่กรณีมีคำขอ เจ้าหน้าที่อาจเพิกถอนหรือแก้ไขเพิ่มเติมคำสั่งทางปกครองที่พ้นกำหนด อุทธรณ์ได้ ในกรณีดังต่อไปนี้ (มาตรา ๕๔)

	(๑) มีพยานหลักฐานใหม่อันอาจทำให้ข้อเท็จจริงที่ฟังเป็นยุติแล้วนั้น เปลี่ยนแปลงไปในสาระสำคัญ

	(๒) คู่กรณีที่แท้จริงมิได้เข้ามาในกระบวนการพิจารณาทางปกครอง หรือได้เข้ามาในครั้งก่อนแล้วแต่ถูกตัดโอกาสโดยไม่เป็นธรรมในการมีส่วนร่วมในกระบวนการทางปกครอง

	(๓) เจ้าหน้าที่ไม่มีอำนาจที่จะทำคำสั่งทางปกครองในเรื่องนั้น

	(๔) คำสั่งทางปกครองที่ออกโดยอาศัยข้อเท็จจริงหรือข้อกฎหมาย ที่ต่อมาข้อเท็จจริงหรือข้อกฎหมายนั้นเปลี่ยนแปลงในสาระสำคัญ ในทางที่จะเป็นประโยชน์แก่คู่กรณี

จึงถือได้ว่าพระราชบัญญัติข้อมูลข่าวสารของราชการฯ นี้เป็นกฎหมายที่สนองตอบต่อมาตรา ๕๘ ของรัฐธรรมนูญแห่งราชอาณาจักรไทย ที่บัญญัติให้บุคคลทั่วไปมีสิทธิได้รับทราบข้อมูล หรือข่าวสารสาธารณะในครอบครองของหน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่น เว้นแต่การเปิดเผยข้อมูลนั้นจะกระทบต่อความมั่นคงของรัฐ ความปลอดภัยของประชาชนหรือส่วนได้เสีย อันพึงได้รับความคุ้มครองของบุคคลอื่นด้วย

	๑. สาระสำคัญของสิทธิและหน้าที่

ตามพระราชบัญญัติดังกล่าวได้กำหนดประเภทของข้อมูลข่าวสารที่เปิดเผยได้ และข้อมูลข่าวสารที่ไม่เปิดเผย รวมทั้งได้จัดตั้ง “คณะกรรมการข้อมูลข่าวสารของราชการ” เพื่อสอดส่องดูแลให้คำแนะนำและพิจารณาเรื่องร้องเรียน เกี่ยวกับการไม่ปฏิบัติตามพระราชบัญญัตินี้และจัดตั้ง “คณะกรรมการวินิจฉัยการ เปิดเผยข้อมูลข่าวสาร” เพื่อทำหน้าที่พิจารณาวินิจฉัยคำสั่งไม่เปิดเผยข้อมูลข่าวสาร คำสั่งไม่รับฟังคำคัดค้านและคำสั่งไม่แก้ไขเปลี่ยนแปลงข้อมูลข่าวสารส่วนบุคคล

	๑.๑ สาระสำคัญของสิทธิ

	บุคคลทั่วไปมีสิทธิต่าง ๆ ในส่วนที่เกี่ยวกับข้อมูลข่าวสาร๑๕ ดังนี้

	(๑) สิทธิที่จะได้ “รับรู้”

	(ก) “ข้อมูลข่าวสารของราชการ”๑๖ ภายใต้เงื่อนไข ดังนี้

	- ได้รับรู้เนื่องจากเป็นหน้าที่ของหน่วยงานของรัฐ ที่จะต้องนำข้อมูลข่าวสารดังกล่าวพิมพ์เผยแพร่โดย “ประกาศในราชกิจจานุเบกษา”๑๗

_______________________________

	๑๕ “ข้อมูลข่าวสาร” หมายความว่า สิ่งที่สื่อความหมายให้รู้เรื่องราวข้อเท็จจริง ข้อมูล หรือสิ่งใด ๆ ไม่ว่าการสื่อความหมายนั้น จะทำได้โดยสภาพของสิ่งนั้นเอง หรือโดยผ่านวิธีการใด ๆ และไม่ว่าจะได้จัดทำไว้ในรูปของเอกสาร แฟ้ม รายงาน หนังสือ แผนผัง แผนที่ ภาพวาด ภาพถ่าย ฟิล์ม การบันทึกภาพหรือเสียง การบันทึกโดยเครื่องคอมพิวเตอร์ หรือวิธีอื่นใดที่ทำให้สิ่งที่บันทึกไว้ปรากฏได้ (มาตรา ๔)

	๑๖ “ข้อมูลข่าวสารของราชการ” หมายความว่า ข้อมูลข่าวสารที่อยู่ในความครอบครอง หรือควบคุมดูแลของหน่วยงานของรัฐ ไม่ว่าจะเป็นข้อมูลข่าวสารเกี่ยวกับการดำเนินงานของรัฐ หรือข้อมูลข่าวสารเกี่ยวกับเอกชน (มาตรา ๔)“หน่วยงานของรัฐ” หมายความว่า ราชการส่วนกลาง ราชการส่วนภูมิภาค ราชการส่วนท้องถิ่น รัฐวิสาหกิจ ส่วนราชการสังกัดรัฐสภา ศาลเฉพาะในส่วนที่ไม่เกี่ยวกับการพิจารณาพิพากษาคดี องค์กร ควบคุมการประกอบอาชีพ หน่วยงานอิสระของรัฐ และหน่วยงานอื่นตามที่กำหนดในกฎกระทรวง (มาตรา ๔)

	๑๗ ข้อมูลข่าวสารของราชการดังต่อไปนี้ หน่วยงานของรัฐต้องนำไป ลงพิมพ์ในราชกิจจานุเบกษา คือ

	(๑) โครงสร้างและการจัดองค์กรในการดำเนินงาน

	(๒) สรุปอำนาจหน้าที่ที่สำคัญและวิธีการดำเนินงาน

	(๓) สถานที่ติดต่อเพื่อขอรับข้อมูลข่าวสาร หรือคำแนะนำในการติดต่อกับหน่วยงานของรัฐ

	(๔) กฎ มติคณะรัฐมนตรี ข้อบังคับ คำสั่ง หนังสือเวียน ระเบียบ แบบแผน นโยบาย หรือการตีความ ทั้งนี้ เฉพาะที่จัดให้มีขึ้นโดยมีสภาพอย่างกฎ เพื่อให้มีผลเป็นการทั่วไปต่อเอกชนที่เกี่ยวข้อง

	(๕) ข้อมูลข่าวสารอื่นตามที่คณะกรรมการข้อมูลข่าวสารของราชการกำหนด (มาตรา ๘)

		- ได้รับรู้เนื่องจากเป็นหน้าที่ของหน่วยงานของรัฐที่ต้องจัดให้มีไว้เพื่อให้บุคคลทั่วไป “ขอเข้าตรวจดู”๑๘ ได้ตามหลักเกณฑ์และวิธีการที่กำหนด

		- ได้รับรู้เพราะเป็นข้อมูลข่าวสารของราชการประเภทอื่น๑๙ ที่หน่วงานของรัฐ “มีอยู่แล้ว” ในสภาพที่พร้อมจะให้ได้ตามคำขอและสามารถเข้าใจได้ตามสมควรว่าเป็นข้อมูลข่าวสารของราชการประเภทใด

		- ได้รับรู้เนื่องจากเป็นหน้าที่ของหน่วยงานของรัฐ ที่ต้องจัดให้มีไว้เพื่อให้บุคคลทั่วไป “ได้ศึกษาค้นคว้า”๒๐

_______________________________

	๑๘ ข้อมูลข่าวสารของราชการดังต่อไปนี้ หน่วยงานของรัฐต้องจัดให้มีไว้เพื่อให้ประชาชนเข้าตรวจดูได้ คือ

	(๑) ผลการพิจารณาหรือคำวินิจฉัยที่มีผลโดยตรงต่อเอกชน รวมทั้งความเห็นแย้งและคำสั่งที่เกี่ยวข้องในการพิจารณาวินิจฉัยดังกล่าว

	(๒) นโยบายหรือการตีความที่ไม่เข้าข่ายต้องลงพิมพ์ในราชกิจจานุเบกษาตามมาตรา ๗ (๔)

	(๓) แผนงาน โครงการ และงบประมาณรายจ่ายประจำปีของปีที่กำลังดำเนินการ

	(๔) คู่มือหรือคำสั่งเกี่ยวกับวิธีปฏิบัติงานของเจ้าหน้าที่ของรัฐ ซึ่งมีผลกระทบถึงสิทธิหน้าที่ของเอกชน

	(๕) สิ่งพิมพ์ที่ได้มีการอ้างอิงถึงตามมาตรา ๗ วรรคสอง

	(๖) สัญญาสัมปทาน สัญญาที่มีลักษณะเป็นการผูกขาดตัดตอน หรือสัญญาร่วมทุน กับเอกชนในการจัดทำบริการสาธารณะ

	(๗) มติคณะรัฐมนตรี หรือมติคณะกรรมการที่แต่งตั้งโดยกฎหมายหรือโดยมติคณะรัฐมนตรี ทั้งนี้ ให้ระบุรายชื่อรายงานทางวิชาการ รายงานข้อเท็จจริง หรือข้อมูลข่าวสารที่นำมาใช้ในการพิจารณาไว้ด้วย

	(๘) ข้อมูลข่าวสารอื่นตามที่คณะกรรมการข้อมูลข่าวสารของราชการกำหนด (มาตรา ๙)

	๑๙ ถ้าบุคคลใดขอข้อมูลข่าวสารอื่นใดของราชการ และคำขอของผู้นั้นระบุข้อมูลข่าวสาร ที่ต้องการในลักษณะที่อาจเข้าใจได้ตามควร และเป็นข้อมูลข่าวสารที่มีอยู่แล้ว ในสภาพที่พร้อมจะให้ได้โดยไม่ต้องไปจัดทำ ฯลฯ ขึ้นใหม่ หน่วยงานของรัฐผู้รับผิดชอบต้องจัดหาข้อมูลข่าวสารนั้น ให้แก่ผู้ขอภายในเวลาอันสมควร เว้นแต่ผู้นั้นขอจำนวนมาก หรือบ่อยครั้งโดยไม่มีเหตุผลอันสมควร (มาตรา ๑๑)

	๒๐ ข้อมูลข่าวสารของราชการดังต่อไปนี้เป็น “เอกสารประวัติศาสตร์” ที่ต้องส่งมอบให้ หอจดหมายเหตุแห่งชาติ กรมศิลปากรหรือหน่วยงานอื่นของรัฐ ตามที่กำหนดในพระราชกฤษฎีกาเก็บรักษา และคัดเลือกไว้เพื่อให้ประชาชนได้ศึกษาค้นคว้า คือ (มาตรา ๒๖)

	(๑) ข้อมูลข่าวสารของราชการที่หน่วยงานของรัฐไม่ประสงค์จะเก็บรักษา

	(๒) ข้อมูลข่าวสารของราชการที่มีอายุครบตามที่กฎหมายกำหนด คือ

		(ก) ๗๕ ปี สำหรับข้อมูลข่าวสารของราชการ ที่อาจก่อให้เกิดความเสียหายต่อสถาบันพระมหากษัตริย์ (มาตรา ๑๔)

		(ข) ๒๐ ปีสำหรับข้อมูลข่าวสารของราชการที่มีลักษณะอย่างหนึ่งอย่างใด ดังนี้ (มาตรา ๑๕)

		- ข้อมูลข่าวสารของราชการที่ควรเปิดเผย จะก่อให้เกิดความเสียหายต่อความมั่นคงของประเทศ ความสัมพันธ์ระหว่างประเทศ หรือความมั่นคงในทางเศรษฐกิจหรือการคลังของประเทศ

		- ข้อมูลข่าวสารของราชการที่การเปิดเผย จะทำให้การบังคับใช้กฎหมายเสื่อมประสิทธิภาพ หรือไม่อาจสำเร็จตามวัตถุประสงค์ได้ ไม่ว่าจะเกี่ยวกับการฟ้องคดี การป้องกัน การปราบปราม การทดสอบการตรวจสอบหรือการรู้แหล่งที่มาของข้อมูลข่าวสารหรือไม่ก็ตาม

		- ความเห็นหรือคำแนะนำภายในหน่วยงานของรัฐ ในการดำเนินการเรื่องหนึ่งเรื่องใด แต่ไม่รวมถึงรายงานทางวิชาการ รายงานข้อเท็จจริง หรือข้อมูลข่าวสารที่นำมาใช้ในการทำความเห็นหรือคำแนะนำภายในดังกล่าว

		- ข้อมูลข่าวสารของราชการที่การเปิดเผยจะก่อให้เกิดอันตรายต่อชีวิต หรือความปลอดภัยของบุคคลหนึ่งบุคคลใด

		- รายงานการแพทย์หรือข้อมูลข่าวสารส่วนบุคคล ซึ่งการเปิดเผยจะเป็นการ รุกล้ำสิทธิส่วนบุคคลโดยไม่สมควร

		- ข้อมูลข่าวสารของราชการที่มีกฎหมายคุ้มครองมิให้เปิดเผยหรือข้อมูลข่าวสาร ที่มีผู้ให้มาโดยไม่ประสงค์ให้ทางราชการนำไปเปิดเผยต่อผู้อื่น

		- ข้อมูลข่าวสารของราชการที่เป็นข้อมูลข่าวสารที่ไม่ต้องเปิดเผยตามที่มีพระราชกฤษฎีกากำหนด


หน้า23

	(ข) “ข้อมูลข่าวสารส่วนบุคคล”๒๑ ภายใต้เงื่อนไข ดังนี้

		- เป็นข้อมูลข่าวสารส่วนบุคคลที่เกี่ยวกับ “ตนเอง”

		- เป็นการเปิดเผย “รายงานการแพทย์” ทั้งนี้ โดยจะกำหนดให้เปิดเผยต่อเฉพาะแพทย์ที่บุคคลนั้นมอบหมายก็ได้

		- เป็นการเปิดเผยข้อมูลข่าวสารส่วนบุคคล “ของบุคคลอื่น”

			● โดยได้รับความยินยอมเป็นหนังสือจากบุคคลซึ่ง เป็นเจ้าของข้อมูลนั้น๒๒

			●เป็นการเปิดเผยตามเงื่อนไขที่กฎหมายกำหนด๒๓

	(๒) “ได้รับแจ้งเพื่อให้โอกาสคัดค้าน” ในกรณีที่การเปิดเผยข้อมูลข่าวสารของราชการเรื่องใดอาจกระทบถึงผลประโยชน์ได้เสียของตน

	(๓) “คัดค้าน” ไม่ให้มีการเปิดเผยข้อมูลข่าวสารของราชการบางประเภท ที่อาจกระทบถึงประโยชน์ได้เสียของตน๒๔

	(๔) “ร้องเรียน” ต่อคณะกรรมการข้อมูลข่าวสารของราชการ ในกรณีที่ปรากฏว่าหน่วยงานของรัฐ

		(ก) ไม่จัดพิมพ์ข้อมูลข่าวสารของราชการที่ต้องลงพิมพ์ ในราชกิจจานุเบกษา

		(ข) ไม่จัดข้อมูลข่าวสารของราชการตามที่กำหนดไว้ให้ ประชาชนตรวจดูได้

		(ค) ไม่จัดหาข้อมูลข่าวสารของราชการให้ตามที่มีคำร้องขอ

		(ง) ปฏิเสธว่าไม่มีข้อมูลข่าวสารของราชการตามที่มีคำร้องขอ

		(จ) ฝ่าฝืนหรือไม่ปฏิบัติตามพระราชบัญญัตินี้

		(ฉ) ปฏิบัติหน้าที่ล่าช้า

		(ช) ไม่อำนวยความสะดวกโดยไม่มีเหตุอันสมควร

______________________________

	๒๑ “ข้อมูลข่าวสารส่วนบุคคล” หมายความว่า ข้อมูลข่าวสารเกี่ยวกับสิ่งเฉพาะตัวของบุคคล เช่น การศึกษา ฐานะการเงิน ประวัติสุขภาพ ประวัติอาชญากรรม หรือประวัติการทำงาน บรรดาที่มีชื่อของผู่นั้น หรือมีเลขหมาย รหัสหรือสิ่งบอกลักษณะอื่นที่ทำให้รู้ตัวผู้นั้นได้ เช่น ลายพิมพ์นิ้วมือ แผ่นบันทึกลักษณะเสียงของคน หรือรูปถ่ายและให้หมายความรวมถึงข้อมูลข่าวสารเกี่ยวกับสิ่งเฉพาะตัวของผู้ที่ถึงแก่กรรมแล้วด้วย (มาตรา๔)

	๒๒ การให้ความยินยอมนี้อาจให้ไว้ล่วงหน้าหรือให้ในขณะนั้นเอง ก็ได้ (มาตรา ๒๔)

	๒๓ ข้อมูลข่าวสารส่วนบุคคลที่อยู่ในความควบคุมดูแลของหน่วยงานของรัฐจะเปิดเผยได้ ต่อเมื่อเป็นการเปิดเผย (มาตรา ๒๔)

		(๑) ต่อเจ้าหน้าที่ของรัฐในหน่วยงานของตนเพื่อการนำไปใช้ตามอำนาจหน้าที่ของหน่วยงาน ของรัฐแห่งนั้น

		(๒) เพื่อการใช้ข้อมูลตามปกติภายในวัตถุประสงค์ของการจัดให้มีระบบข้อมูลข่าวสารส่วนบุคคลนั้น

		(๓) ต่อหน่วยงานของรัฐที่ทำงานด้านการวางแผน หรือการสถิติ หรือสำมะโนต่าง ๆ ซึ่งมีหน้าที่ต้องรักษาข้อมูลข่าวสารส่วนบุคคลไว้ไม่ให้เปิดเผยต่อไปยังผู้อื่น

		(๔) เพื่อประโยชน์ในการศึกษาวิจัยโดยไม่ระบุชื่อ หรือส่วนที่ทำให้รู้ว่าเป็นข้อมูลข่าวสาร ส่วนบุคคลที่เกี่ยวกับบุคคลใด

		(๕) ต่อหอจดหมายเหตุแห่งชาติ กรมศิลปากร หรือหน่วยงานอื่นของรัฐเพื่อการตรวจดูคุณค่า ในการเก็บรักษา

		(๖) ต่อเจ้าหน้าที่ของรัฐเพื่อการป้องกันการฝ่าฝืนหรือไม่ปฏิบัติตามกฎหมาย การสืบสวน การสอบสวน หรือการฟ้องคดีไม่ว่าเป็นคดีประเภทใดก็ตาม

		(๗) ที่จำเป็นเพื่อการป้องกันหรือระงับอันตรายต่อชีวิตหรือสุขภาพของบุคคล

		(๘) ต่อศาลและเจ้าหน้าที่ของรัฐหรือหน่วยงานของรัฐหรือบุคคลที่มีอำนาจตาม กฎหมายที่จะขอข้อเท็จจริงดังกล่าว

		(๙) กรณีอื่นตามที่กำหนดในพระราชกฤษฎีกา

	๒๔ โดยต้องทำคำคัดค้านเป็นหนังสือภายใน ๑๕ วัน หรือไม่น้อยกว่านั้นตามที่หน่วยงานของรัฐกำหนด (มาตรา ๑๗)

	(๕) “แก้ไขเปลี่ยนแปลงหรือลบ” ข้อมูลข่าวสารส่วนบุคคลที่เกี่ยวกับตนเอง ในส่วนที่เห็นว่าไม่ถูกต้องตามที่เป็นจริง ๒๕

	(๖) “อุทธรณ์” ต่อคณะกรรมการวินิจฉัยการเปิดเผย ข้อมูลข่าวสาร ในกรณีดังต่อไปนี้

		(ก) หน่วยงานของรัฐมีคำสั่งไม่ให้เปิดเผยข้อมูลข่าวสาร ของราชการบางประเภทที่อยู่ในอำนาจหน้าที่ของตน๒๖

		(ข) หน่วยงานของรัฐมีคำสั่งไม่รับฟังคำคัดค้าน ของผู้มีประโยชน์ได้เสียเกี่ยวกับข้อมูลข่าวสารของราชการ ที่อาจกระทบถึงประโยชน์ได้เสียของผู้นั้น๒๗

		(ค) หน่วยงานของรัฐมีคำสั่งไม่ยินยอมให้มีการแก้ไขเปลี่ยนแปลง หรือลบข้อมูลข่าวสารส่วนบุคคลที่เกี่ยวกับตนเองที่ไม่ถูกต้องตามที่เป็นจริง๒๘

	๑.๒ สาระสำคัญของหน้าที่

	การตรวจดู ศึกษาค้นคว้า หรือขอข้อมูลข่าวสาร ต้องกระทำโดย ผู้ที่ต้องการใช้สิทธินั้น ต้อง

	(๑) ยื่นคำขอเป็นหนังสือต่อ “หน่วยงานของรัฐ” ที่มีหน้าที่หรือเก็บรักษาข้อมูลข่าวสารนั้นไว้ในความครอบครอง

	(๒) ระบุให้ชัดเจนตามควรว่าต้องการข้อมูลข่าวสารใด

๒. หลักเกณฑ์ในการใช้สิทธิ

	เมื่อมีกรณีที่ต้องการใช้สิทธิใดตามพระราชบัญญัตินี้ จะมีหลักเกณฑ์ ในการดำเนินการ ดังนี้

	(๑) ปฏิบัติตามหลักเกณฑ์หรือระเบียบของหน่วยงานของรัฐ เช่น ยื่นคำขอเป็นหนังสือเสียค่าธรรมเนียมตามที่กำหนด เป็นต้น

	(๒) ได้รับทราบและปฏิบัติตามคำสั่งของหน่วยงานของรัฐ ตามที่มีคำขอ

	(๓) ถ้าไม่เห็นด้วยหรือเห็นว่าการดำเนินการใดไม่ถูกต้อง ใช้สิทธิ “คัดค้าน” หรือ “ร้องเรียน” ให้ถูกหน่วยงานหรือองค์กร และภายในเวลาที่กำหนด

	(๔) การใช้สิทธิ “อุทธรณ์” ให้ยื่นคำอุทธรณ์ต่อคณะกรรมการ ว่าด้วยข้อมูลข่าวสารของราชการภายในเวลาที่กำหนด และคณะกรรมการว่าด้วยข้อมูลข่าวสารของราชการ จะส่งคำอุทธรณ์นั้นต่อไปยังคณะกรรมการวินิจฉัยการเปิดเผยข้อมูลข่าวสารต่อไป

	(๕) คณะกรรมการว่าด้วยข้อมูลข่าวสารของราชการ และคณะกรรมการวินิจฉัยการเปิดเผยข้อมูลข่าวสาร อาจให้โอกาสเจ้าหน้าที่ และผู้ใช้สิทธินั้นได้ชี้แจงข้อเท็จจริงและข้อโต้แย้งแสดงพยานหลักฐานของตนได้ตามสมควร

_______________________________

	๒๕ โดยต้องทำคำขอเป็นหนังสือยื่นต่อหน่วยงานของรัฐที่ควบคุมดูแลข้อมูลข่าวสารนั้น และไม่ว่าในกรณีใดเจ้าของข้อมูลนั้นมีสิทธิร้องขอ ให้หน่วยงานของรัฐนั้นหมายเหตุในคำขอของตน และแนบไว้กับข้อมูลข่าวสารในส่วนที่เกี่ยวข้องได้ (มาตรา ๒๕)

	๒๖ โดยต้องยื่นอุทธรณ์ภายใน ๑๕ วันนับแต่วันที่ได้รับแจ้งคำสั่งนั้น (มาตรา ๑๘)

	๒๗ โดยต้องยื่นอุทธรณ์ภายใน ๑๕ วันนับแต่วันที่ได้รับแจ้งคำสั่งนั้น (มาตรา ๑๘)

	๒๘ โดยต้องยื่นอุทธรณ์ภายใน ๓๐ วันนับแต่วันที่ได้รับแจ้งคำสั่งดังกล่าว (มาตรา ๒๕)

	(๖) คำวินิจฉัยของคณะกรรมการวินิจฉัยการเปิดเผยข้อมูลข่าวสารนั้นเป็นที่สุด

	(๗) เมื่อหน่วยงานของรัฐ คณะกรรมการว่าด้วยข้อมูลข่าวสาร ของราชการ หรือคณะกรรมการวินิจฉัยการเปิดเผยข้อมูลข่าวสาร มีคำสั่งหรือ คำวินิจฉัยแล้วผู้ยื่นคำขอหรือผู้เกี่ยวข้อง จะได้รับแจ้งให้ทราบต่อไป

ส่วนที่ ๔ กฎหมายว่าด้วยความรับผิดทางละเมิดของเจ้าหน้าที่

	พระราชบัญญัติว่าด้วยความรับผิดทางละเมิดของเจ้าหน้าที่ พ.ศ. ๒๕๓๙ เป็นกฎหมายที่มีสาระสำคัญเป็นการกำหนดให้เจ้าหน้าที่ต้องรับผิดทางละเมิด ในการปฏิบัติงานในหน้าที่ เฉพาะเมื่อเป็นการจงใจกระทำเพื่อการเฉพาะตัว หรือจงใจให้เกิดความเสียหายหรือประมาทเลินเล่ออย่างร้ายแรงเท่านั้น โดยในการรับผิดดังกล่าวให้แบ่งแยกความรับผิดของแต่ละคน ให้รับผิดแต่เฉพาะในส่วนของตนโดย มิให้นำหลักลูกหนี้ร่วม (ทุกคนมีส่วนร่วมรับผิดชอบทั้งหมดร่วมกัน) มาใช้บังคับ และนอกจากนั้นได้มีระเบียบสำนักนายกรัฐมนตรี ว่าด้วยหลักเกณฑ์การปฏิบัติเกี่ยวกับความรับผิดทางละเมิดของเจ้าหน้าที่ พ.ศ. ๒๕๓๙ กำหนด หลักเกณฑ์และวิธีปฏิบัติในรายละเอียดเกี่ยวกับเรื่องดังกล่าว

	๑. สาระสำคัญของสิทธิและหน้าที่

	ตามพระราชบัญญัติและระเบียบดังกล่าว ได้กำหนดเรื่องที่เป็นสาระสำคัญที่เกี่ยวข้องกับประชาชน ดังนี้

	๑.๑ สาระสำคัญของสิทธิ

	บุคคลทั่วไปที่ได้รับความเสียหายจากการปฏิบัติหน้าที่ของเจ้าหน้าที่ของหน่วยงานของรัฐใด อันเป็นการละเมิด มีสิทธิที่จะได้รับการชดใช้ ความเสียหายจากหน่วยงานของรัฐนั้นได้ภายใต้ “เงื่อนไข” ดังนี้

	(๑) เป็น “การกระทำของเจ้าหน้าที่”๒๙ ของหน่วยงานของรัฐ๓๐

	(๒) “ในการปฏิบัติหน้าที่” แต่ถ้าเป็นการกระทำในทางส่วนตัวและไม่ใช่เป็นการกระทำในการปฏิบัติหน้าที่ เจ้าหน้าที่ผู้กระทำนั้นต้อง รับผิดชอบเป็นการส่วนตัว

	(๓) เป็นการ “กระทำละเมิด” กล่าวคือ จงใจหรือประมาทเลินเล่อกระทำต่อบุคคลอื่น โดยผิดกฎหมายให้ต้องเสียหายถึงแก่ชีวิต ร่างกาย อนามัย เสรีภาพ ทรัพย์สินหรือสิทธิอย่างหนึ่งอย่างใด

	(๔) ต้องยื่นคำขอเพื่อ “เรียกร้อง” หรือ “ฟ้องร้อง” เอาจากหน่วยงานของรัฐ

	(๕) ได้รับการ “ชดใช้ความเสียหาย”

		(ก) จากหน่วยงานของรัฐ หรือจากกระทรวงการคลังในกรณีที่ เจ้าหน้าที่นั้นไม่ได้สังกัดหน่วยงานของรัฐแห่งใดโดยเฉพาะ

_______________________________

	๒๙ ซึ่งหมายความถึง ข้าราชการ พนักงาน ลูกจ้าง หรือผู้ปฏิบัติงานประเภทอื่น ไม่ว่าจะเป็นการแต่งตั้งในฐานะที่เป็นกรรมการหรือฐานะอื่นใด (มาตรา ๔) หรือกล่าวง่าย ๆ คือ บุคลากรทุกประเภทที่ทำงานให้กับรัฐ

	๓๐ ซึ่งหมายความถึง กระทรวง ทบวง กรม หรือส่วนราชการที่เรียกชื่ออย่างอื่นและมีฐานะเป็นกรม ราชการส่วนภูมิภาค ราชการส่วนท้องถิ่น รัฐวิสาหกิจ และหน่วยงานอื่นของรัฐที่มีพระราชกฤษฎีกากำหนด (มาตรา ๔)

		(ข) ได้รับการชดใช้ความเสียหายเป็นเงินค่าทดแทน

		(ค) ได้รับดอกเบี้ยตามอัตราดอกเบี้ยผิดนัดนับแต่วันที่กระทำละเมิดจนถึงวันชำระค่าทดแทน

	(๖) หากเรียกร้องเอาจากหน่วยงานของรัฐแล้วยังไม่พอใจในผลการพิจารณาของหน่วยงานของรัฐ ก็มีสิทธิที่จะ “ร้องทุกข์” ต่อคณะกรรมการวินิจฉัยร้องทุกข์หรือต่อศาลปกครองได้ด้วย (โปรดดูส่วนที่ ๑)

	๑.๒ สาระสำคัญของหน้าที่

การเรียกร้องให้ชดใช้ความเสียหายจากการละเมิด ต้องกระทำ โดยผู้ถูกทำละเมิด ดังนี้

	(๑) ถ้าเป็นความเสียหายที่เกิดจากการปฏิบัติหน้าที่ ต้องเรียกร้อง หรือฟ้องร้อง “หน่วยงานของรัฐ” ที่เจ้าหน้าที่นั้นสังกัดโดยตรง เพื่อขอให้ชดใช้ความเสียหาย จะฟ้องตัวเจ้าหน้าที่ไม่ได้แต่ถ้าไม่ใช่ความเสียหายที่เกิดจาก การปฏิบัติหน้าที่ ต้องฟ้องเจ้าหน้าที่นั้นโดยตรงจะฟ้องหน่วยงานของรัฐไม่ได้

	(๒) ต้องดำเนินการภายใน “อายุความ”

		(ก) ๑ ปี นับแต่วันที่รู้หรือควรรู้ถึงการกระทำละเมิดและรู้ตัวผู้ที่จะต้องชดใช้หรือ ๑๐ ปี นับแต่วันที่มีการทำละเมิด

		(ข) ถ้าฟ้องผิดหน่วยงาน อายุความจะขยายเป็นภายใน ๖ เดือนนับแต่วันที่คำพิพากษาถึงที่สุด

	๒. หลักเกณฑ์ในการใช้สิทธิ

	เมื่อมีการกระทำละเมิดและจะมีการเรียกร้องให้ชดใช้ความเสียหาย จะมีหลักเกณฑ์ในการดำเนินการ ดังนี้

	(๑) ผู้ถูกทำละเมิดยื่นคำขอเพื่อเรียกร้อง หรือฟ้องร้องให้หน่วยงานของรัฐที่เจ้าหน้าที่นั้นสังกัด (หรือกระทรวงการคลัง) ชดใช้ความเสียหาย ซึ่งหากเป็นการยื่นคำขอต่อหน่วยงานของรัฐก็สามารถทำได้โดย “ไม่ต้องเสียค่าธรรมเนียม” ใด ๆ ทั้งสิ้น แต่ถ้าเป็นการฟ้องร้องต่อศาล ก็ต้อง “เสียค่าธรรมเนียม” ตามที่กฎหมายกำหนด

	(๒) หน่วยงานของรัฐนั้นจะแต่งตั้ง “คณะกรรมการสอบข้อเท็จจริง ความรับผิดทางละเมิด” ขึ้น เพื่อเสนอความเห็นเกี่ยวกับผู้ต้องรับผิดและจำนวนค่าสินไหมทดแทน

	(๓) คณะกรรมการต้องให้โอกาสเจ้าหน้าที่และผู้เสียหายได้ชี้แจงข้อเท็จจริง และโต้แย้งแสดงพยานหลักฐานของตนได้อย่างเพียงพอและเป็นธรรม

	(๔) คณะกรรมการต้องเสนอความเห็นไปยังผู้แต่งตั้งคณะกรรมการ และกระทรวงการคลังเพื่อทราบและพิจารณา

	(๕) เมื่อหน่วยงานของรัฐนั้นหรือกระทรวงการคลังมีคำสั่งแล้ว ให้แจ้งให้ผู้เสียหายทราบต่อไป

ส่วนที่ ๕ กฎหมายว่าด้วยข้อสัญญาที่ไม่เป็นธรรม

	พระราชบัญญัติข้อสัญญาที่ไม่เป็นธรรม พ.ศ. ๒๕๔๐ เป็นกฎหมาย ที่มีสาระสำคัญเป็นการกำหนดแนวทางให้ศาลใช้ในการพิจารณาว่า ข้อสัญญาหรือข้อตกลงใดที่ไม่เป็นธรรม และให้อำนาจศาลที่จะสั่งให้ข้อสัญญา หรือข้อตกลงที่ไม่เป็นธรรมนั้นมีผลใช้บังคับเฉพาะ เท่าที่เป็นธรรมและพอสมควรแก่กรณี

	๑. สาระสำคัญของสิทธิและหน้าที่

	ตามพระราชบัญญัติดังกล่าวได้กำหนดเรื่องที่เป็นสาระสำคัญ ที่เกี่ยวข้องหรือเป็นประโยชน์ต่อประชาชน ดังนี้

	๑.๑ สาระสำคัญของสิทธิบุคคลทั่วไปมีสิทธิที่จะได้รับประโยชน์จากพระราชบัญญัติดังกล่าว ดังนี้

		(๑) สิทธิที่จะได้รับประโยชน์จากพระราชบัญญัติดังกล่าว ภายใต้เงื่อนไข ดังนี้

			(ก) บุคคลดังกล่าวต้องเป็น “คู่ความ” ฝ่ายใดฝ่ายหนึ่งในคดีที่มีการฟ้องร้องต่อศาล

			(ข) คดีดังกล่าวมีประเด็นในการพิจารณาด้วยว่าข้อสัญญา๓๑ ที่มีการตกลงกันไว้

			(ค) ข้อสัญญาที่ตกลงกันไว้นั้นเป็น “ข้อสัญญาที่ไม่เป็นธรรม” หรือไม่ กล่าวคือ มีลักษณะเป็น

				- ข้อตกลงในสัญญาระหว่างผู้บริโภค๓๒ กับผู้ประกอบธุรกิจการค้าหรือวิชาชีพ๓๓

				- ข้อตกลงในสัญญาสำเร็จรูป๓๔

_______________________________

	๓๑ “ข้อสัญญา” หมายความว่า ข้อตกลง ความตกลง และความยินยอม รวมทั้งประกาศและคำแจ้งความ เพื่อยกเว้นหรือจำกัดความรับผิดด้วย (มาตรา ๓)

	๓๒ “ผู้บริโภค” (มาตรา ๓) หมายความว่า ผู้เข้าทำสัญญาในฐานะ

	(๑) ผู้ซื้อ ผู้เช่า ผู้เช่าซื้อ ผู้กู้ ผู้เอาประกันภัย หรือผู้เข้าทำสัญญาอื่นใดเพื่อให้ได้มา ซึ่งทรัพย์สินบริการหรือประโยชน์อื่นใดโดยมีค่าตอบแทน ซึ่งการเข้าทำสัญญานั้นต้องไม่ได้เป็นไป เพื่อการค้าทรัพย์สินบริการหรือประโยชน์อื่นใดนั้น

	(๒) ผู้ค้ำประกันของบุคคลดังกล่าวซึ่งไม้ได้กระทำเพื่อการค้าด้วย

	๓๓ “ผู้ประกอบการค้าหรือวิชาชีพ” หมายความว่า ผู้เข้าทำสัญญาในฐานะผู้ขาย ผู้ให้เช่า ผู้ให้เช่าซื้อ ผู้ให้กู้ ผู้รับประกันภัยหรือผู้เข้าทำสัญญาอื่นใด เพื่อจัดให้ซึ่งทรัพย์สิน บริการ หรือประโยชน์อื่นใด โดยที่การเข้าทำสัญญาดังกล่าวต้องเป็นไปเพื่อการค้าทรัพย์สิน บริการหรือประโยชน์อื่นใดนั้น เป็นการค้าปกติของตน (มาตรา ๓)

	๓๔ “สัญญาสำเร็จรูป” หมายความว่า สัญญาที่ทำเป็นหนังสือ โดยมีการกำหนดข้อสัญญาที่เป็น สาระสำคัญไว้ล่วงหน้าไม่ว่าจะทำในรูปแบบใด ซึ่งคู่สัญญาฝ่ายหนึ่งฝ่ายใดนำมาใช้ในการประกอบกิจการของตน (มาตรา ๓)

			- ข้อตกลงในสัญญาขายฝากที่ทำให้ผู้ประกอบธุรกิจการค้าหรือวิชาชีพหรือผู้กำหนดสัญญาสำเร็จรูป หรือผู้ซื้อฝาก ได้เปรียบคู่สัญญา อีกฝ่ายหนึ่งเกินสมควร ๓๕

		(ง) ประเด็นในการพิจารณานี้ “ศาลยกขึ้นเอง” ก็ได้ หรือ “คู่ความยกเป็นประเด็นขึ้น” ก็ได้

		(จ) ถ้ามีข้อสัญญาตอนใดที่เป็นข้อสัญญาที่ไม่เป็นธรรม ศาลมีอำนาจกำหนดให้ข้อสัญญาเฉพาะในส่วนนั้นมีผลบังคับ “เพียงเท่าที่เป็นธรรม และพอสมควรแก่กรณี” ได้

		(ฉ) ถ้ามีข้อสงสัย ให้ตีความสัญญาสำเร็จรูปไปในทางที่เป็นคุณ แก่ฝ่ายซึ่งไม่ได้เป็นผู้กำหนดสัญญาสำเร็จรูปนั้น

	(๒) สัญญาระหว่างผู้บริโภคกับผู้ประกอบธุรกิจการค้าหรือ วิชาชีพที่มีการชำระหนี้ด้วยการส่งมอบทรัพย์สินให้แก่ผู้บริโภค

		(ก) โดยปกติจะมีข้อตกลงยกเว้น หรือจำกัดความรับผิดของผู้ประกอบธุรกิจการค้าหรือวิชาชีพ เพื่อความชำรุด บกพร่องหรือเพื่อการรอนสิทธิไม่ได้

		(ข) แต่มีข้อยกเว้นว่าข้อตกลงยกเว้น หรือจำกัดความรับผิดของผู้ประกอบธุรกิจการค้าหรือวิชาชีพ เพื่อความชำรุด บกพร่อง หรือเพื่อการรอนสิทธิ

			- จะมีได้ต่อเมื่อผู้บริโภคได้รู้ถึงความชำรุด บกพร่อง หรือเหตุแห่งการรอนสิทธิอยู่แล้วในขณะทำสัญญา

			- ข้อตกลงในลักษณะดังกล่าวจะมีผลบังคับได้ เพียงเท่าที่เป็นธรรมและพอสมควรแก่กรณีเท่านั้น

_______________________________

	๓๕ “ข้อตกลงที่ถือได้ว่าทำให้ได้เปรียบคู่สัญญาอีกฝ่ายหนึ่ง” ได้แก่ (มาตรา ๔)

	(๑) ข้อตกลงที่มีลักษณะหรือมีผลให้คู่สัญญาอีกฝ่ายหนึ่งปฏิบัติ หรือรับภาระเกินกว่าที่วิญญูชนหรือบุคคลทั่วไป จะพึงคาดหมายได้ตามปกติ ได้แก่ (มาตรา ๕)

		(ก) ข้อตกลงจำกัดสิทธิหรือเสรีภาพในการประกอบอาชีพการงาน

		(ข) การทำนิติกรรมที่เกี่ยวกับการประกอบธุรกิจการค้าหรือวิชาชีพซึ่งไม่เป็นโมฆะ

	(๒) ข้อตกลงที่ถือว่าทำให้ได้เปรียบคู่สัญญาอีกฝ่ายหนึ่ง เช่น ข้อตกลงที่

		(ก) ยกเว้นหรือจำกัดความรับผิดที่เกิดจากการผิดสัญญา

		(ข) ให้ต้องรับผิดหรือรับภาระมากกว่าที่กฎหมายกำหนด

		(ค) ให้สัญญาสิ้นสุดลงโดยไม่มีเหตุผลอันสมควร หรือให้สิทธิบอกเลิกสัญญาได้โดยอีกฝ่ายหนึ่งไม่ได้ผิดสัญญาในข้อที่เป็นสาระสำคัญ

		(ง) ให้สิทธิที่จะไม่ปฏิบัติตามสัญญาข้อหนึ่งข้อใด หรือปฏิบัติตามสัญญาในระยะเวลาที่ล่าช้าได้ โดยไม่มีเหตุผลอันสมควร

		(จ) ให้สิทธิคู่สัญญาฝ่ายหนึ่งเรียกร้อง หรือกำหนดให้อีกฝ่ายหนึ่งต้องรับภาระเพิ่มขึ้น มากกว่าภาระที่เป็นอยู่ในเวลาทำสัญญา

		(ฉ) ผู้ซื้อฝากกำหนดในสัญญาขายฝากให้ราคาสินไถ่ สูงกว่าราคาขายบวกอัตราดอกเบี้ยเกินกว่าร้อยละ ๑๕ ต่อปี

		(ช) กำหนดในสัญญาเช่าซื้อให้ราคาเช่าซื้อสูงเกินกว่าที่ควร หรือกำหนดในสัญญาเช่าซื้อให้ผู้เช่าซื้อ ต้องรับภาระสูงเกินกว่าที่ควร

		(ซ) กำหนดในสัญญาบัตรเครดิตให้ผู้บริโภคต้องชำระดอกเบี้ย เบี้ยปรับ ค่าใช้จ่าย หรือประโยชน์อื่นใดสูงเกินกว่าที่ควรในกรณีที่ผิดนัดหรือที่เกี่ยวเนื่องกับการผิดนัดชำระหนี้

		(ฌ) กำหนดวิธีคิดดอกเบี้ยทบต้นที่ทำให้ผู้บริโภคต้องรับภาระสูงเกินกว่าที่ควร

	(๓) ถ้าเป็นสัญญาที่มีการให้สิ่งใดไว้เป็นมัดจำ หากมีกรณีที่ต้องริบมัดจำและถ้ามัดจำนั้นสูงเกินส่วน ศาลมีอำนาจลดให้ “ริบมัดจำเพียงเท่า ความเสียหายที่แท้จริง” ได้

	(๔) ข้อตกลง ประกาศ หรือคำแจ้งความ ที่ทำไว้ล่วงหน้าเพื่อยกเว้นหรือจำกัดความรับผิดเพื่อละเมิดหรือผิดสัญญา ในความเสียหายต่อชีวิต ร่างกาย หรืออนามัยของผู้อื่น อันเกิดจากการกระทำโดยจงใจหรือประมาทเลินเล่อของผู้ตกลง ผู้ประกาศ ผู้แจ้งความหรือของบุคคลอื่นซึ่งผู้ตกลง ผู้ประกาศหรือผู้แจ้งความต้องรับผิดด้วย

		(ก) จะนำมาอ้างเป็นข้อยกเว้นหรือจำกัดความรับผิดไม่ได้

		(ข) ข้อตกลง ประกาศ หรือคำแจ้งความ ที่ทำไว้ล่วงหน้าเพื่อยกเว้นหรือจำกัดความรับผิดเพื่อละเมิดหรือผิดสัญญา ในกรณีอื่นซึ่งไม่เป็นโมฆะจะมีผลบังคับได้ เพียงเท่าที่เป็นธรรมและพอสมควรแก่กรณีเท่านั้น

	(๕) ความตกลงหรือความยินยอมของผู้เสียหายสำหรับการกระทำที่ต้องห้ามชัดแจ้งโดยกฎหมาย หรือขัดต่อความสงบเรียบร้อยหรือศีลธรรมอันดีของประชาชน จะนำมาอ้างเป็นเหตุยกเว้นหรือจำกัดความรับผิดเพื่อละเมิดไม่ได้

	(๖) ข้อสัญญาที่กำหนดไม่ให้นำพระราชบัญญัตินี้ไปใช้บังคับ ไม่ว่าทั้งหมดหรือบางส่วน ข้อสัญญานั้นเป็นโมฆะ

	(๗) นิตกรรมหรือสัญญาที่ทำขึ้นก่อนวันที่พระราชบัญญัตินี้ ใช้บังคับ ๓๖จะไม่ได้รับประโยชน์ตามที่กำหนดไว้ในพระราชบัญญัตินี้

	๑.๒ สาระสำคัญของหน้าที่

	เมื่อเห็นว่าข้อสัญญาใดเป็นข้อสัญญาที่ไม่เป็นธรรม คู่ความควรยกเป็นประเด็นขึ้นเพื่อให้ศาลพิจารณาด้วย

	๒. หลักเกณฑ์ในการใช้สิทธิ

	การที่จะทำให้ได้รับประโยชน์ตามพระราชบัญญัตินี้ ควรจะ

	(๑) ตรวจสอบว่าข้อสัญญาที่ตนทำไว้นั้นทำขึ้นเมื่อใด ก่อนหรือหลัง วันที่พระราชบัญญัตินี้มีผลใช้บังคับ

	(๒) ถ้าเป็นข้อสัญญาที่ทำขึ้นหลังวันที่พระราชบัญญัตินี้มีผลใช้บังคับ ให้ตรวจสอบว่ามี “ส่วนใดส่วนหนึ่ง” ของข้อสัญญาที่มีลักษณะตามที่กล่าวไว้ใน ๑.๑ บ้างหรือไม่

	(๓) ถ้ามี ให้รีบยกขึ้นเป็นข้อต่อสู้ในศาล โดยไม่สมควรรอให้ศาลเห็นเองหรือยกขึ้นพิจารณาเอง

	(๔) ในกรณีจำเป็นหรือเห็นว่าจะเป็นประโยชน์ ควรใช้สิทธิร้องขอต่อศาล เพื่อให้เชิญ “ผู้ทรงคุณวุฒิหรือผู้เชี่ยวชาญ” มาให้ความเห็นเพื่อประกอบการพิจารณา พิพากษาของศาลด้วยโดยไม่สมควรรอให้ศาลเห็นเอง

_______________________________

	๓๖ พระราชบัญญัตินี้มีผลใช้บังคับเมื่อ วันที่ ๑๕ พฤษภาคม ๒๕๔๑ เป็นต้นไป

ตอนที่ ๓ 
ข้อควรรู้เกี่ยวกับการใช้บริการจากหน่วยงานของรัฐ

	ประชาชนทั่วไปที่จะใช้บริการจากหน่วยงานของรัฐ มีหน้าที่ดังนี้คือ

	(๑) “เตรียมตัว” ก่อนที่จะไปใช้บริการ โดย

	๑. ศึกษารายละเอียดและขั้นตอนต่าง ๆ ให้ชัดเจน

	๒. ติดต่อสอบถามเพิ่มเติมเมื่อมีปัญญหา มีข้อสงสัย หรือไม่แน่ใจ

	๓. เตรียมเอกสาร หลักฐาน ค่าใช้จ่ายต่าง ๆ ให้ครบถ้วนและนำไปให้พร้อมในวันที่ไปใช้บริการ

	๔. กรอกรายละเอียดในคำขอต่าง ๆ ให้ครบถ้วนและชัดเจนที่สุด

	(๒) “ใช้บริการ” อย่างมีมรรยาทและโดยเคารพสิทธิของผู้อื่น โดย

	๑. รับบัตรคิว หรือยื่นคำขอ (พร้อมเอกสาร หลักฐาน ) ตามลำดับก่อน-หลัง และ ณ ช่องทางหรือเจ้าหน้าที่ที่กำหนดไว้

	๒. ทำตามขั้นตอนและรายละเอียดต่าง ๆ ตามที่กำหนด

	๓. สอบถามทันที่เมื่อมีปัญหามีข้อสงสัย หรือไม่แน่ใจ

	(๓) “แก้ไขปัญหา” อย่างมีเหตุผลและเป็นไปตามขั้นตอน โดย

	๑. รับฟังและยอมรับในคำชี้แจงหรือเหตุผลของผู้อื่น

	๒. แจ้งให้ผู้บังคับบัญชาของเจ้าหน้าที่นั้น ๆ ทราบทันทีเมื่อได้รับ ความไม่สะดวกหรือมีการดำเนินการที่ไม่ถูกต้อง

	๓. ร้องเรียนเป็นหนังสือต่อผู้บังคับบัญชาหรือหน่วยงานเหนือขึ้นไป หรือคณะกรรมการ หรือคณะอนุกรรมการ หากยังไม่ได้รับการแก้ไข หรือได้รับการแก้ไขแล้วแต่ผลยังไม่เป็นที่น่าพอใจ

	(๔) ในกรณีที่ “มีปัญหาหรือข้อขัดข้อง” ในการดำเนินการ ไม่ว่าในเรื่องใด ให้

	๑. ติดต่อสอบถามจากเจ้าหน้าที่ก่อนที่จะดำเนินการ หากมีปัญหา มีข้อสงสัย หรือไม่แน่ใจ

	๒. สอบถามเพิ่มเติมทันทีจากเจ้าหน้าที่เมื่อมีปัญหา มีข้อสงสัย หรือไม่แน่ใจ

	๓. สอบถามเพิ่มเติมทันทีจากผู้บังคับบัญชาเหนือขึ้นไปของเจ้าหน้าที่ เมื่อมีปัญหามีข้อสงสัยในการดำเนินการของเจ้าหน้าที่ หรือไม่แน่ใจในคำตอบของเจ้าหน้าที่

	๔. แจ้งให้ผู้บังคับบัญชาเหนือขึ้นไปของเจ้าหน้าที่นั้นทราบทันที ที่มีปัญหาที่เจ้าหน้าที่ไม่อาจแก้ไขให้ได้

	๕. ร้องเรียนเป็นหนังสือในกรณีจำเป็นที่ไม่อาจแก้ไขปัญหาได้

	(๕) ในกรณีที่ประสงค์จะร้องเรียนหรือร้องทุกข์ต่อหน่วยงานของรัฐ

		๑. ถ้าจะร้องเรียนหรือร้องทุกข์ “ด้วยวาจา” ให้

			* ร้องเรียนต่อผู้บังคับบัญชาเหนือขึ้นไปของเจ้าหน้าที่นั้น

			* แจ้งชื่อและที่อยู่ให้ชัดเจน

			* เล่าเหตุการณ์หรือพฤติการณ์ของเรื่องที่ต้องการร้องเรียนให้มากที่สุด

		๒. ถ้าจะร้องเรียนหรือร้องทุกข์ “เป็นหนังสือ” ต้องทำโดย

			* เขียนหนังสือ (หรือพิมพ์) เล่าถึงเหตุการณ์ หรือพฤติการณ์ของเรื่องที่ต้องการร้องเรียน ให้ชัดเจนมากที่สุด

			* แจ้งชื่อและที่อยู่ให้ชัดเจนเพียงพอที่เจ้าหน้าที่สามารถติดต่อได้ พร้อมทั้งลงลายมือชื่อของผู้ร้องเรียน

			* ถ้ามีเอกสารหรือหลักฐานควรส่งไปพร้อมกันด้วย เพราะจะทำให้การดำเนินการเกี่ยวกับเรื่องร้องเรียนนั้น เป็นไปได้โดยรวดเร็วขึ้น* ส่งคำร้องเรียนนั้นไปยังสถานที่ทำการของหน่วยงานรัฐนั้น

	(๖) การร้องเรียนหรือร้องทุกข์นั้นมีข้อควรระวังว่า

		๑. ผู้ซึ่งจะใช้สิทธิร้องเรียนต้องเป็นผู้ที่ได้รับความเดือดร้อนหรือ เสียหายเองโดยตรงหรือเป็นผู้ที่ได้รับการปฏิบัติที่ไม่ถูกต้อง หรือไม่เป็นธรรมจากเจ้าหน้าที่

		๒. ต้องร้องเรียนด้วยตนเอง จะมอบหมายหรือมอบฉันทะให้คนอื่น ยื่นคำร้องเรียนแทน ไม่ได้เว้นแต่จะมีระเบียบหรือมีการยกเว้นไว้โดยเฉพาะ ซึ่งหากสงสัยหรือไม่แน่ใจให้รีบสอบถามเจ้าหน้าที่ที่เกี่ยวข้อง

		๓. ต้องทำตามวิธีการที่กำหนด เช่น ถ้าเป็นการร้องเรียนต่อผู้บังคับบัญชาของเจ้าหน้าที่ของหน่วยงานของรัฐ เพื่อขอให้แก้ไขปัญหาที่เกิดขึ้นในขณะนั้น ก็อาจร้องเรียนด้วยวาจาได้ แต่ถ้าเป็นการร้องเรียนต่อคณะกรรมการหรือคณะอนุกรรมการตามระเบียบนี้ ต้องยื่นคำร้องเรียนเป็นหนังสือ เป็นต้น

		๔. ต้องระมัดระวังใช้สิทธิร้องเรียนภายในเวลาที่อาจมีกำหนดไว้โดยตรง ตามระเบียบนั้น ๆ หรือควรรีบใช้สิทธิร้องเรียนโดยไม่ชักช้า เพื่อให้สามารถ ดำเนินการแก้ไขปัญหาได้โดยรวดเร็วหรือทันที

ภาคผนวก

รายชื่อหน่วยงานที่เกี่ยวข้องและสถานที่ติดต่อที่ควรทราบ

๑. ศาลปกครอง

	สำนักงานศาลปกครอง

	๑๙๕ อาคารเอมไพร์ทาวเวอร์ ถ. สาทรใต้ แขวงยานนาวา เขตสาทร

	กรุงเทพ ฯ ๑๐๑๒๐

	โทรศัพท์ ๐ ๒๖๗๐ ๑๒๐๐-๖๓

	สายด่วน ๑๓๕๕

	www.admincourt.go.th

ที่อยู่ศาลปกครองในภูมิภาค

	ศาลปกครองเชียงใหม่

	๒๒ ถ. ซุปเปอร์ไฮเวย์ (เชียงใหม่-ลำปาง)

	ต. ช้างเผือก อ. เมืองเชียงใหม่

	จ. เชียงใหม่ ๕๐๓๐๐

	โทรศัพท์ ๐ ๕๓๒๒ ๕๙๐๔-๕

	ศาลปกครองสงขลา


	อาคารเอนกประสงค์ สวนพลเอกเปรม ติณสูลานนท์

	๘๘๘ ม.๒ ต. พะวง อ. เมืองสงขลา จ. สงขลา ๙๐๑๐๐

	โทรศัพท์ ๐๗๔๓๓ ๔๕๖๖-๗, ๐ ๗๔๓๓ ๔๗๘๙-๙๐

	ศาลปกครองนครราชสีมา


	๑๕๔/๑ อาคารราชสีมาเซ็นเตอร์.ถ. มนัส ต. ในเมือง อ. เมืองนครราชสีมา

	จ.นครราชสีมา ๓๐๐๐๐

	โทรศัพท์ ๐ ๔๔๒๕ ๙๕๔๔-๖

	ศาลปกครองขอนแก่น


	๑๗๗/๔๘ ถ. มิตรภาพ ต. ในเมือง อ. เมืองขอนแก่น จ.ขอนแก่น ๔๐๐๐๐

	โทรศัพท์ ๐ ๔๓๒๒ ๓๗๐๔

	ศาลปกครองพิษณุโลก


	๗๒๓/๑๓-๑๗ ถ. พิชัยสงคราม ต. ในเมือง

	อ.เมืองพิษณุโลก จ.พิษณุโลก ๖๕๐๐๐

	โทรศัพท์ ๐ ๕๕๒๖ ๖๒๓๐-๗

	ศาลปกครองระยอง

	๔๔/๖ ถนนตากสินมหาราช

	อ. เมืองระยอง จ. ระยอง ๒๑๐๐๐โทรศัพท์

	๐ ๓๘๖๒ ๓๐๗๒-๗๘

	ศาลปกครองนครศรีธรรมราช


	๖/๑๕๗-๑๖๖ ถ. พัฒนาการคูขวาง ต.ในเมือง

	อ.เมืองนครศรีธรรมราช จ.นครศรีธรรมราช ๘๐๐๐๐

	โทรศัพท์ ๐ ๗๕๓๒ ๕๒๐๑-๑๐๒.

๒.ศาลรัฐธรรมนูญ

	สำนักงานศาลรัฐธรรมนูญ

	๓๒๖ ถ.จักรเพรช แขวงวังบูรพาภิรมย์เขตพระนคร กรุงเทพฯ ๑๐๒๐๐

	โทรศัพท์ ๐ ๒๖๒๓ ๙๖๐๐-๙

	www.concourt.or.th

๓. คณะกรรมการการเลือกตั้ง


	สำนักงานคณะกรรมการการเลือกตั้ง

	๔๔ อาคาร ศรีจุลทรัพย์ ถ.พระราม๑ปทุมวัน กรุงเทพฯ ๑๐๓๓๐

	โทรศัพท์ ๐ ๒๖๑๓ ๗๓๓๓

	สายด่วน ๑๑๗๑

	www.ect.go.th

๔. คณะกรรมการป้องกันและปราบปรามการทุจริตแห่งชาติ (ป.ป.ช.)


	สำนักงานคณะกรรมการป้องกันและปราบปรามการทุจริตแห่งชาติ

	๑๖๕/๑ ถ.พิษณุโลก เขตดุสิต กรุงเทพฯ ๑๐๓๐๐

	โทรศัพท์ ๐ ๒๒๘๒ ๓๑๖๑

	www.nccc.thaigov.net

๕. ผู้ตรวจการแผ่นดินของรัฐ


	สภาสำนักงานผู้ตรวจการแผ่นดินของรัฐสภา

	๑๑๙๓ อาคารเอ็กซิม ชั้น ๒๐ ถ.พหลโยธินสามเสนใน พญาไท กรุงทพฯ ๑๐๔๐๐

	โทรศัพท์ ๐ ๒๒๙๙ ๐๔๒๖-๒๙

	สายด่วน ๑๖๗๖

	www.ombudsman.go.th

๖. คณะกรรมการสิทธิมนุษยชนแห่งชาติ

	สำนักงานคณะกรรมการสิทธิมนุษยชนแห่งชาติ

	๔๒๒ ถ.พญาไท ปทุมวัน กรุงเทพฯ ๑๐๓๓๐

	โทรศัพท์ ๐ ๒๒๑๙ ๒๙๗๓

๗. ศูนย์บริการประชาชน สำนักเลขาธิการนายกรัฐมนตรี


	เลขที่ ๑ ถ.พิษณุโลก ทำเนียบรัฐบาล

	เขตดุสิต กรุงเทพฯ ๑๐๓๐๐

	หรือตู้ ปณ. ๑ ทำเนียบรัฐบาล กรุงเทพฯ ๑๐๓๐๐

	โทรศัพท์ ๐ ๒๒๘๐ ๗๑๗๐-๑

	www.rakang.thaigov.go.th

๘. สำนักงานอัยการสูงสุด


	๘.๑ สำนักงานคุ้มครองสิทธิและช่วยเหลือทางกฎหมายแก่ประชาชน (สคช.)

		สำนักงานอัยการสูงสุด อาคารถนนรัชดาภิเษก 

		แขวงลาดยาว เขตจตุจักร กรุงเทพฯ ๑๐๙๐๐

		โทรศัพท์ ๐ ๒๕๔๑ ๒๘๔๙,๐ ๒๕๔๑ ๒๘๕๒

		สายด่วน ๑๑๕๗

	๘.๒ สำนักงานอัยการพิเศษ ฝ่ายช่วยเหลือทางกฎหมาย ๑ (ปรึกษากฎหมาย)


		อาคารถนนรัชดาภิเษก แขวงลาดยาว

		เขตจตุจักร กรุงเทพฯ ๑๐๙๐๐

		โทรศัพท์ ๐ ๒๕๔๑ ๒๘๓๐

		www.attorney-general-go.th

๙. สำนักงานคณะกรรมการคุ้มครองผู้บริโภค (สคบ.)


	เลขที่ ๗๘ โรงเรียนนายร้อย จปร.เดิม

	ถ.ราชดำเนินนอกเขตดุสิต กรุงเทพฯ ๑๐๓๐๐

	โทรศัพท์ฝ่ายรับเรื่องร้องทุกข์ด้านฉลาก		๐ ๒๖๒๙ ๗๐๕๒-๕๖

	ฝ่ายรับเรื่องร้องทุกข์ด้านโฆษณา 			๐ ๒๖๒๙ ๗๐๓๗-๓๙

	ฝ่ายรับเรื่องร้องทุกข์ด้านสัญญา 			๐ ๒๖๒๙ ๗๐๖๕-๖๘

	กองนิติการ 							๐ ๒๖๒๙ ๘๒๕๙-๖๐

	สายด่วน ๑๑๖๖

	www.thaiconsumer.net

๑๐. กระทรวงมหาดไทย

	ตู้ปณ.๑ ปณฝ. มหาดไทย กรุงเทพฯ ๑๐๒๐๖

	โทรศัพท์ ๐ ๒๒๒๒ ๑๑๔๑ –๕๕

	สายด่วน ๑๕๖๗

	www.mahadthai.com


หน้า36
















หนังสือ ศาลปกครองกับกระบวนการยุติธรรม







โดย ดร. ชาญชัย แสวงศักดิ์

ศาลปกครองกับกระบวนการยุติธรรมทางปกครอง

ดร. ชาญชัย แสวงศักดิ์

____________________

1. ข้อพิจารณาเบื้องต้น


	1.1 องค์กรของรัฐที่จัดตั้งขึ้นตามรัฐธรรมนูญ

		องค์กรของรัฐที่จัดตั้งขึ้นตามรัฐธรรมนูญหรือที่เรียกกันโดยย่อว่า “องค์กรตามรัฐธรรมนูญ” นั้นอาจจำแนกได้เป็น 4 ประเภทใหญ่ ๆ คือ

		1.1.1 องค์กรของรัฐฝ่ายนิติบัญญัติ

			องค์กรของรัฐฝ่ายนิติบัญญัติซึ่งมีอำนาจหน้าที่หลัก ในการออกกฎหมายระดับพระราชบัญญัติและมีอำนาจหน้าที่อื่น ตามที่ได้รับมอบหมายจากรัฐธรรมนูญ คือ รัฐสภาซึ่งประกอบด้วยสภาผู้แทนราษฎรและวุฒิสภา

		1.1.2 องค์กรของรัฐฝ่ายบริหาร

			องค์กรของรัฐฝ่ายบริหารมีอำนาจหน้าที่หลักในการบังคับใช้กฎหมาย ในการบริหารประเทศและในการจัดทำบริการสาธารณะเพื่อตอบสนองความต้องการด้านต่าง ๆ ของประชาชน

			องค์กรของรัฐฝ่ายบริหารแบ่งออกเป็น 2 ระดับ คือ

			(1) “ฝ่ายการเมือง” คือ คณะรัฐมนตรี (นายกรัฐมนตรีและรัฐมนตรี) ซึ่งใช้อำนาจตามบทบัญญัติของรัฐธรรมนูญกำหนดนโยบายและกำกับดูแลการนำนโยบายไปสู่การปฏิบัติโดย “ฝ่ายประจำ”

			(2) “ฝ่ายประจำ” คือ องค์กรของรัฐฝ่ายปกครองซึ่งใช้อำนาจตามพระราชบัญญัติบังคับใช้กฎหมาย และนำนโยบายของ “ฝ่ายการเมือง” ไปสู่การปฏิบัติ

องกรค์ของรัฐ “ฝ่ายประจำ” มี 5 รูปแบบใหญ่ ๆ

			(ก) ส่วนราชการ ได้แก่ ราชการส่วนกลาง (กระทรวง ทบวง กรม) และราชการส่วนภูมิภาค (จังหวัด อำเภอ ตำบล)

			(ข) องค์กรปกครองส่วนท้องถิ่นทั้งที่เป็นระบบทั่วไป (เทศบาล อบต. และอบจ.)และที่เป็นระบบพิเศษ (กทม. และเมืองพัทยา)

			(ค) รัฐวิสาหกิจทั้งที่จัดตั้งในรูปของ “องค์การของรัฐบาล” โดยพระราชบัญญัติหรือพระราชกฤษฎีกาและที่จัดตั้งในรูปของบริษัทจำกัดหรือบริษัทมหาชนจำกัด

			(ง) องค์การมหาชนทั้งที่จัดตั้งโดยพระราชบัญญัติเฉพาะ และที่จัดตั้งโดยพระราชกฤษฎีกาที่ออกตามความ ในพระราชบัญญัติองค์การมหาชน พ.ศ. 2542

			(จ) คณะกรรมการต่าง ๆ

	1.1.3 องค์กรของรัฐฝ่ายตุลาการ

		องค์กรของรัฐฝ่ายตุลาการ คือ ศาลซึ่งมีอำนาจพิจารณาพิพากษาอรรถคดี ให้เป็นไปตามบทบัญญัติของรัฐธรรมนูญและกฎหมาย

		นอกเหนือจากศาลยุติธรรมและศาลทหารที่มีมาแต่เดิมแล้ว รัฐธรรมมนูญฯ ได้เพิ่มระบบศาลใหม่ขึ้นอีก 2 ระบบศาลคือ ศาลรัฐธรรมนูญและศาลปกครอง รวมทั้งหมด 4 ระบบศาล

		ศาลทั้ง 4 ระบบศาลเป็นองค์กรของรัฐซึ่งใช้อำนาจอธิปไตยทางตุลาการ ในพระปรมาภิไธยพระมหากษัตริย์

		ศาลมีอิสระในการพิจารณาพิพากษาอรรถคดี แต่ศาลมิใช่ “องค์กรของรัฐที่เป็นอิสระ” หรือที่เรียกกันโดยย่อว่า “องค์กรอิสระ”

	1.1.4 องค์กรของรัฐที่เป็นอิสระ

		นอกเหนือจากองค์กรของรัฐซึ่งใช้อำนาจอธิปไตย 3 ด้านตามที่ระบุไว้ในรัฐธรรมนูญฯ มาตรา 3 แล้ว รัฐธรรมนูญฯยังได้บัญญัติให้มีการจัดตั้งองค์กรของรัฐขึ้นมาอีกประเภทหนึ่ง ที่เป็นอิสระจากการกำกับดูแลของรัฐบาล เรียกกันว่า “องค์กรของรัฐที่ป็นอิสระ” หรือ “องค์กรอิสระ” ซึ่งอาจแบ่งได้เป็น 3 กลุ่มดังนี้

		(1) องค์กรตรวจสอบการใช้อำนาจของรัฐ ซึ่งมีอยู่ 3 องค์กรคือ

			(ก) คณะกรรมการป้องกันและปราบปรามการทุจริตแห่งชาติ (ป.ป.ช.)

			(ข) คณะกรรมการตรวจเงินแผ่นดิน (ค.ต.ง.)

			(ค) ผู้ตรวจการแผ่นดินของรัฐสภา

		(2) องค์กรควบคุมตรวจสอบการเลือกตั้งคือ คณะกรรมการการเลือกตั้ง (ก.ก.ต.)

		(3) องค์กรอื่น ซึ่งมีอยู่ 3 องค์กรคือ

			(ก) คณะกรรมการสิทธิมนุษยชนแห่งชาติ (มาตรา 199-มาตรา 200)

			(ข) องค์กรจัดสรรคลื่นความถี่ที่ใช้ในการส่งวิทยุกระจายเสียง วิทยุโทรทัศน์และ วิทยุโทรคมนาคม (มาตรา 40) ซึ่งได้แก่ คณะกรรมการกิจการโทรคมนาคม (ก.ท.ช.) และคณะกรรมการกิจการกระจายเสียงและกิจการโทรทัศน์แห่งชาติ (ก.ส.ช.)

	1.1.5 หน่วยงานอิสระตามรัฐธรรมนูญ

		รัฐธรรมนูญฯ บัญญัติให้ศาลรัฐธรรมนูญ ศาลยุติธรรม ศาลปกครอง คณะกรรมการป้องกันและปราบปรามการทุจริตแห่งชาติ และคณะกรรมการตรวจเงินแผ่นดิน มีหน่วยธุรการที่มีอิสระในการบริหารงานบุคคล การงบประมาณ และการดำเนินการอื่น โดยให้ผู้บังคับบัญชาของหน่วยธุการดังกล่าวขึ้นตรงต่อประธานของศาลหรือประธานขององค์กรนั้น ๆ หน่วยธุรกิจดังกล่าวเรียกกันว่า “หน่วยงานอิสระตามรัฐธรรมนูญ”

		หน่วยงานอิสระตามรัฐธรรมนูญมีอยู่ 5 หน่วยงานคือ

			(1) สำนักงานศาลรัฐธรรมนูญ

			(2) สำนักงานศาลยุติธรรม

			(3) สำนักงานศาลปกครอง

			(4) สำนักงานคณะกรรมการป้องกันและปราบปรามการทุจริตแห่งชาติ

			(5) สำนักงานตรวจเงินแผ่นดิน

	1.2 การตรวจสอบการใช้อำนาจขององค์กรของรัฐฝ่ายบริหาร

		1.2.1 การจำแนกประเภทของการตรวจสอบการใช้อำนาจขององค์กรของรัฐ

	การตรวจสอบการใช้อำนาจขององค์กรของรัฐฝ่ายบริหารนั้น อาจจำแนกประเภทได้หลายวิธี คือ การจำแนกประเภทตามระยะเวลา การจำแนกประเภทตามองค์กร และการจำแนกประเภทตามลักษณะของการใช้อำนาจ

			1.2.1.1 การจำแนกประเภทตามระยะเวลา

	การจำแนกประเภทของการตรวจสอบการใช้อำนาจตามระยะเวลานั้น อาจแบ่งได้เป็น 2 ประเภทคือ

				(1) การตรวจสอบก่อนการดำเนินการหรือการตรวจสอบแบบป้องกันคือ การตรวจสอบในขั้นตอนตระเตรียมการ ก่อนที่องค์กรของรัฐหรือเจ้าหน้าที่ของรัฐจะออกกฎ คำสั่ง หรือการกระทำอย่างหนึ่งอย่างใด

				(2) การตรวจสอบภายหลังการดำเนินการหรือการตรวจสอบแบบแก้ไข คือการตรวจสอบภายหลังจากที่องค์กรของรัฐ หรือเจ้าหน้าที่ของรัฐได้ออกกฎคำสั่ง หรือกระทำการอย่างหนึ่งอย่างใดแล้ว

			1.2.1.2 การจำแนกประเภทตามองค์กร

	การจำแนกประเภทของการตรวจสอบการใช้อำนาจตามองค์กรนั้นอาจแบ่งได้เป็น 2 ประเภทคือ

				(1) การตรวจสอบภายในองค์กร

				(2) การตรวจสอบโดยองค์กรภายนอก

			1.2.1.3 การจำแนกประเภทตามลักษณะของการใช้อำนาจ

				การจำแนกประเภทตามลักษณะของการใช้อำนาจนั้นอาจแบ่งได้เป็น 4 ประเภทคือ

				(1) การตรวจสอบการใช้อำนาจทางการเมือง เช่น การดำเนินการเกี่ยวกับความสัมพันธ์ระหว่างประเทศ การดำเนินการทางรัฐสภา ควรใช้การตรวจสอบทางการเมืองโดยรัฐสภา

(เช่น การยื่นกระทู้ถาม การยื่นญัติขออภิปรายไม่ไว้วางใจ) โดยสื่อมวลชน หรือโดยองค์กรภาคประชาชน

			(2) การตรวจสอบการใช้อำนาจที่มีปัญหาด้านความไม่ชอบด้วยกฎหมาย ควรใช้การตรวจสอบทางกฎหมายโดยองค์กรของรัฐฝ่ายตุลาการ

			(3) การตรวจสอบการใช้อำนาจที่มีปัญหาด้านความไม่เป็นธรรมหรือไม่เหมาะสม ควรใช้การตรวจสอบโดยผู้ตรวจการแผ่นดินของรัฐสภา

			(4) การตรวจสอบการใช้อำนาจที่มีปัญหาด้านการทุจริต ควรใช้การตรวจสอบโดยคณะกรรมการป้องกันและปราบปรามการทุจริตแห่งชาติ

	1.2.2 การตรวจสอบการใช้อำนาจขององค์กรของรัฐฝ่ายบริหาร ก่อนการดำเนินการโดยกลไกภายในฝ่ายบริหาร

		การตรวจสอบการใช้อำนาจขององค์กรของรัฐฝ่ายบริหาร ก่อนการดำเนินการโดยกลไกภายในฝ่ายบริหารนั้น มีการบัญญัติไว้ในพระราชบัญญัติวิธีปฎิบัติราชการทางปกครอง พ.ศ. 2539 ซึ่งเป็นกฎหมายที่มีความสำคัญอย่างยิ่งฉบับหนึ่ง ในระบบกฎหมายของไทย เพราะเป็น “กฎหมายกลาง” ที่วางหลักเกณฑ์ทั่วไปในการปฏิบัติราชการของเจ้าหน้าที่ของรัฐฝ่ายบริหาร โดยเฉพาะอย่างยิ่งในการเตรียมการและการดำเนินการออกคำสั่งทางปกครองต่าง ๆ เพื่อให้เจ้าหน้าที่ของรัฐฝ่ายปกครองใช้เป็นหลักในการปฏิบัติราชการของตน ในขณะเดียวกันก็วางหลักเกณฑ์ต่าง ๆ เพื่อคุ้มครองสิทธิของประชาชนด้วย อันเป็นการยอมรับสถานะของประชาชนว่าเป็น “ผู้ทรงสิทธิ” ในขอบเขตของกฎหมายมหาชน มิใช่เป็นผู้อยู่ภายใต้การปกครองที่ไร้สิทธิอีกต่อไป หลักเกณฑ์ทั่วไปที่กำหนดไว้ในกฎหมายฉบับนี้ จึงเป็นมาตรการสำคัญในการป้องกัน มิให้เจ้าหน้าที่ของรัฐฝ่ายบริหารใช้อำนาจตามอำเภอใจ อันจะส่งผลทำให้คำสั่งทางปกครองต่าง ๆ มีความเป็นภาววิสัยมากที่สุด

	พระราชบัญญัติฉบับนี้มีหลักการที่สำคัญหลายประการ เช่น

	- ในกรณีที่คำสั่งทางปกครอง (เช่น คำสั่งเพิกถอนใบอนุญาต) อาจกระทบถึงสิทธิของบุคคลอื่นใด เจ้าหน้าที่จะต้องให้คู่กรณีมีโอกาสที่จะได้ทราบข้อเท็จจริงอย่างเพียงพอ และมีโอกาสโต้แย้งและแสดงพยานหลักฐานของตน

	- คำสั่งทางปกครองต้องจัดให้มีเหตุผลไว้ด้วย โดยระบุข้อเท็จจริงอันเป็นสาระสำคัญ ข้อกฎหมายที่อ้างอิง ตลอดจนข้อพิจารณาและข้อสนับสนุนในการใช้ดุลพินิจ

	- คำสั่งทางปกครองที่อาจอุทธรณ์หรือโต้แย้งต่อไปได้ ให้ระบุกรณีที่อาจอุทธรณ์หรือโต้แย้ง การยื่นคำอุทธรณ์หรือคำโต้แย้ง และระยะเวลาสำหรับการอุทธรณ์หรือการโต้แย้งดังกล่าวไว้ด้วย

	1.2.3 การตรวจสอบการใช้อำนาจขององค์กรของรัฐฝ่ายบริหาร ภายหลังการดำเนินการโดยกลไกภายนอกฝ่ายบริหาร

		รัฐธรรมนูญแห่งราชอาณาจักรไทย พุทธศักราช 2540 ได้กำหนดให้มีการเพิ่มระบบและองค์กรตรวจสอบการใช้อำนาจขององค์กรของรัฐฝ่ายบริหาร ภายหลังการดำเนินการโดยกลไกภายนอกฝ่ายบริหาร ดังนี้

			(1) ให้มีการแยกการตรวจสอบการทุจริตทางการเมือง ออกจากการตรวจสอบทางกฎหมาย

			(2) ให้มีการเพิ่มหรือปรับปรุงอำนาจหน้าที่ขององค์กร ตรวจสอบการใช้อำนาจขององค์กรของรัฐฝ่ายบริหาร ภายหลังการดำเนินการโดยองค์กรที่เพิ่มขึ้น หรือได้รับการปรับปรุงอำนาจหน้าที่นั้น มีทั้งที่เป็นศาลและที่เป็นองค์กรของรัฐที่เป็นอิสระ

2. การตรวจสอบการใช้อำนาจขององค์กรของรัฐฝ่าย บริหารโดยองค์กรของรัฐฝ่ายตุลาการ

	2.1 การตรวจสอบโดยองค์กรของรัฐฝ่ายตุลาการให้หลักประกันแก่ราษฎรที่ดีกว่า

	ในทางวิชาการเป็นที่ยอมรับกันว่าในบรรดากลไก และองค์กรตรวจสอบการใช้อำนาจขององค์กรของรัฐฝ่ายบริหาร การตรวจสอบโดยองค์กรของรัฐฝ่ายตุลาการหรือศาลนั้น ให้หลักประกันแก่ราษฎรได้ดีกว่ากลไกและองค์กรตรวจสอบอื่น ๆ ด้วยเหตุผลดังต่อไปนี้

		(1) ศาลมีอิสระในการปฏิบัติหน้าที่ ไม่ตกอยู่ภายใต้อิทธิพลขององค์กรทางการเมือง

		(2) เมื่อราษฎรได้ยื่นคำฟ้องอย่างถูกต้อง ศาลมีหน้าที่ต้องพิจารณาและพิพากษาคดีเสมอ

		(3) ศาลมีวิธีพิจารณาคดีที่เป็นไปอย่างเปิดเผย เปิดโอกาสให้คู่กรณีนำพยานหลักฐานมาสนับสนุนข้ออ้างข้อเถียงของตน และหักล้างข้ออ้างข้อเถียงของฝ่ายตรงกันข้ามได้อย่างเต็มที่ และเปิดโอกาสให้สาธารณชนเข้าฟังการพิจารณาได้

		(4) ศาลต้องให้เหตุผลประกอบคำวินิจฉัยของตนเสมอ

	2.2 การจัดระบบศาลที่มีอำนาจพิจารณาพิพากษาคดีปกครองในต่างประเทศ

	ถึงแม้ว่าในประเทศเสรีประชาธิปไตยทุกประเทศ จะมีระบบการตรวจสอบการใช้อำนาจขององค์กรของรัฐฝ่ายบริหาร โดยองค์กรของรัฐฝ่ายตุลาการก็ตาม แต่ละประเทศก็มีการจัดระบบศาลที่มีอำนาจหน้าที่ พิจารณาพิพากษาคดีปกครองที่แตกต่างกัน ซึ่งพอจำแนกได้เป็น 2 ระบบใหญ่ๆ คือ

	(1) ประเทศที่ใช้ระบบ “ศาลเดี่ยว” คือให้ศาลยุติธรรมมีอำนาจหน้าที่วินิจฉัยชี้ขาดคดีต่าง ๆ ทุกประเภท ไม่ว่าจะเป็นคดีแพ่ง คดีอาญา คดีปกครอง หรือคดีประเภทอื่น

	ประเทศที่ใช้ระบบ “ศาลเดี่ยว” นั้นส่วนใหญ่เป็นประเทศที่ใช้ระบบกฎหมายคอมมอนลอว์ ซึ่งได้แก่ สหราชอาณาจักร สหรัฐอเมริกา และประเทศอื่น ๆ ที่เคยอยู่ภายใต้การปกครองของสหราชอาณาจักร

	(2) ประเทศที่ใช้ระบบ “ศาลคู่” คือ ให้ศาลยุติธรรมมีอำนาจหน้าที่วินิจฉัยชี้ขาด คดีแพ่งและคดีอาญาเท่านั้น ส่วนการวินิจฉัยชี้ขาดคดีปกครองนั้น ให้อยู่ในอำนาจหน้าที่ของศาลปกครอง ซึ่งมีระบบศาลและระบบตุลาการแยกต่างหากจากระบบศาลยุติธรรม

		ประเทศที่มีการจัดตั้งระบบศาลปกครองเป็นเอกเทศจากระบบศาลยุติธรรม คือ ประเทศที่ใช้ระบบประมวลกฎหมาย ซึ่งยังมีการแบ่งออกเป็น 2 กลุ่มย่อยคือ

		(ก) ประเทศที่มอบอำนาจในการวินิจฉัยชี้ขาดคดีปกครอง ให้แก่สถาบันที่ปรึกษาราชการแผ่นดิน (Council of State) ซึ่งมีอำนาจหน้าที่เป็นทั้งที่ปรึกษากฎหมายของรัฐบาล และทำหน้าที่เป็นศาลปกครองด้วย ประเทศที่ใช้ระบบนี้ ได้แก่ ฝรั่งเศส เบลเยี่ยม เนเธอร์แลนด์ อิตาลี กรีซ อียิปต์ ฯลฯ

		(ข) ประเทศที่จัดตั้งระบบศาลปกครองเป็นเอกเทศ จากระบบศาลยุติธรรม โดยที่ศาลปกครองไม่มีอำนาจหน้าที่ให้คำปรึกษาแก่รัฐบาล ประเทศที่ใช้ระบบนี้ได้แก่ สหพันธ์สาธารณรัฐเยอรมันและออสเตรีย

	2.3 ความพยายามในการจัดตั้งศาลปกครองขึ้นในประเทศไทยในอดีตที่ผ่านมา

	แต่เดิมประเทศไทยใช้ระบบ “ศาลเดี่ยว” คือ ให้ศาลยุติธรรมมีอำนาจหน้าที่พิจารณาพิพากษาคดีทุกประเภท ไม่ว่าจะเป็นคดีแพ่ง คดีอาญา คดีปกครอง หรือคดีประเภทอื่น ซึ่งก็ได้มีความพยายามในการจัดตั้งศาลปกครองขึ้นในประเทศไทยมาตั้งแต่ พ.ศ. 2476 โดยได้มีการตราพระราชบัญญัติว่าด้วยคณะกรรมการกฤษฎีกา พุทธศักราช 2476 จัดตั้ง “คณะกรรมการกฤษฎีกา” ขึ้น โดยให้มีอำนาจหน้าที่ในการจัดทำร่างกฎหมาย และให้คำปรึกษาทางกฎหมายแก่รัฐบาล กับให้มีอำนาจหน้าที่ในการพิจารณาพิพากษาคดีปกครอง ตามที่จะได้มีกฎหมายกำหนดให้อยู่ในอำนาจของคณะกรรมการกฤษฎีกาด้วย แต่ก็มิได้มีการออกกฎหมายเช่นว่านั้น คณะกรรมการกฤษฎีกาจึงมิได้ทำหน้าที่พิจารณาพิพากษาคดีปกครองแต่อย่างใด

	หลังจากนั้น ก็ได้มีการถกเถียงกันว่า ควรหรือไม่ที่จะจัดตั้งศาลปกครองขึ้นในประเทศไทย และต่อมาก็ได้มีการเปลี่ยนข้อถกเถียงกันว่า ศาลปกครองที่จะจัดตั้งขึ้นนั้นควรเป็นเพียงศาลชำนัญพิเศษที่ยังคงอยู่ในระบบศาลยุติธรรม หรือควรแยกออกเป็นเอกเทศจากระบบศาลยุติธรรม

	ในปัจจุบันรัฐธรรมนูญแห่งราชอาณาจักรไทย พุทธศักราช 2540 ก็ได้บัญญัติให้มีการจัดตั้งศาลขึ้นหลายระบบศาลไม่ว่าจะเป็น ศาลรัฐธรรมนูญ ศาลยุติธรรม ศาลทหาร และศาลปกครอง

3. การจัดตั้งกระบวนการยุติธรรมทางปกครองขึ้นในประเทศไทย

	3.1 แต่เดิมประเทศไทยมีแต่กระบวนการยุติธรรมทางแพ่ง และกระบวนการยุติธรรมทางอาญา

	นอกจากรัฐธรรมนูญที่เป็นกฎหมายสูงสุดของประเทศแล้ว อาจแยกกฎหมายออกได้เป็น 3 สาขาใหญ่ ๆ คือ กฎหมายแพ่ง กฎหมายอาญา และกฎหมายปกครอง

	(1) กฎหมายแพ่ง คือ กฎหมายที่ใช้บังคับกับความสัมพันธ์ระหว่างเอกชนกับเอกชน ซึ่งกฎหมายถือว่ามีความเท่าเทียมกัน การผูกนิติสัมพันธ์ระหว่างเอกชนที่เท่าเทียมกัน จึงต้องใช้หลักความสมัครใจหรือความยินยอมพร้อมใจของคู่กรณี

		หากมีข้อพิพาทอันเกิดจากกฎหมายแพ่ง คู่พิพาทอาจนำคดีขึ้นสู่ศาลได้โดยมีการกำหนดกระบวนการยุติธรรมทางแพ่งไว้วินิจฉัยข้อพิพาททางแพ่ง โดยให้ผู้ฟ้องคดีเป็นฝ่ายที่มีหน้าที่พิสูจน์ให้ศาลเชื่อว่า ฝ่ายที่ถูกฟ้องคดีได้กระทำผิดจริงตามที่ผู้ฟ้องคดีกล่าวอ้าง หากพิสูจน์ไม่ได้ศาลก็จะยกฟ้อง ระบบเช่นว่านี้เรียกว่า “ระบบกล่าวหา” (Accusatorial System)

	(2) กฎหมายอาญา คือ กฎหมายที่กำหนดข้อห้ามซึ่งผู้ฝ่าฝืนจะมีความผิด และจะต้องถูกลงโทษทางอาญาหนักเบาตามความร้ายแรงของการกระทำความผิด (เช่น ผู้ถูกลงโทษจำคุกหรือประหารชีวิต)

		การพิจารณาคดีอาญามีการกำหนดกระบวนการยุติธรรมทางอาญาที่ให้มีการถ่วงและคานดุลย์ขององค์กรของรัฐที่เกี่ยวข้องคือ พนักงานสอบสวน พนักงานอัยการและศาล เพื่อเป็นหลักประกันว่าผู้ที่ถูกกล่าวหาจะได้รับการพิจารณาอย่างเป็นธรรม

	(3) กฎหมายปกครองคือ กฎหมายที่จัดตั้งและให้อำนาจแก่หน่วยงานของรัฐและเจ้าหน้าที่ของรัฐฝ่ายปกครอง ในอันที่จะออกกฎ หรือคำสั่งทางปกครอง หรือกระทำการทางปกครองต่าง ๆ บังคับแก่เอกชนได้ฝ่ายเดียว โดยที่ไม่จำต้องได้รับความยินยอมจากเอกชน ความสัมพันธ์ตามกฎหมายปกครองระหว่างหน่วยงานของรัฐ หรือเจ้าหน้าที่ของรัฐกับเอกชน จึงอยู่บนพื้นฐานของความไม่เท่าเทียมกัน

		หากมีปัญหาข้อพิพาทระหว่างเอกชนกับหน่วยงานของรัฐ หรือเจ้าหน้าที่ของรัฐฝ่ายปกครอง แต่เดิมต้องใช้วิธีการร้องเรียนหรือโต้แย้งคัดค้านต่อเจ้าหน้าที่ของรัฐ ที่เป็นเหตุแห่งข้อพิพาทหรือต่อผู้บังคับบัญชาของเจ้าหน้าที่ดังกล่าว หรืออุทธรณ์ต่อองค์กรพิจารณาอุทธรณ์ของฝ่ายบริหาร หรือร้องทุกข์ต่อคณะกรรมการวินิจฉัยร้องทุกข์ตามกฎหมาย ว่าด้วยคณะกรรมการกฤษฎีกา

		หากได้ดำเนินการโต้แย้งคัดค้านต่อองค์กรภายในฝ่ายบริหารแล้ว ยังไม่เป็นที่พอใจ คู่พิพาทก็สามารถนำคดีขึ้นสู่ศาลได้ โดยจะต้องใช้กระบวนการยุติธรรมเท่าที่มีอยู่ คือ กระบวนการยุติธรรมทางอาญาหรือกระบวนการยุติธรรมทางแพ่งเท่านั้น

		การใช้กระบวนการยุติธรรมทางอาญาเพื่อแก้ปัญหาระหว่างเอกชนกับเจ้าหน้าที่ ก็คือ การดำเนินคดีอาญากับเจ้าหน้าที่ของรัฐ

ฐานปฏิบัติหน้าที่โดยมิชอบตามประมวลกฎหมายอาญามาตรา 1571 ซึ่งถ้าศาลพิจารณาแล้วเห็นว่าเจ้าหน้าที่ของรัฐได้กระทำผิดจริง ก็จะพิพากษาให้ลงโทษทางอาญาแก่เจ้าหน้าที่ดังกล่าว

	ส่วนการใช้กระบวนการยุติธรรมทางแพ่ง คู่พิพาทซึ่งเป็นฝ่ายที่ฟ้องคดีจะต้องมีภาระการพิสูจน์ให้ศาลเขื่อว่า ฝ่ายที่ถูกฟ้องคดีได้กระทำผิดจริงตามที่ผู้ฟ้องคดีกล่าวอ้างตาม “ระบบกล่าวหา” ซึ่ง “ระบบกล่าวหา” อาจจะเหมาะสมกับข้อพิพาททางแพ่ง ซึ่งคู่พิพาทต่างฝ่ายต่างก็เป็นเอกชนด้วยกันที่มีความเท่าเทียมกัน จึงไม่ได้เปรียบเสียเปรียบกันเท่าใดนัก แต่ไม่เหมาะสมที่จะนำมาใช้กับการพิจารณาวินิจฉัยข้อพิพาท ระหว่างเอกชนกับหน่วยงานของรัฐ หรือเจ้าหน้าที่ของรัฐฝ่ายปกครอง ที่พิพาทกันเกี่ยวกับการใช้อำนาจรัฐตามกฎหมาย โดยหน่วยงานของรัฐหรือเจ้าหน้าที่ของรัฐฝ่ายปกครองมีอำนาจเหนือกว่าเอกชน และพยานหลักฐานส่วนใหญ่ก็อยู่ในความครอบครองของหน่วยงานของรัฐหรือเจ้าหน้าที่ของรัฐ หากใช้ “ระบบกล่าวหา” เอกชนก็จะเสียเปรียบและมีโอกาสชนะคดีได้ยาก ในต่างประเทศที่มีระบบกฎหมายปกครองที่พัฒนาแล้ว จึงมีการกำหนดกระบวนการยุติธรรมทางปกครองขึ้นมา เพื่อวินิจฉัยชี้ขาดข้อพิพาททางปกครองโดยเฉพาะ โดยกำหนดให้มีระบบศาลปกครองเป็นเอกเทศจากระบบศาลยุติธรรม โดยให้มีตุลาการศาลปกครองซึ่งมีความรู้ความชำนาญทางด้านกฎหมายปกครอง และการบริหารรัฐกิจกับให้มีวิธีพิจารณาคดีปกครอง ซึ่งใช้ “ระบบไต่สวน” (Inquisitorial System) ที่กำหนดให้ศาลมีบทบาทสำคัญในการตรวจสอบ และแสวงหาข้อเท็จจริงที่จำเป็นต่อการวินิจฉัยชี้ขาดข้อพิพาท

	3.2 ปัจจุบันรัฐธรรมนูญฯ กำหนดให้มีการจัดตั้งกระบวนการยุติธรรมทางปกครองเพิ่มขึ้นใหม่

	รัฐธรรมนูญแห่งราชอาณาจักรไทย พุทธศักราช 2540 บัญญัติให้มีการตราพระราชบัญญัติ จัดตั้งระบบศาลปกครองขึ้นเป็นเอกเทศจากระบบศาลยุติธรรม2 ซึ่งก็ได้มีการตราพระราชบัญญัติจัดตั้งศาลปกครอง และวิธีพิจารณาคดีปกครอง พ.ศ. 2542 จัดตั้งศาลปกครองขึ้นแล้ว

_______________________________

	1 ประมวลกฎหมายอาญา

	มาตรา 157 ผู้ใดเป็นเจ้าพนักงาน ปฏิบัติหรือละเว้นการปฏิบัติหน้าที่โดยมิชอบ เพื่อห้เกิดความเสียหายแก่ผู้หนึ่งผู้ใด หรือปฏิบัติหรือละเว้นการปฏิบัติหน้าที่โดยทุจริต ต้องระวางโทษ จำคุกตั้งแต่หนึ่งปีถึงสิบปี หรือปรับตั้งแต่สองพันบาทถึงสองหมื่นบาท หรือทั้งจำทั้งปรับ

	2 รัฐธรรมนูญแห่งราชอาณาจักรไทย พุทธศักราช 2540

	มาตรา 276 ศาลปกครองมีอำนาจพิจารณาพิพากษาคดีที่เป็นข้อพิพาทระหว่างหน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่น หรือเจ้าหน้าที่ของรัฐที่อยู่ในบังคับบัญชาหรือในกำกับดูแลของรัฐบาลกับเอกชน หรือระหว่างหน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่น หรือเจ้าหน้าที่ของรัฐที่อยู่ในบังคับบัญชาหรือกำกับดูแลของรัฐบาลด้วยกัน ซึ่งเป็นข้อพิพาทอันเนื่องมาจากการกระทำหรือละเว้นการกระทำที่หน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่นหรือเจ้าหน้าที่ของรัฐนั้น ต้องปฏิบัติตามกฎหมาย หรือเนื่องจากการกระทำหรือการละเว้นการกระทำที่หน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่นหรือเจ้าหน้าที่ของรัฐนั้น ต้องรับผิดชอบในการปฏิบัติหน้าที่ตามกฎหมาย ทั้งนี้ ตามที่กฎหมายบัญญัติ

	ให้มีศาลปกครองสูงสุดและศาลปกครองชั้นต้น และจะมีศาลปกครองชั้นอุทธรณ์ด้วยก็ได้

	3.2.1 ศาลปกครองตามที่รัฐธรรมนูญฯ และกฎหมายว่าด้วยการจัดตั้งศาลปกครองได้ออกแบบไว้

		3.2.1.1 โครงสร้างของศาลปกครอง

			ศาลปกครองแบ่งออกเป็น 2 ชั้นศาล คือ ศาลปกครองสูงสุดกับศาลปกครอง ชั้นต้น

			ศาลปกครองชั้นต้นแบ่งออกเป็นศาลปกครองกลางและศาลปกครองในภูมิภาค3 โดยในวาระเริ่มแรกให้จัดตั้งศาลปกครองในภูมิภาคในจังหวัดที่สำคัญในภาคต่าง ๆ รวม 16 ศาล4

_______________________________

	3พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 7 ศาลปกครองแบ่งออกเป็นสองชั้น คือ

	(1) ศาลปกครองสูงสุด

	(2) ศาลปกครองชั้นต้น ได้แก่

		(ก) ศาลปกครองกลาง

		(ข) ศาลปกครองในภูมิภาค

	4 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 94 ในวาระเริ่มแรก ให้จัดตั้งศาลปกครองในภูมิภาค ดังต่อไปนี้

		(1) ศาลปกครองขอนแก่น ตั้งอยู่ในจังหวัดขอนแก่น โดยมีเขตตลอดท้องที่จังหวัดกาฬสินธุ์ จังหวัดขอนแก่น และจังหวัดมหาสารคาม

		(2) ศาลปกครองชุมพร ตั้งอยู่ในจังหวัดชุมพร โดยมีเขตตลอดท้องที่จังหวัดชุมพร จังหวัดประจวบคีรีขันธ์ จังหวัดเพชรบุรี และจังหวัดระนอง

		(3) ศาลปกครองเชียงใหม่ ตั้งอยู่ในจังหวัดเชียงใหม่ โดยมีเขตตลอดท้องที่จังหวัดเชียงราย จังหวัดเชียงใหม่ จังหวัดแม่ฮ่องสอน จังหวัดลำปาง และจังหวัดลำพูน

		(4) ศาลปกครองนครราชสีมา ตั้งอยู่ในจังหวัดนครราชสีมา โดยมีเขตตลอดท้องที่จังหวัดชัยภูมิ และจังหวัดนครราชสีมา

		(5) ศาลปกครองนครศรีธรรมราช ตั้งอยู่ในจังหวัดนครศรีธรรมราช โดยมีเขตตลอดท้องที่จังหวัดกระบี่ จังหวัดนครศรีธรรมราช จังหวัดพังงา จังหวัดภูเก็ต และจังหวัดสุราษฎร์ธารี

		(6) ศาลปกครองบุรีรัมย์ ตั้งอยู่ในจังหวัดบุรีรัมย์ โดยมีเขตตลอดท้องที่จังหวัดบุรีรัมย์ และจังหวัดสุรินทร์

		(7) ศาลปกครองพิษณุโลก ตั้งอยู่ในจังหวัดพิษณุโลก โดยมีเขตตลอดท้องที่จังหวัดกำแพงเพชร จังหวัดตาก จังหวัดนครสวรรค์ จังหวัดพิจิตร จังหวัดพิษณุโลก จังหวัดเพชรบูรณ์ และจังหวัดสุโขทัย

		(8) ศาลปกครองแพร่ ตั้งอยู่ในจังหวัดแพร่ โดยมีเขตตลอดท้องที่จังหวัดน่าน จังหวัดพะเยา จังหวัดแพร่ และจังหวัดอุตรดิตถ์

		(9) ศาลปกครองยะลา ตั้งอยู่ในจังหวัดยะลา โดยมีเขตตลอดท้องที่จังหวัดนราธิวาส จังหวัดปัตตานี และจังหวัดยะลา

		(10) ศาลปกครองระยอง ตั้งอยู่ในจังหวัดระยอง โดยมีเขตตลอดท้องที่จังหวัดจันทบุรี จังหวัดฉะเชิงเทรา จังหวัดชลบุรี จังหวัดตราด จังหวัดปราจีนบุรี จังหวัดระยอง และจังหวัดสระแก้ว

		(11) ศาลปกครองลพบุรี ตั้งอยู่ในจังหวัดลพบุรี โดยมีเขตตลอดท้องที่จังหวัดนครนายก จังหวัดพระนครศรีอยุธยา จังหวัดลพบุรี จังหวัดสระบุรี จังหวัดสิงห์บุรี และจังหวัดอ่างทอง

		(12) ศาลปกครองสกลนคร ตั้งอยู่ในจังหวัดสกลนคร โดยมีเขตตลอดท้องที่จังหวัดนครพนม จังหวัดมุกดาหาร และจังหวัดสกลนคร

		(13) ศาลปกครองสงขลา ตั้งอยู่ในจังหวัดสงขลา โดยมีเขตตลอดท้องที่จังหวัดตรัง จังหวัดพัทลุง จังหวัดสงขลา และจังหวัดสตูล

		(14) ศาลปกครองสุพรรณบุรี ตั้งอยู่ในจังหวัดสุพรรณบุรี โดยมีเขตตลอดท้องที่จังหวัดกาญจนบุรี จังหวัดชัยนาท จังหวัดสุพรรณบุรี และจังหวัดอุทัยธานี

		(15) ศาลปกครองอุดรธานี ตั้งอยู่ในจังหวัดอุดรธานี โดยมีเขตตลอดท้องที่จังหวัดเลย จังหวัดหนองคาย จังหวัดหนองบัวลำภู และจังหวัดอุดรธานี

		(16) ศาลปกครองอุบลราชธานี ตั้งอยู่ในจังหวัดอุบลราชธานี โดยมีเขตตลอดท้องที่จังหวัดยโสธร จังหวัดร้อยเอ็ด จังหวัดศรีสะเกษ จังหวัดอุบลราชธานี และจังหวัดอำนาจเจริญ

		3.2.1.2 อำนาจหน้าที่ของศาลปกครอง

			ศาลปกครองมีอำนาจหน้าที่พิจารณาพิพากษาคดีปกครอง 4 ประเภท5 ดังต่อไปนี้

			(1) คดีพิพาทกันว่าหน่วยงานของรัฐหรือเจ้าหน้าที่ของรัฐฝ่ายปกครอง ออกกฎหรือคำสั่งทางปกครองหรือการกระทำทางปกครองโดยไม่ชอบด้วยกฎหมาย และขอให้ศาลปกครองพิพากษาให้เพิกถอนกฎหรือคำสั่งดังกล่าว หรือสั่งห้ามการกระทำดังกล่าว

			(2) คดีพิพาทกันว่าหน่วยงานของรัฐ หรือเจ้าหน้าที่ของรัฐฝ่ายปกครองละเลยต่อหน้าที่ หรือปฏิบัติหน้าที่ล่าช้าเกินสมควร และขอให้ศาลปกครองพิพากษาสั่งให้หน่วยงานของรัฐหรือเจ้าหน้าที่ของรัฐดังกล่าว ปฏิบัติหน้าที่ภายในเวลาที่ศาลปกครองกำหนด

			(3) คดีพิพาทกันเกี่ยวกับการกระทำละเมิดทางปกครอง หรือความรับผิดอย่างอื่นของหน่วยงานของรัฐ หรือเจ้าหน้าที่ของรัฐ อันเกิดจากการใช้อำนาจตามกฎหมาย หรือการละเลยต่อหน้าที่ หรือการปฏิบัติหน้าที่ล่าช้าเกินสมควร และขอให้ศาลปกครองชดใช้ค่าเสียหาย

			(4) คดีพิพาทกันเกี่ยวกับสัญญาทางปกครอง และขอให้ศาลปกครองพิพากษาให้ใช้เงิน หรือให้ส่งมอบทรัพย์สินหรือให้กระทำการหรืองดเว้นกระทำการ	

_______________________________

		5 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

		มาตรา 9 ศาลปกครองมีอำนาจพิจารณาพิพากษาหรือมีคำสั่งในเรื่องดังต่อไปนี้

		(1) คดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐ กระทำการโดยไม่ชอบด้วยกฎหมายไม่ว่าจะเป็นการออกกฎ คำสั่งหรือการกระทำอื่นใด เนื่องจากกระทำโดยไม่มีอำนาจ หรือนอกเหนืออำนาจหน้าที่ หรือไม่ถูกต้องตามกฎหมาย หรือโดยไม่ถูกต้องตามรูปแบบ ขั้นตอน หรือวิธีการอันเป็นสาระสำคัญ ที่กำหนดไว้สำหรับการกระทำนั้น หรือโดยไม่สุจริต หรือมีลักษณะเป็นการเลือกปฏิบัติที่ไม่เป็นธรรม หรือมีลักษณะเป็นการสร้างขั้นตอนโดยไม่จำเป็น หรือสร้างภาระให้เกิดกับประชาชนเกินสมควร หรือเป็นการใช้ดุลพินิจโดยมิชอบ

		(2) คดีพิพาทเกี่ยวกับการที่หน่วยงานทางปกครอง หรือเจ้าหน้าที่ของรัฐละเลยต่อหน้าที่ ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร

		(3) คดีพิพาทเกี่ยวกับการกระทำละเมิด หรือความรับผิดอย่างอื่นของหน่วยงานทางปกครอง หรือเจ้าหน้าที่ของรัฐอันเกิดจากการใช้อำนาจตามกฎหมาย หรือจากกฎ คำสั่งทางปกครอง หรือคำสั่งอื่น หรือจากการละเลยต่อหน้าที่ ตามที่กฎหมายกำหนดให้ต้องปฏิบัติ หรือปฏิบัติหน้าที่ดังกล่าวล่าช้าเกินสมควร

		(4) คดีพิพาทเกี่ยวกับสัญญาทางปกครอง

		(5) คดีทีมีกฎหมายกำหนดให้หน่วยงานทางปกครอง หรือเจ้าหน้าที่ของรัฐฟ้องคดีต่อศาล เพื่อบังคับให้บุคคลต้องกระทำ หรือละเว้นการกระทำอย่างหนึ่งอย่างใด

		(6) คดีพิพาทเกี่ยวกับเรื่องที่มีกฎหมายกำหนดให้อยู่ในเขตอำนาจศาลปกครองเรื่องดังต่อไปนี้ไม่อยู่ในอำนาจศาลปกครอง

		(1) การดำเนินการเกี่ยวกับวินัยทหาร

		(2) การดำเนินการของคณะกรรมการตุลาการตามกฎหมาย ว่าด้วยระเบียบข้าราชการฝ่ายตุลาการ

		(3) คดีที่อยู่ในอำนาจของศาลเยาวชนและครอบครัว ศาลแรงงาน ศาลภาษีอากร ศาลทรัพย์สินทางปัญญาและการค้าระหว่างประเทศ ศาลล้มละลาย หรือศาลชำนัญพิเศษอื่น

	3.2.1.3 ตุลาการศาลปกครอง

		ตุลาการศาลปกครองมีคุณสมบัติและวิธีการคัดเลือกที่แตกต่างจากผู้พิพากษาศาลยุติธรรม กล่าวคือ การคัดเลือกบุคคลเป็นตุลาการศาลปกครองใช้ระบบเปิด โดยบุคคลหลายสาขาอาชีพสามารถเข้าเป็นตุลาการศาลปกครองได้

		สำหรับตุลาการในศาลปกครองชั้นต้นนั้น ต้องมีอายุไม่ต่ำกว่า 35 ปี เป็นผู้ทรงคณวุฒิในสาขานิติศาสตร์ รัฐศาสตร์ รัฐประศาสนศาสตร์ เศรษฐศาสตร์ สังคมศาสตร์ หรือในการบริหารราชการแผ่นดิน และมีคุณสมบัติตามที่กำหนด ซึ่งอาจมาจากอาชีพ ข้าราชการ ผู้พิพากษา อัยการ อาจารย์ หรือทนายความ6 ก็ได้

		ส่วนตุลาการในศาลปกครองสูงสุด ต้องมีอายุไม่ต่ำกว่า 45 ปี เป็นผู้ทรงคุณวุฒิในสาขาต่าง ๆ เช่นเดียวกับศาลปกครองชั้นต้น และมีคุณสมบัติตามที่กำหนด7

_______________________________

	6 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 18 ผู้ที่จะได้รับตำแหน่งเป็นตุลาการในศาลปกครองชั้นต้นต้องมีคุณสมบัติ ดังต่อไปนี้

	(1) มีสัญชาติไทย

	(2) มีอายุไม่ต่ำกว่าสามสิบห้าปี

	(3) เป็นผู้ทรงคณวุฒิในสาขานิติศาสตร์ รัฐศาสตร์ รัฐประศาสนศาสตร์ เศรษฐศาสตร์ สังคมศาสตร์ หรือในการบริหารราชการแผ่นดิน ทั้งนี้ ตามหลักเกณฑ์ที่ ก.ศป. กำหนด และ

	(4) มีคุณสมบัติอื่นอย่างหนึ่งอย่างใด ดังต่อไปนี้

		(ก) รับราชการหรือเคยรับราชการเป็นพนักงานผู้รับผิดชอบสำนวน หรือเลขานุการกรรมการร่างกฎหมาย ในสำนักงานคณะกรรมการกฤษฎีกาไม่น้อยกว่าสามปี

		(ข) รับราชการหรือเคยรับราชการไม่น้อยกว่าสามปี ในตำแหน่งพนักงานคดีปกครองในระดับที่ ก.ศป. กำหนด

		(ค) รับราชการหรือเคยรับราชการไม่น้อยกว่าสามปีในตำแหน่ง ไม่ต่ำกว่าผู้พิพากษาศาลแพ่งหรือศาลอาญาหรือเทียบเท่า หรือตุลาการพระธรรมนูญศาลทหารกลาง

		(ง) รับราชการหรือเคยรับราชการไม่น้อยกว่าสามปี ในตำแหน่งอัยการจังหวัดหรือเทียบเท่า

		(จ) รับราชการหรือเคยรับราชการไม่น้อยกว่าสามปีในตำแหน่ง ไม่ต่ำกว่าข้าราชการพลเรือนระดับ 8 หรือตำแหน่งอื่นในหน่วยงานของรัฐที่เทียบเท่า ทั้งนี้ ตามที่ ก.ศป. ประกาศกำหนด

		(ฉ) เป็นหรือเคยเป็นผู้สอนวิชาในสาขานิติศาสตร์ รัฐศาสตร์ รัฐประศาสนศาสตร์ เศรษฐศาสตร์ สังคมศาสตร์ หรือวิชาที่เกี่ยวกับการบริหารราชการแผ่นดิน ในสถาบันอุดมศึกษาและดำรงตำแหน่ง หรือเคยดำรงตำแหน่งไม่ต่ำกว่ารองศาสตราจารย์ หรือรองศาสตราจารย์พิเศษไม่น้อยกว่าสามปี

		(ช) สำเร็จการศึกษาระดับปริญญาโทสาขากฎหมายมหาชน และรับราชการในหน่วยงานของรัฐนับ แต่สำเร็จการศึกษาระดับดังกล่าวไม่น้อยกว่าสิบปี หรือสำเร็จการศึกษาระดับปริญญาเอกสาขากฎหมายมหาชนและรับราชการในหน่วยงานของรัฐนับแต่สำเร็จการศึกษาระดับดังกล่าวไม่น้อยกว่าหกปี

		(ซ) เป็นหรือเคยเป็นผู้ประกอบวิชาชีพทนายความไม่น้อยกว่าสิบสองปี และมีประสบการณ์ในคดีปกครองตามหลักเกณฑ์ที่ ก.ศป. ประกาศกำหนดให้นำความในมาตรา 14 และมาตรา 16 มา

	7พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

		มาตรา 13 ผู้ที่จะได้รับแต่งตั้งเป็นตุลาการในศาลปกครองสูงสุดต้องมีคุณสมบัติ ดังต่อไปนี้

		(1) มีสัญชาติไทย

		(2) มีอายุไม่ต่ำกว่าสี่สิบห้าปี

		(3) เป็นผู้ทรงคณวุฒิในสาขานิติศาสตร์ รัฐศาสตร์ รัฐประศาสนศาสตร์ เศรษฐศาสตร์ สังคมศาสตร์ หรือในการบริหารราชการแผ่นดิน ทั้งนี้ ตามหลักเกณฑ์ที่ ก.ศป. กำหนด และ

		(4) มีคุณสมบัติอื่นอย่างหนึ่งอย่างใด ดังต่อไปนี้

			(ก)เป็นหรือเคยเป็นกรรมการร่างกฎหมาย กรรมการวินิจฉัยร้องทุกข์หรือกรรมการกฤษฎีกา

			(ข) รับราชการหรือเคยรับราชการในตำแหน่งไม่ต่ำกว่าตุลาการหัวหน้าคณะศาลปกครองชั้นต้น

			(ค) รับราชการหรือเคยรับราชการในตำแหน่งไม่ต่ำกว่าผู้พิพากษาศาลฎีกา หรือเทียบเท่าหรือตุลาการพระธรรมนูญศาลทหารสูงสุด

			(ง) รับราชการหรือเคยรับราชการในตำแหน่งไม่ต่ำกว่าอัยการพิเศษประจำเขตหรือเทียบเท่า

			(จ) รับราชการหรือเคยรับราชการในตำแหน่งไม่ต่ำกว่าอธิบดีหรือเทียบเท่า หรือตำแหน่งอื่นในหน่วยงานของรัฐที่เทียบเท่าตามที่ ก.ศป. ประกาศกำหนด

			(ฉ) เป็นหรือเคยเป็นผู้สอนวิชาในสาขานิติศาสตร์ รัฐศาสตร์ รัฐประศาสนศาสตร์ เศรษฐศาสตร์ สังคมศาสตร์ หรือวิชาที่เกี่ยวกับการบริหารราชการแผ่นดินในสถาบันอุดมศึกษาและดำรงตำแหน่งหรือเคยดำรงตำแหน่งศาสตราจารย์หรือศาสตราจารย์พิเศษ

			(ช) เป็นหรือเคยเป็นผู้ประกอบวิชาชีพทนายความไม่น้อยกว่ายี่สิบปี และมีประสบการณ์ในคดีปกครองตามหลักเกณฑ์ที่ ก.ศป. ประกาศกำหนด

โดยรัฐธรรมนูญกำหนดให้มีตุลาการในศาลปกครองสูงสุด ที่เป็นผู้ทรงคุณวุฒิสาขานิติศาสตร์และในการบริหารราชการแผ่นดิน มีจำนวนไม่น้อยกว่าหนึ่งในสามของจำนวนตุลาการในศาลปกครองสูงสุดทั้งหมดอีกด้วย8

		กรณีจะเห็นได้ว่าระบบตุลาการศาลปกครองนั้น มุ่งที่จะให้ตุลาการมาจากผู้ที่มีประสบการณ์และความรู้สูง และเป็นผู้ซึ่งมีความสามารถอย่างแท้จริง สอดคล้องกับหลักการจัดตั้งศาลปกครอง ที่ต้องการให้เป็นศาลที่มีความเชี่ยวชาญทางกฎหมายปกครอง

	3.2.1.4 วิธีพิจารณาคดีปกครอง

ระบบวิธีพิจารณาคดีปกครองใช้ “ระบบไต่สวน” โดยให้ตุลาการศาลปกครองและพนักงานคดีปกครองมีบทบาทสำคัญ ในการแสวงหาข้อเท็จจริงและพยานหลักฐานที่จำเป็นต่อการพิจารณาคดี

		(1) การฟ้องคดี

		การฟ้องคดีปกครองนั้นถือหลักว่าให้กระทำได้โดยง่าย ไม่มีข้อยุ่งยาก โดยผู้ฟ้องคดีสามารถยื่นฟ้องได้ด้วยตนเองต่อเจ้าหน้าที่ของศาลปกครอง หรืออาจใช้วิธีการส่งคำฟ้องทางไปรษณีย์ลงทะเบียนก็ได้ โดยคำฟ้องไม่ต้องมีแบบฟอร์ม แต่ขอให้สาระสำคัญและหลักฐานอื่น ๆ เท่าที่มีแนบไปด้วย

_______________________________

	8 รัฐธรรมนูญแห่งราชอาณาจักรไทย พุทธศักราช 2540

	มาตรา 277 ฯลฯ                      ฯลฯ

	ทรงคุณวุฒิสาขานิติศาสตร์และผู้ทรงคุณวุฒิในการบริหารราชการแผ่นดิน อาจได้รับแต่งตั้งให้เป็นตุลาการในศาลปกครองสูงสุดได้ การแต่งตั้งให้บุคคลดังกล่าวเป็นตุลาการในศาลปกครองสูงสุด ให้แต่งตั้งไม่น้อยกว่าหนึ่งในสามของจำนวนตุลาการในศาลปกครองสูงสุดทั้งหมด และต้องได้รับความเห็นชอบของคณะกรรมการตุลาการศาลปกครอง ตามที่กฎหมายบัญญัติและได้รับความเห็นชอบจากวุฒิสภาก่อน แล้วจึงนำความกราบบังคมทูล

ฯลฯ                  ฯลฯ

อีกทั้งคดีส่วนใหญ่ไม่ต้องเสียค่าธรรมเนียม 9 และไม่บังคับให้ต้องมีทนายความ 10

		(2) เงื่อนไขในการฟ้องคดี

เพื่อให้การฟ้องคดีเป็นระบบ และสามารถแก้ไขความเดือดร้อนของผู้ประสงค์จะฟ้องคดีได้อย่างแท้จริง กฎหมายได้กำหนดเงื่อนไขในการฟ้องคดีเอาไว้ 4 ประการคือ

			(ก) ผู้มีสิทธิฟ้องคดี

		ผู้ที่จะฟ้องคดีปกครองได้ต้องเป็นผู้ที่ได้รับความเดือดร้อนเสียหาย หรืออาจจะเดือดร้อนเสียหายโดยมิอาจหลีกเลี่ยงได้จากการกระทำ หรืองดเว้นการกระทำของหน่วยงานของรัฐหรือเจ้าหน้าที่ของรัฐ หรือต้องเป็นผู้ที่มีข้อโต้แย้งเกี่ยวกับสัญญาทางปกครอง หรือเป็นผู้ที่มีข้อโต้แย้งกรณีอื่นที่อยู่ในอำนาจของศาลปกครอง 11

			(ข) ระยะเวลาในการฟ้องคดี

		โดยทั่วไปต้องฟ้องคดีภายใน 90 วันนับแต่วันที่รู้หรือควรรู้ถึงเหตุแห่งการฟ้องคดี 12 แต่ถ้าเป็นคดีพิพาทเกี่ยวกับละเมิดทางปกครอง หรือสัญญาทางปกครองต้องฟ้องคดีภายใน 1 ปี 13

_______________________________

	9 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 45	ฯลฯ						ฯลฯ

	การฟ้องคดีไม่ต้องเสียค่าธรรมเนียมศาล เว้นแต่การฟ้องคดีขอให้สั่งให้ใช้เงิน หรือส่งมอบทรัพย์สินอันสืบเนื่องจากคดีตามมาตรา 9 วรรคหนึ่ง (3) หรือ (4) ให้เสียค่าธรรมเนียมศาลในอัตราร้อยละสองจุดห้าของทุนทรัพย์ แต่ไม่เกินสองแสนบาท

ฯลฯ						ฯลฯ

	10 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 45	ฯลฯ						 ฯลฯ

	ในการดำเนินกระบวนพิจารณา คู่กรณีจะดำเนินการทั้งปวงด้วยตนเองหรือจะมอบอำนาจให้ทนายความหรือบุคคลอื่น ซึ่งมีคุณสมบัติตามระเบียบของที่ประชุมใหญ่ตุลาการในศาลปกครองสูงสุด กำหนดเพื่อฟ้องคดีหรือดำเนินการแทนได้

	11 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 42 ผู้ใดได้รับความเดือดร้อนหรือเสียหาย หรืออาจจะเดือดร้อนหรือเสียหายโดย

มิอาจหลีกเลี่ยงได้หลีกเลี่ยงได้ อันเนื่องการกระทำหรืองดเว้นการกระทำของหน่วยงานทางปกครอง หรือเจ้าหน้าที่ของรัฐ หรือมีข้อโต้แย้งเกี่ยวกับสัญญาทางปกครอง หรือกรณีอื่นใดที่อยู่ในเขตอำนาจของศาลปกครอง ตามมาตรา 9 และการแก้ไขหรือบรรเทาความเดือดร้อน หรือความเสียหาย หรือยุติข้อโต้แย้งนั้น ต้องมีคำบังคับตามที่กำหนดในมาตรา 72 ผู้นั้นมีสิทธิฟ้องคดีต่อศาลปกครอง

ฯลฯ 						ฯลฯ

	12 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 49 การฟ้องคดีปกครองจะต้องยื่นฟ้องภายในเก้าสิบวัน นับแต่วันที่รู้หรือควรรู้ถึงเหตุแห่งการฟ้องคดี หรือนับแต่วันที่พ้นกำหนดเก้าสิบวัน นับแต่วันที่ผู้ฟ้องคดีได้มีหนังสือร้องขอ ต่อหน่วยงานทางปกครองหรือเจ้าหน้าที่ของรัฐ เพื่อให้ปฏิบัติหน้าที่ตามที่กฎหมายกำหนด และไม่ได้รับหนังสือชี้แจงจากหน่วยงานทางปกครอง หรือเจ้าหน้าที่ของรัฐ หรือได้รับแต่เป็นคำชี้แจงที่ผู้ฟ้องคดีเห็นว่าไม่มีเหตุผล แล้วแต่กรณี เว้นแต่จะมีบทกฎหมายเฉพาะกำหนดไว้เป็นอย่างอื่น

	13 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 51 การฟ้องคดีตามมาตรา 9 วรรคหนึ่ง (3) หรือ (4) ให้ยื่นฟ้องภายในหนึ่งปีนับแต่วันที่รู้หรือควรรู้ถึงเหตุแห่งการฟ้องคดี แต่ไม่เกินสิบปีนับแต่วันที่มีเหตุแห่งการฟ้องคดี

			(ค) คำฟ้อง

		ไม่มีแบบเฉพาะและไม่จำเป็นต้องใช้แบบฟอร์มใด ๆ ของศาล เพียงแต่ต้องทำเป็นหนังสือ ใช้ถ้อยคำสุภาพ ระบุชื่อ ที่อยู่ พร้อมทั้งลงลายมือชื่อของผู้ฟ้องคดี ระบุชื่อหน่วยงานหรือเจ้าหน้าที่ของรัฐที่เกี่ยวข้อง ระบุการกระทำอันเป็นเหตุแห่งการฟ้องคดี ให้มีเนื้อหาที่เข้าใจได้ว่าผู้ฟ้องเดือดร้อนเสียหายจากเรื่องอะไร และอย่างไร พร้อมทั้งระบุคำขอว่าต้องการให้ศาลปกครองพิพากษาหรือสั่งอย่างไร14

			(ง) การขอให้แก้ไขเยียวยาความเดือดร้อนในเบื้องต้น

		หากเรื่องที่จะนำมาฟ้องมีกฎหมายกำหนดว่า จะต้องมีการแก้ไขความเดือดร้อนในเรื่องนั้น ๆ ตามขั้นตอนหรือวิธีการใด ก็จะต้องดำเนินการตามขั้นตอนหรือวิธีการดังกล่าว ให้เสร็จสิ้นเสียก่อน จึงจะสามารถฟ้องคดีต่อศาลปกครองได้ 15

			(3) การยื่นคำฟ้อง

			การยื่นคำฟ้องมีหลักเกณฑ์ง่าย ๆ ดังนี้

			(ก) ถ้าเป็นคดีที่อยู่ในเขตอำนาจศาลปกครองชั้นต้น ถือหลักว่าให้ยื่นฟ้องต่อศาลที่ผู้ฟ้องมีภูมิลำเนาหรือต่อศาลที่มูลคดีเกิดขึ้น16

			(ข) ในระหว่างที่ยังมิได้มีการจัดตั้งศาลปกครองในภูมิภาค ถ้าเป็นคดีที่อยู่ในเขตอำนาจของศาลปกครองชั้นต้น ประชาชนสามารถยื่นฟ้องต่อศาลปกครองกลางได้17

_______________________________

	14 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 45 คำฟ้องให้ใช้ถ้อยคำสุภาพและต้องมี

	(1) ชื่อและที่อยู่ของผู้ฟ้องคดี

	(2) ชื่อหน่วยงานทางปกครองหรือเจ้าหน้าที่ของรัฐที่เกี่ยวข้อง อันเป็นเหตุแห่งการฟ้องคดี

	(3) การกระทำทั้งหลายที่เป็นเหตุแห่งการฟ้องคดี พร้อมทั้งข้อเท็จจริงหรือพฤติการณ์ตามสมควร เกี่ยวกับการกระทำดังกล่าว

	(4) คำขอของผู้ฟ้องคดี

	(5) ลายมือชื่อของผู้ฟ้องคดี ถ้าเป็นการยื่นฟ้องคดีแทนผู้อื่นจะต้องแนบใบมอบฉันทะให้ฟ้องคดีมาด้วยฯลฯ ฯลฯ

	15 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 42 ฯลฯ 				ฯลฯ

	ในกรณีที่มีกฎหมายกำหนดขั้นตอน หรือวิธีการสำหรับการแก้ไขความเดือดร้อนหรือเสียหายในเรื่องใดไว้โดยเฉพาะ การฟ้องคดีในเรื่องนั้นจะกระทำได้ต่อเมื่อ มีการดำเนินการตามขั้นตอนและวิธีการดังกล่าว และได้มีการสั่งการตามกฎหมายนั้น หรือมิได้มีการสั่งการภายในเวลาอันสมควร หรือภายในเวลาที่กฎหมายนั้นกำหนด

	16 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 47 การฟ้องคดีที่อยู่ในเขตอำนาจของศาลปกครองชั้นต้น ให้ยื่นฟ้องต่อศาลปกครองชั้นต้นที่ผู้ฟ้องคดีมีภูมิลำเนา หรือที่มูลคดีเกิดขึ้นในเขตสาลปกครองชั้นต้นนั้น

ฯลฯ 					ฯลฯ

	17 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 8 ฯลฯ				 ฯลฯ

	ในระหว่างที่ศาลปกครองในภูมิภาคยังมิได้มีเขตอำนาจในท้องที่ใด ให้ศาลปกครองกลางมีเขตอำนาจในท้องที่นั้นด้วย

	ฯลฯ 					ฯลฯ

			(ค) ถ้าเป็นคดีที่อยู่ในเขตอำนาจของศาลปกครองสูงสุด ให้ยื่นฟ้องโดยตรงต่อศาลปกครองสูงสุด18

			(ง) ผู้ฟ้องคดีสามารถยื่นคำฟ้องต่อเจ้าหน้าที่ของศาลหรือจะส่งทางไปรษณีย์ลงทะเบียนก็ได้19

	3.2.1.5 สำนักงานศาลปกครอง

		สำนักงานศาลปกครองเป็นส่วนราชการที่เป็นหน่วยงานอิสระตามรัฐธรรมนูญ มีฐานะเป็นนิติบุคคล20

		สำนักงานศาลปกครองมีอำนาจหน้าที่และบทบาทสำคัญ ในการสบับสนุนและพัฒนาให้งานอำนวยความยุติธรรมทางปกครอง เป็นไปอย่างมีประสิทธิภาพ เกิดความเป็นธรรมแก่ประชาชนและทางราชการ โดยมีอำนาจหน้าที่และบทบาทใน 3 ด้านด้วยกันคือ

	(1) งานบริหารและงานธุรการของศาลปกครอง

	(2) งานสบับสนุนการพิจารณาคดีของศาลปกครองและงานบังคับคดีปกครอง ให้เป็นไปตามคำพิพากษาหรือคำสั่งของศาลปกครอง

	(3) งานวิชาการต่าง ๆ ดังนี้

		(ก) งานศึกษาและรวบรวมข้อมูลเพื่อประโยชน์แก่การปฏิบัติงานของศาลปกครอง

		(ข) งานวิเคราะห์เหตุแห่งการฟ้องคดีปกครอง เพื่อเสนอแนะแนวทางการปรับปรุงวิธีปฏิบัติราชการต่อหน่วยงานของรัฐที่เกี่ยวข้อง

		(ค) งานจัดพิมพ์และเผยแพร่คำพิพากษาหรือคำสั่งของศาลปกครอง

		(ง) งานจัดให้มีการศึกษาอบรมและพัฒนาความรู้ของตุลาการศาลปกครอง และข้าราชการฝ่ายศาลปกครอง และเจ้าหน้าที่อื่นของรัฐที่เกี่ยวข้อง ตลอดจนประสานงานกับหน่วยงานอื่นที่เกี่ยวข้อง เพื่อพัฒนาหลักกฎหมายมหาชน การบริหารราชการแผ่นดินและบุคลากรด้านกฎหมายมหาชน21

_______________________________

	18 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 47 	ฯลฯ				 ฯลฯ

	การฟ้องคดีที่อยู่ในเขตอำนาจของศาลปกครองสูงสุด ให้ยื่นฟ้องต่อศาลปกครองสูงสุด

ฯลฯ 								ฯลฯ

	19 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 46 คำฟ้องให้ยื่นต่อพนักงานเจ้าหน้าที่ของศาลปกครอง ในการนี้อาจยื่นคำฟ้องโดยส่งทางไปรษณีย์ลงทะเบียนก็ได้แ ละเพื่อประโยชน์ในการนับอายุความ ให้ถือว่าวันที่ส่งคำฟ้องแก่เจ้าพนักงานไปรษณีย์ เป็นวันที่ยื่นคำฟ้องต่อศาลปกครอง

	20 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 76 ให้มีสำนักงานศาลปกครองเป็นส่วนราชการที่เป็นหน่วยงานอิสระ ตามรัฐธรรมนูญมีฐานะเป็นนิติบุคคล

	21 พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. 2542

	มาตรา 77 สำนักงานศาลปกครองมีอำนาจหน้าที่ ดังต่อไปนี้

		(1) รับผิดชอบในงานธุรการของศาลปกครอง

		(2) ดำเนินการเกี่ยวกับคดีปกครองตามคำสั่งของศาลปกครอง

		(3) ดำเนินการบังคับให้เป็นไปตามคำบังคับของศาลปกครอง

		(4) ศึกษาและรวบรวมข้อมูลเพื่อประโยชน์แก่การปฏิบัติงานของศาลปกครอง

		(5) วิเคราะห์เหตุแห่งการฟ้องคดีปกครองเพื่อเสนอแนะแนวทางการปรับปรุง วิธีปฏิบัติราชการต่อหน่วยงานของรัฐที่เกี่ยวข้อง

		(6) จัดพิมพ์ละเผยแพร่คำพิพากษาหรือคำสั่งของศาลปกครอง

		(7) จัดให้มีการศึกษาอบรมและพัฒนาความรู้ของตุลาการศาลปกครอง ข้าราชการฝ่ายศาลปกครอง และเจ้าหน้าที่อื่นของรัฐที่เกี่ยวข้อง ตลอดจนประสานงานกับหน่วยงานอื่นที่เกี่ยวข้อง เพื่อพัฒนาหลักกฎหมายมหาชน การบริหารราชการแผ่นดินและบุคลากรด้านกฎหมายมหาชน

		(8) ปฏิบัติการอื่นตามบทบัญญัติแห่งพระราชบัญญัตินี้ หรือตามที่มีกฎหมายกำหนดให้เป็นอำนาจหน้าที่ของสำนักงานศาลปกครอง

3.2.2 ผลของการมีกระบวนการยุติธรรมทางปกครองและหลักประกันความสำเร็จของศาลปกครอง

	3.2.2.1 ผลของการมีกระบวนการยุติธรรมทางปกครอง

	ศาสตราจารย์ ดร. สุรพล นิติไกรพจน์ ได้วิเคราะห์22 ว่าการจัดตั้งศาลปกครองขึ้นมาจะก่อให้เกิดความเปลี่ยนแปลงในระบบกฎหมายไทยและวงการกฎหมายไทยหลายประการ พอสรุปได้ดังนี้

		(1) มีระบบศาลปกครองขึ้นอีกระบบศาลหนึ่งคู่ขนานไปกับระบบศาลยุติธรรม

	ระบบศาลปกครองเป็นระบบศาลใหม่อีกระบบศาลหนึ่ง ที่เป็นเอกเทศจากระบบศาลยุติธรรม โดยศาลปกครองมีโครงสร้างประกอบด้วย 2 ชั้นศาล และมีระบบบริหารงานบุคคลของตนเอง แยกต่างหากจากระบบบริหารงานบุคคลของศาลยุติธรรม

		(2) มีองค์กรวิชาชีพทางกระบวนการยุติธรรมทางปกครองขึ้นใหม่

	แต่เดิมองค์กรวิชาชีพทางกฎหมายคือ เนติบัณฑิตยสภา ซึ่งบุคคลที่จะสมัครเข้ารับการคัดเลือกเป็นผู้พิพากษาศาลยุติธรรมและอัยการ จะต้องผ่านการอบรมและได้รับประกาศนียบัตรการอบรม จากสำนักอบรมศึกษากฎหมายแห่งเนติบัณฑิตยสภา ซึ่งมุ่งเน้นการศึกษาทางกฎหมายแพ่ง กฎหมายอาญา กฎหมายวิธีพิจารณาความแพ่งและกฎหมายวิธีพิจารณาความอาญา

		ส่วนบุคคลที่จะสมัครเข้ารับการคัดเลือกเป็นตุลาการศาลปกครองนั้น นอกจากจะไม่ต้องผ่านการอบรมและได้รับประกาศนียบัตรดังกล่าวแล้ว ยังต้องมีความรู้ความเข้าใจเกี่ยวกับกฎหมายปกครอง และมีประสบการณ์ในการบริหารรัฐกิจอีกด้วย ในระยะต่อไปจึงอาจจะมีสถาบันพัฒนานักกฎหมายปกครองขึ้นมา เพื่อผลิตบุคลากรและผู้ประกอบวิชาชีพทางกระบวนการยุติธรรมทางปกครอง ไม่ว่าจะเป็นตุลาการศาลปกครอง พนักงานคดีปกครอง เจ้าหน้าที่ของรัฐ และทนายความด้านคดีปกครอง

_______________________________

	22 การถอดเทปบันทึกเสียงการสัมมนาทางวิชาการ เรื่อง “ปัญหาเขตอำนาจศาล : ศาลปกครองกับศาลยุติธรรม” ณ ห้องประชุมจิตติ ติงศภัทิย์ คณะนิติศาสตร์ มหาวิทยาลัยธรรมศาสตร์ เมื่อวันพุธที่ 19 กรกฎาคม 2543 เวลา 9.00-12.00น.

		(3) มีบรรทัดฐานทางกฎหมายปกครองเกิดขึ้นใหม่จากแนวคำวินิจฉัยของ

ศาลปกครอง

		แต่เดิมเมื่อศาลฎีกามีคำพิพากษาวินิจฉัยชี้ขาด ปัญหาข้อกฎหมายในเรื่องหนึ่งเรื่องใด ไว้อย่างไร ก็ถือว่าเป็นบรรทัดฐานอย่างหนึ่งในสังคมไทย เพราะศาลฎีกาเป็นศาลสูงสุดของระบบศาลยุติธรรม ซึ่งเป็นระบบศาลเดี่ยวที่ประเทศไทยมีอยู่ในขณะนั้น แต่เมื่อมีการจัดตั้งศาลปกครองขึ้นมาแล้ว ต่อไปศาลปกครองอาจมีคำพิพากษาวินิจฉัยชี้ขาดปัญหาข้อกฎหมาย ในเรื่องที่อยู่ในเขตอำนาจของศาลปกครอง แตกต่างไปจากที่ศาลฎีกาได้เคยวินิจฉัยไว้ก็ได้ ซึ่งจะก่อให้เกิดการเปลี่ยนแปลงในหลักกฎหมาย และบรรทัดฐานทางกฎหมายทางด้านกฎหมายปกครองต่อไป โดยเฉพาะอย่างยิ่งในเรื่องของสัญญาทางปกครอง และความรับผิดทางละเมิดของฝ่ายปกครอง ซึ่งศาลปกครองอาจจะวินิจฉัยตามหลักกฎหมายปกครอง ที่แตกต่างไปจากหลักกฎหมายแพ่ง

		(4) มีการเปลี่ยนแปลงระบบการศึกษากฎหมายในสังคมไทย

		แต่เดิมหลักสูตรการศึกษานิติศาสตร์ในมหาวิทยาลัย มุ่งเน้นการศึกษากฎหมายแพ่ง กฎหมายอาญา กฎหมายวิธีพิจารณาความแพ่ง และกฎหมายวิธีพิจารณาความอาญา เพราะประเทศไทยมีแต่กระบวนการยุติธรรมทางแพ่งและกระบวนการยุติธรรมทางอาญา การศึกษากฎหมายจึงมุ่งเน้นการประกอบวิชาชีพเป็นผู้พิพากษา อัยการและทนายความ ซึ่งมุ่งเน้นการว่าความในคดีแพ่งและคดีอาญา โดยหลักสูตรการศึกษานิติศาสตร์มิได้ให้ความสำคัญ ต่อการศึกษากฎหมายมหาชนหรือกฎหมายปกครอง

		แต่ในขณะนี้ได้มีการจัดตั้งศาลปกครองขึ้นมาดูแลกระบวนการยุติธรรมทางปกครอง โดยมีกฎหมายปกครองที่สำคัญ ๆ ออกมาใหม่หลายฉบับไม่ว่าจะเป็น กฎหมายว่าด้วยวิธีปฎิบัติราชการทางปกครอง กฎหมายว่าด้วยความรับผิดทางละเมิดของเจ้าหน้าที่ และกฎหมายว่าด้วยการจัดตั้งศาลปกครองและวิธีพิจารณาคดีปกครอง ซึ่งจำเป็นต้องอาศัยบุคคลากรที่มีความรู้ความเข้าใจทางกฎหมายปกครอง และผู้ประกอบวิชาชีพทางกฎหมายปกครองเพิ่มขึ้นใหม่อีกเป็นจำนวนมาก ไม่ว่าจะเป็นตุลาการศาลปกครอง พนักงานคดีปกครอง และเจ้าหน้าที่ของรัฐซึ่งอาจจะเกี่ยวข้องกับศาลปกครอง ในฐานะที่เป็นผู้ถูกฟ้องคดี พยาน หรือผู้ฟ้องคดี ตลอดจนทนายความก็จะต้องปรับตัวเพื่อรองรับคดีปกครองด้วย สถาบันการศึกษาต่าง ๆ จึงต้องปรับหลักสูตรการศึกษาเสียใหม่เพื่อรองรับกระบวนการยุติธรรมทางปกครอง โดยการเพิ่มวิชาเกี่ยวกับกฎหมายปกครองดังกล่าวข้างต้น ทั้งในส่วนของการศึกษาสาขานิติศาสตร์ รัฐศาสตร์และรัฐประศาสนศาสตร์ เพราะคุณสมบัติของบุคคลที่จะสมัครเป็นตุลาการศาลปกครองหรือพนักงานคดีปกครองนั้น อาจมีวุฒิการศึกษาทางรัฐศาสตร์หรือรัฐประศาสนศาสตร์ก็ได้ โดยไม่จำกัดว่าจะต้องมีวุฒิการศึกษาทางนิติศาสตร์แต่เพียงอย่างเดียวท่านั้น

	3.2.2.2. หลักประกันความสำเร็จของศาลปกครอง

		รองศาสตราจารย์ ดร. โภคิน พลกุล วิเคราะห์สรุปไว้23 ว่าการจัดตั้งศาลปกครองขึ้นมา จะประสบความสำเร็จสมกับเจตนารมณ์ของรัฐธรรมนูญหรือไม่ ขึ้นอยู่กับปัจจัยหลายประการ ดังต่อไปนี้

		(1) ตุลาการศาลปกครอง นอกจากจะต้องเป็นผู้มีความรู้ความสามารถ มีความเที่ยงธรรม ซื่อสัตย์ต่อวิชาชีพแล้ว ยังต้องมีความรู้พื้นฐานทางด้านหลักกฎหมายมหาชนและกฎหมายปกครองอย่างดี หรือมิเช่นนั้นก็ต้องมีประสบการณ์ในการบริหารงานของรัฐมากพอด้วย และต้องเข้าใจความแตกต่างของกระบวนการยุติธรรมทางปกครอง กับกระบวนการยุติธรรมทางแพ่ง กล่าวอีกอย่างหนึ่งก็คือ การใช้นิติปรัชญาและนิติวิธีในทางกฎหมายมหาชน หรือกฎหมายปกครองมาใช้ในการพิจารณาคดี มิใช่ใช้นิติปรัชญาและนิติวิธีในทางกฎหมายแพ่งมาใช้ในคดีปกครอง ตัวอย่างเช่น ในทางแพ่งจะคำนึงถึงเจตนารมณ์ของคู่สัญญาเป็นสำคัญ และคำนึงถึงความเท่าเทียมกันระหว่างคู่กรณี แต่ในทางกฎหมายปกครองเป็นเรื่องที่ต้องคำนึงถึงการถ่วงดุล ระหว่างการคุ้มครองประโยชน์ของเอกชนกับประโยชน์สาธารณะ รวมตลอดถึงผลกระทบต่อระบบการบริหารงานของรัฐ ทั้งนี้ เพื่อให้เกิดระบบการบริหารราชการที่ดี

		(2) ระบบวิธีพิจารณา เป็นระบบไต่สวนและถ่วงดุล ในการไต่สวนเป็นหน้าที่ของตุลาการที่จะต้องค้นหาข้อเท็จจริงด้วยตนเอง ต้องโปร่งใสเป็นกลาง เปิดโอกาสให้คู่กรณีได้โต้แย้งกันอย่างเต็มที่ในพยานหลักฐานต่าง ๆ ส่วนการถ่วงดุล ก็คือ การถ่วงดุลในการพิจารณา 3 ฝ่าย คือ ระหว่างตุลาการเจ้าของสำนวน ตุลาการผู้แถลงคดี และองค์คณะ แต่ละฝ่ายต้องทำงานอย่างละเอียดรอบคอบที่สุด และสามารถแสดงเหตุผลที่เหนือกว่าของตนได้ ซึ่งจะนำไปสู่คำพิพากษาที่สมบูรณ์ที่สุด

		(3) สำนักงานศาลปกครอง จะต้องมีบทบาทเป็นกลไกที่ทรงประสิทธิภาพที่สุดของศาลปกครอง ทั้งในด้านการให้การสนับสนุนทางด้านงานวิชาการ (การค้นคว้าวิจัย การวิเคราะห์เหตุแห่งการฟ้องคดี การฝึกอบรม) ด้านคดี (ประสิทธิภาพของพนักงานคดีปกครองในฐานะผู้ช่วยของตุลาการ การบังคับคดี) และด้านธุรการศาลทั่วไปในการให้บริการแก่ประชาชน (การรับฟ้อง ให้คำแนะนำ ออกหมาย ติดตามงานคดี รวมทั้งระบบบริหารงานทั่วไป)

		(4) สถาบันการศึกษา จะต้องมีบทบาทที่สำคัญในการผลิตบุคลากรเข้าสู่งานของศาลปกครอง ไม่ว่าจะเป็นการจัดหลักสูตรการเรียนการสอน ที่ต้องสร้างคนที่มีความเชี่ยวชาญอย่างแท้จริง ทางด้านกฎหมายมหาชน และกฎหมายปกครอง รวมทั้งบทบาทในฐานะของนักวิชาการด้านกฎหมายมหาชนที่สามารถวิพากษ์วิจารณ์ ให้แง่คิดต่อคำพิพากษาของศาลปกครองได้เป็นอย่างดี

_______________________________

		23 โภคิน พลกุล “สาระสำคัญของกฎหมายว่าด้วยศาลปกครองและวิธีพิจารณาคดีปกครอง”, วารสารวิชาการศาลปกครอง ปีที่ 1 เล่มที่ 1 (มกราคม-เมษายน 2544), หน้า 134-136 18 กันยายน 2544

			(5) สถาบันวิชาชีพ จำเป็นต้องมีสถาบันวิชาชีพเพื่อเป็นสถาบันกำหนดมาตรฐานความรู้ความสามารถ ทางด้านกฎหมายมหาชนและกฎหมายปกครอง ให้แก่บุคลากรที่จะเข้าสู่งานของศาลปกครอง สถาบันเช่นว่านี้จะต้องจัดตั้งขึ้นเพื่อให้การฝึกอบรมแก่ผู้ที่มีความรู้ ในระดับปริญญาตรีทางด้านกฎหมายมหาชนและกฎหมายปกครอง และจัดการทดสอบที่ได้เกณฑ์มาตรฐาน เพื่อนำคนเข้าสู่ระบบงานของศาลปกครอง ไม่ว่าในฐานะพนักงานคดีปกครองหรือตุลาการศาลปกครอง

			(6) การสนับสนุนจากรัฐและสังคม ในส่วนของรัฐนั้นจะต้องปฎิบัติตามมาตรา 75 วรรคสอง ของรัฐธรรมนูญ ที่บัญญัติว่า “รัฐต้องจัดสรรงบประมาณให้พอเพียงกับการบริหารงานโดยอิสระ ของคณะกรรมการการเลือกตั้ง ผู้ตรวจการแผ่นดินของรัฐสภา คณะกรรมการสิทธิมนุษยชนแห่งชาติ ศาลรัฐธรรมนูญ ศาลยุติธรรม ศาลปกครอง คณะกรรมการป้องกันและปราบปรามการทุจริตแห่งชาติ คณะกรรมการตรวจเงินแผ่นดิน” นอกจากนั้น ศาลปกครองยังต้องได้รับการสนับสนุนในการค้นคว้า วิจัย รวมถึงการแลกเปลี่ยนความรู้ในแวดวงวิชาการ ทั้งภายในและภายนอกประเทศ

			ในด้านการสนับสนุนของสังคมนั้น จำเป็นต้องได้รับคำวิพากษ์วิจารณ์ที่เป็นธรรมและในเชิงวิชาการจากสาธารณชน ในแง่คุณภาพของคำพิพากษา และการจัดระบบบริหารงานของสำนักงานศาลปกครอง ในการให้บริการแก่ประชาชน ทั้งยังต้องขึ้นอยู่กับความรู้ความเข้าใจของสาธรณชน เกี่ยวกับความสำคัญและบทบาทภาระหน้าที่ของศาลปกครอง ในฐานะองค์กรที่ใช้อำนาจทางตุลาการองค์กรหนึ่งของสังคมไทย ซึ่งจะเป็นหลักประกันในการสร้างความเป็นธรรมในสังคม

3.2.3 ปัญหาและอุปสรรคในการดำเนินงานจัดตั้งกระบวนการยุติธรรมทางปกครอง

		3.2.3.1 ความล่าช้าในการสรรหาตุลาการศาลปกครองชุดแรก

			โดยที่พระราชบัญญัติจัดตั้งศาลปกครองฯ ได้บัญญัติขั้นตอนการดำเนินการคัดเลือกตุลาการศาลปกครองสูงสุด ไว้อย่างเคร่งครัด ซึ่งส่งผลให้การดำเนินการในแต่ละขั้นตอน ต้องใช้ระยะเวลาในการดำเนินการค่อนข้างนาน ประกอบกับในขั้นตอนการส่งรายชื่อผู้ที่ได้รับการคัดเลือก เพื่อให้สมาชิกวุฒิสภาให้ความเห็นชอบนั้น ได้เกิดปัญหาการตีความว่ามีขั้นตอนที่ขัดกับรัฐธรรมนูญหรือไม่ จึงต้องส่งเรื่องให้ศาลรัฐธรรมนูญวินิจฉัยก่อนซึ่งกว่าจะดำเนินแล้วเสร็จ และนำผู้ที่ได้รับการคัดเลือกทั้ง 17 คน เข้าถวายสัตย์ปฏิญาณต่อพระบาทสมเด็จพระเจ้าอยู่หัวเพื่อปฏิบัติหน้าที่ ก็ต้องใช้ระยะเวลารวมโดยประมาณถึง 9 เดือน และต่อมาก็ได้มีพระบรมราชโองการโปรดเกล้าฯ แต่งตั้งให้นายอักขราทร จุฬารัตน เป็นประธานศาลปกครองสูงสุด เมื่อวันที่ 21 ตุลาคม 2543 และมีพระบรมราชโองการโปรดเกล้าฯ แต่งตั้งรองประธานศาลปกครองสูงสุด 2 คนและตุลาการหัวหน้าคณะศาลปกครองสูงสุด 4 คน เมื่อวันที่ 11 พฤศจิกายน 2543

			เมื่อมีการโปรดเกล้าแต่งตั้งตุลาการศาลปกครองสูงสุดเป็นที่เรียบร้อยแล้ว ก็ได้มีการดำเนินการคัดเลือกตุลาการศาลปกครองชั้นต้น โดยที่ประชุมใหญ่ตุลาการศาลปกครองสูงสุดได้กำหนดหลักเกณฑ์ และคัดเลือกบุคคลที่มีคุณสมบัติ การประกาศรับสมัคร การทดสอบข้อเขียน การประเมิณประสบการณ์ในการทำงานหรือผลงานทางวิชาการ การสอบสัมภาษณ์การรับฟังความคิดเห็นของประชาชนเกี่ยวกับผู้ผ่านการคัดเลือก การประเมิณผลการคัดเลือก และการประกาศผลการคัดเลือก ซึ่งต้องใช้ระยะเวลาในการดำเนินการถึง 6 เดือน จึงได้ตุลาการศาลปกครองชั้นต้น จำนวน 86 คน ตามประกาศพระบรมราชโองการฯ เมื่อวันที่ 2 กุมภาพันธ์ 2544 และเข้าถวายสัตย์ปฏิญาณฯ เมื่อวันที่ 21 กุมภาพันธ์ 2544 ซึ่งก็ล่วงเลยระยะเวลาในปีงบประมาณ 2544 มาถึง 5 เดือนแล้ว จึงส่งผลให้การดำเนินการต่าง ๆ ต้องล่าช้าออกไปด้วย โดยเฉพาะอย่างยิ่งการเลือกคณะกรรมการตุลาการศาลปกครอง ซึ่งเป็นองค์อำนาจสำคัญในการบริหารงานบุคคลของตุลาการศาลปกครอง และการแต่งตั้งเลขาธิสำนักงานการศาลปกครอง และรองเลขาธิการสำนักงานศาลปกครอง โดยการเลือกคณะกรรมการตุลาการศาลปกครองแล้วเสร็จ และมีการประชุมครั้งแรกเมื่อวันที่ 22 มิถุนายน 2544 ซึ่งในการประชุมครั้งนี้ คณะกรรมการตุลาการศาลปกครองได้ให้ความเห็นชอบ เพื่อแต่งตั้งผู้ดำรงตำแหน่งเลขาธิการสำนักงานศาลปกครอง และรองเลขาธิการสำนักงานศาลปกครอง ทั้ง 3 ตำแหน่ง และได้มีพระบรมราชโองการโปรดเกล้าแต่งตั้งเลขาธิการสำนักงานและรองเลขาธิการสำนักงานศาลปกครอง เมื่อวันที่ 31 กรกฎาคม 2544

		3.2.3.2 การจัดหาสถานที่ทำการศาลปกครองในภูมิภาค

			พระราชบัญญัติจัดตั้งศาลปกครองฯ ได้กำหนดให้จัดตั้งศาลปกครองในภูมิภาครวมทั้งสิ้น 16 ศาล และจะต้องเปิดศาลภูมิภาคได้ไม่น้อยกว่าปีละ 7 ศาล ซึ่งสำนักงานศาลปกครองก็ได้เร่งรัดดำเนินการ โดยให้ความสำคัญกับการขอใช้สถานที่ของทางราชการก่อนเป็นลำดับแรก เพื่อให้การใช้งบประมาณเป็นไปอย่างประหยัด มีประสิทธิภาพ และเป็นไปตามมติคณะรัฐมนตรีที่ต้องการให้ส่วนราชการที่ตั้งขึ้นใหม่ ขอใช้สถานที่ของทางราชการก่อน แต่เนื่องจากสถานที่ของทางราชการ ซึ่งปัจจุบันยังมิได้นำมาใช้ประโยชน์นั้น ส่วนใหญ่ยังอยู่ในความครอบครองของส่วนราชการต่าง ๆ และแม้ว่าสำนักงานศาลปกครอง จะได้ชี้แจงถึงเหตุผลความจำเป็นและประโยชน์ที่จะเกิดต่อประเทศ เพื่อขอความร่วมมือและการสนับสนุนก็ตาม แต่ส่วนราชการต่าง ๆ ก็ให้เหตุผลว่ายังมีความจำเป็นต้องเก็บอาคารที่ไม่ใช้แล้ว ไว้ใช้ประโยชน์ในอนาคต เช่น เพื่อจัดทำเป็นพิพิธภัณฑ์หรือศูนย์วัฒนธรรม ทำให้สำนักงานศาลปกครองไม่สามารถเข้าใช้อาคาร หรือที่ดินของทางราชการได้จึงต้องเช่าอาคารเอกชนเป็นที่ทำการชั่วคราว ซึ่งส่วนใหญ่มีอัตราค่าเช่าค่อนข้างสูง ประกอบกับลักษณะการใช้พื้นที่ของอาคารเอกชน แตกต่างจากลักษณะการใช้พื้นที่ของศาลปกครอง

ทำให้ต้องมีการปรับปรุงและตกแต่งอาคารใหม่ ซึ่งต้องใช้เวลานานพอสมควรส่งผลให้การจัดตั้งศาลปกครองในภูมิภาคล่าช้า และไม่เป็นไปตามแผนที่กำหนด นอกจากนั้น ยังทำให้เกิดภาระในด้านงบประมาณอีกด้วย

	3.2.3.3 ข้อจำกัดด้านบุคลากร

			เนื่องจากการดำเนินคดีปกครองและวิธีพิจารณาคดีปกครอง ยังเป็นเรื่องใหม่ทีมีลักษณะเฉพาะ และยังไม่เคยมีแนวทางการปฏิบัติงาน หรือมาตรฐานการทำงานที่กำหนดไว้ชัดเจนบุคลากรของศาลปกครอง จึงต้องใช้ระยะเวลาเรียนรู้และฝึกฝนระยะหนึ่งก่อนรับหน้าที่ได้ และลักษณะงานที่เป็นสิ่งใหม่เหล่านี้ เมื่อเกิดข้อเท็จจริงในทางปฏิบัติ พบว่าการกำหนดจำนวนผู้รับผิดชอบในบางงานไม่เพียงพอ ที่เห็นได้ชัดเจน ได้แก่ พนักงานคดีปกครอง ซึ่งมีหน้าที่ช่วยเหลือตุลาการศาลปกครองในการพิจารณาพิพากษาคดีในระบบไต่สวน โดยต้องช่วยเหลือศึกษาค้นคว้า วิจัยข้อมูลทางวิชาการเกี่ยวกับคดีปกครองกำหนดประเด็น และแนวทางการสอบสวนและแสวงหาข้อเท็จจริง ซึ่งมีขอบเขตเนื้อหาที่ซับซ้อนและมีขั้นตอนการทำงานหลายขั้นตอน การทำความเห็นสรุปเกี่ยวกับคดี การรวบรวมปัญหาต่าง ๆ การทำความเห็นทางกฎหมาย การวิเคราะห์ตัวบทกฎหมายต่าง ๆ ที่เกี่ยวข้อง รวมทั้งการวิเคราะห์เปรียบเทียบเสนอความเห็นเกี่ยวกับแนวทางพิจารณาคดี จึงจำเป็นต้องใช้บุคลากรจำนวนมากเพื่อให้เพียงพอและสอดคล้องกับปริมาณคดี แต่ข้อเท็จจริงปรากฏว่า ปริมาณคดีมีจำนวนมากและเพิ่มขึ้นอย่างรวดเร็ว ทั้งปริมาณคดีที่รับโอนมาจากสำนักงานคณะกรรมการกฤษฎีกา และคดีที่รับฟ้องใหม่โดยตั้งแต่เปิดศาลฯ เป็นต้นมาจนถึงปัจจุบัน มีปริมาณคดีมากถึง 5,504 คดี ทำให้พนักงานคดีปกครองมีภาระงานเพิ่มขึ้น เกินกว่าที่คาดการณ์ไว้ตามกรอบอัตรากำลังที่กำหนด จึงส่งผลให้เกิดความล่าช้าในการดำเนินงาน และส่งผลต่อตำแหน่งที่เกี่ยวข้องในทำนองเดียวกันด้วย เช่น ตำแหน่งเจ้าหน้าที่หน้าบัลลังก์ ซึ่งไม่ได้กำหนดตำแหน่งและอัตรากำลังไว้ เป็นต้น

			สาเหตุเหล่านี้ได้ส่งผลกระทบต่อปริมาณ และคุณภาพผลงานของศาลปกครองที่ปรากฏต่อสาธารณชน และส่งผลต่อประสิทธิผลในการดำเนินคดีปกครอง ที่จำเป็นต้องอาศัยความรวดเร็วถูกต้องและเป็นธรรมในการพิจารณาคดี และเป็นปัญหาสำคัญที่ทำให้สำนักงานศาลปกครอง จำเป็นต้องปรับกรอบอัตรากำลังบางตำแหน่งงานที่สำคัญ และขอรับการสนับสนุนงบประมาณสำหรับกรอบอัตรากำลังที่เพิ่มขึ้น

	3.2.3.4 ปัญหาด้านการสร้างความรู้ความเข้าใจให้กับประชาชน

	เนื่องจากศาลปกครองเป็นองค์กรที่จัดตั้งใหม่ตามรัฐธรรมนูญ ในภาวะที่ประชาชนเกิดความตื่นตัวที่จะเข้ามามีส่วนร่วมในการปฏิรูประบบราชการ โดยมีความมุ่งหวังที่จะให้หน่วยงานทางปกครองหรือเจ้าหน้าที่ของรัฐ มีระบบการบริหารจัดการที่ดี มีการคุ้มครองสิทธิเสรีภาพของประชาชนตามบทบัญญัติของรัฐธรรมนูญ และได้รับการบริการที่รวดเร็ว ได้มาตรฐานและเป็นธรรม ดังนั้น เมื่อได้มีการเปิดทำการศาลปกครองสูงสุดและศาลปกครองกลาง เมื่อวันที่ 9 มีนาคม 2544 เป็นต้นมา

ประชาชนที่ได้รับความเดือดร้อนซึ่งมีจำนวนมาก เนื่องจากสะสมมาเป็นระยะเวลานาน จึงได้นำข้อพิพาทมาสู่ศาลปกครองเป็นจำนวนมาก โดยคาดหวังว่าศาลปกครองจะสามารถเยียวยาความเดือดร้อน และเป็นที่พึ่งของประชาชนได้ แต่เนื่องจากกรณีข้อพิพาทที่ขึ้นสู่ศาลปกครองจำนวนมากนั้น บางคดีเป็นคดีที่หมดอายุความแล้ว ในขณะที่บางคดีมิได้อยู่ในอำนาจหน้าที่ของศาลปกครอง ซึ่งทำให้ศาลจำเป็นต้องมีคำสั่งไม่รับฟ้องคดีเป็นจำนวนมากและแม้ว่าสำนักงานศาลปกครองจะได้ดำเนินการเผยแพร่ และประชาสัมพันธ์เกี่ยวกับอำนาจหน้าที่ของศาลปกครอง วิธีการยื่นฟ้องคดี ตลอดจนการจัดเจ้าหน้าที่ให้คำปรึกษาแนะนำ ทั้งที่เดินทางมาปรึกษาด้วยตนเอง ทางโทรศัพท์ และตอบข้อหารือเป็นลายลักษณ์อักษรแล้วก็ตาม ประกอบกับการฟ้องคดีต่อศาลปกครองทำได้โดยง่ายและไม่เสียค่าใช้จ่ายใด ๆ จึงปรากฏว่า ยังคงมีการนำข้อพิพาทซึ่งไม่อยู่ในอำนาจหน้าที่ของศาลปกครอง มาฟ้องศาลปกครองอยู่อีกเป็นจำนวนมาก ทำให้ศาลปกครองต้องสูญเสียเวลาไปกับคดีในลักษณะดังกล่าวเป็นส่วนใหญ่

	3.2.3.5 ความคาดหวังและข้อเรียกร้องของสังคมไม่สอดคล้องกับการสนับสนุนที่ได้รับ

	สังคมไม่ว่าจะเป็นประชาชน สื่อมวลชน หรือสมาชิกรัฐสภามีความคาดหวังและข้อเรียกร้องจากศาลปกครองสูงสุด โดยนำเอามาตรฐานของศาลยุติธรรมมาเปรียบเทียบกับศาลปกครอง ศาลปกครองจะต้องให้บริการประชาชนได้อย่างรวดเร็ว และทั่วถึงทันทีที่เปิดทำการศาล ทั้ง ๆ ที่รัฐได้ใช้เวลาร้อยปีกว่าในการสร้าง และพัฒนากระบวนการยุติธรรมทางแพ่ง และกระบวนการยุติธรรมอาญา ทั้งในด้านของโครงสร้างพื้นฐานที่มีอยู่ทั้งประเทศ ไม่ว่าจะเป็นอาคารที่ทำการของศาลยุติธรรม สำนักงานอัยการสูงสุด สำนักงานตำรวจแห่งชาติ ระบบการทำงานที่เป็นระเบียบแบบแผนแล้ว ตลอดจนการสร้างและพัฒนาบุคคลกร เพื่อรองรับกระบวนการยุติธรรมทางแพ่งและทางอาญา ไม่ว่าจะเป็นทนายความ เจ้าหน้าที่ตำรวจ พนักงานอัยการ และผู้พิพากษาศาลยุติธรรมส่วนกระบวนการยุติธรรมทางปกครองนั้น ต้องเริ่มต้นจากศูนย์ไม่ว่าจะเป็นในด้านของโครงสร้างพื้นฐาน ระบบการทำงาน และบุคลากร โดยได้รับการสนับสนุนด้านงบประมาณจากรัฐน้อยมาก โดยขอยกตัวอย่างว่าในปีงบประมาณ พ.ศ. 2545 รัฐได้จัดสรรงบประมาณสำหรับกระบวนการยุติธรรมทางอาญา (ที่มีทุนเดิมอยู่แล้ว) เป็นเงิน 50,471 ล้านบาท และจัดสรรงบประมาณสำหรับกระบวนการยุติธรรมทางปกครองเพียง 642 ล้านบาท

	3.2.3.6 องค์กรตามรัฐธรรมนูญยังมีความเข้าใจที่ไม่ตรงกันเกี่ยวกับขอบอำนาจของตน

	องค์กรตามรัฐธรรมนูญยังมีความเข้าใจที่ไม่ตรงกัน เกี่ยวกับอำนาจของตน โดยจะขอหยิบยกเฉพาะความเข้าใจที่ไม่ตรงกันเกี่ยวกับขอบอำนาจของศาลปกครอง ระหว่างผู้ตรวจการแผ่นดินของรัฐสภา ศาลรัฐธรรมนูญ และศาลปกครองดังต่อไปนี้

	(1) ประเด็นที่เป็นปัญหา : ศาลปกครองมีอำนาจพิจารณาพิพากษาข้อพิพาททางปกครอง ระหว่างเอกชนกับหน่วยงานของรัฐ หรือเจ้าหน้าที่ของรัฐที่อยู่ในบังคับบัญชาหรือในกำกับดูแลของรัฐบาลเท่านั้นหรือมีอำนาจพิจารณาพิพากษาข้อพิพาททางปกครอง ระหว่างหน่วยงานของรัฐ หรือเจ้าหน้าที่ของรัฐ ที่มิได้อยู่ในบังคับบัญชาหรือในกำกับดูแลของรัฐบาลด้วย

		มาตรา 276 วรรคหนึ่งของรัฐธรรมนูญบัญญัติว่า “ศาลปกครองมีอำนาจพิจารณาพิพากษาคดี ที่เป็นข้อพิพาทระหว่างหน่วยราชการ หน่วยงานของรัฐ รัฐวิสาหกิจหรือราชการส่วนท้องถิ่น หรือเจ้าหน้าที่ของรัฐที่อยู่ในบังคับบัญชาหรือในกำกับดูแลของรัฐบาลกับเอกชน...ทั้งนี้ ตามที่กฎหมายบัญญัติ” ซึ่งก็ได้มีการตราพระราชบัญญัติจัดตั้งศาลปกครอง และวิธีพิจารณาคดีปกครอง พ.ศ. 2542 บัญญัติเกี่ยวกับขอบอำนาจของศาลปกครองไว้ในมาตรา 9 ดังนี้“

		มาตรา 9 ศาลปกครองมีอำนาจพิจารณาพิพากษาคดีหรือมีคำสั่งในเรื่องดังต่อไปนี้

		(1) คดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐ กระทำการโดยไม่ชอบด้วยกฎหมาย ไม่ว่าจะเป็นการออกกฎ คำสั่ง หรือการกระทำอื่นใด...”

		ซึ่งจะเห็นได้ว่าบทบัญญัติดังกล่าวข้างต้นของรัฐธรรมนูญฯ และของพระราชบัญญัติจัดตั้งศาลปกครองฯ บัญญัติเรื่องอำนาจของศาลปกครองไว้ไม่ตรงกัน โดยเฉพาะอย่างยิ่งในส่วนของหน่วยงานและเจ้าหน้าที่ ที่อาจอยู่ในอำนาจการพิจารณาพิพากษาคดีของศาลปกครอง โดยบทบัญญัติมาตรา 276 วรรคหนึ่ง ของรัฐธรรมนูญ บัญญัติไว้แคบกว่ามาตรา 9 แห่งพระราชบัญญัติจัดตั้งศาลปกครองฯ กล่าวคือ มาตรา 276 วรรคหนึ่งของรัฐธรรมนูญ มีข้อความมาต่อท้ายความที่ว่า“หน่วยราชการ...หรือเจ้าหน้าที่ของรัฐที่อยู่ในบังคับบัญชาหรือในกำกับดูแลของรัฐบาล...” ซึ่งยังเป็นปัญหาต่อไปว่า ข้อความเช่นว่านี้ขยายเฉพาะคำว่า “เจ้าหน้าที่ของรัฐ” เท่านั้น หรือขยายความไปถึงความที่ว่า “หน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่น...” ด้วย ซึ่งแม้ว่าจะตีความว่าข้อความเช่นว่านี้ขยายไปถึงหน่วยราชการ ฯลฯ ด้วยก็ตาม ก็ยังมีปัญหาต่อไปว่า มาตรา 276 วรรคหนึ่งของรัฐธรรมนูญฯ จำกัดอำนาจของศาลปกครอง ให้มีอำนาจพิจารณาพิพากษาคดีที่เกี่ยวข้องกับหน่วยราชการ ฯลฯ หรือเจ้าหน้าที่ของรัฐเฉพาะที่อยู่ในบังคับบัญชา หรือในกำกับดูแลของรัฐบาลเท่านั้น หรือจะหมายความว่ามาตรา 276 วรรคหนึ่งของรัฐธรรมนูญ เพียงแต่บัญญัติอำนาจขั้นต่ำของศาลปกครองเท่านั้น เพราะมาตรา 276 วรรคหนึ่งยังมีความในตอนท้ายว่า“... ทั้งนี้ ตามที่กฎหมายบัญญัติ” ซึ่งหมายความว่า มาตรา 276 วรรคหนึ่งมอบอำนาจให้รัฐสภาตรากฎหมาย (พระราชบัญญัติ) กำหนดรายละเอียดเพิ่มเติมไปจากที่ มาตรา 276 วรรคหนึ่งบัญญัติไว้ได้อีก

		หากตีความบทบัญญัติมาตรา 276 วรรคหนึ่งของรัฐธรรมนูญฯ อย่างแคบว่า ศาลปกครองมีอำนาจพิจารณาพิพากษาคดีที่เกี่ยวกับหน่วยราชการ ฯลฯ หรือเจ้าหน้าที่ของรัฐที่อยู่ในบังคับบัญชา หรือในกำกับดูแลของรัฐบาลเท่านั้น ย่อมหมายความว่า

		ศาลปกครองไม่มีอำนาจพิจารณาพิพากษาข้อพิพาททางปกครอง ระหว่างหน่วยราชการ หน่วยงานของรัฐ หรือเจ้าหน้าที่ของรัฐ ที่มิได้อยู่ในบังคับบัญชาหรือในกำกับดูแลของรัฐบาล เช่น สำนักงานเลขาธิการสภาผู้แทนราษฏร (ซึ่งอยู่ในบังคับบัญชาของประธานสภาผู้แทนราษฎร) ดำเนินการประกวดราคาเพื่อจัดหาพัสดุ จนมีผู้ได้รับคัดเลือกจากคณะกรรมการที่มีอำนาจหน้าที่ ในการพิจารณาผลการดำเนินการดังกล่าวแล้ว มีคำสั่งยกเลิกการประกวดราคา หรือมีคำสั่งอนุมัติสั่งซื้อ ผู้ซึ่งได้รับการคัดเลือกหรือผู้ซึ่งมิได้รับการคัดเลือก ก็จะโต้แย้งคำสั่งดังกล่าวโดยการฟ้องคดีต่อศาลปกครองไม่ได้ หรือสำนักงานการตรวจเงินแผ่นดิน (ซึ่งอยู่ในบังคับบัญชาของประธานกรรมการตรวจเงินแผ่นดิน) มีคำสั่งลงโทษทางวินัยข้าราชการของสำนักงานฯ ข้าราชการผู้นั้นก็จะโต้แย้งคำสั่งดังกล่าวโดยการฟ้องคดีต่อศาลปกครองไม่ได้

		แต่ถ้าพิจารณาจากบทบัญญัติมาตรา 9 แห่งพระราชบัญญัติจัดตั้งศาลปกครองฯ แล้วปรากฏว่ามีการบัญญัติขอบอำนาจของศาลปกครอง ไว้กว้างขวางกว่าบทบัญญัติของรัฐธรรมนูญฯ โดยมาตรา 9 (1) แห่งพระราชบัญญัติดังกล่าวบัญญัติว่า ศาลปกครองมีอำนาจพิจารณาพิพากษาคดีพิพาทเกี่ยวกับการที่ “หน่วยงานทางปกครอง” หรือ “เจ้าหน้าที่ของรัฐ” กระทำการโดยไม่ชอบด้วยกฎหมายโดยพระราชบัญญัติดังกล่าว ให้คำนิยามของ “หน่วยงานทางปกครอง” ไว้ดังนี้

		“หน่วยงานทางปกครอง” หมายความว่า กระทรวง ทบวง กรม ส่วนราชการที่เรียกชื่ออย่างอื่นและมีฐานะเป็นกรม ราชการส่วนภูมิภาค ราชการส่วนท้องถิ่น รัฐวิสาหกิจที่ตั้งขึ้นโดยพระราชบัญญัติหรือพระราชกฤษฎีกา หรือหน่วยงานอื่นของรัฐ และให้หมายความรวมถึงหน่วยงานที่ได้รับมอบหมาย ให้ใช้อำนาจทางปกครองหรือให้ดำเนินกิจการทางปกครอง


		ซึ่งจะเห็นได้จากคำนิยาม “หน่วยงานทางปกครอง” ดังกล่าวข้างต้นว่ามิได้จำกัดว่าจะต้องเป็นหน่วยงานที่อยู่ในบังคับบัญชา หรือในกำกับดูแลของรัฐบาลเท่านั้น นอกจากนี้ ยังหมายความรวมถึง “หน่วยงานที่ได้รับมอบหมายให้ใช้อำนาจทางปกครอง หรือให้ดำเนินกิจการทางปกครอง” อีกด้วย ซึ่งได้แก่ องค์กรเอกชนที่ได้รับมอบหมายให้ใช้อำนาจในการควบคุมผู้ประกอบวิชาชีพต่าง ๆ เช่น แพทยสภาซึ่งได้รับมอบหมายให้ใช้อำนาจรัฐ ในการออกใบอนุญาตประกอบโรคศิลป์ ให้แก่บุคคลที่จะเป็นแพทย์ ควบคุมจรรยาบรรณของแพทย์ และลงโทษแพทย์ที่ฝ่าฝืนจรรยาบรรณ หรือสภาทนายความ ซึ่งได้รับมอบหมายอำนาจรัฐ ในการควบคุมผู้ประกอบวิชาชีพทนายความ เป็นต้น

		กรณีจึงมีประเด็นปัญหาที่ต้องพิจารณาว่า

		“ศาลปกครองมีอำนาจพิจารณาพิพากษาข้อพิพาททางปกครอง ระหว่างเอกชนกับหน่วยงานของรัฐ หรือเจ้าหน้าที่ของรัฐที่อยู่ในบังคับบัญชา หรือในกำกับดูแลของรัฐบาลเท่านั้น หรือมีอำนาจพิจารณาพิพากษาข้อพิพาททางปกครอง ระหว่างหน่วยงานของรัฐ หรือเจ้าหน้าที่ของรัฐที่มิได้อยู่ในบังคับบัญชาหรือในกำกับดูแลของรัฐบาลด้วย”

	(2) คำวินิจฉัยของศาลรัฐธรรมนูญ

ในประเด็นปัญหาดังกล่าวข้างต้น ศาลรัฐธรรมนูญได้วินิจฉัยไว้ในคำวินิจฉัยที่ 24/2543 ลงวันที่ 15 มิถุนายน 2543 ซึ่งมีข้อเท็จจริงและคำวินิจฉัยพอสรุปได้ดังนี้

		(2.1) ข้อเท็จจริง

ผู้ตรวจการแผ่นดินของรัฐสภาได้รับหนังสือร้องเรียน จากผู้สมัครรับเลือกตั้งเป็นสมาชิกวุฒิสภารายหนึ่งว่า การที่คณะกรรมการการเลือกตั้ง (กกต.) ออกระเบียบคณะกรรมการการเลือกตั้งว่าด้วยการสั่งให้มีการเลือกตั้งใหม่ ก่อนประกาศผลการเลือกตั้งสมาชิกวุฒิสภา (ฉบับที่2) พ.ศ. 2543 ลงวันที่ 1 พฤษภาคม 2543 ข้อ 3 เพิ่มความเป็นข้อ 6 ทวิ ของระเบียบคณะกรรมการการเลือกตั้ง ว่าด้วยการสั่งให้มีการเลือกตั้งใหม่ก่อนประกาศผลการเลือกตั้งสมาชิกวุฒิสภา พ.ศ. 2543 ลงวันที่ 20 มีนาคม 2543 ความว่า “ในกรณีที่คณะกรรมการการเลือกตั้งไม่ประกาศผลการเลือกตั้งของผู้สมัครรับเลือกตั้งผู้ใด เกินกว่าหนึ่งครั้ง คณะกรรมการการเลือกตั้งอาจวินิจฉัย โดยใช้คะแนนเสียงเอกฉันท์ให้ถือว่าผู้สมัครรับเลือกตั้งผู้นั้น มิได้เป็นผู้สมัครรับเลือกตั้งในการเลือกตั้งใหม่อีก” แล้วกตอ. อาศัยระเบียบดังกล่าวสั่งให้ผู้สมัครรับเลือกตั้งรายดังกล่าว ไม่เป็นผู้สมัครรับเลือกตั้งในการเลือกตั้งวุฒิสภาใหม่ที่จะมีขึ้น ในวันที่ 4 มิถุนายน 2543 ซึ่งผู้สมัครรับเลือกตั้งรายดังกล่าวเห็นว่า ระเบียบดังกล่าวขัดกับรัฐธรรมนูญฯ โดยชัดแจ้ง จึงมีหนังสือร้องเรียนไปยังผู้ตรวจการแผ่นดินของรัฐสภา เพื่อขอให้ใช้อำนาจตามรัฐธรรมนูญ มาตรา 198 เสนอเรื่องพร้อมความเห็นต่อศาลรัฐธรรมนูญเพื่อพิจารณาวินิจฉัย

		ผู้ตรวจการแผ่นดินของรัฐสภาพิจารณาหนังสือร้องเรียนแล้ว เห็นว่าระเบียบดังกล่าวข้างต้นมีปัญหาเกี่ยวกับความชอบด้วยรัฐธรรมนูญ จึงอาศัยอำนาจตามรัฐธรรมนูญ มาตรา 198 เสนอเรื่องพร้อมความเห็นต่อศาลรัฐธรรมนูญเพื่อให้ศาลรัฐธรรมนูญพิจารณาวินิจฉัยในประเด็นดังกล่าวข้างต้น

		(2.2) คำวินิจฉัย

ศาลรัฐธรรมนูญเห็นว่ามีประเด็นที่ต้องวินิจฉัยในเบื้องต้นก่อนว่า การที่ผู้ตรวจการแผ่นดินของรัฐสภาเสนอเรื่องพร้อมความเห็น เพื่อให้ศาลรัฐธรรมนูญพิจารณาวินิจฉัยนั้นเป็นไปตามบทบัญญัติรัฐธรรมนูญ มาตรา 198 วรรคหนึ่งหรือไม่ ซึ่งศาลรัฐธรรมนูญได้พิจารณาแล้วมีความเห็น ดังนี้

		(1) ระเบียบดังกล่าวข้างต้นเป็นระเบียบที่ กกต. ออกโดยอาศัยอำนาจตามความในพระราชบัญญัติประกอบรัฐธรรมนูญ ว่าด้วยคณะกรรมการการเลือกตั้ง พ.ศ. 2541 มาตรา 10 (7)และพระราชบัญญัติจัดตั้งศาลปกครองฯ มาตรา 3 ให้คำนิยามคำว่า “กฎ” ไว้ว่า หมายความว่า พระราชกฤษฎีกา กฎกระทรวง ประกาศกระทรวง ข้อบัญญัติท้องถิ่น ระเบียบ ข้อบังคับ หรือบทบัญญัติอื่นทีมีผลบังคับเป็นการทั่วไป ไม่มุ่งหมายให้ใช้บังคับแก่กรณีใดหรือบุคคลใดเป็นการเฉพาะ จึงย่อมถือได้ว่าเป็น “กฎ” หรือ “ข้อบังคับ” ตามรัฐธรรมนูญฯ มาตรา 198 ที่ผู้ตรวจการแผ่นดินของรัฐสภามีอำนาจเสนอเรื่องให้พิจารณาวินิจฉัยความชอบด้วยรัฐธรรมนูญ

		(2) แม้ว่ารัฐธรรมนูญฯ มาตรา 198 วรรคหนึ่ง มิได้บัญญัติโดยชัดแจ้งว่า ศาลรัฐธรรมนูญหรือศาลปกครอง องค์กรใดเป็นองค์กรที่มีอำนาจในการตรวจสอบความชอบด้วยรัฐธรรมนูญ ของกฎหรือข้อบังคับที่ผู้ตรวจการแผ่นดินของรัฐสภาเสนอให้พิจารณาวินิจฉัย แต่รัฐธรรมนูญฯ มาตรา 276 วรรคหนึ่ง ซึ่งเป็นบทบัญญัติทั่วไปในเรื่องอำนาจหน้าที่ของศาลปกครอง บัญญัติให้อำนาจศาลปกครองในการพิจารณาวินิจฉัยความชอบด้วยกฎหมาย ของการกระทำของหน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่น หรือเจ้าหน้าที่ของรัฐที่อยู่ในบังคับบัญชา หรือในกำกับดูแลของรัฐบาล ดังนั้น อำนาจหน้าที่ของศาลปกครอง ในการพิจารณาวินิจฉัยเรื่องที่ผู้ตรวจการแผ่นดินของรัฐสภาเสนอตามรัฐธรรมนูญ มาตรา 198 วรรคหนึ่ง จึงต้องหมายความถึงเรื่องของหน่วยงานราชการ หนว่ยงานของรัฐ รัฐวิสาหกิจ หรือราชการส่วนท้องถิ่น หรือเจ้าหน้าที่ของรัฐที่อยู่ในบังคับบัญชาหรือในกำกับดูแลของรัฐบาลเท่านั้น

		สำหรับคณะกรรมการการเลือกตั้งนั้น เป็นองค์กรที่มีขึ้นตามรัฐนูญฯ มิใช่หน่วยงานหรือเจ้าหน้าที่ของรัฐที่อยู่ในบังคับบัญชาหรือในกำกับดูแลของรัฐบาล ดังนั้น ระเบียบดังกล่าวซึ่งออกโดย กกต. จึงไม่อยู่ในอำนาจการพิจารณาวินิจฉัยของศาลปกครอง การพิจารณาความชอบด้วยรัฐธรรมนูญของระเบียบดังกล่าวจึงเป็นอำนาจของศาลรัฐธรรมนูญการที่ผู้ตรวจการแผ่นดินของรัฐสภาเสนอเรื่องพร้อมความเห็น เพื่อให้ศาลรัฐธรรมนูญพิจารณาวินิจฉัยปัญหาเกี่ยวกับความชอบด้วยรัฐธรรมนูญของระเบียบ กกต. นั้น เป็นไปตามรัฐธรรมนูญฯ มาตรา 198 วรรคหนึ่งแล้ว ศาลรัฐธรรมนูญจึงมีอำนาจพิจารณาวินิจฉัย เรื่องที่ผู้ตรวจการแผ่นดินของรัฐสภาเสนอมาได้

		เมื่อได้วินิจฉัยในเบื้องต้นว่าศาลรัฐธรรมนูญ มีอำนาจพิจารณาวินิจฉัยเรื่องดังกล่าวแล้ว ศาลรัฐธรรมนูญก็ได้วินิจฉัยต่อไปในเนื้อหาสาระของเรื่องว่า ระเบียบดังกล่าว ข้อ 6 ทวิ เป็นการออกหลักเกณฑ์ที่มีสาระเกินกว่าที่มาตรา 10 (7) แห่งพระราชบัญญัติประกอบรัฐธรรมนูญ ว่าด้วยคณะกรรมการการเลือกตั้ง พ.ศ. 2541 ได้ให้อำนาจไว้ นอกจากนี้ ระเบียบดังกล่าวยังมีสาระเป็นการกำจัดสิทธิของบุคคล ไม่ให้เป็นผู้สมัครรับเลือกตั้งเป็นสมาชิกวุฒิสภา ซึ่งเป็นการบัญญัติเพิ่มลักษณะต้องห้าม มิให้ใช้สิทธิสมัครรับเลือกตั้งเป็นสมาชิกวุฒิสภา ที่รัฐธรรมนูญฯ มาตรา 126 บัญญัติไว้ จึงเป็นบทบัญญัติที่มีลักษณะเป็นการแก้ไขเพิ่มเติมรัฐธรรมนูญฯ มาตรา 126 อันมิอาจกระทำได้ ศาลรัฐธรรมนูญจึงวินิจฉัยว่าระเบียบดังกล่าวไม่ชอบด้วยรัฐธรรมนูญ เพราะขัดหรือแย้งต่อรัฐธรรมนูญ มาตรา 29 วรรคหนึ่ง มาตรา 126 และต้องด้วยรัฐธรรมนูญ มาตรา 6

	(3) ความเห็นของนักวิชาการ

การที่ศาลรัฐธรรมนูญมีคำวินิจฉัยว่าการพิจารณา วินิจฉัยเรื่องความชอบด้วยรัฐธรรมนูญของระเบียบ กกต. อยู่ในอำนาจของศาลรัฐธรรมนูญ มิใช่อยู่ในอำนาจของศาลปกครองนั้น มีนักวิชาการทางกฎหมายปกครองหลายท่าน ได้แสดงความไม่เห็นด้วย เช่น

		ดร. บรรเจิด สิงคะเนติ ได้แสดงความเห็นไว้24 พอสรุปได้ดังนี้

		(1) โดยหลักทั่วไปการแบ่งขอบเขตในการควบคุมความชอบด้วยรัฐธรรมนูญของกฎหมาย โดยศาลรัฐธรรมนูญและศาลปกครองนั้น จะอาศัยองค์กรที่ออกกฎหมายเป็นเกณฑ์ในการพิจารณา กล่าวคือ หากกฎหมายฉบับใดเป็นกฎหมายที่ออกโดยองค์กรนิติบัญญัติ และมีสถานะเป็นพระราชบัญญัติ ก็ให้อยู่ในอำนาจของศาลรัฐธรรมนูญที่จะควบคุมตรวจสอบความชอบด้วยกฎหมายนั้น ๆ ส่วนกฎหมายลำดับรองทั้งหลาย กล่าวคือ พระราชกฤษฎีกา กฎกระทรวง ประกาศกระทรวง ข้อบัญญัติท้องถิ่น ระเบียบ ข้อบังคับ ซึ่งออกโดยองค์กรที่ไม่ใช่รัฐสภา ก็ให้อยู่ในอำนาจของศาลปกครอง

		(2) การที่จะพิจารณาว่าศาลรัฐธรรมนูญมีอำนาจในเรื่องใดหรือไม่ จะต้องพิจารณาว่าบทบัญญัติของรัฐธรรมนูญได้บัญญัติให้ศาลรัฐธรรมนูญมีอำนาจในเรื่องนั้นหรือไม่ มิใช่มาพิจารณาว่าศาลปกครองมีอำนาจในเรื่องนั้นหรือไม่ เพราะในการจัดลำดับลักษณะของคดีตามรัฐธรรมนูญนั้นได้จัดลำดับไว้ดังนี้

			(ก) ศาลยุติธรรม มีอำนาจพิจารณาพิพากษาคดีทั้งปวง เว้นแต่คดีที่รัฐธรรมนูญนี้หรือกฎหมายบัญญัติให้อยู่ในอำนาจของศาลอื่น

			(ข) ศาลปกครองมีอำนาจพิจารณาคดีปกครองทั้งหลาย เว้นแต่เป็นคดีที่อยู่ในอำนาจของศาลรัฐธรรมนูญ และ

			(ค) ศาลรัฐธรรมนูญมีอำนาจพิจารณาตามที่รัฐธรรมนูญกำหนดไว้

			ดังนั้น ในการตรวจสอบอำนาจของศาลรัฐธรรมนูญ ศาลรัฐธรรมนูญต้องตรวจสอบอำนาจของตนเองในลักษณะ positive ไม่ใช่ตรวจสอบอำนาจของตนเอง โดยการตรวจสอบอำนาจของศาลอื่นในลักษณะ negative เพราะศาลรัฐธรรมนูญเป็นศาลที่มีอำนาจเฉพาะ เท่าที่กฎหมายได้บัญญัติให้อำนาจไว้เท่านั้น ซึ่งจะต้องมีการระบุไว้อย่างชัดเจน ซึ่งตรงกันข้ามกับหลักการให้อำนาจเป็นการทั่วไป ศาลรัฐธรรมนูญจึงไม่ใช่ศาลที่มีอำนาจเป็นการทั่วไป ดังนั้น จึงมิได้หมายความว่า เรื่องที่ไม่อยู่ในเขตอำนาจของศาลปกครอง อาจอยู่ในเขตอำนาจของศาลรัฐธรรมนูญ เพราะเรื่องที่ไม่อยู่ในเขตอำนาจของศาลปกครอง อาจอยู่ในเขตอำนาจของศาลยุติธรรมก็ได้ เพราะศาลยุติธรรมเป็นศาลที่มีเขตอำนาจทั่วไป เท่าที่ไม่อยู่ในเขตอำนาจของศาลอื่น

_______________________________

เพราะฉะนั้น การพิจารณาตรวจสอบอำนาจของศาลรัฐธรรมนูญ ตามคำวินิจฉัยของศาลรัฐธรรมนูญในเรื่องนี้ จึงขัดกับหลักการพิจารณาขอบเขตอำนาจของศาลรัฐธรรมนูญ

		(3) หากพิจารณาตามหลักเกณฑ์ดังกล่าวข้างต้น กล่าวคือ จะต้องพิจารณาว่าการตรวจสอบความชอบด้วยรัฐธรรมนูญของ “บทบัญญัติแห่งกฎหมาย” นั้น ศาลรัฐธรรมนูญมีขอบเขตอำนาจแค่ไหนเพียงใด มาตรา 198 ใช้คำว่า “...บทบัญญัติแห่งกฎหมาย กฎ ข้อบังคับหรือการกระทำใดของบุคคลใดตามมาตรา 197 (1) มีปัญหาเกี่ยวกับความชอบด้วยรัฐธรรมนูญ...”

		ปัญหาที่จะต้องพิจารณาคือขอบเขตในการตรวจสอบดังกล่าว ของศาลรัฐธรรมนูญมีแค่ไหนเพียงใด ซึ่งเรื่องนี้จะต้องตรวจสอบบทบัญญัติในลักษณะเดียวกัน ที่อยู่ในขอบเขตอำนาจของศาลรัธรรมนูญ และจะต้องตีความบทบัญญัติทั้งสองให้สอดคล้องกัน กรณีการตรวจสอบความชอบด้วยกฎหมายของศาลรัฐธรรมนูญมีบัญญัติไว้ในมาตรา 264 ซึ่งบัญญัติว่า “ในการที่ศาลจะใช้บทบัญญัติแห่งกฎหมายบังคับแก่คดีใด ถ้าศาลเห็นเองหรือคู่ความโต้แย้งว่าบทบัญญัติแห่งกฎหมายนั้น ต้องด้วยบทบัญญัติมาตรา 6...”

		ข้อที่จะต้องพิจารณาในที่นี้คือคำว่า “บทบัญญัติแห่งกฎหมาย” ตามมาตรา 264 มีขอบเขตเพียงใด และขอบเขตที่เป็นคำตอบตามมาตรา 264 ก็คือ คำตอบที่จะนำไปใช้ตอบคำถามตามมาตรา 198 เช่นกัน

		ความหมายของคำว่า “บทบัญญัติแห่งกฎหมาย” ตามมาตรา 264 หมายถึง กฎหมายที่ออกโดยองค์กรนิติบัญญัติ ซึ่งออกตามกระบวนการตรากฎหมายที่บัญญัติไว้ในรัฐธรรมนูญ กฎหมายในที่นี้จึงหมายถึง พระราชบัญญัติ พระราชกำหนดที่ผ่านความเห็นชอบจากรัฐสภาแล้ว ส่วนกฎหมายอื่น ๆ นั้น ไม่อยู่ในขอบอำนาจของศาลรัฐธรรมนูญแต่อย่างใดทั้งนี้ เพราะรัฐธรรมนูญประสงค์จะให้ศาลรัฐธรรมนูญควบคุม ตรวจสอบความชอบด้วยกฎหมายขององค์กรนิติบัญญัติ เพราะตราบใดที่กฎหมายที่ตราโดยองค์กรนิติบัญญัติไม่ขัดกับรัฐธรรมนูญ ตราบนั้นกฎหมายลำดับรอง ที่ออกโดยอยู่ในขอบเขตของพระราชบัญญัติดังกล่าว ย่อมไม่ขัดกับรัฐธรรมนูญ แต่เมื่อใดที่พระราชบัญญัติขัดกับรัฐธรรมนูญและมีการออกกฎหมายลำดับรองที่ขัดกับรัฐธรรมนูญ เมื่อศาลรัฐธรรมนูญวินิจฉัยว่าพระราชบัญญัติขัดกับรัฐธรรมนูญ กฎหมายลำดับรองย่อมสิ้นผลไปเช่นกัน

		(4) ถึงแม้ว่าผู้ตรวจการแผ่นดินของรัฐสภาจะเสนอเรื่องว่าระเบียบของ กกต. ขัดต่อรัฐธรรมนูญ แต่ศาลรัฐธรรมนูญก็อาจมีอำนาจในการพิจารณาเรื่องดังกล่าวได้ หากปรากฏข้อเท็จจริงว่า ไม่เฉพาะแต่ระเบียบเท่านั้นที่ขัดกับรัฐธรรมนูญ หากรวมถึงพระราชบัญญัติแม่บทที่ให้อำนาจขัดกับรัฐธรรมนูญด้วยในกรณีนี้หากพระราชบัญญัติแม่บทให้อำนาจในการตัดสิทธิของบุคคลโดยอาจกระทำได้โดยการออกระเบียบ กรณีเช่นนี้พระราชบัญญัติแม่บทเองก็ขัดกับรัฐธรรมนูญในกรณีนี้ศาลรัฐธรรมนูญวินิจฉัยแต่เพียงว่าพระราชบัญญัติดังกล่าวขัดกับรัฐธรรมนูญ

โดยไม่จำเป็นต้องไปวินิจฉัยกฎหมายลำดับรอง ซึ่งไม่อยู่ในอำนาจของศาลรัฐธรรมนูญ แต่การวินิจฉัยว่าพระราชบัญญัติแม่บทขัดกับรัฐธรรมนูญ ย่อมทำให้กฎหมายลำดับรองดังกล่าวสิ้นผลไปด้วย

			ข้อเท็จจริงในเรื่องนี้มิได้ปรากฏว่า พระราชบัญญัติประกอบรัฐธรรมนูญ ว่าด้วยคณะกรรมการการเลือกตั้ง พ.ศ. 2541 มาตรา 10 (7) ได้บัญญัติให้อำนาจในการกระทำดังกล่าวแต่อย่างใด แต่การออกระเบียบดังกล่าวเป็นการตีความของ กกต. ไปเอง กรณีจึงไม่มีปัญหาว่าพระราชบัญญัติประกอบรัฐธรรมนูญ ว่าด้วยคณะกรรมการการเลือกตั้ง พ.ศ. 2541 ขัดกับรัฐธรรมนูญหรือไม่ ประเด็นคงมีแต่เพียงว่า ระเบียบดังกล่าวขัดกับรัฐธรรมนูญหรือไม่ ซึ่งไม่ใช่เรื่องที่อยู่ในเขตอำนาจของศาลรัฐธรรมนูญ

			(5) ข้อพิจารณาประการสุดท้าย การที่ศาลรัฐธรรมนูญพยายามตีความว่า หน่วยราชการ หน่วยงานของรัฐ รัฐวิสากิจ หรือราชการส่วนท้องถิ่น หรือเจ้าหน้าที่ของรัฐที่อยู่ในบังคับบัญชาหรือในกำกับดูแลของรัฐบาลเท่านั้น ที่อยู่ในเขตอำนาจของศาลปกครอง ส่วน กกต. มิใช่หน่วยงานหรือเจ้าหน้าที่ของรัฐอยู่ในบังคับบัญชา หรือในกำกับดูแลของรัฐบาลนั้น เป็นการตีความที่มุ่งเน้นไปที่ตัวอักษร แต่มิได้ทำความเข้าใจถึงปรัชญาพื้นฐานของคดีปกครอง เพราะความมุ่งหมายของคดีปกครองนั้น มีความมุ่งหมายที่จะคุ้มครองปัจเจกบุคคลจากการใช้อำนาจมหาชน และเพื่อให้การใช้อำนาจมหาชนเป็นไปตามหลักความชอบด้วยกฎหมาย ในกรณีเช่นนี้ จึงยอมให้สิทธิแก่เอกชนในการโต้แย้งอำนาจมหาขนได้ เพื่อให้ศาลทำการตรวจสอบว่าการใช้อำนาจมหาชนดังกล่าว ชอบด้วยกฎหมายหรือไม่ ดังนั้น โดยหลักทั่วไปแล้วไม่ว่าองค์กรนั้นจะเรียกชื่ออย่างไรก็ตาม หากองค์กรนั้นไม่ใช่องค์กรนิติบัญญัติและองค์กรตุลาการแล้ว องค์กรที่ใช้อำนาจมหาชนที่มีอำนาจเหนือกว่าปัจเจกบุคคล ย่อมถูกควบคุมตรวจสอบความชอบด้วยกฎหมายทั้งสิ้น หากผู้ใช้กฎหมายเข้าใจปรัชญาพื้นฐานในทางคดีปกครอง ปัญหาการตีความเช่นนี้คงไม่เกิดขึ้น เมื่อศาลรัฐธรรมนูญได้วางแนวคำวินิจฉัยของศาลรัฐธรรมนูญตามแนวดังกล่าว มีกรณีที่ศาลรัฐธรรมนูญจะต้องตอบคำถามว่าหาก กกต. มีคำสั่ง (ไม่ใช่กฎหรือระเบียบ) กระทบต่อสิทธิของผู้สมัครรับเลือกตั้งรายใดรายหนึ่ง หรือผู้มีสิทธิลงคะแนนรายใดรายหนึ่ง เช่นนี้จะต้องขึ้นศาลรัฐธรรมนูญด้วยหรือไม่

			รองศาตราจารย์ ดร. วรพจน์ วิศรุตพิชญ์ ซึ่งเป็นกรรมการวิสามัญพิจารณาร่างพระราชบัญญัติจัดตั้งศาลปกครองฯ ของสภาผู้แทนราษฎรละของวุฒิสภาได้แสดงความเห็นในเรื่องนี้ไว้25 พอสรุปได้ว่า ผู้ร่างพระราชบัญญัติจัดตั้งศาลปกครองฯ ได้พิจารณาเห็นว่าบทบัญญัติมาตรา 276 วรรคหนึ่ง ของรัฐธรรมนูญฯ เป็นเพียงการกำหนดอำนาจหน้าที่ขั้นต่ำของศาลปกครองมิได้หมายความว่า รัฐธรรมนูญฯ มีเจตนารมณ์ที่จะห้ามมิให้มีการตราพระราชบัญญัติจัดตั้งศาลปกครองฯ กำหนดเขตอำนาจของศาลปกครองกว้างกว่าที่บัญญัติไว้ในรัฐธรรมนูญฯ

_______________________________

	25 การถอดเทปบันทึกเสียงการสัมมนาทางวิชาการ เรื่อง “ปัญหาเขตอำนาจศาล : ศาลปกครองกับศาลยุติธรรม” ณ ห้องประชุม จิตติ ติงศภัทิย์ คณะนิติศาสตร์ มหาวิทยาลัยธรรมศาสตร์ เมื่อวันพุธที่ 19 กรกฎาคม 2543 เวลา 9.00-12.00น.

การที่พระราชบัญญัติจัดตั้งศาลปกครองฯ บัญญัติเขตอำนาจของศาลปกครองไว้ กว้างกว่าที่บัญญัติไว้ในบทบัญญัติมาตรา 276 วรรคหนึ่งของรัฐธรรมนูญฯ ก็มิได้หมายความว่า พระราชบัญญัติจัดตั้งศาลปกครองขัดต่อรัฐธรรมนูญฯ แต่อย่างใด ซึ่งที่ผ่านมาก็เคยมีตัวอย่างของการตราพระราชบัญญัติให้อำนาจหน้าที่แก่องค์กรต่าง ๆ เพิ่มเติมหรือกว้างกว่าที่บัญญัติไว้ในรัฐธรรมนูญหลายกรณี เช่น

			กรณีของรัฐสภาซึ่งรัฐธรรมนูญ ได้บัญญัติไว้แล้วว่ารัฐสภามีอำนาจหน้าที่ในเรื่องอะไรบ้าง แต่ก็มีการตราพระราชบัญญัติหลายฉบับบัญญัติอำนาจหน้าที่ของรัฐสภา เพิ่มเติมไปจากที่บัญญัติไว้ในรัฐธรรมนูญฯ เช่น พระราชบัญญัติคณะกรรมการกฤษฎีกา พ.ศ. 2522 ได้บัญญัติว่า บุคคลที่จะได้รับการแต่งตั้งเป็นกรรมการวินิจฉัยร้องทุกข์ จะต้องผ่านความเห็นชอบจากรัฐสภาเสียก่อน พระราชบัญญัติป้องกันและปราบปรามการฟอกเงิน พ.ศ. 2543 ก็บัญญัติว่า บุคคลที่ได้รับการแต่งตั้งเป็นเลขาธิการคณะกรรมการป้องกันและปราบปรามการฟอกเงิน จะต้องผ่านความเห็นชอบจากรัฐสภาเสียก่อนเช่นกัน

			กรณีของศาลรัฐธรรมนูญซึ่งรัฐธรรมนูญฯ ได้บัญญัติไว้แล้วว่า ศาลรัฐธรรมนูญมีอำนาจหน้าที่ในเรื่องอะไรบ้าง แต่ก็มีการตราพระราชบัญญัติประกอบรัฐธรรมนูญว่าด้วยพรรคการเมือง พ.ศ. 2541 บัญญัติให้ศาลรัฐธรรมนูญมีอำนาจสั่งให้ยุบพรรคการเมืองได้ ทั้ง ๆ ที่รัฐธรรมนูญฯ มิได้บัญญัติไว้เช่นนั้น

			กรณีของคณะกรรมการวินิจฉัยชี้ขาดอำนาจหน้าที่ระหว่างศาล ตามพระราชบัญญัติว่าด้วยการวินิจฉัยชี้ขาดอำนาจหน้าที่ระหว่างศาล พ.ศ. 2542 ซึ่งพระราชบัญญัติดังกล่าวบัญญัติให้คณะกรรมการฯ มีอำนาจวินิจฉัยในกรณีที่มีคำพิพากษาหรือคำสั่งถึงที่สุดระหว่างศาลขัดแย้งกัน ในคดีที่มีข้อเท็จจริงเป็นเรื่องเดียวกัน ทั้ง ๆ ที่รัฐธรรมนูญฯ มาตรา 248 บัญญัติให้คณะกรรมการดังกล่าว มีอำนาจพิจารณาวินิจฉัยในกรณีที่มีปัญหาเกี่ยวกับอำนาจหน้าที่ ระหว่างศาลยุติธรรม ศาลปกครอง ศาลทหาร หรือศาลอื่นเท่านั้น ซึ่งการตราพระราชบัญญัติดังกล่างข้างต้นให้รัฐสภา ศาลรัฐธรรมนูญและคณะกรรมการวินิจฉัยชี้ขาด อำนาจหน้าที่ระหว่างศาลมีอำนาจหน้าที่เพิ่มเติม หรือกว้างขวางกว่าที่ได้มีการบัญญัติไว้ในรัฐธรรมนูญฯ ก็มิได้มีผู้ใดโต้แย้งว่าพระราชบัญญัติดังกล่าวขัดต่อรัฐธรรมูญแต่อย่างใด

			สำหรับบทบัญญัติรัฐธรรมนูญฯ มาตรา 198 รองศาสตราจารย์ ดร. วรพจน์ วิศรุตพิชญ์ เห็นว่า ผู้ตรวจการแผ่นดินของรัฐสภามีอำนาจหน้าที่ตรวจสอบการกระทำต่าง ๆ ของหน่วยงานของรัฐหรือเจ้าหน้าที่ของรัฐหากตรวจสอบแล้วเห็นว่า หน่วยงานของรัฐหรือเจ้าหน้าที่ของรัฐได้ปฏิบัติตามกฎหมายหรือกฎระเบียบอย่างเคร่งครัด แต่ความไม่เป็นธรรมเกิดขึ้นจากกฎหมายหรือกฎระเบียบนั้นเอง ถ้ากฎหมายที่ไม่เป็นธรรมเป็นพระราชบัญญัติ ผู้ตรวจการแผ่นดินของรัฐสภาก็ส่งศาลรัฐธรรมนูญพิจารณาวินิจฉัย แต่ถ้าเป็นเรื่องของระเบียบที่ไม่เป็นธรรม

ผู้ตรวจการแผ่นดินของรัฐสภาก็จะต้องส่งศาลปกครองพิจารณาวินิจฉัย ซึ่งตามพระราชบัญญัติจัดตั้งศาลปกครองฯกรณีระเบียบของ กกต. นี้อยู่ในอำนาจของศาลปกครอง มิใช่ศาลรัฐธรรมนูญ

	(4) คำวินิจฉัยของศาลปกครอง

		(4.1) คำวินิจฉัยของศาลปกครองกลาง

			(1) ผู้ฟ้องคดีได้รับเลือกตั้งเป็นสมาชิกวุฒิสภา แต่มีผู้ยื่นคำร้องเรียนและคำคัดค้านต่อคณะกรรมการการเลือกตั้ง (กกต.) ว่า การเลือกตั้งสมาชิกวุฒิสภาของเขตเลือกตั้ง ในส่วนที่เกี่ยวกับผู้ฟ้องคดีไม่ได้เป็นไปโดยสุจริต เนื่องจากผู้ฟ้องคดีได้กระทำการฝ่าฝืนกฎหมายว่าด้วยการเลือกตั้ง ต่อมาผู้ถูกฟ้องคดีได้มีคำวินิจฉัยสั่งให้มีการเลือกตั้งสมาชิกวุฒิสภา ในเขตเลือกตั้งดังกล่าวใหม่แทนผู้ฟ้องคดี และให้สมาชิกภาพการเป็นสมาชิกวุฒิสภาของผู้ฟ้องคดีสิ้นสุดลง นับแต่วันมีคำสั่ง ผู้ฟ้องคดีเห็นว่าการกระทำของผู้ถูกฟ้องคดีเป็นการกระทำโดยไม่ชอบด้วยกฎหมาย มีลักษณะเป็นการเลือกปฏิบัติที่ไม่เป็นธรรมและเป็นการใช้ดุลพินิจโดยมิชอบ เนื่องจากผู้ฟ้องคดีมิได้กระทำการฝ่าฝืนกฎหมาย ผู้ฟ้องคดีจึงขอให้ศาลมีคำสั่งเพิกถอนคำวินิจฉัยสั่งการของผู้ถูกฟ้องคดีและให้คำสั่งเพิกถอนนั้นมีผลย้อนหลัง เสมือนว่าไม่เคยมีคำวินิจฉัยของผู้ถูกฟ้องคดี

			(2) ศาลปกครองกลางมีคำสั่งไม่รับคดีดังกล่าวไว้พิจารณา โดยให้เหตุผลว่า รัฐธรรมนูญแห่งราชอาณาจักรไทย พระราชบัญญัติประกอบรัฐธรรมนูญว่าด้วยคณะกรรมการการเลือกตั้ง พ.ศ. 2541 และพระราชบัญญัติประกอบรัฐธรรมนูญ ว่าด้วยการเลือกตั้งสมาชิกสภาผู้แทนราษฎรและสมาชิกวุฒิสภา พ.ศ. 2541 บัญญัติให้ผู้ถูกฟ้องคดีมีอำนาจในการออกกฎ คำสั่ง หรือมติที่มีผลกระทบต่อบุคคลในเรื่องต่าง ๆ หลายเรื่อง ผู้ถูกฟ้องคดีจึงเป็น “เจ้าหน้าที่ของรัฐ” และอาจตกเป็นผู้ถูกฟ้องคดีในศาลปกครองได้ ซึ่งผู้ถูกฟ้องคดีเป็นองค์กรตามรัฐธรรมนูญ ซึ่งมีอำนาจหน้าที่ควบคุมและดำเนินการจัดหรือจัดให้มีการเลือกตั้งต่าง ๆ ให้เป็นไปโดยสุจริตและเที่ยงธรรม แต่เมื่อพิจารณามาตรา 145 (3) และมาตรา 147 ของรัฐธรรมนูญแห่งราขอาณาจักรไทย และมาตรา 10 (6) แห่งพระราชบัญญัติประกอบรัฐธรรมนูญว่าด้วยคณะกรรมการการเลือกตั้ง พ.ศ. 2541 แล้วเห็นได้ว่ารัฐธรรมนูญแห่งราชอาณาจักรไทย มีเจตนารมณ์ที่จะให้การใช้อำนาจของผู้ถูกฟ้องคดี ในการสั่งให้มีการเลือกตั้งใหม่ในหน่วยเลือกตั้งในกรณีที่มีการคัดค้านว่า การเลือกตั้งในหน่วยเลือกตั้งนั้นมิได้เป็นไปโดยสุจริตและเที่ยงธรรม หรือเป็นไปโดยไม่ถูกต้อง หรือไม่ชอบด้วยกฎหมายประการอื่น เป็นคำสั่งที่มีสภาพบังคับเสร็จเด็ดขาด ศาลปกครองจึงไม่มีอำนาจที่จะรับคำฟ้อง คดีพิพาทเกี่ยวกับกรณีนี้ไว้พิจารณาพิพากษา หรือมีคำสั่งให้เป็นอย่างอื่นได้ (คดีหมายเลขดำที่ 1609/2544 คดีหมายเลขแดงที่ 47/2544)

		(4.2) คำวินิจฉัยของศาลปกครองสูงสุด

			ผู้ฟ้องคดียื่นคำร้องอุทธรณ์คำสั่งของศาลปกครองกลางดังกล่าวข้างต้นต่อศาลสูงสุด ซึ่งศาลปกครองสูงสุดโดยมติที่ประชุมใหญ่มีคำวินิจฉัย (คำสั่งศาลปกครองสูงสุด ที่ 84/2544) ดังนี้

			(1) ที่ศาลปกครองชั้นต้นวินิจฉัยว่า คำวินิจฉัยชี้ขาดของ กกต. ตามมาตรา 145 วรรคหนึ่ง (3) ของรัฐธรรมนูญฯ มีสภาพบังคับเสร็จเด็ดขาด อันเป็นเหตุให้ศาลไม่อาจรับคำฟ้องไว้พิจารณาพิพากษา หรือมีคำสั่งให้เป็นอย่างอื่นได้นั้น ศาลปกครองสูงสุดได้ตรวจพิจารณาตัวบทกฎหมายที่เกี่ยวข้องแล้วเห็นว่า ไม่มีบทบัญญัติมาตราใดบัญญัติชัดเจนเช่นนั้น มาตรา 145 วรรคหนึ่ง (3) ของรัฐธรรมนูญฯ บัญญัติไว้เพียงว่า “คณะกรรมการการเลือกตั้งมีอำนาจหน้าที่ดังต่อไปนี้.... (3) สืบสวนสอบสวนเพื่อหาข้อเท็จจริงและวินิจฉัยชี้ขาดปัญหา และข้อโต้แย้งที่เกิดขึ้นตามกฎหมาย....” เท่านั้น คำวินิฉัยของศาลปกครองชั้นต้นดังกล่าวข้างต้น เป็นการแปลกฎหมายที่มีลักษณะเป็นการเพิ่มเติมตัวบท ขัดกับหลักการแปลกฎหมาย เช่นที่ศาลรัฐธรรมนูญได้วินิจฉัยไว้ในคำวินิจฉัยที่ 24/2543 ลงวันที่ 15 มิถุนายน 2543 ว่า “ระเบียบคณะกรรมการการเลือกตั้ง ว่าด้วยการสั่งให้มีการเลือกตั้งใหม่ก่อนประกาศผลการเลือกตั้งสมาชิกวุฒิสภา (ฉบับที่ 2) พ.ศ. 2543 ลงวันที่ 1 พฤษภาคม 2543 ไม่ชอบด้วยรัฐธรรมนูญเพราะเป็นการออกระเบียบเกินตัวบทที่ให้อำนาจไว้”

			นอกจากนี้ การแปลบทบัญญัติมาตรา 145 วรรคหนึ่ง (3) ของรัฐธรรมนูญฯ ของศาลปกครองชั้นต้นดังกล่าว ย่อมเป็นการจำกัดสิทธิของบุคคลในอันที่จะใช้สิทธิทางศาลที่มาตรา 28 วรรคสอง ของรัฐธรรมนูญฯ รับรองไว้ด้วย ทั้งยังเป็นการขัดกับหลักการแยกใช้อำนาจอธิปไตย ที่พระมหากษัตริย์ทรงใช้ทางรัฐสภา คณะรัฐมนตรี และศาล ทั้งนี้ เพื่อให้มีการคานและถ่วงดุลกันตามที่กำหนดไว้ในมาตรา 3 ของรัฐธรรมนูญฯ

			คำวินิจฉัยชี้ขาดของ กกต. หากจะถือว่ามีสภาพเสร็จเด็ดขาด ก็หมายความเพียงว่า มีสภาพเด็ดขาดตามภาระหน้าที่หลักที่เกี่ยวกับการ “ควบคุมและดำเนินการจัดหรือจัดให้มีการเลือกตั้ง....” ตามมาตรา 144 ของรัฐธรรมนูญฯ อันเป็นการใช้อำนาจบริหารเท่านั้น ไม่อาจขยายความให้เป็นการตัดหรือจำกัดสิทธิของบุคคลที่จะใช้สิทธิทางศาลตามมาตรา 28 วรรคสอง ของรัฐธรรมนูญฯ ได้ ฉะนั้น ผู้ฟ้องคดีจึงมีสิทธินำคดีมาฟ้องต่อศาลได้

		(2) คดีมีปัญหาที่ต้องวินิจฉัยต่อไปว่าเมื่อผู้ฟ้องคดีนำคดีมาฟ้องต่อศาลปกครอง ศาลปกครองจะรับไว้พิจารณาพิพากษาได้หรือไม่ โดยอาจแยกพิจารณาเป็น 2 ประเด็น คือ

			(ก) ประเด็นแรก ศาลปกครองมีอำนาจพิจารณาพิพากษาคดีนี้หรือไม่

			ศาลปกครองสูงสุดเห็นว่า มาตรา 271ของรัฐธรรมนูญฯ วางหลักไว้ว่า “ศาลยุติธรรมมีอำนาจพิจารณาพิพากษาคดีทั้งปวง เว้นแต่คดีที่รัฐธรรมนูญนี้หรือกฎหมายบัญญัติให้อยู่ในอำนาจของศาลอื่น” และมาตรา 276 ของรัฐธรรมนูญฯ บัญญัติต่อไปว่า “ศาลปกครองมีอำนาจพิจารณาพิพากษาคดีที่เป็นข้อพิพาทระหว่างหน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่น หรือเจ้าหน้าที่ของรัฐที่อยู่ในบังคับบัญชา หรืออยู่ในกำกับดูแลของรัฐบาลกับเอกชน...”และมาตรา 9 แห่งพระราชบัญญัติจัดตั้งศาลปกครองและวิธิพิจารณาคดีปกครอง พ.ศ. 2542 บัญญัติว่า “ศาลปกครองมีอำนาจพิจารณาพิพากษา หรือมีคำสั่งในเรื่องดังต่อไปนี้ (1) คดีพิพาทเกี่ยวกับการที่หน่วยงานทางปกครองหรือเจ้าหน้าที่ของรัฐกระทำการโดยไม่ชอบด้วยกฎหมาย...” ประกอบกับมาตรา 42 ของพระราชบัญญัติเดียวกันได้บัญญัติว่า “ผู้ใดได้รับความเดือดร้อนหรือเสียหายหรืออาจจะเดือดร้อนเสียหาย โดยมิอาจหลีกเลี่ยงได้ อันเนื่องจากการกระทำ หรืองดเว้นการกระทำของหน่วยงานทางปกครอง หรือเจ้าหน้าที่ของรัฐ.. ผู้นั้นมีสิทธิฟ้องคดีต่อศาลปกครอง....”

			เมื่อพิเคราะห์บทบัญญัติของรัฐธรรมนูญฯ และบทบัญญัติของกฎหมายดังกล่าวแล้ว ย่อมเห็นได้ว่า คดีนี้อยู่ในอำนาจศาลปกครองที่จะรับไว้พิจารณาพิพากษาได้

			(ข) ประเด็นที่สองที่ว่า กกต. รวมทั้ง กกต. ประจำเขตเลือกตั้งอาจถูกดำเนินคดีในศาลปกครองได้หรือไม่นั้นศาลปกครองสูงสุดเห็นว่า กกต. หรือ กกต. ประจำเขตเลือกตั้ง เป็นเจ้าหน้าที่ของรัฐตามนัยมาตรา 3 ของพระราชบัญญัติจัดตั้งศาลปกครองและวิธีพิจาณาคดีปกครอง พ.ศ. 2542 ที่ว่า “เจ้าหน้าที่ของรัฐ “ หมายความว่า.....(2).....คณะกรรมการหรือบุคคลซึ่งมีกฎหมายให้อำนาจในการออกกฎ คำสั่ง หรือมติใด ๆ ที่มีผลกระทบต่อบุคคล” และเจ้าหน้าที่ของรัฐทุกประเภทนั้นอย่างน้อยจะต้อง “อยู่ในกำกับดูแลของรัฐบาล” เนื่องจากคำว่ารัฐบาลมีความหมายกว้างกว่าคำว่า “คณะรัฐมนตรี” โดยหมายถึง “รัฐในฐานะที่เป็นตัวแทนประเทศชาติ” มิใช่ “คณะรัฐมนตรีหรือรัฐมนตรีว่าการกระทรวงหรือทบวง” ในความหมายอย่างแคบ การกำกับดูแลอาจพิจารณาได้จากบทบัญญัติต่าง ๆ ของพระราชบัญญัติประกอบรัฐธรรมนูญ ว่าด้วยคณะกรรมการการเลือกตั้ง ซึ่งเมื่อพิเคราะห์บทบัญญัติทั้งหมดดังกล่าวเห็นได้ว่า กกต. ย่อมอยู่ในกำกับดูแลของสภาผู้แทนราษฎร วุฒิสภา หรือคณะรัฐมนตรีแม้จะเป็นการกำกับดูแลห่าง ๆ เพื่อให้ กกต. มีอิสระในการปฏิบัติหน้าที่ของตนก็ตาม เมื่อสภาผู้แทนราษฎร วุฒิสภา และคณะรัฐมนตรีเป็นองคาพยพของรัฐบาลจึงต้องถือว่า กกต.และกกต.ประจำเขตเลือกตั้ง จึงอาจถูกดำเนินคดีในศาลปกครองได้

			ด้วยเหตุผลดังกล่าวข้างต้น ศาลปกครองสูงสุดโดยมติที่ประชุมใหญ่ จึงให้รับคำฟ้องคดีนี้ไว้พิจารณาและให้ศาลปกครองชั้นต้นดำเนินการต่อไป

3.3 บทบาทของศาลปกครองและสำนักงานศาลปกครอง ในการปรับปรุงการบริหารราชการแผ่นดิน และการลดข้อพิพาททางปกครองในสังคม

	แม้ว่าศาลปกครองจะมีภารกิจโดยตรงคือ วินิจฉัยข้อพิพาททางปกครองระหว่างราษฎรกับหน่วยงานของรัฐ หรือเจ้าหน้าที่ของรัฐ เพื่อเยียวยาแก้ไขความเดือดร้อนเสียหายที่เกิดขึ้น แก่คู่กรณีเป็นการเฉพาะรายก็ตาม แต่ศาลปกครองก็มีภารกิจทางอ้อมที่สำคัญอีก 2 ประการคือ

	(1) บทบาทในแง่จิตวิทยาสำหรับราษฎรว่า ถ้าไม่ได้รับความเป็นธรรมจากหน่วยงานของรัฐหรือเจ้าหน้าที่ของรัฐในเรื่องทางปกครอง ก็ยังมีศาลปกครองเป็นที่พึ่งได้องค์กรหนึ่ง ส่วนเจ้าหน้าที่ของรัฐจะต้องเพิ่มความระมัดระวัง ในการใช้อำนาจให้อยู่ในกรอบของกฎหมาย จะใช้อำนาจตามอำเภอใจมิได้เพราะอาจถูกฟ้องคดีต่อศาลปกครองได้ บทบาทของศาลปกครองในแง่นี้ ก็เช่นเดียวกับบทบาทของเจ้าพนักงานจราจรที่มีต่อผู้ขับขี่รถยนต์ในการเคารพกฎจราจร

	(2) คำวินิจฉัยของศาลปกครองจะเป็นบรรทัดฐานในการปฏิบัติราชการได้ว่า เรื่องใดหน่วยงานของรัฐหรือเจ้าหน้าที่ของรัฐมีหรือไม่มีอำนาจที่จะกระทำได้

	ส่วนสำนักงานศาลปกครองก็มีบทบาทสำคัญ ในการลดข้อพิพาททางปกครองในสังคมได้ 3 ประการคือ

	(1) สำนักงานศาลปกครองสามารถอาศัยข้อมูลที่ได้รับจากการฟ้องคดี มาศึกษาวิเคราะห์เหตุแห่งการฟ้องคดีว่า การฟ้องคดีนั้นมีสาเหตุมาจากอะไร ถ้ามีสาเหตุมาจากกฎหมาย กฎ หรือระเบียบมีช่องโหว่ ล้าสมัย ไม่เป็นธรรม สำนักงานศาลปกครองก็สามารถเสนอแนะต่อรัฐบาล หรือรัฐสภาให้มีการแก้ไขกฎหมาย กฎ หรือระเบียบที่เป็นปัญหานั้นได้ อันจะเป็นการแก้ปัญหาที่ต้นเหตุ ซึ่งต่อไปจะทำให้ไม่มีข้อพิพาทในลักษณะเดียวกันเกิดขึ้นอีก

	(2) สำนักงานศาลปกครองสามารถเผยแพร่ความรู้ความเข้าใจ เกี่ยวกับกฎหมายปกครองให้แก่เจ้าหน้าที่ของรัฐ เพื่อจะได้ไม่ทำผิดกฎหมายเพราะความไม่รู้ และถ้าเจ้าหน้าที่ของรัฐถูกฟ้องคดีต่อศาลปกครอง ก็จะได้มีความเข้าใจและมั่นใจที่จะชี้แจง หรือให้ความร่วมมือกับศาลปกครองได้อย่างถูกต้อง และตรงไปตรงมา

	(3) สำนักงานศาลปกครองสามารถนำคำวินิจฉัยของศาลปกครอง ที่วางบรรทัดฐานในการปฏิบัติราชการเผยแพร่ให้หน่วยงานของรัฐ เจ้าหน้าที่ของรัฐ และประชาชนได้รับทราบและยึดถือปฏิบัติต่อไปได้

	หากสังคมมีความเข้าใจและให้การสนับสนุน การดำเนินงานของศาลปกครองและสำนักงานศาลปกครอง หน่วยงานดังกล่าว ก็น่าจะทำประโยชน์ให้แก่สังคมได้มากพอสมควร

หนังสือ รู้จักกับศาลปกครอง













โดย สำนักงานศาลปกครอง

รูปภาพ ภาพตราสัญลักษณ์ศาลปกครอง

ตราสัญลักษณ์ศาลปกครอง

		ศาลปกครองและสำนักงานศาลปกครองได้รับพระมหากรุณาธิคุณ จากพระบาทสมเด็จพระเจ้าอยู่หัวภูมิพลอดุลยเดช พระราชทานพระบรมราชานุญาตให้อัญเชิญ “พระคทาจอมทัพ”ซึ่งเป็นพระคทาประจำพระองค์ไปประกอบเป็นส่วนหนึ่งของ “ตราสัญลักษณ์ศาลปกครองและสำนักงานศาลปกครอง” เพื่อเป็นการเทิดพระเกียรติยศของพระบาทสมเด็จพระเจ้าอยู่หัวภูมิพลอดุลยเดชให้สถิตสถาพรตลอดไป โดยประกอบเป็นแกนกลางดุลพาหประดิษฐานบนพาน มีช่อชัยพฤกษ์อยู่ด้านล่างภายในขอบวงรี ซึ่งมีความหมายของตราสัญลักษณ์ ดังนี้


		วงรี วงรีมาจากวงกลมที่รีเป็นรูปไข่ หมายถึง วงกลมซึ่งมีการเคลื่อนไหวหมุนไปตลอดเวลา เป็นการพัฒนาการอย่างไม่หยุดนิ่งมีความก้าวหน้าอยู่เสมอ

		ดุลพาห ดุลหรือตาชั่งเป็นเครื่องหมายวัดหาความเสมอกัน หมายถึง การสมดุลเสมอภาคมีความเป็นธรรมและไม่เอนเอียงแก่ฝ่ายใด ทรงไว้ซึ่งความยุติธรรมเที่ยงตรง

		พระคทาจอมทัพ เป็นพระคทาประจำพระองค์ในพระบาทสมเด็จพระเจ้าอยู่หัวภูมิพลอดุลยเดช เป็นเครืองหมายแสดงว่า ศาลปกครองและสำนักงานศาลปกครอง จัดตั้งขึ้นสำเร็จในรัชสมัยของพระบาทสมเด็จพระเจ้าอยู่หัวภูมิพลอดุลยเดชเพื่อให้ความยุติธรรมแก่ประชาชนในพระปรมาภิไธยพระมหากษัตริย์กับทั้งเป็นมิ่งขวัญเครื่องเตือนใจให้ตุลาการศาลปกครองและข้าราชการฝ่ายศาลปกครองปฏิบัติหน้าที่ให้บรรลุเจตนารมณ์ในการจัดตั้งศาลปกครอง

		พาน ใช้สำหรับอัญเชิญสิ่งสำคัญ ซึ่งได้แก่ การอัญเชิญพระคทาจอมทัพซึ่งเป็นพระคทาประจำพระองค์ ในพระบาทสมเด็จพระเจ้าอยู่หัวภูมิพลอดุลยเดช

		ช่อชัยพฤกษ์ เป็นช่อใบไม้ใช้สวมหัวเมื่อมีชัยชนะ หมายถึงความมีชัยชนะในการคิดและการดำเนินการแห่งสรรพกิจทั้งปวง ของศาลปกครองและสำนักงานศาลปกครอง

ความเป็นมาของศาลปกครอง

	ศาลปกครอง องค์กรตุลาการที่มีอำนาจพิจารณาวินิจฉัยชี้ขาดข้อพิพาททางปกครองหรือที่เรียกว่า “คดีปกครอง” ซึ่งเป็นข้อพิพาทระหว่างหน่วยงานทางปกครอง หรือเจ้าหน้าที่ของรัฐกับเอกชน หรือระหว่างหน่วยงานทางปกครอง หรือเจ้าหน้าที่ของรัฐด้วยกัน และเป็นข้อพิพาทอันเนื่องมาจากการกระทำหรือการละเว้นการกระทำที่หน่วยงานทางปกครอง หรือเจ้าหน้าที่ของรัฐนั้นต้องปฏิบัติตามกฎหมาย หรือเนื่องจากการกระทำการล่าช้าในการกระทำ หรือการละเว้นการกระทำที่หน่วยงานทางปกครอง หรือเจ้าหน้าที่ของรัฐนั้นต้องรับผิดชอบในการปฏิบัติหน้าที่ตามกฎหมาย

	ในอดีต ประเทศไทยก็มีองค์กรที่ทำหน้าที่วินิจฉัยชี้ขาด ข้อพิพาททางปกครองมาเป็นเวลานานแล้ว และองค์กรหรือหน้าที่ดังกล่าวได้มีการพัฒนาขึ้นมาเป็นลำดับ จนกระทั่งมีการจัดตั้งศาลปกครองขึ้นในปัจจุบัน

การจัดตั้งเคาน์ซิลออฟสเตดหรือที่ปรึกษาราชการแผ่นดิน

	ในรัชสมัยของพระบาทสมเด็จพระจุลจอมเกล้าเจ้าอยู่หัว รัชการที่ ๕ ช่วงประมาณ พ.ศ.๒๔๑๗ พระองค์ได้ทรงตรากฎหมายจัดตั้งองค์กรขึ้นองค์กรหนึ่ง เป็นคณะที่ปรึกษาราชการแผ่นดิน เรียกว่า “เคาน์ซิลออฟสเตด” (Council of State)๑ มีอำนาจหน้าที่ ๒ ประการ คือ เป็นที่ปรึกษาของพระองค์ในการบริหารราชการแผ่นดินและในการร่างกฎหมาย กับพิจารณาเรื่องที่ราษฎรได้รับความเดือดร้อนหรือเสียหาย หรือคือการวินิจฉัยชี้ขาดข้อพิพาททางปกครอง ซึ่งนับแต่นั้นเป็นต้นมา ถือได้ว่าองค์กรวินิจฉัยชี้ขาดข้อพิพาททางปกครอง หรือองค์กรที่ทำหน้าที่ทำนองเดียวกับศาลปกครอง ได้ถูกจัดตั้งขึ้นเป็นครั้งแรกในประเทศไทย แต่เนื่องจากข้าราชการในสมัยนั้น ไม่เข้าใจวัตถุประสงค์แท้จริงของเคาน์ซิลออฟสเตด การดำเนินงานจึงไม่เป็นไปตามพระราชประสงค์ ใน พ.ศ. ๒๔๓๗ คณะที่ปรึกษาราชการแผ่นดินจึงได้ถูกยกเลิกไป ทำให้เรื่องที่เกี่ยวกับความเดือดร้อนหรือเสียหายของราษฎรจึงต้องร้องเรียนหรือว่ากล่าวกันเองในกระทรวงนั้น ๆ

การจัดตั้งคณะกรรมการกฤษฎีกา

	ภายหลังการเปลี่ยนแปลงการปกครองใน พ.ศ. ๒๔๗๕ รัฐบาลในสมัยนั้นโดยดำริของนายปรีดี พนมยงค์ ได้รื้อฟื้นแนวทางหรือแนวความคิดดังกล่าวขึ้นมาใหม่ จนต่อมาได้มีการตราพระราชบัญญัติว่าด้วยคณะกรรมการกฤษฎีกา พุทธศักราช ๒๔๗๖ ขึ้น บัญญัติให้มีคณะกรรมการขึ้นคณะหนึ่งเรียกว่า “คณะกรรมการกฤษฎีกา” มีโครงสร้างและอำนาจหน้าที่อย่างเดียวกับ Conceil d’ Etat ของฝรั่งเศสมี “สำนักงานคณะกรรมการกฤษฎีกา” เป็นหน่วยธุรการที่มีฐานะเป็นกรมสังกัดสำนักนายกรัฐมนตรี และได้โอนงานและเจ้าหน้าที่ในกรมร่างกฎหมาย กระทรวงยุติธรรมมาอยู่ในสังกัดสำนักงานคณะกรรมการกฤษฎีกา

______________________________

	๑ พระราชบัญญัติเคาน์ซิลออฟสเตด คือที่ปรึกษาราชการแผ่นดิน, ประชุมกฎหมายประจำศก เล่ม ๘ จ.ศ. ๑๒๓๐-๑๒๓๖ หน้า ๔๗

	คณะกรรมการกฤษฎีกานี้มีอำนาจหน้าที่หลัก ๒ ประการ คือหน้าที่ในการจัดทำร่างกฎหมาย หรือกฎข้อบังคับตามคำสั่งของสภาผู้แทนราษฎร หรือคณะรัฐมนตรีกับรับปรึกษาให้ความเห็นในทางกฎหมายแก่ทบวง การเมืองของรัฐบาลและหน้าที่ในการพิจารณาพิพากษาคดีปกครอง ตามที่ได้กำหนดในพระราชกฤษฎีกา ทั้งนี้ เพื่อให้ราษฎรมีช่องทางที่จะร้องเรียน เกี่ยวกับความไม่ชอบด้วยกฎหมายของคำสั่งทางปกครองได้ และเหตุที่ในขณะนั้นยังไม่เรียกองค์กรนี้ว่า “ศาลปกครอง” แต่เรียกว่า “คณะกรรมการกฤษฎีกา” ก็เนื่องจากสัญญาทางพระราชไมตรีกับต่างประเทศ เกี่ยวกับการถอนคดีจากอำนาจของศาลไทยยังมีอยู่ ไทยจึงเกรงว่าต่างประเทศจะอ้างเอาเหตุที่ไทยมีการจัดตั้งศาลขึ้นใหม่ เข้ามาแทรกแซงการบริหารราชการแผ่นดินได้ จึงหลีกเลี่ยงที่จะเรียกองค์กรนี้ว่า “ศาลปกครอง” แม้กระนั้นก็ตาม เนื่องจากต่อมาไม่ได้มีการตรากฎหมาย เกี่ยวกับวิธีพิจารณาคดีปกครองและอำนาจคณะกรรมการกฤษฎีกา ในการพิจารณาพิพากษาคดีปกครอง ดังนั้น ในทางปฏิบัติคณะกรรมการกฤษฎีกาในสมัยนั้น จึงยังไม่ได้ทำหน้าที่ในการพิจารณาคดีปกครองแต่อย่างใด

การจัดตั้งคณะกรรมการเรื่องราวร้องทุกข์

	อย่างไรก็ดี ต่อมาได้มีการประกาศใช้พระราชบัญญัติเรื่องราวร้องทุกข์ พุทธศักราช ๒๔๙๒ จัดตั้งคณะกรรมการขึ้นคณะหนึ่งเรียกว่า “คณะกรรมการเรื่องราวร้องทุกข์” มีอำนาจหน้าที่ในการพิจารณาวินิจฉัยเรื่องราวร้องทุกข์ที่ประชาชนได้ยื่นไว้ เกี่ยวกับการที่ได้รับความเดือดร้อนหรือเสียหายเนื่องจากเจ้าหน้าที่ของรัฐบาล หรือเทศบาลปฏิบัติการนอกเหนืออำนาจหน้าที่ หรือละเลยต่อหน้าที่ หรือปฏิบัติหน้าที่ล่าช้าเกินสมควรการใช้ดุลพินิจเกินสมควรแก่เหตุหรือไม่สุจริต และเมื่อคณะกรรมการเรื่องราวร้องทุกข์ วินิจฉัยเป็นอย่างใดแล้ว ต้องแจ้งให้นายกรัฐมนตรีเพื่อสั่งการตามที่เห็นสมควร ซึ่งนายกรัฐมนตรีมีอำนาจที่จะสั่งการตามคำวินิจฉัยของคณะกรรมการเรื่องราวร้องทุกข์ หรือไม่ก็ได้ซึ่งระบบหรือวิธีการดังกล่าวนี้ได้มีการใช้อยู่เป็นเวลานาน และเป็นเพียงช่องทางอันหนึ่งที่เปิดโอกาสให้ราษฎรได้มีที่พึ่งในการแก้ไขปัญหา ในกรณีที่ได้รับความเดือดร้อนหรือเสียหายจากทางราชการ แต่ระบบหรือวิธีการนี้ยังไม่ได้ผลเต็มที่นัก เนื่องจากองค์กรที่วินิจฉัยชี้ขาดยังมิได้มีอำนาจอย่างเต็มที่ ความพยายามในการจัดตั้งศาลปกครองอย่างเต็มรูปแบบจึงยังคงมีอยู่

แนวความคิดในการจัดตั้งศาลปกครอง

	เมื่อมีการตรารัฐธรรมนูญแห่งราชอาณาจักรไทย พุทธศักราช ๒๕๑๗ ขึ้น ใช้บังคับในรัฐธรรมนูญฉบับนี้ มีบทบัญญัติให้จัดตั้งศาลปกครองขึ้นแยกต่างหากจากศาลยุติธรรม โดยการตราเป็นพระราชบัญญัติ ๒ และในกรณีที่มีปัญหาเกี่ยวกับอำนาจหน้าที่ระหว่างศาลต่าง ๆ ไม่ว่าจะระหว่างศาลยุติธรรมกับศาลปกครองหรือศาลอื่น ให้คณะตุลาการรัฐธรรมนูญเป็นผู้วินิจฉัย ซึ่งปรากฏว่าในช่วงนั้นได้มีการตอบรับหลักการในการจัดตั้งศาลปกครองขึ้นอย่างมาก ดังจะเห็นได้จากการที่มีการตรากฎหมายหลายฉบับ กำหนดให้นำข้อพิพาททางปกครองฟ้องเป็นคดีต่อศาลปกครอง

	แต่เมื่อรัฐธรรมนูญแห่งราชอาณาจักรไทย พุทธศักราช ๒๕๑๗ ได้ถูกยกเลิกโดยคณะปฏิรูปการปกครองแผ่นดินเมื่อ พ.ศ. ๒๕๑๙ ก่อนที่จะมีการจัดตั้งศาลปกครองและตามรัฐธรรมนูญแห่งราชอาณาจักรไทย พุทธศักราช ๒๕๑๙ ซึ่งได้ถูกนำมาใช้บังคับแทนนั้นก็ไม่มีบทบัญญัติที่ เกี่ยวกับการจัดตั้งศาลปกครองแต่อย่างใด การจัดตั้งศาลปกครองจึงได้หยุดชะงักลงอีกครั้งหนึ่ง

การจัดตั้งคณะกรรมการวินิจฉัยร้องทุกข์ในคณะกรรมการกฤษฎีกา

	ใน พ.ศ. ๒๔๒๒ การปรับปรุงองค์กรที่จะทำหน้าที่ในการพิจารณาวินิจฉัยชี้ขาดคดีปกครอง ก็ได้เริ่มขึ้นอีกครั้งหนึ่ง โดยในครั้งนี้ เป็นการรวมเอาคณะกรรมการกฤษฎีกาตามพระราชบัญญัติ ว่าด้วยคณะกรรมการกฤษฎีกา พุทธศักราช ๒๔๗๖ และคณะกรรมการเรื่องราวร้องทุกข์ ตามพระราชบัญญัติเรื่องราวร้องทุกข์ พุทธศักราช ๒๔๙๒ เข้าด้วยกัน และได้จัดตั้งองค์กรขึ้นใหม่อีกองค์กรหนึ่งเรียกว่า “คณะกรรมการวินิจฉัยร้องทุกข์” เพื่อให้เป็นองค์กรที่ทำหน้าที่พิจารณาวินิจฉัยชี้ขาดคดีปกครอง แต่คณะกรรมการวินิจฉัยร้องทุกข์ดังกล่าว ก็มีอำนาจทำนองเดียวกับคณะกรรมการเรื่องราวร้องทุกข์ กล่าวคือ มิได้มีอำนาจเด็ดขาดในการวินิจฉัย แต่มีอำนาจเพียงเสนอความคิดเห็นต่อนายกรัฐมนตรีเพื่อพิจารณาสั่งการ อย่างไรก็ดี แม้ว่าคณะกรรมการวินิจฉัยร้องทุกข์จะมีอำนาจไม่เด็ดขาดในตัวเองก็ตาม แต่องค์กรและรูปแบบการดำเนินการของคณะกรรมการวินิจฉัยร้องทุกข์นี้เอง ที่เป็นรากฐานอันสำคัญในการจัดตั้งศาลปกครองในปัจจุบัน

______________________________

	๒ รัฐธรรมนูญแห่งราชอาณาจักรไทย พุทธศักราช ๒๕๑๗

	มาตรา ๒๑๒ ศาลปกครองและศาลในสาขาแรงงาน สาขาภาษี หรือสาขาสังคมจะตั้งขึ้นได้ก็แต่โดยพระราชบัญญัติการแต่งตั้งและการให้ผู้พิพากษาพ้นจากตำแหน่ง อำนาจหน้าที่ของศาล ตลอดจนวิธีพิจารณาของศาล ตามวรรคหนึ่ง ให้เป็นไปตามกฎหมายว่าด้วยการจัดตั้งศาลนั้น

	มาตรา ๒๑๓ ในกรณีที่มีปัญหาเกี่ยวกับอำนาจหน้าที่ระหว่างศาลยุติธรรมกับศาลอื่น หรือระหว่างศาลอื่นด้วยกัน ให้คณะตุลาการรัฐธรรมนูญเป็นผู้วินิจฉัย

ความพยายามในการจัดตั้งศาลปกครอง

	แม้ว่าจะได้มีการจัดตั้งคณะกรรมการวินิจฉัยร้องทุกข์ ซึ่งเป็นองค์กรที่ทำหน้าที่วินิจฉัยชี้ขาดคดีปกครองขึ้นแล้วก็ตาม แต่ความพยายามที่จะจัดตั้งศาลปกครองก็ยังคงดำเนินอยู่เรื่อยมา และได้ปรากฏชัดขึ้นอีกครั้งหนึ่งในสมัยของรัฐบาลที่มี พลเอก ชาติชาย ชุณหะวัณ และนายชวน หลีกภัยเป็นนายกรัฐมนตรี แต่ก็ยังคงไม่ประสบความสำเร็จ จนกระทั่งใน พ.ศ. ๒๕๓๘ ได้มีการแก้ไขเพิ่มเติมรัฐธรรมนูญแห่งราชอาณาจักรไทย โดยตรารัฐธรรมนูญแห่งราชอาณาจักรไทย แก้ไขเพิ่มเติม (ฉบับที่๕) พุทธศักราช ๒๕๓๘ เพิ่มเติมบทบัญญัติว่าด้วยศาลปกครองขึ้น กำหนดให้ศาลปกครองมีอำนาจพิจารณาพิพากษาคดีตามที่กฎหมายบัญญัติ๓

	ต่อมาเมื่อมีการเปลี่ยนแปลงรัฐบาล นายบรรหาร ศิลปอาชา เป็นนายกรัฐมนตรี และนายโภคิน พลกุล เป็นรัฐมนตรีประจำสำนักนายกรัฐมนตรี กำกับดูแลการปฏิบัติราชการของสำนักงานคณะกรรมการกฤษฎีกา ได้จัดทำร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ..... ร่างพระราชบัญญัติคณะกรรมการกฤษฎีกา (ฉบับที่..) พ.ศ.... และร่างพระราชบัญญัติปรับปรุงกระทรวง ทบวง กรม (ฉบับที่..) พ.ศ... เสร็จ และเตรียมเสนอต่อสภาผู้แทนราษฎร แต่มีการยุบสภาเสียก่อน รัฐบาลต่อมาที่มีพลเอกชวลิต ยงใจยุทธ เป็นนายกรัฐมนตรี และนายโภคิน พลกุล เป็นรัฐมนตรีประจำสำนักนายกรัฐมนตรี ได้เร่งรัดดำเนินการต่อในทันที โดยเสนอร่างกฎหมายดังกล่าวและสภาผู้แทนราษฎร ได้บรรจุเข้าสู่วาระการพิจารณาแล้ว จากนั้นนายกรัฐมนตรีได้ประกาศลาออกจากตำแหน่ง จึงมีการเปลี่ยนแปลงรัฐบาลอีกครั้งหนึ่ง

	ครั้นใน พ.ศ. ๒๕๔๐ ได้มีการประกาศใช้รัฐธรรมนูญแห่งราชอาณาจักรไทย พุทธศักราช ๒๕๔๐ โดยในรัฐธรรมนูญฉบับนี้มีบทบัญญัติให้จัดตั้งศาลปกครองแยกต่างหากจากศาลอื่น ๆ หรือให้มีการจัดตั้งศาลปกครองขึ้นในลักษณะศาลคู่ และให้ศาลปกครองนี้มีอำนาจหน้าที่พิจารณาวินิจฉัยคดีปกครองโดยตุลาการศาลปกครอง ตลอดจนกำหนดให้มีการจัดตั้ง “สำนักงานศาลปกครอง” ขึ้น มีหน้าที่เป็นหน่วยธุรการในการทำงานเพื่อสนับสนุนงานของศาลปกครอง

	เมื่อรัฐธรรมนูญแห่งราชอาณาจักรไทย พุทธศักราช ๒๕๔๐ มีผลใช้บังคับ รัฐบาลในขณะนั้นซึ่งมีนายชวน หลีกภัย เป็นนายกรัฐมนตรี ได้ถอนร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ... ออกจากการพิจารณาของสภาผู้แทนราษฎร และมอบหมายให้สำนักงานคณะกรรมการกฤษฎีกา ปรับปรุงร่างพระราชบัญญัติบางส่วนเพื่อให้สอดคล้องกับรัฐธรรมนูญ ซึ่งเนื้อหาสาระส่วนใหญ่ยังคงเป็นไปตามสภาวการณ์ที่เคยเสนอไว้เดิม และเมื่อได้มีการแก้ไขปรับปรุงร่างดังกล่าวแล้ว จึงได้นำร่างเสนอให้สภาผู้แทนราษฎรและวุฒิสภาพิจารณาใน พ.ศ. ๒๕๔๑

______________________________

	๓ รัฐธรรมนูญแห่งราชอาณาจักรไทย พุทธศักราช ๒๕๓๔ ซึ่งแก้ไขเพิ่มเติมโดยรัฐธรรมนูญแห่งราชอาณาจักรไทย (ฉบับที่๕)พุทธศักราช ๒๕๓๘

	มาตรา ๑๙๕ ศาลปกครองมีอำนาจพิจารณาพิพากษาคดีตามที่กฎหมายบัญญัติ

	สำหรับร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ....นี้ปรากฏว่ามีสมาชิกสภาผูแทนราษฎรเสนออีก ๓ ฉบับ คือ ร่างที่เสนอโดยนายปรีชา สุวรรณทัตกับคณะ ร่างที่เสนอโดย นายพินิจ จันทรสุรินทร์ กับคณะ และร่างที่เสนอโดย นายกุเทพ ใสกระจ่าง กับคณะ ต่อมาสภาผู้แทนราษฎรมีมติรับหลักการแห่งร่างพระราชบัญญัติดังกล่าว เมื่อวันพฤหัสบดีที่ ๑๖ กรกฎาคม ๒๕๔๑ โดยให้ใช้ร่างที่รัฐบาลเสนอเป็นหลัก และร่างพระราชบัญญัตินี้ได้ผ่านการพิจารณาของสภาผู้แทนราษฎร เมื่อวันที่ ๑๗ กุมภาพันธ์ ๒๕๔๒ ผ่านการพิจารณาของวุฒิสภาเมื่อวันที่ ๒ กรกฎาคม ๒๕๔๒

	ร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ...ที่ผ่านการพิจารณาจากรัฐสภานี้ ได้ประกาศในราชกิจจานุเบกษา เมื่อวันที่ ๑๐ ตุลาคม ๒๕๔๒ มีผลใช้บังคับ ตั้งแต่วันที่ ๑๑ ตุลาคม ๒๕๔๒ เป็นต้นไป จากนั้น ก็ได้เริ่มดำเนินการตามพระราชบัญญัติดังกล่าว จนกระทั่งได้มีการเปิดทำการศาลปกครองสูงสุดและศาลปกครองกลาง เมื่อวันที่ ๙ มีนาคม ๒๕๔๔ และได้มีการทยอยเปิดทำการศาลปกครองในภูมิภาคเป็นลำดับ ซึ่งจนถึงปัจจุบันนี้ได้มีการเปิดทำการศาลปกครองในภูมิภาคไปแล้วจำนวน ๗ แห่ง ได้แก่ ศาลปกครองเชียงใหม่ เปิดทำการ เมื่อวันที่๓๐ กรกฎาคม ๒๕๔๔ ศาลปกครองสงขลา เปิดทำการเมื่อวันที่ ๓๑ สิงหาคม ศาลปกครองขอนแก่น เปิดทำการเมื่อวันที่ ๓๐ เมษายน ๒๕๔๕ ศาลปกครองพิษณุโลก เปิดทำการเมื่อวันที่ ๑ ตุลาคม ๒๕๔๕ ศาลปกครองระยอง เปิดทำการเมื่อวันที่ ๒๘ มกราคม ๒๕๔๖ ศาลปกครองนครราชสีมา เปิดทำเมื่อวันที่ ๓ ตุลาคม ๒๕๔๔และศาลปกครองนครศรีธรรมราช เปิดทำการเมื่อวันที่ ๑๕ สิงหาคม ๒๕๔๖

	จากความเป็นมาและการดำเนินการที่กล่าวมาข้างต้น จะเห็นได้ว่า การจัดตั้งองค์กรเพื่อทำหน้าที่วินิจฉัยชี้ขาดข้อพิพาททางปกครอง ไม่ว่าจะเป็นองค์กรทางตุลาการหรือศาลหรือไม่ก็ตาม ได้เริ่มมีมาตั้งแต่รัชสมัยของพระบาทสมเด็จพระจุลจอมเกล้าเจ้าอยู่หัวแล้ว และแม้ว่าในช่วงเวลาต่อมาจะเกิดปัญหาและอุปสรรคต่าง ๆ ขึ้นบ้าง เช่น มีการเปลี่ยนแปลงการปกครอง มีการจัดตั้งองค์กรต่าง ๆ ที่ไม่ใช่ศาลขึ้นมาทำหน้าที่ดังกล่าวแต่ไม่มีอำนาจเด็ดขาด เช่น คณะกรรมการเรื่องราวร้องทุกข์หรือคณะกรรมการกฤษฎีกาก็ตาม แต่การดำเนินการทั้งหลายที่ผ่านมาเป็นการวางรากฐานที่สำคัญยิ่ง สำหรับการจัดตั้งศาลปกครองในปัจจุบัน แต่สิ่งที่จะต้องคำนึงหรือดำเนินการต่อไปข้างหน้า อันได้แก่ การทำความเข้าใจต่อประชาชนหรือผู้เกี่ยวข้อง การดำเนินการพิจารณาพิพากษาคดีของศาล และการบังคับการให้เป็นไปตามคำพิพากษาหรือคำสั่งเพื่อให้บังเกิดผลขึ้นจริงต่อไป

อำนาจหน้าที่ของศาลปกครอง

	พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ มาตรา ๙ บัญญัติให้ศาลปกครองมีอำนาจพิจารณาคดีหรือมีคำสั่งในเรื่องต่อไปนี้

	๑) คดีพิพาทเกี่ยวกับการที่หน่วยงานทางปกครอง หรือเจ้าหน้าที่ของรัฐกระทำการโดยไม่ชอบด้วยกฎหมาย ไม่ว่าจะเป็นการออกกฎคำสั่ง หรือการกระทำอื่นใดเนื่องจากกระทำโดยไม่มีอำนาจ หรือนอกเหนืออำนาจหน้าที่ หรือไม่ถูกต้องตามกฎหมาย หรือโดยไม่ถูกต้องตามรูปแบบขั้นตอน หรือวิธีการอันเป็นสาระสำคัญ ที่กำหนดไว้สำหรับการกระทำนั้น หรือโดยไม่สุจริต หรือมีลักษณะเป็นการเลือกปฏิบัติที่ไม่เป็นธรรม หรือมีลักษณะเป็นการสร้างขั้นตอนโดยไม่จำเป็น หรือสร้างภาระให้เกิดกับประชาชนเกินสมควร หรือเป็นการใช้ดุลพินิจโดยมิชอบ

	๒) คดีพิพาทเกี่ยวกับการที่หน่วยงานทางปกครอง หรือเจ้าหน้าที่ของรัฐละเลยต่อหน้าที่ ตามที่กฎหมายกำหนดให้ต้องปฎิบัติ หรือปฏิบัติหน้าที่ดังกล่าวล่าช้าเกินสมควร

	๓) คดีพิพาทเกี่ยวกับการกระทำละเมิด หรือความรับผิดอย่างอื่นของหน่วยงานทางปกครอง หรือเจ้าหน้าที่ของรัฐอันเกิดจากการใช้อำนาจ ตามกฎหมายหรือจากกฎ คำสั่งทางปกครอง หรือคำสั่งอื่นหรือจากการละเลยต่อหน้าที่ ตามที่กฎหมายกำหนดให้ต้องปฎิบัติ หรือปฏิบัติหน้าที่ดังกล่าวล่าช้าเกินสมควร

	๔) คดีพิพาทเกี่ยวกับสัญญาทางปกครอง

	๕) คดีที่มีกฎหมายกำหนดให้หน่วยงานทางปกครอง หรือเจ้าหน้าที่ของรัฐฟ้องคดีต่อศาล เพื่อบังคับให้บุคคลต้องกระทำ หรือละเว้นกระทำอย่างหนึ่งอย่างใด

	๖) คดีพิพาทเกี่ยวกับเรื่องที่มีกฎหมายกำหนด ให้อยู่ในเขตอำนาจศาลปกครอง

เรื่องที่ไม่อยู่ในอำนาจของศาลปกครอง

	๑) การดำเนินการเกี่ยวกับวินัยทหาร

	๒) การดำเนินการของคณะกรรมการตุลาการ (ก.ต.)

	๓) คดีที่อยู่ในอำนาจของศาลเยาวชนและครอบครัว ศาลแรงงาน ศาลภาษีอากร ศาลทรัพย์สินทางปัญญาและการค้าระหว่างประเทศ ศาลล้มละลาย หรือศาลชำนัญพิเศษ

อำนาจหน้าที่ของศาลปกครองชั้นต้น

	มาตรา ๑๐ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ บัญญัติให้ศาลปกครองชั้นต้น มีอำนาจพิจารณาพิพากษาคดีที่อยู่ในอำนาจศาลปกครอง เว้นแต่คดีที่อยู่ในอำนาจพิจารณาพิพากษา ของศาลปกครองสูงสุด

อำนาจหน้าที่ของศาลปกครองสูงสุด

	มาตรา ๑๑แห่งพระราชบัญญัติจัดตั้งศาลปกครอง และวิธีพิจารณาคดีปกครอง พ.ศ. ๒๕๔๒ บัญญัติให้ศาลปกครองสูงสุด มีอำนาจพิจารณาพิพากษาคดี ดังนี้

	๑. คดีอุทธรณ์คำพิพากษาหรือคำสั่งของศาลปกครองชั้นต้น

	๒. คดีพิพาทเกี่ยวกับคำวินิจฉัยของคณะกรรมการวินิจฉัยข้อพิพาทตามที่ที่ประชุมใหญ่ตุลาการ ในศาลปกครองสูงสุดประกาศกำหนด

	๓. คดีพิพาทเกี่ยวกับความชอบด้วยกฎหมายของพระราชกฤษฎีกา หรือกฎที่ออกโดยคณะรัฐมนตรี หรือโดยความเห็นชอบของคณะรัฐมนตรี

	๔. คดีที่กฎหมายกำหนดไว้เฉพาะให้อยู่ในอำนาจศาลปกครองสูงสุด

การฟ้องคดีปกครอง

	การฟ้องคดีปกครองนั้นถือหลักว่าให้กระทำโดยง่าย ไม่มีข้อยุ่งยากโดยผู้ฟ้องสามารถยื่นฟ้องได้ด้วยตนเอง ต่อเจ้าหน้าที่ของศาลปกครอง หรืออาจใช้วิธีการส่งคำฟ้องทางไปรษณีย์ลงทะเบียนก็ได้ โดยไม่ต้องมีแบบฟอร์ม แต่ขอให้มีสาระสำคัญและหลักฐานอื่น ๆ เท่าที่มีแนบไปด้วย โดยไม่มีหลักเกณฑ์ที่ซับซ้อนที่จะเป็นภาระแก่ผู้ประสงค์จะฟ้องคดี เว้นแต่เงื่อนไขบางประการที่ต้องกำหนดไว้ เพื่อเป็นกรอบในการดำเนินคดี อีกทั้ง คดีส่วนใหญ่ไม่ต้องเสียค่าใช้จ่าย และไม่บังคับให้ต้องมีทนายความในการฟ้องคดีอีกด้วย

	ในการยื่นฟ้องคดีปกครองนั้น ให้ถือหลักง่าย ๆ ว่า กรณีที่เป็นคดีที่อยู่ในเขตอำนาจของศาลปกครองชั้นต้น ให้ผู้ฟ้องคดียื่นฟ้องต่อศาลปกครองชั้นต้นที่ผู้ฟ้องคดีมี ภูมิลำเนา หรือที่ มูลคดีเกิด ส่วนคดีที่อยู่ในอำนาจของศาลปกครองสูงสุดนั้น ให้ยื่นฟ้องโดยตรงต่อศาลปกครองสูงสุด เว้นแต่การยื่นอุทธรณ์คำพิพากษาของศาลชั้นต้น จะต้องยื่นอุทธรณ์ต่อศาลปกครองชั้นต้นที่มีคำพิพากษานั้น และในการยื่นฟ้องนั้น ผู้ฟ้องคดีจะมายื่นฟ้องด้วยตนเอง หรือจะส่งทางไปรษณีย์ลงทะเบียนก็ได้

	การดำเนินคดีในศาลปกครองนั้น ผู้ฟ้องคดีสามารถดำเนินคดีด้วยตนเองได้ เนื่องจากเป็นผู้ที่ทราบข้อเท็จจริงเป็นอย่างดี หรืออาจมอบให้ทนายความ หรือผู้ที่ตนเองไว้ใจดำเนินการแทนก็ได้

	ในกรณีที่ผู้ฟ้องคดีขอให้ศาลปกครองสั่งให้ผู้ถูกฟ้องคดีใช้เงิน หรือส่งมอบทรัพย์สินการฟ้องคดีปกครองเกี่ยวกับการกระทำละเมิด หรือความรับผิดอย่างอื่น หรือจากการละเลยต่อหน้าที่ หรือปฏิบัติหน้าที่ดังกล่าวล่าช้าเกินสมควร หรือคดีพิพาทเกี่ยวกับสัญญาทางปกครอง ผู้ฟ้องคดีจะต้องเสียค่าธรรมเนียมศาลในอัตราร้อยละ ๒.๕ ของทุนทรัพย์ แต่ไม่เกิน ๒๐๐,๐๐๐ บาท โดยผู้ฟ้องคดีจะเลือกชำระเป็นเงินสด เช็ค ซึ่งธนาคารรับรองแล้ว ตั๋วแลกเงินธนาคาร หรือดร๊าฟต์ธนาคารก็ได้ โดยสั่งจ่ายในนาม “เงินค่าธรรมเนียมและเงินค่าปรับของสำนักงานศาลปกครองกลาง”

เงื่อนไขการฟ้องคดีปกครอง

	แม้ว่าการฟ้องคดีปกครองจะกระทำได้โดยง่าย แต่เพื่อให้การฟ้องคดีเป็นระบบ และสามารถแก้ไขความเดือดร้อนของผู้ประสงค์จะฟ้องคดีได้อย่างแท้จริง จึงได้มีการกำหนดเงื่อนไขของการฟ้องคดีปกครองไว้หลายประการ ดังนี้

	๑. ผู้มีสิทธิฟ้องคดีปกครอง

	ผู้ฟ้องคดีปกครองจะต้องเป็นผู้ที่มีความสามารถ และได้รับความเดือดร้อน หรือเสียหาย หรืออาจจะเดือดร้อน หรือเสียหายโดยมิอาจหลีกเลี่ยงได้ อันเนื่องมาจากกระทำหรืองดเว้นการกระทำของหน่วยงานทางปกครอง หรือเจ้าหน้าที่ หรือเป็นผู้ที่มีข้อโต้แย้งเกี่ยวกับสัญญาทางปกครอง หรือเป็นผู้ที่มีข้อโต้แย้งอื่นใดที่กฎหมายกำหนดให้ฟ้องคดีต่อศาลปกครอง เช่น การได้รับค่าเวนคืนที่ดินที่ไม่เป็นธรรม เจ้าหน้าที่ไม่ออกใบอนญาตก่อสร้างอาคารโดยไม่ชอบ การออกใบอนุญาตล่าช้าทำให้ผู้รับใบอนุญาตเสียหายหรือขาดรายได้ เป็นต้น

	๒. การขอให้แก้ไขเยียวยาความเดือดร้อนหรือเสียหายในเบื้องต้นก่อนฟ้องคดี

	หากเรื่องที่จะนำมาฟ้องคดีปกครองนั้น มีกฎหมายกำหนดขั้นตอนหรือวิธีการให้ต้องดำเนินการอย่างใด เพื่อแก้ไขความเดือดร้อนหรือเสียหาย ผู้ฟ้องคดีก็จะต้องดำเนินการตามขั้นตอน หรือวิธีการนั้นให้เสร็จสิ้นเสียก่อน จึงจะนำคดีมาฟ้องต่อศาลปกครองได้ กล่าวคือ ในกรณีที่ได้รับคำสั่งของเจ้าหน้าที่ของรัฐ และไม่เห็นด้วยกับคำสั่งดังกล่าว ก่อนที่จะนำคดีมายื่นฟ้องต่อศาลปกครอง ผู้ฟ้องจะต้องยื่นอุทธรณ์หรือโต้แย้งตามขั้นตอนหรือวิธีการที่กฎหมายในเรื่องนั้น ๆ กำหนดไว้ หากกฎหมายในเรื่องนั้น ๆ มิได้บัญญัติเรื่องการอุทธรณ์คำสั่งไว้ จะต้องยื่นอุทธรณ์ตามขั้นตอนหรือวิธีการที่กฎหมายว่าด้วย วิธีปฏิบัติราชการทางปกครองกำหนดไว้ เว้นแต่กรณีเป็นคำสั่งของรัฐมนตรีหรือมติของคณะกรรมการต่าง ๆ

	อย่างไรก็ตาม การฟ้องให้เพิกถอนกฎ การกระทำละเมิด หรือสัญญาทางปกครอง ผู้ฟ้องคดีไม่ต้องยื่นอุทธรณ์ก่อน สามารถยื่นฟ้องคดีต่อศาลปกครองได้ทันที

	๓. คำฟ้อง

	คำฟ้องนั้น ไม่มีแบบกำหนดไว้โดยเฉพาะ แต่ต้องทำเป็นหนังสือ โดยใช้ถ้อยคำสุภาพและต้องมีชื่อและที่อยู่ของผู้ฟ้องคดี และผู้ถูกฟ้องคดี ข้อเท็จจริง หรือพฤติการณ์ตามสมควรที่แสดงให้ศาลเห็นว่า หน่วยงาน หรือเจ้าหน้าที่กระทำการที่ไม่ชอบด้วยกฎหมาย หรือมีข้อพิพาทอย่างไร ผู้ฟ้องคดีได้ยื่นอุทธรณ์หรือขอให้เจ้าหน้าที่แก้ไขเยียวยาตามขั้นตอน หรือวิธีการที่กฎหมายกำหนดไว้แล้วเมื่อใด ผลเป็นอย่างไร นอกจากนั้น ผู้ฟ้องคดีจะต้องระบุในคำขอด้วยว่า ต้องการให้ศาลสั่งอย่างไร โดยคำขอจะต้องสอดคล้องกับเรื่องที่ฟ้องคดี และเป็นเรื่องที่ศาลมีอำนาจสั่งให้ได้ เช่น ขอให้ศาลสั่งให้เพิกถอนคำสั่งในกรณีที่ฟ้องว่า เจ้าหน้าที่ออกคำสั่งโดยไม่ชอบ หรือสั่งให้เจ้าหน้าที่ปฏิบัติหน้าที่ภายในเวลาที่กำหนด ในกรณีที่ฟ้องว่าเจ้าหน้าที่ปฏิบัติหน้าที่ล่าช้าเกินควร เป็นต้น

และผู้ฟ้องคดีจะต้องลงลายมือชื่อในคำฟ้อง พร้อมทั้งแนบพยานหลักฐานที่เกี่ยวข้องมาด้วย (เช่น คำสั่งที่ทำให้ผู้ฟ้องคดีเดือดร้อนเสียหาย)

	กรณีที่ผู้เดือดร้อนหรือเสียหายหลายคน ซึ่งแต่ละคนประสงค์จะฟ้องคดีด้วยเหตุเดียวกัน ผู้ฟ้องคดีทุกคนอาจยื่นคำฟ้องร่วมกันเป็นฉบับเดียวก็ได้ โดยลงลายมือชื่อผู้ฟ้องคดีทุกคนท้ายคำฟ้อง ในกรณีที่ผู้ฟ้องคดีทุกคนจะมอบหมายให้ผู้ฟ้องคดีคนหนึ่ง เป็นผู้แทนของผู้ฟ้องคดีทุกคนในการดำเนินคดีก็ได้ โดยระบุชื่อผู้แทนในคำฟ้องฉบับนั้น ไม่ต้องทำใบมอบอำนาจหรือใบมอบฉันทะแยกต่างหากแต่อย่างใด

	๔. ระยะเวลาในการฟ้องคดี

	การฟ้องคดีปกครองจะต้องฟ้องภายใน ๙๐ วัน นับแต่วันที่รู้หรือควรรู้ถึงเหตุแห่งการฟ้องคดี หรือนับแต่วันที่พ้นกำหนด ๙๐ วัน นับแต่วันที่ผู้ฟ้องคดีมีหนังสือร้องขอให้หน่วนงานทางปกครอง หรือเจ้าหน้าที่ของรัฐปฏิบัติหน้าที่ตามที่กฎหมายกำหนด และไม่ได้รับหนังสือชี้แจงหรือได้รับแต่เป็นคำชี้แจงที่ไม่มีเหตุผล แต่ถ้าเป็นคดีพิพาทเกี่ยวกับสัญญาทางปกครองหรือการกระทำละเมิดทางปกครอง หรือความรับผิดอย่างอื่นต้องฟ้องคดีภายใน ๑ ปี นับแต่วันที่รู้หรือควรรู้ถึงเหตุแห่งการฟ้องคดี แต่ไม่เกิน ๑๐ ปี นับแต่วันที่มีเหตุแห่งการฟ้องคดี แต่ถ้าเป็นคดีที่เกี่ยวกับการคุ้มครองประโยชน์สาธารณะหรือสถานะของบุคคล ผู้ฟ้องคดีจะยื่นฟ้องเมื่อใดก็ได้

	ในกรณีที่เป็นคำสั่งที่อาจฟ้องต่อศาลปกครองได้กฎหมายบังคับ ให้ผู้ออกคำสั่งต้องระบุอายุความและวิธีการยื่นคำฟ้องไว้ในคำสั่งด้วย มิเช่นนั้น อายุความในการฟ้องคดีจะขยายเป็น ๑ ปี นับแต่วันที่ผู้ฟ้องคดีได้รับทราบคำสั่งนั้น คดีที่ยื่นฟ้องเมื่อพ้นกำหนดอายุความ ถ้าเป็นคดีที่เป็นประโยชน์แก่ส่วนรวมหรือมีเหตุจำเป็นอื่น โดยศาลเห็นเองหรือคู่กรณีมีคำขอศาลจะรับไว้พิจารณาก็ได้

กระบวนการพิจารณาคดีในศาลปกครอง

	พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒ บัญญัติให้จัดตั้งศาลปกครองขึ้น โดยให้มีอำนาจในการพิจารณาพิพากษาคดีปกครอง ซึ่งเป็นคดีพิพาทระหว่างเอกชนกับหน่วยงานทางปกครอง หรือเจ้าหน้าที่ของรัฐ หรือระหว่างหน่วยงานทางปกครอง หรือเจ้าหน้าที่ของรัฐด้วยกัน แต่โดยที่พยานหลักฐานในคดีปกครองส่วนใหญ่ มักเป็นเอกสารที่อยู่ในครอบครองของหน่วยงานทางปกครองเกือบทั้งหมด ทำให้คู่กรณีสองฝ่ายอยู่ในฐานะที่ไม่เท่าเทียมกัน วิธีพิจารณาคดีปกครองในศาลปกครองจึงต้องใช้ระบบวิธีพิจารณา “แบบไต่สวน” ควบคู่กับหลักการให้สิทธิโต้แย้งหรือหลักการฟังความสองฝ่าย ซึ่งแตกต่างกับ “ระบบกล่าวหา” ของศาลยุติธรรม

	นอกจากนั้น ระบบวิธีพิจารณาคดีปกครองยังให้มีการถ่วงดุลการใช้อำนาจ ระหว่างตุลาการศาลปกครองด้วยกัน เพื่อตรวจสอบความสมบูรณ์ ถูกต้องของข้อเท็จจริง กล่าวคือ โดยหลักแล้ว “ตุลาการเจ้าของสำนวน” จะเป็นผู้มีบทบาทสำคัญในการแสวงหาและรวบรวมข้อเท็จจริง แต่จะต้องเสนอข้อเท็จจริงนั้นต่อตุลาการอื่นที่ประกอบกันเป็นองค์คณะ และต่อ “ตุลาการผู้แถลงคดี” ซึ่งมิใช่ตุลาการในองค์คณะนั้นพิจารณาด้วย สำหรับในส่วนของการวินิจฉัยชี้ขาดนั้น “ตุลาการผู้แถลงคดี” จะเสนอ “คำแถลงการณ์” ซึ่งรวมถึงความเห็นในทางชี้ขาดตัดสินคดีต่อองค์คณะ ก่อนที่องค์คณะจะลงมติวินิจฉัย อันเปรียบเสมือนเป็นความเห็นของตุลาการคนเดียวว่า หากตนมีหน้าที่ตัดสินคดีเรื่องนั้นตนจะพิพากษาอย่างไร ด้วยเหตุผลประการใด ซึ่งแม้ว่าคำตัดสินคดีขององค์คณะเท่านั้นที่จะถือเป็นคำพิพากษา แต่การให้มีระบบการเสนอ “คำแถลงการณ์” ของตุลาการผู้แถลงคดีต่อองค์คณะเช่นนี้ จะช่วยส่งเสริมให้การใช้อำนาจตัดสินคดีขององค์คณะ มีความรอบคอบและถูกต้องมากยิ่งขึ้น ทั้งนี้ เพราะหากองค์คณะไม่เห็นด้วยกับคำแถลงการณ์ โดยหลักก็จะต้องแสดงให้เห็นถึงเหตุผลที่หนักแน่น และน่าเชื่อถือมากกว่า เพราะจะมีการเปรียบเทียบคำวินิจฉัย และเหตุผลของตุลาการผู้แถลงคดีและขององค์คณะได้ง่าย เนื่องจากกฎหมายกำหนดให้มีการพิมพ์เผยแพร่คำพิพากษาขององค์คณะ และคำแถลงการณ์ของตุลาการผู้แถลงคดีควบคู่กันเสมอ

	กระบวนการพิจารณาคดีปกครองในศาลปกครองนั้น พอสรุปได้ดังนี้

	๑) ผู้ฟ้องคดียื่นคำฟ้องต่อเจ้าหน้าที่ของศาลหรือส่งทางไปรษณีย์ลงทะเบียน

	๒) รับคำฟ้องและตรวจคำฟ้องเบื้องต้น เมื่อผู้ฟ้องคดียื่นคำฟ้องต่อศาล แล้วเจ้าหน้าที่ของศาลจะลงทะเบียนคดีในสารบบความและออกใบรับให้กับผู้ฟ้องคดี พร้อมทั้งตรวจคำฟ้องในเบื้องต้นหากพิจารณาเห็นว่า เป็นคำฟ้องที่สมบูรณ์ครบถ้วนแล้ว เจ้าหน้าที่ก็จะเสนอคำฟ้องดังกล่าวต่ออธิบดีศาลปกครองชั้นต้นเพื่อดำเนินต่อไป แต่หากพิจารณาเห็นว่าคำฟ้องนั้นไม่สมบูรณ์ครบถ้วนแต่อาจแก้ไขได้ เจ้าหน้าที่ก็จะแนะนำให้ผู้ฟ้องคดีดำเนินการแก้ไขให้สมบูรณ์ครบถ้วน ภายในระยะเวลาที่กำหนด หากผู้ฟ้องคดีไม่แก้ไขภายในระยะเวลาที่กำหนด หรือหากพิจารณาเห็นว่าคำฟ้องนั้นไม่อาจแก้ไขให้สมบูรณ์ครบถ้วนได้หรือไม่อยู่ในอำนาจของศาลปกครอง เจ้าหน้าที่ของศาลจะบันทึกและเสนอคำฟ้องดังกล่าว ต่ออธิบดีศาลปกครองชั้นต้นเพื่อดำเนินการต่อไป


หน้า86

	๓) อธิบดีศาลปกครองชั้นต้นสั่งจ่ายสำนวนคดีให้องค์คณะและแต่งตั้งตุลาการผู้แถลงคดี เมื่ออธิบดีศาลปกครองชั้นต้นได้รับคำฟ้องจากเจ้าหน้าที่ของศาลแล้ว อธิบดีศาลปกครองชั้นต้นจะสั่งจ่ายสำนวนคดี ให้แก่องค์คณะพิจารณาพิพากษาตามความเชี่ยวชาญ ในประเภทคดีที่รับผิดชอบและแต่งตั้งตุลาการผู้แถลงคดี เพื่อรับผิดชอบในการจัดทำคำแถลงการณ์

	๔) องค์คณะสั่งจ่ายคดีให้ตุลาการเจ้าของสำนวน เมื่อองค์คณะในศาลปกครองชั้นต้นได้รับสำนวนคดีแล้ว ตุลาการหัวหน้าคณะศาลปกครองชั้นต้นในองค์คณะนั้น จะต้องแต่งตั้งตุลาการในองค์คณะคนหนึ่ง หรือตนเองเป็นตุลาการเจ้าของสำนวน เพื่อเป็นผู้ดำเนินการรวบรวมข้อเท็จจริงจากคำฟ้องคำชี้แจงของคู่กรณี และรวบรวมพยานหลักฐานที่เกี่ยวข้อง โดยมีพนักงานคดีปกครองเป็นผู้ช่วยดำเนินการ ตามที่ตุลาการเจ้าของสำนวนมอบหมาย

	๕) ตรวจคำฟ้อง เมื่อได้รับสำนวนคดีแล้ว ตุลาการเจ้าของสำนวนจะพิจารณาว่า คำฟ้องนั้นเป็นคำฟ้องที่สมบูรณ์ครบถ้วนหรือไม่ หากเป็นคำฟ้องที่ไม่สมบูรณ์ครบถ้วนแต่อาจแก้ไขได้ ตุลาการเจ้าของสำนวนจะมีคำสั่งให้ผู้ฟ้องคดีแก้ไขให้สมบูรณ์ครบถ้วนภายในเวลาที่กำหนด และถ้าไม่มีการแก้ไขภายในระยะเวลาที่กำหนด หรือข้อที่ไม่สมบูรณ์ครบถ้วนของคำฟ้องนั้นเป็นกรณีที่ไม่อาจแก้ไขให้ถูกต้องได้ หรือเป็นคดีที่ไม่อยู่ในอำนาจของศาลปกครองตุลาการเจ้าของสำนวน จะเสนอให้องค์คณะสั่งไม่รับคำฟ้องไว้ในพิจารณา และสั่งจำหน่ายคดีออกจากสารบบความ

	๖) ส่งหมายและสำเนาคำฟ้องให้ผู้ถูกฟ้องคดีทำ คำให้การณ์ เมื่อตุลาการเจ้าของสำนวนได้ตรวจคำฟ้อง และเห็นว่าคำฟ้องที่ยื่นเป็นคำฟ้องที่สมบูรณ์ครบถ้วน ตุลาการเจ้าของสำนวนจะมีคำสั่งรับคำฟ้องไว้พิจารณา และมีคำสั่งให้ผู้ถูกฟ้องคดีทำ คำให้การณ์โดยจะส่งสำเนาคำฟ้อง และสำเนาพยานหลักฐาน ที่ผู้ฟ้องคดีรับรองสำเนาถูกต้องไปให้ผู้ถูกฟ้องคดี และจะกำหนดประเด็นที่ผู้ถูกฟ้องคดีต้องให้การ หรือให้จัดส่งพยานหลักฐานที่เกี่ยวข้อง หรือที่เป็นประโยชน์แก่การพิจารณาของศาลด้วยก็ได้ และในกรณีที่ตุลาการเจ้าของสำนวนเห็นว่าคำฟ้องที่ยื่นเป็นคำฟ้องที่สมบูรณ์ครบถ้วน และมีคำสั่งให้รับคำฟ้องแล้วนั้น มีข้อเท็จจริงที่สามารถใช้วินิจฉัยชี้ขาดคดีนั้นได้ โดยไม่ต้องดำเนินการแสวงหาข้อเท็จจริงแล้ว ตุลาการเจ้าของสำนวนก็ไม่ต้องสั่งให้ผู้ถูกฟ้องคดีทำ คำให้การณ์์ และจัดทำบันทึกเสนอองค์คณะเพื่อพิจารณาดำเนินการต่อไปได้เลย

	๗) ส่งสำเนา คำให้การณ์์ให้ผู้ฟ้องคดีทำคำคัดค้าน คำให้การณ์ภายในกำหนดเวลา หากผู้ถูกฟ้องคดียื่น คำให้การณ์์ภายในระยะเวลาที่กำหนด แล้วศาลต้องส่งสำเนา คำให้การณ์พร้อมทั้งสำเนาพยานหลักฐานไปยังผู้ฟ้องคดี เพื่อให้ผู้ฟ้องคดีคัดค้านหรือยอมรับ คำให้การณ์หรือพยานหลักฐานที่ผู้ถูกฟ้องคดียื่นต่อศาล ทั้งนี้ ตุลาการเจ้าของสำนวนจะกำหนดประเด็นที่ผู้ฟ้องคดีต้องชี้แจงหรือให้จัดส่งพยานหลักฐานใด ๆ ด้วยก็ได้ ซึ่งหากผู้ฟ้องคดีประสงค์จะคัดค้านคำให้การณ์์ ก็จะต้องทำคำคัดค้านคำให้การณ์์ยื่นต่อศาลภายใน ๓๐ วัน นับแต่วันที่ได้รับสำเนา คำให้การณ์ณ์หรือภายในระยะเวลาที่ศาลกำหนด หากผู้ฟ้องคดีไม่ประสงค์จะทำคำคัดค้าน คำให้การณ์ ก็ต้องแจ้งความประสงค์นั้นให้ศาลทราบเป็นหนังสือภายในกำหนดเวลาดังกล่าว หากผู้ฟ้องคดีไม่ทำคำคัดค้าน คำให้การณ์ และไม่แจ้งความประสงค์เป็นหนังสือต่อศาลภายในกำหนดเวลาดังกล่าว ศาลก็จะมีคำสั่งจำหน่ายคดี

	๘) ส่งคำคัดค้าน คำให้การณ์ให้ผู้ฟ้องคดีทำ คำให้การณ์์เพิ่มเติม หากผู้ฟ้องคดีทำคำคัดค้าน คำให้การณ์์ยื่นต่อศาลภายในกำหนด ศาลก็จะส่งสำเนาคำคัดค้าน คำให้การณ์์ของผู้ฟ้องคดีให้ผู้ถูกฟ้องคดี เพื่อยื่น คำให้การณ์ณ์เพิ่มเติมต่อศาลภายใน ๑๕ วัน นับแต่วันที่ได้รับสำเนาคำคัดค้าน คำให้การณ์ณ์หรือภายในระเวลาที่ศาลกำหนด และเมื่อศาลได้รับ คำให้การณ์ณ์เพิ่มเติมจากผู้ถูกฟ้องคดีแล้ว ศาลก็จะส่งสำเนา คำให้การณ์ณ์เพิ่มเติมนั้นให้แก่ผู้ฟ้องคดีเพื่อทราบต่อไป

	๙) ตรวจสอบความครบถ้วนเพียงพอของข้อเท็จจริง เมื่อผู้ถูกฟ้องคดียื่น คำให้การณ์ณ์เพิ่มเติมภายในกำหนดระยะเวลา หรือพ้นกำหนดระยะเวลา โดยผู้ถูกฟ้องคดีไม่ได้ยื่น คำให้การณ์ณ์เพิ่มเติม แต่ตุลาการเจ้าของสำนวนเห็นว่าคดีมีข้อเท็จจริงเพียงพอ ที่ศาลจะพิจารณาพิพากษาหรือมีคำสั่งชี้ขาดคดีได้แล้ว ตุลาการเจ้าของสำนวนก็จะจัดทำบันทึกเสนอองค์คณะ เพื่อพิจารณาดำเนินการต่อไปแต่หากตุลาการเจ้าของสำนวนเห็นว่า ข้อเท็จจริงที่ได้ยังไม่เพียงพอต่อการพิจารณาพิพากษาคดี ตุลาการเจ้าของสำนวนก็อาจแสวงหาข้อเท็จจริง โดยการไต่สวนพยานบุคคล พยานเอกสาร พยานผู้เชี่ยวชาญ&#160;หรือตรวจสอบสถานที่ หรือส่งประเด็นไปให้ศาลปกครองชั้นต้นอื่นแสวงหาข้อเท็จจริงแทน หรือจะเรียกคู่กรณีหน่วยงานทางปกครอง เจ้าหน้าที่ของรัฐ หรือบุคคลที่เกี่ยวข้องมาชี้แจงด้วยก็ได้

	๑๐) สรุปสำนวนนำเสนอองค์คณะและอธิบดี เมื่อตุลาการเจ้าของสำนวนพิจารณาเห็นว่า ข้อเท็จจริงจากคำฟ้องและคำชี้แจงจากคู่กรณี รวมทั้งข้อเท็จจริงที่ได้มาจากการแสวงหาข้อเท็จจริงของศาลเอง เพียงพอต่อการพิจารณาพิพากษาหรือมีคำสั่งชี้ขาดได้แล้ว ก็จะจัดทำบันทึกพร้อมสำนวนคดีเสนอองค์คณะเพื่อพิจารณา หากองค์คณะเห็นว่ายังจำเป็นต้องแสวงหาข้อเท็จจริงเพิ่มเติมองค์คณะก็อาจแสวงหาข้อเท็จจริงเพิ่มเติมเอง หรือมอบหมายให้ตุลาการเจ้าของสำนวนดำเนินการแสวงหาข้อเท็จจริงเพิ่มเติมได้ แต่หากองค์คณะเห็นว่าไม่มีกรณีที่จะต้องแสวงหาข้อเท็จจริงเพิ่มเติมแล้ว ตุลาการหัวหน้าคณะก็จะมีคำสั่งกำหนดวันสิ้นสุดการแสวงหาข้อเท็จจริงในคดีนั้น โดยต้องแจ้งให้คู่กรณีทราบกำหนดวันสิ้นสุดการแสวงหาข้อเท็จจริงล่วงหน้า ไม่น้อยกว่า ๑๐ วัน และเมื่อได้กำหนดวันสิ้นสุดการแสวงหาข้อเท็จจริงแล้ว ตุลาการหัวหน้าคณะจะส่งสำนวนคดีนั้นให้อธิบดีศาลปกครองชั้นต้น พิจารณาดำเนินการต่อไป

	๑๑) อธิบดีส่งสำนวนให้ตุลาการผู้แถลงคดีจัดทำคำแถลงการณ์ เมื่ออธิบดีศาลปกครองชั้นต้นพิจารณาสำนวนคดีแล้วเห็นว่า ไม่มีกรณีที่จะต้องแสวงหาข้อเท็จจริงเพิ่มเติม ก็จะส่งสำนวนคดีให้ตุลาการผู้แถลงคดีจัดทำคำแถลงการณ์ ซึ่งประกอบด้วยข้อเท็จจริง ข้อกฎหมาย และความเห็นของตุลาการผู้แถลงคดีที่จะเสนอต่อองค์คณะพิจารณาพิพากษาโดยเร็วต่อไป

	๑๒) การนั่งพิจารณาคดี เมื่อตุลาการผู้แถลงคดี ได้จัดทำคำแถลงการณ์เรียบร้อยแล้ว องค์คณะก็จะกำหนดวันนั่งพิจารณาคดี และหาก คู่กรณีประสงค์จะยื่นคำแถลงเป็นหนังสือ ก็จะต้องยื่นต่อศาลก่อนวันนั่งพิจารณาคดีนั้น หรืออย่างช้าก็ในระหว่างการนั่งพิจารณาคดี

	๑๓) ตุลาการผู้แถลงคดีแถลงการณ์ด้วยวาจา ในการนั่งพิจารณาคดีนั้น ตุลาการเจ้าของสำนวนจะเสนอสรุปข้อเท็จจริงและประเด็นของคดี จากนั้น จะเป็นการแถลงด้วยวาจาของคู่กรณี ประกอบคำแถลงเป็นหนังสือที่ยื่นไว้แล้ว&#160;จึงเป็นการแถลงการณ์ของตุลาการผู้แถลงคดี และเมื่อเสร็จสิ้นการแถลงการณ์แล้ว ตุลาการหัวหน้าคณะจะนัดประชุมปรึกษาองค์คณะ เพื่อพิพากษาหรือมีคำสั่งอีกครั้งหนึ่ง


หน้า88

	๑๔) ศาลมีคำสั่ง/คำพิพากษา ในการอ่านคำพิพากษา หรือ คำสั่งชี้ขาดนั้นศาลจะแจ้งให้คู่กรณีทราบกำหนดวันอ่านผลแห่งคำพิพากษา และคำสั่งชี้ขาดคดีปกครองเป็นการล่วงหน้า และเมื่อศาลได้อ่านผลแห่งคำพิพากษา และคำสั่งชี้ขาดคดีปกครองโดยเปิดเผยในวันใดแล้ว ให้ถือว่าวันที่อ่านนั้นเป็นวันที่ศาลปกครองมีคำพิพากษาหรือคำสั่ง

	๑๕) การอุทธรณ์คำสั่ง/คำพิพากษา เมื่อศาลได้อ่านผลแห่งคำพิพากษาและคำสั่งชี้ขาดคดีปกครองแล้ว หากคู่กรณีฝ่ายใดฝ่ายหนึ่งมีข้อคัดค้านคำพิพากษาหรือคำสั่งของศาลปกครองชั้นต้น ก็สามารถอุทธรณ์คำสั่งหรือคำพิพากษาต่อศาลปกครองสูงสุดได้ โดยยื่นอุทธรณ์ต่อศาลปกครองชั้นต้นที่มีคำพิพากษาหรือคำสั่งคดีปกครองนั้น

แผนภูมิกระบวนการพิจารณาคดีปกครอง



  
    
      	[image: Summary of law-p82-1]
         

 
      	รูปภาพ ภาพแผนภูมิกระบวนการพิจารณาคดีปกครอง กรอบข้อความที่ 1 ข้อความว่าผู้ฟ้องคดียื่นคำฟ้องต่อเจ้าหน้าที่ของศาลหรือส่งทางไปรษณีย์ จากกรอบข้อความที่ 1 มีลูกศรชี้ไปที่กรอบข้อความที่ 2 ข้อความว่าเจ้าหน้าที่รับคำฟ้อง ตรวจคำฟ้องเบื้องต้นและออกไปรับให้ผู้ฟ้องคดี จากกรอบข้อความที่ 2 มีลูกศรชี้ไปที่กรอบข้อความที่ 3 ข้อความว่าสรุปคำฟ้อง เสนออธิบดีศาลปกครองชั้นต้นสั่งจ่ายให้องค์คณะและตั้งตุลาการผู้แถลงคดีจากกรอบข้อความที่ 3 มีลูกศรชี้ไปที่กรอบข้อความที่ 4 ข้อความว่า องค์คณะจ่ายให้ตุลาการเจ้าของสำนวน จากกรอบข้อความที่ 4 มีลูกศรชี้ไปที่กรอบข้อความที่ 5

  	รูปภาพ ภาพแผนภูมิกระบวนการพิจารณาคดีปกครอง กรอบข้อความที่ 5 ข้อความว่ ตุลาการเจ้าของสำนวนพิจาณาคำฟ้องว่าเป็นคดีที่อยู่ในอำนาจศาลปกครองและเป็นไปตามเงื่อนไขการฟ้องคดีปกครองหรือไม่จากกรอบข้อความที่ 5 มีลูกศรข้อความว่า ไม่ ชี้ไปที่กรอบข้อความศาลสั่งฟ้องให้ผู้ฟ้องคดีเพิ่มเติมคำฟ้อง หรือสั่งไม่รับคำฟ้องไว้พิจารณา และจำหน่ายคดีในกรณีแก้ไขไม่ได้หรือไม่แก้ไขตามคำสั่งศาล จากกรอบข้อความที่ 5 มีลูกศรข้อความว่า ใช่ ชี้ไปที่กรอบข้อความที่ 6 ข้อความว่า ศาลมีลูกศรชี้กลับไปที่กรอบข้อความที่ 6 ข้อความว่า ศาลสั่งรับคำฟ้องไว้พิจารณาและส่งสำนวนคำฟ้องที่ผู้ถูกฟ้องคดีทำ คำให้การณ์ จากศาลสั่งฟ้องให้ผู้ฟ้องคดีเพิ่มเติมคำฟ้อง หรือสั่งไม่รับคำฟ้องไว้พิจารณาฯ มีลูกศรข้อความว่า แก้ไข ชี้ไปที่กรอบข้อความที่ 6จากกรอบข้อความที่ 6 มีลูกศรชี้ไปที่กรอบข้อความที่ 7 ข้อความว่าศาลส่งสำเนา คำให้การณ์ให้ผู้ถูกฟ้องคดีทำคำคัดค้าน คำให้การณ์ภายในกำหนดเวลาจากกรอบข้อความที่ 7 มีลูกศรข้อความว่า กรณีไม่ส่งภายในกำหนดชี้ไปที่กรอบข้อความศาลมีคำสั่งจำหน่ายคดีหากไม่แจ้งว่าประสงค์จะดำเนินคดีต่อไป จากกรอบความที่ 7 มีลูกศรชี้ไปที่กรอบข้อที่ 8 ตรงลูกศรข้อความว่า กรณีส่งภายในกำหนดเวลา

      	รูปภาพ ภาพกรอบข้อความที่ 8 ข้อความว่า ศาลส่งคำคัดค้าน คำให้การณ์ให้ผู้ถูกฟ้องคดีทำคำคัดค้าน คำให้การณ์์เพิ่มเติม กรอบข้อความด้านบนกรอบข้อความที่ 8 ข้อความว่า ส่ง คำให้การณ์เพิ่มเติมให้ผู้ฟ้องคดีทราบกรณีส่งภายในกำหนด จากกรอบข้อความที่ 8 มีลูกศรชี้ไปที่กรอบข้อควาที่ 9 ข้อความว่า ตรวจสอบข้อเท็จจริงว่าครบถ้วนเพียงพอหรือไม่ จากกรอบข้อความที่ 9 มีลูกศรชี้ข้อความว่า ไม่เพียงพอไปที่กรอบข้อความด้านบนข้อความว่า แสวงหาข้อเท็จจริงเพิ่มเติม เช่น มีคำสั่งเรียกผู้เกี่ยวข้องมาไต่สวน และจากกรอบข้อความนี้มีลูกศรชี้กลับมาที่กรอบข้อความที่ 9จากกรอบข้อความที่ 9 มีลูกศรชี้ไปที่กรอบข้อความที่ 10 ข้อความว่า สรุปสำนวนนำเสนอองค์คณะและอธิบดี ส่งสรุปข้อเท็จจริงให้คู่กรณีทราบกำหนดวันสิ้นสุดการแสวงหาข้อเท็จจริงจากกรอบข้อความที่ 10 มีลูกศรชี้ไปที่กรอบข้อความที่ 11 ข้อความว่า ส่งสำนวนให้ตุลาการผู้แถลงคดีทำคำแถลงการ และกำหนดวันนั่งพิจารณาครั้งแรกจากกรอบข้อความที่ 11 มีลูกศรชี้ไปที่กรอบข้อความที่ 12

      	รูปภาพ ภาพแผนภูมิกระบวนการพิจารณาคดีปกครอง กรอบข้อความที่ 12 ข้อความว่า นั่งพิจารณาคดี ด้านขวามีกรอบข้อความว่า คู่กรณียื่นคำฟ้องเป็นหนังสือก่อนวันหรือระหว่างนั่งพิจารณา จากกรอบข้อความนี้มีลูกศรชี้กลับมาที่กรอบข้อความที่ 12 จากกรอบข้อความที่ 12 มีลูกศรชี้ไปที่กรอบข้อความที่ 13 ข้อความว่า ตุลาการผู้แถลงคดีเสนอคำแถลงการณ์ด้วยวาจาจากกรอบข้อความที่ 13 มีลูกศรชี้ไปที่กรอบข้อความที่ 14 ข้อความว่า ศาลมีคำสั่งหรือคำพิพากษาจากกรอบข้อความที่ 14 มีลูกศรชี้ไปที่กรอบข้อความที่ 15 ข้อความว่า อุทธรณ์คำสั่ง/คำพิพากษา

การเปิดทำการศาลปกครองสูงสุดและศาลปกครองกลาง

	ศาลปกครองสูงสุด และศาลปกครองกลางเปิดทำการเมื่อวันที่ ๙ มีนาคม ๒๕๔๔ ศาลปกครองสูงสุด มีเขตอำนาจทั่วราชอาณาจักร

	ศาลปกครองกลาง มีเขตอำนาจครอบคลุมท้องที่กรุงเทพมหานคร จังหวัดนครปฐม นนทบุรี ปทุมธานี ราชบุรี สมุทรปราการ สมุทรสงคราม สมุทรสาคร และจังหวัดอื่นที่ไม่ได้อยู่ในเขตอำนาจของศาลปกครองในภูมิภาคแห่งใดแห่งหนึ่ง

สถานที่ทำการศาลปกครองสูงสุดและศาลปกครองกลาง

เลขที่ ๑๙๕ อาคารเอมไพร์ ทาวเวอร์ ชั้น ๓๑-๓๗ ถนนสาทรใต้

เขตสาทร กรุงเทพฯ ๑๐๑๒๐

โทรศัพท์ ๐ ๒๖๗๐ ๑๒๐๐-๖๓

หรือโทร ๑๓๕๕ สายด่วนศาลปกครอง

โทรสาร ๐ ๒๒๘๖ ๐๒๐๒

http://www.admincourt.go.th

รูปภาพ ภาพแผนที่ ที่ตั้งสถานที่ทำการศาลปกครองสูงสุด และศาลปกครองกลาง

การเปิดทำการศาลปกครองในภูมิภาค

	พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ กำหนดให้จัดตั้งศาลปกครองในภูมิภาคจำนวน ๑๖ แห่ง คือ ศาลปกครองขอนแก่น ศาลปกครองชุมพร ศาลปกครองเชียงใหม่ ศาลปกครองนครราชสีมา ศาลปกครองนครศรีธรรมราช ศาลปกครองบุรีรัมย์ ศาลปกครองพิษณุโลก ศาลปกครองแพร่ ศาลปกครองยะลา ศาลปกครองระยอง ศาลปกครองลพบุรี ศาลปกครองสกลนคร ศาลปกครองสงขลา ศาลปกครองสุพรรณบุรี ศาลปกครองอุดรธานีและศาลปกครองอุบลราชธานี ศาลปกครองในภูมิภาคที่เปิดทำการแล้วในปัจจุบันมี ๗ แห่ง ได้แก่

	(๑) ศาลปกครองเชียงใหม่ มีเขตอำนาจตลอดท้องที่จังหวัดเชียงราย เชียงใหม่ แม่ฮ่องสอน ลำปาง ลำพูน น่าน พะเยา แพร่ และจังหวัดอุตรดิตถ์ เปิดทำการเมื่อวันที่ ๓๐ กรกฎาคม ๒๕๔๔

สถานที่ทำการศาลปกครองเชียงใหม่

เลขที่ ๒๒ ถ. ซุปเปอร์ไฮเวย์ (เชียงใหม่-ลำปาง) ต.ช้างเผือก

อ.เมืองเชียงใหม่ จ. เชียงใหม่ ๕๐๓๐๐โทร. ๐ ๕๓๒๒ ๔๒๒๘-๓๕

โทรสาร ๐ ๕๓๒๒ ๑๖๙๗, ๐ ๕๓๒๒ ๕๘๙๘

รูปภาพ ภาพแผนที่ ที่ตั้งสถานที่ทำการศาลปกครองเชียงใหม่

	(๒) ศาลปกครองสงขลา มีเขตอำนาจตลอดท้องที่จังหวัดตรัง พัทลุง สงขลา สตูล ยะลา ปัตตานีและจังหวัดนราธิวาส เปิดทำการเมื่อวันที่ ๓๑ สิงหาคม ๒๕๔๔

สถานที่ทำการศาลปกครองสงขลา

เลขที่ ๘๘๘ อาคารเอนกประสงค์สวนพลเอกเปรม ติณสูลานนท์

หมู่ที่ ๒ ต. พะวง อ. เมืองสงขลา จ. สงขลา ๙๐๑๐๐

โทร. ๐ ๗๔๓๓ ๔๗๘๙-๙๐, ๐ ๗๔๓๓ ๔๕๖๖-๗

โทรสาร ๐ ๗๔๓๓ ๔๙๓๑

รูปภาพ ภาพแผนที่ ที่ตั้งสถานที่ทำการศาลปกครองสงขลา

	(๓) ศาลปกครองนครราชสีมา มีเขตอำนาจตลอดท้องที่จังหวัดชัยภูมิ นครราชสีมา บุรีรัมย์ ยโสธร ร้อยเอ็ด ศรีสะเกษ สุรินทร์ อุบลราชธานี และจังหวัดอำนาจเจริญ เปิดทำการเมื่อวันที่ ๓ ตุลาคม ๒๕๔๔

สถานที่ทำการศาลปกครองนครราชสีมา

เลขที่ ๑๕๔/๑ อาคารราชสีมาเซ็นเตอร์ ถ. มนัส

ต. ในเมือง อ. เมืองนครราชสีมา จ.นครราชสีมา ๓๐๐๐๐

โทร. ๐ ๔๔๒๕ ๙๕๔๔-๖

โทรสาร ๐ ๔๔๒๕ ๙๕๔๔-๖ ต่อ ๑๐๘

รูปภาพ ภาพแผนที่ ที่ตั้งสถานที่ทำการศาลปกครองนครราชสีมา

	(๔) ศาลปกครองขอนแก่น มีเขตอำนาจตลอดท้องที่จังหวัดกาฬสินธุ์ ขอนแก่น มหาสารคาม นครพนม มุกดาหาร เลย สกลนคร หนองคาย หนองบัวลำภู และจังหวัดอุดรธานี เปิดทำการเมื่อวันที่ ๓๐ เมษายน ๒๕๔๕

สถานที่ทำการศาลปกครองขอนแก่น

เลขที่ ๑๗๗/๔๘ ถ. มิตรภาพ

ต. ในเมืองอ. เมืองขอนแก่น จ. ขอนแก่น ๔๐๐๐๐

โทร. ๐ ๔๓๒๒ ๗๔๓๓-๔

โทรสาร ๐ ๔๓๒๒ ๓๗๐๔

รูปภาพ ภาพแผนที่ ที่ตั้งสถานที่ทำการศาลปกครองนครราชสีมา

	(๕) ศาลปกครองพิษณุโลก มีเขตอำนาจตลอดท้องที่จังหวัดกำแพงเพชร ตาก นครสวรรค์ พิจิตร พิษณุโลก เพรชบูรณ์และจังหวัดสุโขทัย เปิดทำการเมื่อวันที่ ๑ ตุลาคม ๒๕๔๕

สถานที่ทำการศาลปกครองพิษณุโลก

เลขที่ ๗๓๓/๑๓-๑๕ ถ. พิชัยสงคราม ต. ในเมือง

อ. เมืองพิษณุโลก จ. พิษณุโลก ๖๕๐๐๐

โทร. ๐ ๕๕๒๖ ๖๒๓๐-๗

โทรสาร ๐ ๕๕๒๖ ๖๒๒๔

รูปภาพ ภาพแผนที่ ที่ตั้งสถานที่ทำการศาลปกครองพิษณุโลก

	(๖) ศาลปกครองระยอง โดยมีเขตตลอดท้องที่จังหวัดระยอง จันทบุรี ฉะเชิงเทรา ชลบุรี ตราด ปราจีนบุรี และจังหวัดสระแก้ว เปิดทำการเมื่อวันที่ ๒๘ มกราคม ๒๕๔๖

สถานที่ทำการศาลปกครองระยอง

เลขที่ ๔๔/๖ ถ. ตากสินมหาราช ต. ท่าประดู่

อ. เมืองระยอง จ. ระยอง ๒๑๐๐๐

โทร. ๐ ๓๘๖๒ ๓๐๗๒-๙

โทรสาร ๐ ๓๘๖๒ ๓๐๘๗

รูปภาพ ภาพแผนที่ ที่ตั้งสถานที่ทำการศาลปกครองระยอง

	(๗) ศาลปกครองนครศรีธรรมราช มีเขตตลอดท้องที่จังหวัดนครศรีธรรมราช กระบี่ ชุมพร พังงา ภูเก็ต ระนอง และจังหวัดสุราษฎร์ธานี เปิดทำการเมื่อวันที่ ๑๕ สิงหาคม ๒๕๔๖

สถานที่ทำการศาลปกครองนครศรีธรรมราช

เลขที่ ๖/๑๕๗-๑๖๖ ถ. พัฒนาการคูขวาง

ต. ในเมือง อ. เมือง จ. นครศรีธรรมราช ๘๐๐๐๐

โทร. ๐ ๗๕๓๒ ๕๒๐๑-๑๐

โทรสาร ๐ ๗๕๓๕ ๘๔๓๑

รูปภาพ ภาพแผนที่ ที่ตั้งสถานที่ทำการศาลปกครองนครศรีธรรมราช

สำนักงานศาลปกครอง

	ในการปฏิบัติหน้าที่ของศาลปกครองจำเป็นอย่างยิ่ง ที่จะต้องมีหน่วยงานสนับสนุนรองรับ เพื่อให้การอำนวยความยุติธรรมทางปกครองเป็นไปได้ด้วยดีและมีประสิทธิภาพ หน่วยงานที่ว่านี้คือ สำนักงานศาลปกครอง ซึ่งเป็นส่วนราชการที่เป็นหน่วยงานอิสระตามรัฐธรรมนูญ มีฐานะเป็นนิติบุคคลมีเลขาธิการสำนักงานศาลปกครองเป็นผู้บังคับบัญชาราชการของสำนักงาน

อำนาจหน้าที่ของสำนักงานศาลปกครอง

	หน้าที่ที่สำคัญของสำนักงานศาลปกครองมีอยู่ด้วยกัน ๓ ด้าน คือ ด้านธุรการ ได้แก่ การสนับสนุนและส่งเสริมการพิจารณาพิพากษาอรรถคดีของศาลปกครอง เพื่ออำนวยความยุติธรรมในด้านคดีปกครองให้แก่ผู้เกี่ยวข้อง รับผิดชอบเกี่ยวกับการบริหารงานธุรการของศาลปกครองทั่วราชอาณาจักร บริหารงานธุรการของสำนักงานศาลปกครองในภูมิภาค และรับผิดชอบเกี่ยวกับราชการทั่วไปของสำนักงานศาลปกครอง รวมทั้งกำกับและเร่งรัดการปฏิบัติราชการในสำนักงานศาลปกครองให้เป็นไปตามนโยบาย แนวทางและแผนการปฏิบัติราชการของสำนักงานศาลปกครอง ด้านวิชาการ ได้แก่การศึกษาและรวบรวมข้อมูลต่าง ๆ เพื่อประโยชน์แก่การปฏิบัติงานของศาลปกครอง การวิเคราะห์เหตุแห่งการฟ้องคดีปกครอง เพื่อเสนอแนะแนวทางการปรับปรุงวิธีปฏิบัติราชการต่อหน่วยงานของรัฐที่เกี่ยวข้อง การจัดการศึกษาอบรมและพัฒนาความรู้ของตุลาการศาลปกครอง บุคลากรสำนักงานศาลปกครอง รวมทั้ง เจ้าหน้าที่อื่นของรัฐที่เกี่ยวข้องการประสานงานกับหน่วยงานอื่นที่เกี่ยวข้อง เพื่อพัฒนาหลักกฎหมายมหาชน การบริหารราชการแผ่นดิน และบุคลากรด้านกฎหมายมหาชน ตลอดจนจัดพิมพ์และเผยแพร่คำพิพากษาหรือคำสั่งของศาลปกครอง และด้านคดีได้แก่ การช่วยดำเนินการเกี่ยวกับคดีปกครอง ตามคำสั่งของศาลปกครองและการดำเนินการบังคับคดี ให้เป็นไปตามคำพิพากษาหรือคำสั่งของศาลปกครอง

การจัดองค์กรและอำนาจหน้าที่ขององค์กรภายในสำนักงานศาลปกครอง

	คณะกรรมการข้าราชการฝ่ายศาลปกครอง ได้ออกประกาศกำหนดส่วนราชการและอำนาจหน้าที่ของส่วนราชการ ในสำนักงานศาลปกครองไว้ดังนี้

	(๑) สำนักอำนวยกิจการศาลปกครอง มีอำนาจหน้าที่ปฏิบัติงานสารบรรณของสำนักงานศาลปกครอง ดำเนินการเกี่ยวกับงานเลขานุการนักบริหารสำนักงานศาลปกครอง จัดทำนโยบายและแผนของศาลปกครองและสำนักงานศาลปกครอง วิเคราะห์และจัดทำงบประมาณ ติดตามและประเมิณผลการดำเนินงานตามนโยบาย และแผนของศาลปกครองและสำนักงานศาลปกครอง ดำเนินการเกี่ยวกับงานเลขานุการของ ก.ศป. และคณะกรรมการข้าราชการฝ่ายศาลปกครอง ดำเนินการเกี่ยวกับงานบริหารงานบุคคลของตุลาการศาลปกครอง ข้าราชการฝ่ายศาลปกครองและลูกจ้างของสำนักงานศาลปกครอง และปฏิบัติงานสนับสนุนที่ปรึกษาสำนักงานศาลปกครอง ด้านส่งเสริมประสิทธิภาพงานศาลปกครอง และสำนักงานศาลปกครอง

	(๒) กองคลัง มีอำนาจหน้าที่ดำเนินการเกี่ยวกับงานการเงิน การบัญชี ทรัพย์สิน การพัสดุ อาคารสถานที่ และยานพาหนะของศาลปกครองและสำนักงานของศาลปกครอง

	(๓) สำนักส่งเสริมงานคดีปกครอง มีอำนาจหน้าที่ศึกษาจัดทำคู่มือ ตำราและสารานุกรมเกี่ยวกับกฎหมายปกครองและคดีปกครอง เพื่อใช้ประโยชน์ในการพิจารณาคดีของศาลปกครองและเผยแพร่ต่อประชาชน ยกร่างและเสนอแนวทางการปรับปรุงแก้ไขระเบียบว่าด้วยวิธีพิจารณาคดีปกครอง จัดทำตำราและคู่มือเกี่ยวกับการดำเนินคดีปกครองตามระเบียบว่าด้วยวิธีพิจารณาคดีปกครอง จัดทำตำราและคู่มือเกี่ยวกับการบังคับคดีในคดีปกครอง ปฏิบัติงานสนับสนุนที่ปรึกษาสำนักงานศาลปกครอง ด้านคดีปกครอง และสนับสนุนงานตุลาการศาลปกครอง ในการตรวจสอบแนวคำพิพากษาหลักกฎหมายปกครองและคดีปกครอง เพื่อประโยชน์ในการจัดทำคำแถลงการณ์

	(๔) สำนักบังคับคดีปกครอง มีอำนาจหน้าที่เกี่ยวกับการดำเนินการบังคับคดีในคดีปกครองทั่วไป คดีละเมิดทางปกครอง คดีสัญญาทางปกครองและคดีอื่นที่อยู่ในอำนาจของศาลปกครอง ให้เป็นไปตามคำสั่งและคำพิพากษาของศาลปกครอง

	(๕) สำนักวิจัยและวิชาการ มีอำนาจหน้าที่ศึกษา วิเคราะห์ และวิจัยเกี่ยวกับกฎหมายปกครองคดีปกครองและวิธีพิจารณาคดีปกครอง เพื่อพัฒนาและเผยแพร่หลักกฎหมายในเรื่องดังกล่าว วิเคราะห์และวิจัยเหตุแห่งการฟ้องคดีปกครอง เพื่อเสนอแนวทางในการลดข้อขัดแย้งที่ทำให้เกิดคดีปกครอง และแนวทางในการพัฒนาศาลปกครอง และวิธีพิจารณาคดีปกครองให้เหมาะสมกับสภาพสังคมไทย รวบรวมและจัดพิมพ์คำพิพากษาศาลปกครองสูงสุดและศาลปกครองชั้นต้น รวมทั้งคำแถลงการณ์ของผู้แถลงคดี เพื่อใช้ประโยชน์ในการพิจารณาพิพากษาคดีของศาลปกครอง และเผยแพร่แก่ประชาชนทั่วไป จัดทำวารสารทางกฎหมายเกี่ยวกับคดีปกครองออกเผยแพร่ โดยมีวัตถุประสงค์หลักในการศึกษาวิเคราะห์ และพัฒนาแนวคำพิพากษาของศาลปกครองให้เป็นหลักกฎหมายทั่วไป ที่สามารถนำไปเป็นหลักในการพิจารณาและพิพากษาคดีปกครอง และจัดทำคำแปลกฎหมายหรือเอกสารจากภาษาไทยเป็นภาษาต่างประเทศ หรือจากภาษาต่างประเทศเป็นภาษาไทย รวมทั้งศึกษา และวิจัยกฎหมายหรือหัวข้อปัญหาที่หน่วยงานต่าง ๆ ร้องขอ

	(๖) สถาบันพัฒนาตุลาการและข้าราชการฝ่ายศาลปกครอง มีอำนาจหน้าที่วิเคราะห์และวิจัยเพื่อกำหนดทิศทาง รูปแบบ และวิธีการในการพัฒนางานฝึกอบรม จัดทำแผนงานโครงการพัฒนาบุคลากรและกำหนดหลักสูตรการฝึกอบรม ดำเนินการฝึกอบรมสัมมนาและพัฒนาตุลาการศาลปกครอง และข้าราชการฝ่ายศาลปกครอง และรวบรวมจัดหา และจัดเก็บหนังสือ ตำราเอกสาร สิ่งพิมพ์และวัสดุอุปกรณ์อื่น ๆ ที่เกี่ยวข้องในทางวิชาการทางกฎหมายและกฎหมายปกครอง รวมทั้งการจัดตั้งและให้บริการห้องสมุดของสำนักงานศาลปกครอง

	(๗) ศูนย์สารสนเทศ มีอำนาจหน้าที่วิเคราะห์ ออกแบบ พัฒนา ระบบข้อมูลและตรวจสอบความถูกต้องของข้อมูลและข้อสนเทศ วิเคราะห์และพัฒนาระบบคอมพิวเตอร์ให้เหมาะสมกับลักษณะงาน และระบบงานของหน่วยงานต่าง ๆ ในสำนักงานศาลปกครอง รวมทั้ง ออกแบบและวางระบบการจัดการฐานข้อมูล ควบคุมดูแลและบำรุงรักษาระบบคอมพิวเตอร์ ระบบเครือข่ายสื่อสารข้อมูลระบบไฟฟ้าและเครื่องคอมพิวเตอร์ ควบคุมการจัดเก็บข้อมูลและแฟ้มข้อมูล

วางแผนและให้บริการการใช้เครื่องคอมพิวเตอร์และ Software Package เป็นศูนย์กลางรวบรวมข้อมูลและข้อสนเทศเกี่ยวกับคดีปกครอง เผยแพร่ข้อมูลข้อสนเทศและประชาสัมพันธ์การปฏิบัติงานของศาลปกครอง และสำนักงานศาลปกครอง และผลิตเอกสารที่จำเป็นต้องใช้ในงานของศาลปกครอง และสำนักงานศาลปกครองและเอกสารอื่น ๆ ที่เกี่ยวข้อง

	(๘) สำนักงานศาลปกครองสูงสุด มีอำนาจหน้าที่ปฏิบัติงานสารบรรณ การเงิน การบัญชี ทรัพย์สินและพัสดุของสำนักงานศาลปกครองสูงสุด งานเลขานุการประธานและรองประธานศาลปกครองสูงสุด รับคำฟ้อง ตรวจคำฟ้อง จัดทำทะเบียนและจัดระบบข้อมูลคดีของศาลปกครองสูงสุด ทำหน้าที่ช่วยตุลาการ ศาลปกครองและตุลาการผู้แถลงคดีในการพิจารณาและพิพากษาคดีปกครอง ดำเนินการเกี่ยวกับการออกหนังสือ หมายและคำสั่งของตุลาการศาลปกครอง เก็บรักษาสำนวนคดี วัตถุและเอกสารเกี่ยวกับคดี จัดทำสารบบคดี คำสั่งและคำพิพากษา จัดทำสถิติคดีและประสานงานกับสำนักบังคับคดีปกครอง ในการบังคับคดี

	(๙) สำนักงานศาลปกครองกลาง มีอำนาจหน้าที่ปฏิบัติงานสารบรรณ การเงิน การบัญชี ทรัพย์สินและพัสดุของสำนักงานศาลปกครองกลาง ปฏิบัติงานเลขานุการอธิบดีศาลปกครองกลาง รับคำฟ้อง ตรวจคำฟ้อง จัดทำทะเบียนและจัดระบบข้อมูลคดีของศาลปกครองกลาง ทำหน้าที่ช่วยตุลาการศาลปกครอง ในการพิจารณาและพิพากษาคดีปกครอง ดำเนินการเกี่ยวกับการออกหนังสือ หมายและคำสั่งของตุลาการศาลปกครอง เก็บรักษาสำนวนคดี วัตถุและเอกสารเกี่ยวกับคดี จัดทำสารบบคดี คำสั่งและคำพิพากษา จัดทำสถิติคดีและประสานงานกับสำนักบังคับคดีปกครอง ในการบังคับคดี

	(๑๐) สำนักงานศาลปกครองในภูมิภาคต่าง ๆ มีอำนาจหน้าที่ปฏิบัติงานสารบรรณ การบริหารงานบุคคล การคลัง การบัญชี ทรัพย์สินพัสดุ อาคารสถานที่และยานพาหนะของสำนักงานศาลปกครองในภูมิภาค ปฏิบัติงานเลขานุการอธิบดีศาลปกครองชั้นต้น รับคำฟ้อง ตรวจคำฟ้อง จัดทำทะเบียนและจัดระบบ ข้อมูลคดีของศาลปกครองชั้นต้น ทำหน้าที่ช่วยตุลาการศาลปกครอง ในการพิจารณาและพิพากษาคดีปกครอง ดำเนินการเกี่ยวกับการออกหนังสือ หมายและคำสั่งของตุลาการศาลปกครอง เก็บรักษาสำนวนคดี วัตถุและเอกสารเกี่ยวกับคดี จัดทำสารบบคดี คำสั่งและคำพิพากษา จัดทำสถิติคดีและประสานงานกับสำนักบังคับคดีปกครอง ในการบังคับคดี

แผนภูมิโครงสร้างองค์กรสำนักงานศาลปกครอง

[image: Summary of law-p94]


รูปภาพ ภาพแผนภูมิโครงสร้างองค์กรสำนักงานศาลปกครอง บังคับบัญชาโดยเลขาธิการสำนักงานศาลปกครองประกอบด้วย รองเลขาธิกาสำนักงานศาลปกครองที่ปรึกษาสำนักงานศาลปกครอง และหน่วยตรวจสอบภายใน สำนักงานศาลปกครองมีการกำหนดส่วนราชการไว้ดังนี้ สำนักอำนวยกิจการศาลปกครอง กองคลัง สำนักส่งเสริมงานคดีปกครอง สำนักบังคับคดีปกครอง สำนักวิจัยและวิชาการ สถาบันพัฒนาตุลาการและข้าราชการฝ่ายปกครอง ศูนย์สารสนเทศฯ สำนักงานศาลปกครองสูงสุด สำนักงานศาลปกครองกลาง สำนักงานศาลปกครองในภูมิภาค

หนังสือ เกร็ดความรู้เกี่ยวกับศาลปกครอง










โดย สำนักงานศาลปกครอง

      	รูปภาพ ภาพสัญลักษณ์ศาลปกครอง
      
    




ศาลปกครอง เป็นองค์กรตุลาการที่จัดตั้งขึ้นตามรัฐธรรมนูญแห่งราชอาณาจักรไทย พุทธศักราช ๒๕๔๐ และพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ให้ทำหน้าที่พิจารณาพิพากษาคดีปกครอง ซึ่งเป็นข้อพิพาทระหว่างเอกชนฝ่ายหนึ่งกับหน่วยงานทางปกครอง หรือเจ้าหน้าที่ของรัฐอีกฝ่ายหนึ่ง หรือเป็นข้อพิพาทระหว่างหน่วยงานทางปกครองหรือเจ้าหน้าที่ของรัฐด้วยกัน อันเนื่องมาจากการปฏิบัติหน้าที่ ทั้งนี้ เพื่อคุ้มครองสิทธิเสรีภาพของประชาชน และปกป้องประโยชน์ส่วนรวมให้ได้ดุลยภาพกัน และเพื่อวางบรรทัดฐานให้การปฏิบัติหน้าที่ของหน่วยงานทางปกครองและเจ้าหน้าที่ของรัฐ เป็นไปโดยถูกต้องตามกฎหมาย...







โครงสร้างและเขตอำนาจของศาลปกครอง...

ศาลปกครองแบ่งออกเป็น ๒ ชั้นศาล ได้แก่

ศาลปกครองสูงสุดกับศาลปกครองชั้นต้น (ศาลปกครองกลางและศาลปกครองในภูมิภาค)


  
    
      	ศาลปกครองสูงสุ	
      	ตั้งอยู่ในกรุงเทพมหานคร มีเขตอำนาจทั่วราชอาณาจักร
    

 
      	ศาลปกครองกลาง


	
      	ตั้งอยู่ในกรุงเทพมหานครมีเขตอำนาจตลอดท้องที่กรุงเทพมหานคร นครปฐม นนทบุรี ปทุมธานีราชบุรี สมุทรปราการ สมุทรสงคราม สมุทรสาครและจังหวัดอื่น ๆ ที่ยังไม่มีการเปิดทำการของศาลปกครองในภูมิภาค
    


      	


ศาลปกครองในภูมิภาค

































      	มีเขตอำนาจกระจายครอบคลุมท้องที่หลายจังหวัด ตามที่กำหนดในกฎหมาย โดยจะทยอยจัดตั้งจะเปิดทำการเป็นแห่ง ๆ ไปจนครบจำนวนทั้งสิ้น ๑๖ ศาล ในปัจจุบันศาลปกครองในภูมิภาคที่	เปิดทำการแล้วคือ

●ศาลปกครองเชียงใหม่

ตั้งอยู่ในจังหวัดเชียงใหม่ โดยมีเขตอำนาจตลอดท้องที่จังหวัดเชียงรายเชียงใหม่ แม่ฮ่องสอน ลำปาง ลำพูน น่าน พะเยา แพร่ และอุตรดิตถ์

●ศาลปกครองสงขลา

ตั้งอยู่ในจังหวัดสงขลา โดยมีเขตอำนาจตลอดท้องที่จังหวัดตรัง พัทลุงสงขลา สตูล ยะลา ปัตตานี และนราธิวาส

●ศาลปกครองนครราชสีมา

ตั้งอยู่ในจังหวัดนครราชสีมา โดยมีเขตอำนาจตลอดท้องที่จังหวัดชัยภูมิ นครราชสีมา บุรีรัมย์ยโสธร ร้อยเอ็ด ศรีสะเกษ สุรินทร์ อุบลราชธานีและอำนาจเจริญ

      	●ศาลปกครองขอนแก่น

ตั้งอยู่ในจังหวัดขอนแก่น โดยมีเขตอำนาจตลอดท้องที่จังหวัดกาฬสินธุ์ขอนแก่น มหาสารคาม นครพนม มุกดาหาร เลย สกลนคร หนองคาย หนองบัวลำภู และอุดรธานี

●ศาลปกครองพิษณุโลก

ตั้งอยู่ในจังหวัดพิษณุโลก โดยมีเขตอำนาจตลอดท้องที่จังหวัดกำแพงเพชร ตาก นครสวรรค์ พิจิตร พิษณุโลก เพชรบูรณ์ และสุโขทัย

●ศาลปกครองระยอง

ตั้งอยู่ในจังหวัดระยอง โดยมีเขตอำนาจตลอดท้องที่จังหวัดระยอง จันทบุรี ฉะเทริงเทรา ชลบุรี ตราด ปราจีนบุรี และสระแก้ว

●ศาลปกครองนครศรีธรรมราช

ตั้งอยู่ในจังหวัดนครศรีธรรมราช โดยมีเขตอำนาจตลอดท้องที่จังหวัดกระบี่ ชุมพรนครศรีธรรมราช พังงา ภูเก็ต ระนอง และสุราษฎร์ธานี


    




สำนักงานศาลปกครอง


	เป็นส่วนราชการที่เป็นหน่วยงานอิสระตามรัฐธรรมนูญ มีฐานะเป็นนิติบุคคล โดยมีเลขาธิการสำนักงานศาลปกครอง เป็นผู้บังคับบัญชาของข้าราชการในสำนักงานศาลปกครอง

อำนาจหน้าที่และบทบาทของสำนักงานศาลปกครอง

	สำนักงานศาลปกครองมีอำนาจหน้าที่และบทบาทที่สำคัญ ในการสนับสนุนและพัฒนาให้งานอำนวยความยุติธรรมของศาลปกครอง เป็นไปอย่างมีประสิทธิภาพ เกิดความเป็นธรรมแก่ประชาชนและทางราชการ โดยมีอำนาจหน้าที่และบทบาท ๓ ด้าน ด้วยกัน ได้แก่ ด้านธุรการ สำนักงานศาลปกครองเป็นผู้รับผิดชอบในงานธุรการทั้งหลายทั้งปวงของศาลปกครอง ด้านคดี สำนักงานศาลปกครองจะเป็นผู้ดำเนินการ เกี่ยวกับคดีปกครองตามคำสั่งของศาลและดำเนินการบังคับคดี ให้เป็นไปตามคำบังคับที่ศาลปกครองกำหนดในคำพิพากษา ด้านวิชาการ สำนักงานศาลปกครองมีหน้าที่ศึกษาและรวบรวมข้อมูล เพื่อสนับสนุนการปฏิบัติงานของศาลปกครอง วิเคราะห์เหตุแห่งการฟ้องคดี เพื่อปรับปรุงวิธีการทำงานของทางราชการ จัดพิมพ์เผยแพร่คำพิพากษา หรือคำสั่งศาลปกครอง ตลอดจนจัดให้มีการศึกษาอบรม เพื่อพัฒนาความรู้ของตุลาการศาลปกครอง ข้าราชการฝ่ายศาลปกครองและทุกฝ่ายที่เกี่ยวข้อง

ลักษณะของคดีปกครอง

	คดีที่จะฟ้องต่อศาลปกครอง ได้แก่ คดีพิพาทระหว่างหน่วยงานทางปกครองหรือเจ้าหน้าที่ของรัฐกับเอกชน หรือระหว่างหน่วยงานทางปกครอง หรือเจ้าหน้าที่ของรัฐด้วยกันอันเนื่องมาจาก...

	๑. การออกกฎ คำสั่ง หรือการกระทำทางปกครองที่ไม่ชอบด้วยกฎหมาย เช่น การไม่ออกใบอนุญาต พักใช้หรือเพิกถอนใบอนุญาต การออกคำสั่งให้รื้อถอนอาคาร การสั่งลงโทษทางวินัย การไม่อนุมัติค่าเช่าบ้าน การยกเลิกการประกวดราคา การสั่งให้กำนัน ผู้ใหญ่บ้าน พ้นจากตำแหน่ง

	๒. การละเลยต่อหน้าที่หรือปฏิบัติหน้าที่ล่าช้าเกินสมควร เช่น ออกใบอนุญาตล่าช้า

	๓. การกระทำละเมิดหรือความรับผิดอย่างอื่น อันเกิดจากการใช้อำนาจตามกฎหมาย กฎ คำสั่งทางปกครอง หรือคำสั่งอื่น การละเลยหน้าที่หรือปฏิบัติหน้าที่ล่าช้า เช่น การเรียกค่าเสียหายจากการที่ราชการออกใบอนุญาตล่าช้า การเรียกค่าเวนคืนที่ดินเพิ่มขึ้น

	๔. สัญญาทางปกครอง เช่น ผิดสัญญาจ้างก่อสร้างถนน โรงพยาบาล โรงเรียนและคดีอื่นที่กฎหมายกำหนด

	คดีปกครองเหล่านี้กฎหมายกำหนดให้อยู่ในอำนาจของศาลปกครองชั้นต้นซึ่งจะมีลักษณะเป็นศาลที่มีอำนาจทั่วไป และเป็นศาลแรกที่จะมีการนำคดีมาฟ้อง

	สำหรับศาลปกครองสูงสุดนั้น จะเป็นศาลสูงที่มีอำนาจตรวจสอบคำพิพากษาหรือคำสั่งของศาลชั้นต้น และมีอำนาจโดยตรงในการพิจารณาพิพากษาคดีบางประเภท กล่าวคือ ศาลปกครองสูงสุดมีอำนาจพิจารณาพิพากษาคดีอุทธรณ์ คำพิพากษาหรือคำสั่งของศาลปกครองชั้นต้น ในกรณีที่คู่กรณียังไม่พอใจ และยังมีอำนาจโดยตรงในการพิจารณาพิพากษาคดีบางประเภท ที่มีความสำคัญเป็นพิเศษ หรือที่ไม่จำเป็นต้องให้มีการตัดสินโดยศาลชั้นต้นก่อน เช่น คดีที่ฟ้องว่าพระราชกฤษฎีกา กฎ หรือบทบัญญัติอื่นใดที่ออกโดยคณะรัฐมนตรี หรือโดยความเห็นชอบของคณะรัฐมนตรี ซึ่งมีผลบังคับเป็นการทั่วไปนั้น ไม่ชอบด้วยกฎหมายหรือคดีที่มีกฎหมายกำหนดไว้เฉพาะให้อยู่ในอำนาจศาลปกครองสูงสุด

เงื่อนไขในการฟ้องคดี

	๑. ผู้มีสิทธิฟ้องคดีปกครอง

	ผู้ฟ้องคดีปกครองจะต้องเป็นผู้ที่มีความสามารถและได้รับความเดือดร้อน หรือเสียหาย หรืออาจจะเดือดร้อน หรือเสียหายโดยมิอาจหลีกเลี่ยงได้ อันเนื่องมาจากการกระทำหรืองดเว้นการกระทำของหน่วยงานทางปกครอง หรือเจ้าหน้าที่ เช่น ถูกลงโทษทางวินัย ได้รับค่าเวนคืนที่ดินไม่เป็นธรรม เจ้าหน้าที่ ไม่ออกใบอนุญาตก่อสร้างอาคารโดยไม่ชอบ ออกใบอนุญาตล่าช้าทำให้ผู้รับอนุญาตเสียหายหรือขาดรายได้ เป็นต้น

	๒. การขอให้แก้ไขเยียวยาความเดือดร้อน หรือเสียหายในเบื้องต้นก่อนฟ้องคดี

		หากเรื่องที่จะนำมาฟ้องมีกฎหมายกำหนดขั้นตอน หรือวิธีการในการแก้ไขความเดือดร้อนหรือเสียหายไว้ จะต้องดำเนินการตามขั้นตอนหรือวิธีการดังกล่าวให้เสร็จสิ้นเสียก่อน จึงจะนำคดีมาฟ้องต่อศาลปกครองได้ กล่าวคือ ในกรณีได้รับคำสั่งของเจ้าหน้าที่ของรัฐ หากไม่เห็นด้วยก่อนการยื่นฟ้องคดีต่อศาลปกครอง จะต้องยื่นอุทธรณ์หรือโต้แย้งตามขั้นตอน หรือวิธีการที่กฎหมายในเรื่องนั้น ๆ กำหนดไว้ หากกฎหมายในเรื่องนั้น ๆ มิได้บัญญัติเรื่องการอุทธรณณ์คำสั่งไว้ จะต้องยื่นอุทธรณ์ตามขั้นตอนหรือวิธีการที่กฎหมาย ว่าด้วยวิธีปฏิบัติราชการทางปกครองกำหนดไว้ เว้นแต่กรณีเป็นคำสั่งของรัฐมนตรีหรือมติของคณะกรรมการต่าง ๆ อย่างไรก็ตาม การฟ้องให้เพิกถอนกฎ การกระทำละเมิดหรือสัญญาทางปกครอง ผู้ฟ้องคดีไม่ต้องยื่นอุทธรณ์ก่อน สามารถมาฟ้องคดีต่อศาลปกครองได้ทันที

	๓. คำฟ้อง

		คำฟ้องนั้นไม่มีแบบกำหนดไว้ แต่ต้องทำเป็นหนังสือโดยใช้ถ้อยคำสุภาพและต้องมีชื่อและที่อยู่ของผู้ฟ้องคดี และผู้ถูกฟ้องคดี ข้อเท็จจริงหรือพฤติการณ์ตามสมควร ที่แสดงให้ศาลเห็นว่าหน่วยงานหรือเจ้าหน้าที่ กระทำการที่ไม่ชอบด้วยกฎหมายหรือมีข้อพิพาทอย่างไร เมื่อใดผู้ฟ้องคดีได้ยื่นอุทธรณ์หรือขอให้เจ้าหน้าที่แก้ไขเยียวยา ตามขั้นตอนหรือวิธีการที่กฎหมายกำหนดไว้แล้วเมื่อใด ผลเป็นอย่างไร นอกจากนั้น ผู้ฟ้องคดีจะต้องระบุในคำขอด้วยว่าต้องการให้ศาลสั่งอะไรให้ โดยคำขอจะต้องสอดคล้องกับเรื่องที่ฟ้องคดีและเป็นเรื่องที่ศาลมีอำนาจสั่งให้ได้ เช่น ขอให้ศาลสั่งให้เพิกถอนคำสั่งในกรณีที่ฟ้องว่า เจ้าหน้าที่ออกคำสั่งไม่ชอบ หรือสั่งให้เจ้าหน้าที่ปฏิบัติหน้าที่ภายในเวลาที่กำหนด ในกรณีที่ฟ้องว่าเจ้าหน้าที่ปฏิบัติหน้าที่ล่าช้าเกินสมควร เป็นต้น และผู้ฟ้องคดีจะต้องลงลายมือชื่อในคำฟ้อง พร้อมทั้งแนบพยานหลักฐานที่เกี่ยวข้องมาด้วย (เช่น คำสั่งที่ทำให้ผู้ฟ้องคดีเดือดร้อนเสียหาย)

		กรณีที่มีผู้เดือดร้อนหรือเสียหายหลายคน ซึ่งแต่ละคนประสงค์จะฟ้องคดีด้วยเหตุเดียวกัน ผู้ฟ้องคดีทุกคนอาจยื่นคำฟ้องร่วมกันเป็นฉบับเดียวก็ได้ โดยลงชื่อผู้ฟ้องคดีทุกคนท้ายคำฟ้อง ในกรณีนี้ผู้ฟ้องคดีทุกคนจะมอบหมายให้ผู้ฟ้องคดีคนหนึ่ง เป็นผู้แทนของผู้ฟ้องคดีทุกคนในการดำเนินคดีก็ได้ โดยระบุชื่อผู้แทนนั้นในคำฟ้องฉบับนั้น ไม่ต้องทำใบมอบอำนาจหรือใบมอบฉันทะแยกต่างหากแต่อย่างใด

	๔. ระยะเวลาในการฟ้องคดีปกครอง

		การฟ้องคดีปกครองจะต้องฟ้องภายใน ๙๐ วัน นับแต่วันที่รู้หรือควรรู้ถึงเหตุแห่งการฟ้องคดี หรือนับแต่วันที่พ้นกำหนด ๙๐ วัน นับแต่วันที่ผู้ฟ้องคดีมีหนังสือร้องขอให้หน่วยงานทางปกครอง หรือเจ้าหน้าที่ของรัฐปฏิบัติหน้าที่ตามที่กฎหมายกำหนดและไม่ได้รับหนังสือชี้แจง หรือได้รับแต่เป็นคำชี้แจงที่ไม่มีเหตุผล แต่ถ้าเป็นคดีพิพาทเกี่ยวกับสัญญาทางปกครอง หรือการกระทำละเมิดทางปกครอง หรือความรับผิดอย่างอื่น ต้องฟ้องคดีภายใน ๑ ปี นับแต่วันที่รู้หรือควรรู้เหตุแห่งการฟ้องคดี แต่ไม่เกิน ๑๐ ปี นับแต่วันที่มีเหตุแห่งการฟ้องคดี แต่ถ้าเป็นคดีเกี่ยวกับการคุ้มครองประโยชน์สาธารณะหรือสถานะของบุคคล ผู้ฟ้องคดีจะยื่นฟ้องเมื่อใดก็ได้

		ในกรณีที่เป็นคำสั่งที่อาจฟ้องต่อศาลปกครองได้ กฎหมายบังคับให้ผู้ออกคำสั่งต้องระบุอายุความและวิธีการยื่นคำฟ้องไว้ในคำสั่งด้วย มิเช่นนั้น อายุความในการฟ้องคดีจะขยายเป็น ๑ ปี นับแต่วันที่ผู้ฟ้องคดีได้รับทราบคำสั่งนั้น

		คดีที่ยื่นฟ้องเมื่อพ้นกำหนดอายุความ ถ้าเป็นคดีที่เป็นประโยชน์แก่ส่วนรวมหรือมีเหตุจำเป็นอื่น โดยศาลเห็นเองหรือคู่กรณีมีคำขอ ศาลจะรับไว้พิจารณาก็ได้

การยื่นคำฟ้อง

		ในการฟ้องคดีต่อศาลปกครองนั้น ผู้ฟ้องคดีต้องยื่นฟ้องต่อศาลปกครองชั้นต้นที่ผู้ฟ้องคดีมีที่อยู่ หรือภูมิลำเนา หรือที่มูลคดีเกิด ถ้าเป็นคดีที่อยู่ในอำนาจของศาลปกครองสูงสุด ก็ต้องยื่นฟ้องโดยตรงต่อศาลปกครองสูงสุด เว้นแต่การยื่นอุทธรณ์คำพิพากษาของศาลชั้นต้น จะต้องยื่นอุทธรณ์ต่อศาลปกครองชั้นต้นที่มีคำพิพากษานั้น และในการยื่นฟ้องนั้นผู้ฟ้องคดีจะมายื่นคำฟ้องด้วยตนเอง หรือจะส่งทางไปรษณีย์ลงทะเบียนก็ได้ เช่น การยื่นฟ้องต่อศาลปกครองกลางทางไปรษณีย์ลงทะเบียนอาจจ่าหน้าซองดังนี้...

		ในกรณีที่ผู้ฟ้องคดีขอให้ศาลปกครองสั่งให้ผู้ฟ้องคดี ใช้เงินหรือส่งมอบทรัพย์สินในการฟ้องคดีปกครอง เกี่ยวกับการกระทำละเมิดหรือความรับผิดอย่างอื่น หรือจากการละเลยต่อหน้าที่ หรือปฏิบัติหน้าที่ดังกล่าวล่าช้าเกินสมควร หรือคดีพิพาทเกี่ยวกับสัญญาทางปกครอง ผู้ฟ้องคดีจะต้องเสียค่าธรรมเนียมศาลในอัตราร้อยละ ๒.๕ ของทุนทรัพย์ แต่ไม่เกิน ๒๐๐,๐๐๐ บาท โดยผู้ฟ้องคดี จะเลือกชำระเป็นเงินสด เช็คซึ่งธนาคารรับรองแล้ว ตั๋วแลกเงินธนาคารหรือดร๊าฟธนาคารก็ได้ โดยสั่งจ่ายในนาม

“เงินค่าธรรมเนียมและเงินค่าปรับของสำนักงานศาลปกครอง”

		การดำเนินคดีในศาลปกครองนั้นผู้ฟ้องคดีสามารถดำเนินคดีด้วยตนเองได้ เนื่องจากเป็นผู้ที่ทราบข้อเท็จจริงเป็นอย่างดี หรืออาจมอบให้ทนายความหรือผู้ที่ตนเองไว้ใจ ดำเนินการแทนก็ได้

เอกสารที่ต้องแนบมากับคำฟ้อง**

	๑. สำเนาบัตรประจำตัวประชาชนหรือบัตรประจำตัวข้าราชการ ที่รับรองสำเนาถูกต้อง

	๒. การมอบอำนาจให้บุคคลอื่นฟ้องคดีหรือดำเนินคดีปกครองแทน ต้องมีหนังสือมอบอำนาจพร้อมปิดแสตมป์ ๓๐ บาท 	สำหรับการมอบอำนาจให้ดำเนินการทั้งคดี หรือการกระทำหลายครั้ง หรือปิดอากรแสตมป์ ๑๐ บาท สำหรับการมอบ	อำนาจให้กระทำการครั้งเดียว

	๓. สำเนาคำฟ้องและพยานหลักฐานที่รับรองสำเนาถูกต้อง ตามจำนวนผู้ถูกฟ้องคดี

ข้อควรระวังในการจัดทำคำฟ้อง

	๑. เอกชนจะฟ้องเอกชนด้วยกันต่อศาลปกครองไม่ได้ จะต้องนำคดีปกครองไปฟ้องต่อศาลยุติธรรม เช่น เอกชนราย	หนึ่ง ไปละเมิดสิทธิการใช้ประโยชน์ในทางส่วนบุคคลของเอกชนอีกรายหนึ่ง และในกรณีที่ฟ้องเจ้าหน้าที่ของรัฐจะต้อง	เป็นกรณีพิพาทที่เกิดจาก การกระทำของเจ้าหน้าที่ของรัฐที่ใช้อำนาจทางปกครอง ไม่ใช่การกระทำในฐานะส่วนตัว 	เช่น ตำรวจบุกรุกเข้าไปทำลายทรัพย์สิน เนื่องจากไม่พอใจเป็นการส่วนตัว

	๒. ผู้ฟ้องคดีต้องระบุชื่อ-สกุลจริง ไม่ใช้นามแฝง ระบุที่อยู่ของผู้ฟ้องคดีที่สามารถติดต่อได้ให้ชัดเจน และหากมีการ	เปลี่ยนแปลงในภายหลังต้องแจ้งให้ศาลปกครองทราบทันที

	๓.ผู้ฟ้องคดีต้องจัดทำสำเนาคำฟ้อง และพยานหลักฐานที่รับรองสำเนาถูกต้อง ตามจำนวนผู้ถูกฟ้องคดี แนบมาพร้อม	กับคำฟ้องด้วย

	๔. การส่งคำฟ้องทางไปรษณีย์ลงทะเบียน ในกรณีการฟ้องคดีที่มีทุนทรัพย์ ผู้ฟ้องคดีจะต้องจัดส่งค่าธรรมเนียมศาลไป	พร้อมกับคำฟ้องด้วย

	๕.กรณีการมอบอำนาจให้ทนายความหรือบุคคลอื่นฟ้องคดี หรือดำเนินคดีปกครองแทนตั้งแต่ต้น จนเสร็จคดีนั้น ผู้	ฟ้องคดีจะต้องทำใบมอบอำนาจ พร้อมทั้งปิดอากรแสตมป์ ๓๐ บาท ให้เรียบร้อย ไม่ต้องใช้ใบแต่งทนายเหมือนในคดี	แพ่งหรือคดีอาญาทั่วไป แต่หากเป็น การมอบอำนาจให้มายื่นฟ้องแทน หรือยื่นเอกสาร หรือพยานหลักฐานแทน	เป็นการครั้งคราวเท่านั้น ผู้ฟ้องคดีอาจมอบฉันทะให้ผู้อื่นกระทำแทนตน เป็นคราว ๆ โดยปิดอากรแสตมป์ ๑๐ บาท

_________________________________

	* หนังสืออนุญาตหรือแสดงความยินยอม ในกรณีที่ผู้ฟ้องคดีเป็นผู้เยาว์หรือบุคคลไร้ความสามารถ

	* การฟ้องคดีที่มีทุนทรัพย์ ต้องชำระค่าธรรมเนียมศาลร้อยละ ๒.๕ ของทุนทรัพย์แต่ไม่เกิน ๒๐๐,๐๐๐บาท

หากผู้ฟ้องคดีมีข้อข้องใจหรือข้อสงสัยประการใด

สามารถสอบถามหรือติดต่อด้วยตนเองที่

ศาลปกครองสูงสุด ศาลปกครองกลาง และสำนักงานศาลปกครอง

เลขที่ ๑๙๕ อาคารเอมไพร์ ทาวเวอร์ ชั้น ๓๑-๓๗

ถนนสาทรใต้ เขตสาทร กรุงเทพฯ ๑๐๑๒๐

โทร. ๐ ๒๖๗๐ ๑๒๐๐-๖๓

_________________________________

รู้ข้อมูลฉับไว ไขทุกข้อข้องใจ กับสายด่วนศาลปกครอง ๑๓๕๕

				กด	๑	ข้อมูลศาลปกครอง		กด	๒	ข้อมูลสำนักงานศาลปกครอง

				กด	๓	ปรึกษาคดีปกครอง		กด	๔	สอบถามความเคลื่อนไหวคดีปกครอง

ความเป็นมา
การคัดเลือกตุลาการศาลปกครอง
















วารสารวิชาการศาลปกครอง ปีที่ ๑ เล่มที่ ๑ มกราคม - เมษายน ๒๕๔๔

การคัดเลือก
ตุลาการในศาลปกครองสูงสุด

สำนักวิจัยและวิชาการ

	นับแต่อดีตที่ผ่านมาได้มีความพยายามที่จะจัดตั้งศาลปกครองขึ้นหลายครั้ง จนกระทั่งได้มีการบัญญัติไว้ในรัฐธรรมนูญแห่งราชอาณาจักรไทยฉบับปัจจุบัน โดยให้มีศาลปกครองขึ้นเพื่อทำหน้าที่พิจารณาพิพากษาคดี ที่เป็นข้อพิพาทระหว่างหน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่นหรือเจ้าหน้าที่ของรัฐที่อยู่ในบังคับบัญชาหรือในกำกับดูแลของรัฐบาล กับเอกชน หรือระหว่างหน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่น หรือเจ้าหน้าที่ของรัฐที่อยู่ในบังคับบัญชาหรือในกำกับดูแลของรัฐบาลด้วยกัน ซึ่งเป็นข้อพิพาทอันเนื่องมาจากการกระทำหรือการละเว้นการกระทำที่หน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่น หรือเจ้าหน้าที่ของรัฐนั้นต้องปฏิบัติตามกฎหมาย หรือต้องรับผิดชอบในการปฏิบัติหน้าที่ตามกฎหมาย ทั้งนี้ ตามที่กฎหมายบัญญัติ ๑ ต่อมาจึงได้มีการตราพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ขึ้น โดยให้มีผลใช้บังคับ ตั้งแต่วันถัดจากวันประกาศในราชกิจจานุเบกษา คือตั้งแต่วันที่ ๑๑ ตุลาคม ๒๕๔๒ เป็นต้นไป๒

	พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ บัญญัติให้ศาลปกครองแบ่งออกเป็น ๒ ชั้น คือ ศาลปกครองสูงสุดและศาลปกครองชั้นต้น๓ ซึ่งสอดคล้องกับรัฐธรรมนูญแห่งราชอาณาจักรไทยที่บัญญัติให้มีศาลปกครองสองชั้นดังกล่าว โดยจะมีศาลปกครองชั้นอุทธรณ์ด้วยหรือไม่ก็ได้๔ และในศาลปกครองทั้งสองชั้นนั้นก็จะมีตุลาการศาลปกครองเป็นผู้ทำหน้าที่พิจารณาพิพากษาคดีปกครอง

_________________________________

	๑ รัฐธรรมนูญแห่งราชอาณาจักรไทย พุทธศักราช ๒๕๔๐

	มาตรา ๒๗๖ ศาลปกครองมีอำนาจพิจารณาพิพากษาคดีที่เป็นข้อพิพาทระหว่างหน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่นหรือเจ้าหน้าที่ของรัฐที่อยู่ในบังคับบัญชา หรือในกำกับดูแลของรัฐบาล กับเอกชน หรือระหว่างหน่วยราชการ หน่วยงานของรัฐ รัฐวิสาหกิจ หรือราชการส่วนท้องถิ่น หรือเจ้าหน้าที่ของรัฐที่อยู่ในบังคับบัญชา หรือในกำกับดูแลของรัฐบาลด้วยกัน ซึ่งเป็นข้อพิพาทอันเนื่องมาจากการกระทำหรือการละเว้นการกระทำที่หน่วยราชการหน่วยงานของรัฐ รัฐวิสาหกิจ หรือราชการส่วนท้องถิ่นหรือเจ้าหน้าที่ของรัฐนั้น ต้องปฏิบัติตามกฎหมาย หรือเนื่องจากการกระทำหรือการละเว้นการกระทำที่หน่วยราชการหน่วยงานของรัฐ รัฐวิสาหกิจ หรือราชการส่วนท้องถิ่นหรือเจ้าหน้าที่ของรัฐนั้น ต้องรับผิดชอบในการปฏิบัติหน้าที่ตามกฎหมาย ทั้งนี้ ตามที่กฎหมายบัญญัติ

	ให้มีศาลปกครองสูงสุดและศาลปกครองชั้นต้น และจะมีศาลปกครองชั้นอุทธรณ์ด้วยก็ได้

	๒ ประกาศในราชกิจจานุเบกษา เล่ม ๑๑๖ ตอนที่ ๙๔ ก วันที่ ๑๐ ตุลาคม ๒๕๔๒

	๓ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

	มาตรา ๗ ศาลปกครองแบ่งออกเป็นสองชั้น คือ

	(๑) ศาลปกครองสูงสุด

	(๒) ศาลปกครองชั้นต้น ได้แก่

		(ก) ศาลปกครองกลาง

		(ข) ศาลปกครองในภูมิภาค

	๔ โปรดดูเชิงอรรถที่ ๑, ข้างต้น

สำหรับศาลปกครองสูงสุดจะมีตำแหน่งตุลาการศาลปกครอง รวม ๔ ตำแหน่ง ได้แก่ ๑) ประธานศาลปกครองสูงสุด ๒) รองประธานศาลปกครองสูงสุด ๓) ตุลาการหัวหน้าคณะศาลปกครองสูงสุด และ ๔) ตุลาการศาลปกครองสูงสุด๕ โดยผู้ที่จะได้รับแต่งตั้งเป็นตุลาการในศาลปกครองสูงสุดนั้น มาตรา ๑๓ แห่งพระราชบัญญัติจัดตั้งศาลปกครองและวิธีพิจารณาคดีปกครองฯ บัญญัติให้ต้องมีคุณสมบัติ ดังนี้

	(๑) มีสัญชาติไทย

	(๒) มีอายุไม่ต่ำกว่าสี่สิบห้าปี

	(๓) เป็นผู้ทรงคุณวุฒิในสาขานิติศาสตร์ รัฐศาสตร์ รัฐประศาสนศาสตร์ เศรษฐศาสตร์ สังคมศาสตร์หรือในการบริหารราชการแผ่นดิน ทั้งนี้ ตามหลักเกณฑ์ที่ ก.ศป.๖ กำหนด และ

	(๔) มีคุณสมบัติอื่นอย่างหนึ่งอย่างใด ดังต่อไปนี้

		(ก) เป็นหรือเคยเป็นกรรมการร่างกฎหมาย กรรมการวินิจฉัยร้องทุกข์ หรือกรรมการกฤษฎีกา

		(ข) รับราชการหรือเคยรับราชการในตำแหน่ง ไม่ต่ำกว่าตุลาการหัวหน้าคณะศาลปกครองชั้นต้น

		(ค) รับราชการหรือเคยรับราชการในตำแหน่ง ไม่ต่ำกว่าผู้พิพากษาศาลฎีกาหรือเทียบเท่า หรือตุลาการพระธรรมนูญศาลทหารสูงสุด

		(ง) รับราชการหรือเคยรับราชการในตำแหน่งไม่ต่ำกว่าอัยการพิเศษประจำเขตหรือเทียบเท่า

		(จ) รับราชการหรือเคยรับราชการในตำแหน่ง ไม่ต่ำกว่าอธิบดีหรือเทียบเท่า หรือตำแหน่งอื่นในหน่วยงานของรัฐ ที่เทียบเท่าตามที่ ก.ศป. ประกาศกำหนด

		(ฉ) เป็นหรือเคยเป็นผู้สอนวิชาในสาขานิติศาสตร์ รัฐศาสตร์ รัฐประศาสนศาสตร์ เศรษฐศาสตร์ สังคมศาสตร์ หรือวิชาที่เกี่ยวกับการบริหารราชการแผ่นดินในสถาบันอุดมศึกษา และดำรงตำแหน่งหรือเคยดำรงตำแหน่งศาสตราจารย์หรือศาสตราจารย์พิเศษ

		(ช) เป็นหรือเคยเป็นผู้ประกอบวิชาชีพทนายความไม่น้อยกว่ายีสิบปี และมีประสบการณ์ในคดีปกครองตามหลักเกณฑ์ที่ ก.ศป. ประกาศกำหนด

_________________________________

	๕ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

	มาตรา ๑๒ ในศาลปกครองสูงสุด ให้มีตำแหน่งตุลาการศาลปกครอง ดังต่อไปนี้

	(๑) ประธานศาลปกครองสูงสุด

	(๒) รองประธานศาลปกครองสูงสุด

	(๓) ตุลาการหัวหน้าคณะศาลปกครองสูงสุด

	(๔) ตุลาการศาลปกครองสูงสุด

	ทั้งนี้ ตามจำนวนที่ ก.ศป. กำหนด โดยได้รับความเห็นชอบจากสภาผู้แทนราษฎรและวุฒิสภา

	๖ ก.ศป. เป็นคำย่อของ “คณะกรรมการตุลาการศาลปกครอง” อันเป็นองค์กรกลางบริหารงานบุคคลของศาลปกครอง ตามที่รัฐธรรมนูญแห่งราชอาณาจักรไทยกำหนด ซึ่งรายละเอียดเกี่ยวกับองค์ประกอบของ ก.ศป. จะได้กล่าวต่อไปในหน้า ๑๒๐

	นอกจากนี้ ในขณะที่ดำรงตำแหน่งตุลาการในศาลปกครองสูงสุด มาตรา ๑๔ แห่งพระราชบัญญัติเดียวกันก็ได้บัญญัติว่าบุคคลนั้นต้องไม่มีลักษณะต้องห้ามดังต่อไปนี้ด้วยคือ

	(๑) เป็นข้าราชการอื่นซึ่งมีตำแหน่งหรือเงินเดือนประจำ

	(๒) เป็นพนักงานหรือลูกจ้างของหน่วยงานของรัฐหรือบุคคลใด

	(๓) เป็นผู้ดำรงตำแหน่งในทางการเมือง สมาชิกสภาท้องถิ่น ผู้บริหารท้องถิ่น กรรมการหรือผู้ดำรงตำแหน่งที่รับผิดชอบในการบริหารพรรคการมือง สมาชิกพรรคการเมืองหรือเจ้าหน้าที่ในพรรคการเมือง

	(๔) เป็นกรรมการในรัฐวิสาหกิจ

	(๕) เป็นกรรมการในหน่วยงานของรัฐ เว้นแต่จะได้รับอนุมัติจาก ก.ศป.

	(๖) เป็นกรรมการ ผู้จัดการ หรือที่ปรึกษา หรือดำรงตำแหน่งอื่นใดที่มีลักษณะงานคล้ายกันในห้างหุ้นส่วนบริษัท

	(๗) เป็นทนายความหรือประกอบอาชีพหรือวิชาชีพอย่างอื่นหรือดำรงตำแหน่งหรือประกอบการใด ๆ อันขัดต่อการฏิบัติหน้าที่ตามระเบียบที่ ก.ศป. กำหนด

กระบวนการคัดเลือกบุคคลเข้าดำรงตำแหน่งตุลาการในศาลปกครองสูงสุด ตามที่บัญญัติในกฎหมาย

	ในส่วนของการพิจารณาคัดเลือกบุคคล เข้าดำรงตำแหน่งตุลาการในศาลปกครองสูงสุดนั้น รัฐธรรมนูญแห่งราชอาณาจักรไทยได้บัญญัติเป็นหลักการณ์ไว้ ให้ต้องได้รับความเห็นชอบจากองค์กรกลางบริหารงานบุคคล ของตุลาการศาลปกครอง ซึ่งก็คือ “คณะกรรมการตุลาการศาลปกครอง ” หรือ “ก.ศป. ” และวุฒิสภาก่อน แล้วจึงนำความกราบบังคมทูลเพื่อทรงพระกรุณาโปรดเกล้าฯ แต่งตั้ง๗ พระราชบัญญัติจัดตั้งศาลปกครองและวิธีพิจารณาคดีปกครองฯ จึงได้บัญญัติให้เป็นหน้าที่ของ ก.ศป. ในการพิจารณาคัดเลือกบุคคลผู้จะมาดำรงตำแหน่งดังกล่าวในเบื้องต้น โดย ก.ศป. นี้ประกอบด้วย ๑) ประธานศาลปกครองสูงสุด เป็นประธานกรรมการ ๒) กรรมการผู้ทรงคุณวุฒิจำนวน ๙ คน โดยเป็นตุลาการในศาลปกครองสูงสุดจำนวน ๖ คน ซึ่งได้รับเลือกจากตุลาการในศาลปกครองสูงสุด

_________________________________

	๗ รัฐธรรมนูญแห่งราชอาณาจักรไทย พุทธศักราช ๒๕๔๐

	มาตรา ๒๗๗ การแต่งตั้งและการให้ตุลาการในศาลปกครองพ้นจากตำแหน่ง ต้องได้รับความเห็นชอบของคณะกรรมการตุลาการศาลปกครอง ตามที่กฎหมายบัญญัติก่อน แล้วจึงนำความกราบบังคมทูล

	ผู้ทรงคุณวุฒิสาขานิติศาสตร์และผู้ทรงคุณวุฒิในการบริหารราชการแผ่นดิน อาจได้รับแต่งตั้งให้เป็นตุลาการในศาลปกครองสูงสุดได้ การแต่งตั้งให้บุคคลดังกล่าวเป็นตุลาการในศาลปกครองสูงสุด ให้แต่งตั้งไม่น้อยกว่าหนึ่งในสามของจำนวนตุลาการในศาลปกครองสูงสุดทั้งหมด และต้องได้รับความเห็นชอบของคณะกรรมการตุลาการศาลปกครอง ตามที่กฎหมายบัญญัติและได้รับความเห็นชอบจากวุฒิสภาก่อน แล้วจึงนำความกราบบังคมทูล

	การเลื่อนตำแหน่ง การเลื่อนเงินเดือน และการลงโทษตุลาการในศาลปกครอง ต้องได้รับความเห็นชอบของคณะกรรมการตุลาการศาลปกครองตามที่กฎหมายบัญญัติ

และเป็นตุลาการในศาลปกครองชั้นต้นจำนวน ๓ คน ซึ่งได้รับเลือกจากตุลาการในศาลปกครองชั้นต้น และ ๓) กรรมการผู้ทรงคุณวุฒิซึ่งมีคุณสมบัติตามมาตรา ๑๓ และไม่มีลักษณะต้องห้ามตามมาตรา ๑๔ ที่ได้รับเลือกจากวุฒิสภาจำนวน ๒ คนและจากคณะรัฐมนตรีจำนวน ๑ คน๘ โดยมีเลขาธิการสำนักงานศาลปกครองเป็นเลขานุการ

	ขั้นตอนของการพิจารณาคัดเลือกตุลาการในศาลปกครองสูงสุดจะเป็นไปตามมาตรา ๑๕๙ แห่งพระราชบัญญัติจัดตั้งศาลปกครองและวิธีพิจารณาคดีปกครองฯ กล่าวคือ เริ่มจากการที่ ก.ศป. พิจารณาคัดเลือกบุคคลที่มีคุณสมบัติตามมาตรา ๑๓ และมีความเหมาะสมที่จะแต่งตั้งเป็นตุลาการในศาลปกครองสูงสุด แล้วเสนอรายชื่อต่อนายกรัฐมนตรี จากนั้นนายกรัฐมนตรีจะนำรายชื่อดังกล่าวเสนอต่อไปยังวุฒิสภาภายใน ๑๕ วัน นับแต่วันที่ได้รับรายชื่อ เพื่อให้วุฒิสภาพิจารณาให้ความเห็นชอบ และเมื่อวุฒิสภาให้ความเห็นชอบแล้ว ภายใน ๑๕ วัน นับแต่วันที่วุฒิสภาให้ความเห็นชอบ มาตรา ๑๖๑๐

_________________________________

	๘ รัฐธรรมนูญแห่งราชอาณาจักรไทย พุทธศักราช ๒๕๔๐

	มาตรา ๒๗๙ คณะกรรมการตุลาการศาลปกครองประกอบด้วยบุคคล ดังต่อไปนี้

	(๑) ประธานศาลปกครองสูงสุดเป็นประธานกรรมการ

	(๒)กรรมการผู้ทรงคุณวุฒิจำนวนเก้าคนซึ่งเป็นตุลาการในศาลปกครองและได้รับเลือกจากตุลาการในศาลปกครองด้วยกันเอง

	(๓) กรรมการผู้ทรงคุณวุฒิซึ่งได้รับเลือกจากวุฒิสภาสองคน และจากคณะรัฐมนตรีอีกหนึ่งคน

	คุณสมบัติ ลักษณะต้องห้าม และวิธีการเลือกกรรมการผู้ทรงคุณวุฒิ ให้เป็นไปตามที่กฎหมายบัญญัติ

	พระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒

	มาตรา ๓๕ กรรมการตุลาการศาลปกครองผู้ทรงคุณวุฒิใน ก.ศป. ตามมาตรา ๒๗๙ ของรัฐธรรมนูญแห่งราชอาณาจักรไทยต้องมีคุณสมบัติดังต่อไปนี้

	(๑) กรรมการผู้ทรงคุณวุฒิตามมาตรา ๒๗๙ วรรคหนึ่ง (๒) ของรัฐธรรมนูญแห่งราชอาณาจักรไทย ต้องเป็นตุลาการในศาลปกครองสูงสุดจำนวนหกคน ซึ่งได้รับเลือกจากตุลาการในศาลปกครองสูงสุด และเป็นตุลาการในศาลปกครองชั้นต้นจำนวนสามคนซึ่งได้รับเลือกจากตุลาการในศาลปกครองชั้นต้น

	(๒) กรรมการผู้ทรงคุณวุฒิตามมาตรา ๒๗๙ วรรคหนึ่ง (๓) ของรัฐธรรมนูญแห่งราชอาณาจักรไทย ต้องมีคุณสมบัติตามมาตรา ๑๓ และไม่มีลักษณะต้องห้ามตามมาตรา ๑๔

	ให้เลขาธิการสำนักงานศาลปกครองเป็นเลขานุการของ ก.ศป.

	๙ พระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

	มาตรา ๑๕ ให้ก.ศป. พิจารณาคัดเลือกบุคคลที่มีคุณสมบัติตามมาตรา ๑๓ และมีความเหมาะสมที่จะแต่งตั้งเป็นตุลการในศาลปกครองสูงสุด แล้วให้เสนอรายชื่อต่อนายกรัฐมนตรี และให้นายกรัฐมนตรีนำรายชื่อดังกล่าวเสนอขอความเห็นชอบต่อวุฒิสภา ภายในสิบห้าวันนับแต่วันที่ได้รับรายชื่อ เมื่อได้รับความเห็นชอบแล้วให้นายกรัฐมนตรีนำความกราบบังคมทูล เพื่อทรงพระกรุณาโปรดเกล้าฯ แต่งตั้ง

	ให้ ก.ศป. พิจารณาคัดเลือกตุลาการในศาลปกครองสูงสุดคนหนึ่งเป็นประธานศาลปกครองสูงสุด แล้วให้เสนอชื่อต่อนายกรัฐมนตรี และให้นายกรัฐมนตรีนำเสนอขอความเห็นชอบต่อวุฒิสภาภายในสิบห้าวัน นับแต่วันที่ได้รับการเสนอชื่อ เมื่อได้รับความเห็นชอบแล้วให้นายกรัฐมนตรีนำความกราบบังคมทูล เพื่อทรงพระกรุณาโปรดเกล้าฯ แต่งตั้ง

	การแต่งตั้งตุลาการในศาลปกครองสูงสุดคนใดให้ดำรงตำแหน่งรองประธานศาลปกครองสูงสุด และตุลาการหัวหน้าคณะศาลปกครองสูงสุดให้ ก.ศป. พิจารณาคัดเลือก แล้วให้นายกรัฐมนตรีนำความกราบบังคมทูล เพื่อทรงพระกรุณาโปรดเกล้าฯ แต่งตั้ง

	วิธีการคัดเลือกประธานศาลปกครองสูงสุด รองประธานศาลปกครองสูงสุด ตุลาการหัวหน้าคณะศาลปกครองสูงสุด และตุลาการศาลปกครองสูงสุด ให้เป็นไปตามระเบียบที่ ก.ศป. กำหนด โดยความเห็นชอบของที่ประชุมใหญ่ตุลาการ ในศาลปกครองสูงสุด

	๑๐ มาตรา ๑๖ ผู้ซึ่งได้รับความเห็นชอบจากวุฒิสภาให้ดำรงตำแหน่งตุลาการในศาลปกครองสูงสุด ผู้ใดมีลักษณะต้องห้ามตามมาตรา ๑๔ ต้องลาออกจากการที่เป็นบุคคลซึ่งมีลักษณะต้องห้าม หรือแสดงหลักฐานให้เป็นที่เชื่อได้ว่า ตนได้เลิกประกอบอาชีพ หรือวิชาชีพหรือการใด ๆ อันมีลักษณะต้องห้ามดังกล่าวแล้ว ต่อนายกรัฐมนตรีภายในสิบห้าวัน นับแต่วันที่วุฒิสภาให้ความเห็นชอบ

บัญญัติให้ผู้ซึ่งได้รับความเห็นชอบที่มีลักษณะต้องห้ามตามมาตรา ๑๔ ต้องลาออกหรือแสดงหลักฐานให้เป็นที่เชื่อได้ว่า เลิกประกอบอาชีพหรือวิชาชีพหรือการใด ๆ อันมีลักษณะต้องห้ามต่อนายกรัฐมนตรีแล้วนายกรัฐมนตรีจึงจะนำความกราบบังคมทูลเพื่อทรงพระกรุณาโปรดเกล้าฯ แต่งตั้งต่อไป

	สำหรับการแต่งตั้งตุลาการในศาลปกครองสูงสุด ให้ดำรงตำแหน่งประธานศาลปกครองสูงสุดนั้น รัฐธรรมนูญแห่งราชอาณาจักรไทยได้บัญญัติเป็นหลักการไว้ เช่นเดียวกับการคัดเลือกบุคคลมาดำรงตำแหน่งตุลาการในศาลปกครองสูงสุด กล่าวคือ ต้องได้รับความเห็นชอบจาก ก.ศป. และวุฒิสภาก่อน นายกรัฐมนตรีจึงจะนำความกราบบังคมทูล เพื่อทรงพระกรุณาโปรดเกล้าฯ แต่งตั้ง๑๑ มาตรา ๑๕ จึงได้บัญญัติให้ ก.ศป. เป็นผู้พิจารณาคัดเลือกแล้วเสนอชื่อต่อนายกรัฐมนตรี เพื่อให้นายกรัฐมนตรีเสนอขอความเห็นชอบต่อวุฒิสภา ภายใน ๑๕ วัน นับแต่วันที่ได้รับการเสนอชื่อ และเมื่อได้รับความเห็นชอบแล้ว นายกรัฐมนตรีจะนำความกราบบังคมทูลเพื่อทรงพระกรุณาโปรดเกล้าฯ แต่งตั้ง ในส่วนการแต่งตั้งตุลาการศาลปกครองสูงสุด ให้ดำรงตำแหน่งรองประธานศาลปกครองสูงสุด หรือตุลาการหัวหน้าคณะศาลปกครองสูงสุดนั้น รัฐธรรมนูญแห่งราชอาณาจักรไทย มิได้บัญญัติหลักเกณฑ์หรือวิธีการไว้โดยเฉพาะ คงมีแต่มาตรา ๑๕ ที่บัญญัติว่า เมื่อนายกรัฐมนตรีได้รับรายชื่อจาก ก.ศป. แล้ว ให้นายกรัฐมนตรีนำความกราบบังคมทูล เพื่อทรงพระกรุณาโปรดเกล้าฯ แต่งตั้งโดยไม่ต้องขอความเห็นชอบจากวุฒิสภาก่อน

	ที่กล่าวมาข้างต้น เป็นกระบวนการเพื่อให้ได้มาซึ่งประธานศาลปกครองสูงสุด รองประธานศาลปกครองสูงสุด ตุลาการหัวหน้าคณะศาลปกครองสูงสุด และตุลาการศาลปกครองสูงสุด ในกรณีปกติทั่วไปเมื่อกฎหมายมีผลใช้บังคับไปได้ระยะหนึ่งแล้ว แต่สำหรับในวาระเริ่มแรกที่กฎหมายเพิ่งเริ่มมีผลใช้บังคับซึ่งยังไม่มีตุลาการศาลปกครอง จึงย่อมไม่อาจมี ก.ศป. เกิดขึ้นได้ เนื่องจากไม่ครบองค์ประกอบนั้น เพื่อแก้ไขปัญหาดังกล่าวพระราชบัญญัติจัดตั้งศาลปกครองละวิธีพิจารณาคดีปกครองฯ ได้บัญญัติไว้เป็นพิเศษในบทฉพาะกาล มาตรา ๙๗๑๒

_________________________________

	๑๑ รัฐธรรมนูญแห่งราชอาณาจักรไทย พ.ศ. ๒๕๔๐

	มาตรา ๒๗๘ การแต่งตั้งตุลาการในศาลปกครอง ให้ดำรงตำแหน่งประธานศาลปกครองสูงสุดนั้น เมื่อได้รับความเห็นชอบของคณะกรรมการตุลาการในศาลปกครองและวุฒิสภา แล้วให้นายกรัฐมนตรีนำความกราบบังคมทูลเพื่อทรงแต่งตั้งต่อไป

	๑๒ พระราขบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

	มาตรา ๙๗ การต่งตั้งตุลาการในศาลปกครองสูงสุดครั้งแรกเมื่อพระราชบัญญัตินี้ใช้บังคับ ให้มีคณะกรรมการคัดเลือกตุลาการในศาลปกครองสูงสุด ประกอบด้วยข้าราชการสำนักงานคณะกรรมการกฤษฎีกาสองคน ซึ่งได้รับเลือกโดยที่ประชุมใหญ่คณะกรรมการกฤษฎีกา ผู้พิพากษาในศาลฎีกาสองคนซึ่งดำรงตำแหน่งไม่ต่ำกว่าผู้พิพากษาศาลฎีกา และได้รับเลือกโดยที่ประชุมใหญ่ศาลฎีกา ผู้แทนคณะกรรมการข้าราชการอัยการหนึ่งคน ผู้แทนคณะกรรมการข้าราชการพลเรือนหนึ่งคน ผู้แทนคณะกรรมการสภาทนายความหนึ่งคน ผู้แทนคณะนิติศาสตร์หรือเทียบเท่าของสถาบันอุดมศึกษาของรัฐทุกแห่ง ซึ่งเลือกกันเองให้เหลือสองคน และผู้แทนคณะรัฐศาสตร์หรือเทียบเท่าของสถาบันอุดมศึกษาของรัฐทุกแห่ง ซึ่งเลือกกันเองให้เหลือหนึ่งคนเป็นกรรมการ และให้กรรมการดังกล่าวเลือกกรรมการด้วยกันเองคนหนึ่งเป็นประธานกรรมการ

	ให้คณะกรรมการตามวรรคหนึ่งเลือกข้าราชการฝ่ายศาลปกครองคนหนึ่งทำหน้าที่เป็นเลขานุการ

และมาตรา ๙๘ ๑๓ โดยกำหนดให้มีคณะกรรมการคัดเลือกตุลาการในศาลปกครองสูงสุด ประกอบด้วย

	๑) ข้าราชการสำนักงานคณะกรรมการกฤษฎีกา ๒ คน ซึ่งได้รับเลือกโดยที่ประชุมใหญ่คณะกรรมการกฤษฎีกา

	๒) ผู้พิพากษาในศาลฎีกา ๒ คนซึ่งดำรงตำแหน่งไม่ต่ำกว่าผู้พิพากษาศาลฎีกาและได้รับเลือกโดยที่ประชุมใหญ่ศาลฎีกา

	๓) ผู้แทนคณะกรรมการข้าราชการอัยการ ๑ คน

	๔) ผู้แทนคณะกรรมการข้าราชการพลเรือน ๑ คน

	๕) ผู้แทนคณะกรรมการสภาทนายความ ๑ คน

	๖) ผู้แทนคณะนิติศาสตร์หรือเทียบเท่าของสถาบันอุดมศึกษาของรัฐทุกแห่ง ซึ่งเลือกกันเองให้เหลือ ๒ คน และ

	๗) ผู้แทนคณะรัฐศาสตร์หรือเทียบเท่าของสถาบันอุดมศึกษาของรัฐทุกแห่ง ซึ่งเลือกกันเองให้เหลือ ๑ คน เป็นกรรมการ

สำหรับตำแหน่งประธานกรรมการนั้น มาตรา ๙๗ บัญญัติให้กรรมการดังกล่าวเลือกกรรมการด้วยกันเองเป็นประธานกรรมการ และให้คณะกรรมการฯ เลือกข้าราชการฝ่ายศาลปกครอง ๑ คนทำหน้าที่เป็นเลขานุการ

	คณะกรรมการคัดเลือกตุลาการในศาลปกครองสูงสุดนี้ จะทำหน้าที่เช่นเดียวกับ ก.ศป. ในการคัดเลือกบุคคลผู้มีคุณสมบัติและมีความรู้ความสามารถ และความประพฤติเหมาะสมที่จะแต่งตั้งเป็นตุลาการศาลในศาลปกครองสูงสุด ซึ่งสำหรับในระยะเริ่มแรกตามบทเฉพาะกาลได้กำหนดให้มีการคัดเลือกไว้ ไม่เกิน ๒๓ คน แล้วส่งรายชื่อให้นายกรัฐมนตรีเพื่อเสนอขอความเห็นชอบจากวุฒิสภา เช่นเดียวกับกระบวนการแต่งตั้งในกรณีปกติ จะมีข้อแตกต่างก็ตรงที่การคัดเลือกสำหรับระยะเริ่มแรกนี้มีเงื่อนไขว่า ต้องดำเนินกระบวนการให้แล้วเสร็จภายใน ๖๐ วัน นับแต่วันที่พระราชบัญญัติจัดตั้งศาลปกครองและวิธีพิจารณาคดีปกครองฯ ใช้บังคับ

_________________________________

	๑๓ มาตรา ๙๘ ให้คณะกรรมการคัดเลือกตุลาการในศาลปกครองสูงสุดคัดเลือกบุคคลผู้มีคุณสมบัติตามพระราชบัญญัตินี้ และมีความรู้ความสามารถและความประพฤติเหมาะสม ที่จะแต่งตั้งเป็นตุลาการในศาลปกครองสูงสุด ไม่เกินยี่สิบสามคน และให้นำความในมาตรา ๑๕ วรรคหนึ่ง มาใช้บังคับโดยอนุโลม ทั้งนี้ ต้องดำเนินการให้แล้วเสร็จภายในหกสิบวัน นับแต่วันที่พระราชบัญญัตินี้ใช้บังคับ

	ให้คณะกรรมการคัดเลือกตุลาการในศาลปกครองสูงสุดจัดทำบัญชีรายชื่อ บุคคลที่จะคัดเลือกจากผู้ที่สนใจสมัครและผู้ที่สถาบัน หรือองค์กรที่เกี่ยวข้องกับผู้ที่มีคุณสมบัติตามมาตรา ๑๓ (๔) เสนอขึ้น และให้บุคคลดังกล่าวแสดงหลักฐานผลงานทางวิชาการ หรือทางประสบการณ์ที่บ่งชี้ถึงความรู้ความสามารถที่เหมาะสม สำหรับตำแหน่งตุลาการในศาลปกครองสูงสุด เพื่อสรรหาบุคคลที่มีความรู้ความสามารถเหมาะสมที่สุด ตามจำนวนที่กำหนดในวรรคหนึ่ง ในการนี้ให้เปิดเผยบัญญชีรายชื่อบุคคลที่จะคัดเลือก และรายชื่อบุคคลที่ได้รับการคัดเลือกให้ทราบโดยทั่วไป และเชิญชวนให้บุคคลในวงการกฎหมาย และการบริหารราชการแผ่นดินให้ข้อคิดเห็น และนำมาพิจารณาก่อนนำรายชื่อผู้ที่ได้รับการคัดเลือกในชั้นที่สุด เสนอต่อนายกรัฐมนตรีเพื่อดำเนินการต่อไป

	เมื่อมีพระบรมราชโองการโปรดเกล้าฯ แต่งตั้งตุลาการในศาลปกครองสูงสุดตามวรรคหนึ่งแล้ว ให้คณะกรรมการคัดเลือกตุลาการในศาลปกครองสูงสุดเป็นอันพ้นจากหน้าที่ และให้ตุลาการศาลปกครองสูงสุดคัดเลือกตุลาการในศาลปกครองสูงสุดด้วยกันเอง เป็นประธานศาลปกครองสูงสุดหนึ่งคน รองประธานศาลปกครองสูงสุดสองคนและตุลาการหัวหน้าคณะศาลปกครองสูงสุดสี่คน และให้นำความในมาตรา ๑๕ วรรคสอง และวรรคสาม มาใช้บังคับโดยอนุโลม

	นอกจากจะได้กำหนดเรื่องเงื่อนเวลาไว้แล้ว บทเฉพาะกาลยังได้บัญญัติถึงวิธีการในการคัดเลือกตุลาการในศาลปกครองสูงสุดในวาระเริ่มแรกไว้ด้วย โดยกำหนดให้คณะกรรมการฯ จัดทำบัญชีรายชื่อบุคคลที่จะคัดเลือกจากผู้ที่สนใจสมัคร และผู้ที่ได้รับการเสนอชื่อจากสถาบันหรือองค์กรที่เกี่ยวข้อง และให้บุคคลดังกล่าวแสดงหลักฐานผลงานทางวิชาการ หรือทางประสบการณ์ที่บ่งชี้ถึงความรู้ความสามารถที่เหมาะสม สำหรับตำแหน่งตุลาการในศาลปกครองสูงสุด โดยคณะกรรมการจะต้องเปิดเผยรายชื่อบุคคลที่จะคัดเลือก และรายชื่อบุคคลที่ได้รับการคักเลือกให้ทราบทั่วไป และเชิญชวนให้บุคคลในวงการกฎหมายและการบริหารราชการแผ่นดินให้ข้อคิดเห็น อันจะต้องนำมาพิจารณาก่อนนำรายชื่อผู้ได้รับการคัดเลือกเสนอต่อนายกรัฐมนตรี เพื่อนำเรื่องเสนอเพื่อขอความห็นชอบจากวุฒิสภา จากนั้น จึงนำรายชื่อขึ้นทูลเกล้าเพื่อทรงมีพระบรมราชโองการโปรดเกล้าฯ แต่งตั้ง และเมื่อได้มีพระบรามราชโองการโปรดเกล้าฯ แต่งตั้งตุลาการในศาลปกครองสูงสุดแล้ว คณะกรรมการคัดเลือกตุลาการในศาลปกครองสูงสุดก็จะพ้นจากหน้าที่ ต่อมาก็จะเป็นหน้าที่ของตุลการในศาลปกครองสูงสุด ที่จะดำเนินการคัดเลือกตุลาการในศาลปกครองสูงสุดด้วยกันเอง ให้เป็นประธานศาลปกครองสูงสุด ๑ คน รองประธานศาลปกครองสูงสุด ๒ คน และตุลาการหัวหน้าคณะศาลปกครองสูงสุด ๔ คน แล้วเสนอรายชื่อต่อนายกรัฐมนตรีเพื่อนำเรื่องเสนอเพื่อขอความเห็นชอบจากวุฒิสภา แล้วนำรายชื่อขึ้นทูลเกล้าฯ เพื่อทรงมีพระบรมราชโองการโปรดเกล้าฯแต่งตั้งต่อไป

การดำเนินการและปัญหาอุปสรรคในการคัดเลือกบุคคล เข้าดำรงตำแหน่งตุลาการในศาลปกครองสูงสุด ในวาระเริ่มแรก

	ในการตราพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ขึ้น ใช้บังคับนั้น ได้มีการตราพระราชบัญญัติคณะกรรมการกฤษฎีกา (ฉบับที่ ๔) พ.ศ. ๒๕๔๒ ไปพร้อมกันโดยมาตรา ๑๑ แห่งพระราชบัญญัติคณะกรรมการกฤษฎีกา (ฉบับที่๔)ฯ ได้บัญญัติให้โอนบรรดากิจการ ทรัพย์สิน สิทธิ หนี้สิน ข้าราชการ ลูกจ้าง และเงินงบประมาณในส่วนที่เกี่ยวกับงานคณะกรรมการวินิจฉัยร้องทุกข์ และกองวิเคราะห์กฎหมายและการร้องทุกข์ สำนักงานคณะกรรมการกฤษฎีกา เฉพาะที่นายกรัฐมนตรีประกาศกำหนดในราชกิจจานุเบกษา ไปเป็นของสำนักงานศาลปกครอง และให้ข้าราชการที่โอนไปดังกล่าวเป็นข้าราชการฝ่ายศาลปกครอง ซึ่งต่อมาได้มีประกาศสำนักนายกรัฐมนตรีว่าด้วยการโอนกิจการ ทรัพย์สิน สิทธิ หนี้สิน ข้าราชการ ลูกจ้าง และเงินงบประมาณไปเป็นของสำนักงานศาลปกครอง โดยให้มีผลตั้งแต่วันที่ ๑๑ ตุลาคม ๒๕๔๒ (อันเป็นวันที่พระราชบัญญัติจัดตั้งศาลปกครองและวิธีพิจารณาคดีปกครองฯมีผลใช้บังคับ)๑๔ พร้อมกันนี้ นายกรัฐมนตรีได้มีคำสั่งแต่งตั้งให้นายชาญชัย แสวงศักดิ์ รองเลขาธิการคณะกรรมการกฤษฎีกา รักษาการในตำแหน่งเลขาธิการสำนักงานศาลปกครองตั้งแต่วันดังกล่าว

____________________________

	๑๔ ประกาศในราชกิจจานุเบกษา เล่ม ๑๑๖ ตอนพิเศษ ๘๑ ง วันที่ ๑๔ ตุลาคม ๒๕๔๒

	ในส่วนของการดำเนินการคัดเลือกตุลาการในศาลปกครองสูงสุดนั้น ได้มีการดำเนินการเพื่อกำหนดตัวบุคคลที่จะเป็นกรรมการในคณะกรรมการคัดเลือกตุลาการในศาลปกครองสูงสุด จนได้กรรมการครบตามที่กำหนดในมาตรา ๙๗๑๕ แห่งพระราชบัญญัติจัดตั้งศาลปกครองและวิธีพิจารณาคดีปกครองฯ๑๖ และในวันที่ ๑๙ ตุลาคม ๒๕๔๒ ได้มีการประชุมคณะกรรมการฯเป็นครั้งแรก ซึ่งที่ประชุมได้มีมติให้ คุณหญิงทิพาวดี เมฆสวรรค์ เป็นประธานกรรมการ และให้นายชาญชัย แสวงศักดิ์ เป็นเลขานุการฯ ต่อมาได้มีการประกาศรับสมัครบุคคลเพื่อแต่งตั้งให้ดำรงตำแหน่งตุลาการในศาลปกครองสูงสุด โดยเปิดรับสมัครตั้งแต่วันที่ ๒๐ ตุลาคม ๒๕๔๒ ถึงวันที่ ๒๙ ตุลาคม ๒๕๔๒ ซึ่งปรากฏว่ามีผู้สมัครและผู้ที่ได้รับการเสนอชื่อจากสถาบันหรือองค์กรที่เกี่ยวข้องรวมทั้งสิ้น ๑๙๒ คน

	ในวันที่ ๓๐ ตุลาคม ๒๕๔๒ คณะกรรมการคัดเลือกตุลาการในศาลปกครองสูงสุด ได้ประชุมเพื่อพิจารณากำหนดหลักเกณฑ์ในการคัดเลือกบุคคล เพื่อแต่งตั้งให้ดำรงตำแหน่งตุลาการในศาลปกครองสูงสุด และในวันเดียวกันนั้นเองก็ได้คัดเลือกผู้สมัครและผู้ที่ได้รับการเสนอชื่อ โดยพิจารณาตามหลักเกณฑ์ที่กำหนดขึ้นดังกล่าว ต่อมาในวันที่ ๑ พฤศจิกายน ๒๕๔๒ จึงประกาศรายชื่อบุคคลซึ่งผ่านการคัดเลือกในรอบแรก จำนวนทั้งสิ้น ๔๖ คน และได้เชิญชวนให้บุคคลในวงการกฎหมายและการบริหารราชการแผ่นดิน ให้ข้อคิดเห็นเกี่ยวกับบุคคลซึ่งผ่านการคัดเลือกดังกล่าว โดยกำหนดให้ทำเป็นหนังสือลงลายมือชื่อ ส่งไปยังสำนักงานศาลปกครอง ภายในระหว่างวันที่ ๒ พฤศจิกายน ๒๕๔๒ ถึงวันที่ ๙ พฤศจิกายน ๒๕๔๒

	หลังจากที่คณะกรรมการคัดเลือกตุลาการในศาลปกครองสูงสุด ได้รับข้อคิดเห็นจากบุคคลในวงการกฎหมาย และการบริหารราชการแผ่นดินแล้ว ได้มีการเชิญให้ผู้ที่ถูกคัดค้านหรือมีข้อคิดเห็นที่เกี่ยวข้อง ไปชี้แจงข้อเท็จจริงเพิ่มเติม จากนั้น จึงได้มีการประชุมและคัดเลือกบุคคลซึ่งจะแต่งตั้ง ให้ดำรงตำแหน่งตุลาการในศาลปกครองสูงสุด จำนวน ๒๓ คน๑๗ แล้วจึงเสนอรายชื่อบุคคลซึ่งได้รับการคัดเลือกดังกล่าวต่อนายกรัฐมนตรี๑๘ ซึ่งเมื่อนายกรัฐมนตรีได้นำรายชื่อดังกล่าวเสนอต่อวุฒิสถา๑๙ ปรากฎว่าวุฒิสภาได้หยิบยกประเด็นปัญหาเกี่ยวกับขั้นตอนการดำเนินการ ตามบทเฉพาะกาลมาตรา ๙๘๒๐ แห่งพระราชบัญญัติจัดตั้งศาลปกครองและวิธีพิจารณาคดีปกครองฯ ว่า

____________________________

	๑๕ โปรดดูเชิงอรรถที่ ๑๒ ข้างต้น

	๑๖ คณะกรรมการคัดเลือกตุลาการในศาลปกครองสูงสุด ประกอบด้วยบุคคลตามรายนาม ดังนี้ นายชัยวัฒน์ วงศ์วัฒนศานต์ นายอัชพร จารุจินดา นายวิชา มหาคุณ นายสุรินทร์ นาควิเชียร นายคัมภีร์ แก้วเจริญ นางทิพาวดี เมฆสวรรค์ นายสัก กอแสงเรือง นายพนม เอี่ยมประยูร นายเธียรชัย ณ นคร นายเอนก เหล่าธรรมทัศน์

	๑๗ อันได้แก่ นายอักขราทร จุฬารัตน นายอัครวิทย์ สุมาวงศ์ นายโภคิน พลกุล นายไพศาล กุมาลย์วิสัย นายธีรยุทธ์ หล่อเลิศรัตน์ นายเฉลิมชัย วสีนนท์ นายปรีชา พานิชวงศ์ นายจรัญ หัตถกรรม นายดำริ วัฒนสิงหะ นายธงชัย ลำดับวงศ์ พลเอกนิยม ศันสนาคม นายพีระพล เชาน์ศิริ นายสวัสดิ์ วัฒนายากร นายหัสวุฒิ วิฑิตวิริยกุล นายอำพล สิงหโกวินท์ นายกระมล ทองธรรมชาติ นายผัน จันทรปาน นายวรพจน์ วิศรุตพิชญ์ นายขวัญชัย สันตสว่าง นายสมยศ เชื้อไทย นายบุญศรี มีวงศ์อุโฆษ นายสหาย ทรัพย์สุนทรกุล นายสัมผัส พึ่งประดิษฐ์

	๑๘ หนังสือสำนักงานศาลปกครองที่ ศป ๐๐๐๑/๖๔๓ ลงวันที่ ๑๑ พฤศจิกายน ๒๕๔๒

	๑๙ หนังสือสำนักนายกรัฐมนตรี ที่ นร ๐๒๐๑/๖๑ (พิเศษ) ลงวันที่ ๑๙ พฤศจิกายน ๒๕๔๒

	๒๐ โปรดดูเชิงอรรถที่ ๑๓, ข้างต้น

รายชื่อบุคคลที่จะแต่งตั้งให้ดำรงตำแหน่งตุลาการในศาลปกครองสูงสุด ที่นายกรัฐมนตรีเสนอต่อวุฒิสภานั้น มิได้ผ่านความเห็นชอบจาก ก.ศป. ๒๑ ก่อนตามที่กฎหมายกำหนด จะเป็นการขัดต่อมาตรา ๒๗๗๒๒ ของรัฐธรรมนูญแห่งราชอาณาจักรไทยหรือไม่ ซึ่งในประเด็นนี้แม้ว่าในชั้นที่นายกรัฐมนตรีส่งรายชื่อบุคคลซึ่งได้รับการคัดเลือกให้เป็นตุลาการในศาลปกครองสูงสุด ไปยังวุฒิสภาจะได้เสนอข้อสังเกตประกอบการพิจารณาว่า การเสนอชื่อบุคคลซึ่งจะขอรับการแต่งตั้งเป็นตุลาการในศาลปกครองสูงสุดครั้งนี้ เป็นการเสนอครั้งแรกโดยยังมิได้รับความเห็นชอบของ ก.ศป. ตามมาตรา ๒๗๗ ของรัฐธรรมนูญแห่งราชอาณาจักรไทย เพราะ ก.ศป. จะเกิดขึ้นได้ต่อเมื่อมีประธานศาลปกครองสูงสุดและตุลาการในศาลปกครองแล้ว ซึ่งปัญหานี้ได้เคยมีการยกขึ้นพิจารณาทั้งในชั้นคณะรัฐมนตรี สภาผู้แทนราษฎร และวุฒิสภา ในการพิจารณาร่างพระราชบัญญัติจัดตั้งศาลปกครองและวิธีพิจารณาคดีปกครอง พ.ศ... โดยทุกฝ่ายเห็นว่าควรดำเนินการโดยใช้หลักในการอุดช่องว่างกฎหมาย และตีความกฎหมายไปในทางที่ให้เกิดผลใช้บังคับได้มากที่สุด เพื่อให้มีตุลาการในศาลปกครองสูงสุดระยะแรกให้ทันภายในเวลาที่กฎหมายกำหนด จึงจำเป็นต้องใช้วิธีการเฉพาะตามที่กำหนดไว้ในบทเฉพาะกาล ของพระราชบัญญัติจัดตั้งศาลปกครองและวิธีพิจารณาคดีปกครองฯ แล้วก็ตาม แต่วุฒิสภาก็มีมติไม่รับรายชื่อดังกล่าวไว้พิจารณา เนื่องจากการเสนอรายชื่อบุคคลซึ่งได้รับการคัดเลือกให้เป็นตุลาการในศาลปกครองสูงสุด จำนวน ๒๓ คนนี้ไม่ได้ผ่านความเห็นชอบจาก ก.ศป. ซึ่งรัฐธรรมนูญแห่งราชอาณาจักรไทยมิได้บัญญัติ ยกเว้นให้วุฒิสภาสามารถให้ความเห็นชอบรายชื่อดังกล่าวได้๒๓

	เมื่อนายกรัฐมนตรีได้รับหนังสือของประธานวุฒิสภาแล้ว ได้ขอหารือสำนักงานคณะกรรมการกฤษฎีกา และสำนักงานศาลปกครองแล้วมีความเห็นพ้องกันว่า วุฒิสภาต้องดำเนินการตามกระบวนการที่บทเฉพาะกาลมาตรา ๙๘ แห่งพระราชบัญญัติจัดตั้งศาลปกครอง และวิธีพิจารณาคดีปกครองบัญญัติไว้ คือ ให้ความเห็นชอบหรือไม่ให้ความเห็นชอบรายชื่อบุคคล ซึ่งได้รับเลือกให้เป็นตุลาการในศาลปกครองสูงสุด ดังนั้น นายกรัฐมนตรีจึงขอให้ประธานรัฐสภา เสนอเรื่องไปยังศาลรัฐธรรมนูญเพื่อพิจารณาวินิจฉัย ๒๔ และต่อมาประธานรัฐสภาได้มีคำร้องลงวันที่ ๘ ธันวาคม ๒๕๔๒ ขอให้ศาลรัฐธรรมนูญพิจารณาวินิจฉัยรวม ๒ ประเด็น คือ

	๑. การอุดช่องว่างในรัฐธรรมนูญโ ดยการให้คณะกรรมการคัดเลือกตุลาการในศาลปกครองสูงสุด ทำหน้าที่คัดเลือกตุลาการในศาลปกครองสูงสุด แทนการให้ความเห็นชอบของ ก.ศป. แล้วเสนอรายชื่อผู้ได้รับการคัดเลือก ให้นายกรัฐมนตรีเสนอไปยังวุฒิสภา เพื่อพิจารณาให้ความเห็นชอบนั้น ชอบด้วยรัฐธรรมนูญหรือไม่

____________________________

	๒๑ โปรดดูเชิงอรรถที่ ๖, ข้างต้น

	๒๒ โปรดดูเชิงอรรถที่ ๗, ข้างต้น

	๒๓ หนังสือสำนักงานเลขาธิการวุฒิสภา ด่วนที่สุด ที่ สว ๐๐๐๘/๓๑๒๒ ลงวันที่ ๒๓ พฤศจิกายน ๒๕๔๒

	๒๔ หนังสือสำนักนายกรัฐมนตรี ที่ นร ๐๒๐๑/๖๗ (พิเศษ) ลงวันที่ ๒ ธันวาคม ๒๕๔๒

	๒. การที่วุฒิสภามีมติไม่รับรายชื่อผู้ได้รับการคัดเลือก เป็นตุลาการในศาลปกครองสูงสุด โดยอ้างว่าการเสนอรายชื่อดังกล่าว มิได้ผ่านความเห็นชอบจาก ก.ศป. นั้น เป็นการปฏิบัติหรือดำเนินการที่ชอบด้วยรัฐธรรมนูญหรือไม่

	ศาลรัฐธรรมูญได้มีคำวินิจฉัยที่ ๕๔/๒๕๔๒ วันที่ ๒๘ ธันวาคม ๒๕๔๒๒๕ สรุปความได้ว่าเมื่อบทบัญญัติมาตรา ๙๗ และมาตรา ๙๘ แห่งพระราชบัญญัติจัดตั้งศาลปกครองและวิธีพิจารณาคดีปกครองฯ เป็นกฎหมายที่บัญญัติถึงวิธีการให้ได้มาซึ่งตุลาการในศาลปกครองสูงสุดในครั้งแรกเท่านั้น จึงไม่ขัดหรือแย้งต่อรัฐธรรมนูญแห่งราชอาณาจักรไทย ซึ่งจะใช้บังคับตลอดไป ภายหลังจากที่มีประธานศาลปกครองสูงสุดและตุลาการในศาลปกครองแล้ว ศาลรัฐธรรมนูญจึงวินิจฉัยว่า การที่นายกรัฐมนตรีเสนอรายชื่อบุคคล ซึ่งได้รับคัดเลือกเป็นตุลาการในศาลปกครองสูงสุด ไปยังวุฒิสภาเพื่อพิจารณาให้ความเห็นชอบ เป็นการดำเนินการตามบทบัญญัติแห่งกฎหมายที่บัญญัติขึ้น โดยไม่ขัดหรือแย้งต่อรัฐธรรมนูญ

	เมื่อศาลรัฐธรรมนูญได้มีคำวินิจฉัยดังกล่าว นายกรัฐมนตรีจึงได้เสนอรายชื่อบุคคลซึ่งได้รับการคัดเลือกเป็นตุลาการในศาลปกครองสูงสุด พร้อมคำวินิจฉัยของศาลรัฐธรรมนูญต่อประธานวุฒิสภาอีกครั้งหนึ่ง เมื่อวันที่ ๑๒ มกราคม ๒๕๔๓ ซึ่งวุฒิสภาได้ประชุมเมื่อวันที่ ๘ กุมภาพันธ์ ๒๕๔๓ และมีมติให้ความเห็นชอบบุคคลให้ดำรงตำแหน่งตุลาการ ในศาลปกครองสูงสุด จำนวน ๑๗ คน๒๖

	เมื่อวุฒิสภามีมติให้ความเห็นชอบแล้ว ผู้ได้รับความเห็นชอบต้องลาออกจากการเป็นบุคคลซึ่งมีลักษณะต้องห้าม หรือแสดงหลักฐานให้เป็นที่เชื่อได้ว่า ตนได้เลิกประกอบอาชีพ หรือวิชาชีพ หรือการใดๆ อันมีลักษณะต้องห้ามภายในวันที่ ๒๒ กุมภาพันธ์ ๒๕๔๓ และภายในวันที่ ๒๒ กุมภาพันธ์ ๒๕๔๓ นั้นเอง สำนักงานศาลปกครองก็ได้ส่งเรื่องการตรวจสอบคุณสมบัติ และลักษณะต้องห้ามของบุคคล ซึ่งได้รับความเห็นชอบจากวุฒิสภา ให้ดำรงตำแหน่งตุลาการในศาลปกครองสูงสุด ต่อเลขาธิการคณะรัฐมนตรี ๒๗ จากนั้นสำนักเลขาธิการคณะรัฐมนตรีได้นำรายชื่อผู้ซึ่งได้รับความเห็นชอบดังกล่าว เสนอต่อสำนักราชเลขาธิการเพื่อนำความกราบบังคมทูลพระกรุณาทราบฝ่าละอองธุลีพระบาท ซึ่งต่อมาได้ทรงมีพระบรมราชโองการโปรดเกล้าฯ แต่งตั้งตุลาการในศาลปกครองสูงสุด ตามรายชื่อที่เสนอทั้ง ๑๗ คน๒๘ และตุลาการในศาลปกครองสูงสุดทั้ง ๑๗ คน ได้เข้าเฝ้าเพื่อถวายสัตย์ปฏิญาณ ต่อพระบาทสมเด็จพระเจ้าอยู่หัวเมื่อวันที่ ๑๙ มิถุนายน ๒๕๔๓

	อย่างไรก็ดี โดยที่มาตรา ๒๕๕ ของรัฐธรรมนูญแห่งราชอาณาจักรไทยได้บัญญัติ เกี่ยวกับองค์ประกอบของศาลรัฐธรรมนูญ ว่าจะต้องประกอบด้วยตุลาการในศาลปกครองสูงสุด ซึ่งได้รับเลือกโดยที่ประชุมใหญ่ตุลาการในศาลปกครองสูงสุด โดยวิธีลงคะแนนลับจำนวน ๒ คน ด้วย

____________________________

	๒๕ ประกาศในราชกิจจานุเบกษา เล่ม ๑๑๗ ตอนที่ ๓๘ก ลงวันที่ ๘ พฤษภาคม ๒๕๔๓

	๒๖ ได้แก่ นายอักขราทร จุฬารัตน นายอัครวิทย์ สุมาวงศ์ นายโภคิน พลกุล นายไพศาล กุมาลย์วิสัย นายธีรยุทธ์ หล่อเลิศรัตน์ นายเฉลิมชัย วสีนนท์ นายปรีชา พานิชวงศ์ นายจรัญ หัตถกรรม นายดำริ วัฒนสิงหะ นายธงชัย ลำดับวงศ์ พลเอกนิยม ศันสนาคม นายพีระพล เชาน์ศิริ นายสวัสดิ์ วัฒนายากร นายหัสวุฒิ วิฑิตวิริยกุล นายอำพล สิงหโกวินท์ นายกระมล ทองธรรมชาติ และนายผัน จันทรปาน

	๒๗ ตามหนังสือสำนักงานศาลปกครอง ด่วนที่สุด ที่ ศป ๐๐๐๑/๘๑๙ ลงวันที่ ๒๒ กุมภาพธ์ ๒๕๔๓

	๒๘ ประกาศในราชกิจจานุเบกษา เล่ม ๑๑๗ ตอนพิเศษ ๓๐ง ลงวันที่ ๓๐ มีนาคม ๒๕๔๓

ซึ่งที่ประชุมใหญ่ตุลาการในศาลปกคครองสูงสุดในการประชุมเมื่อวันที่ ๒๖ มิถุนายน ๒๕๔๓ ได้มีมติเลือกนายกระมล ทองธรรมชาติและนายผัน จัทรปาน เป็นตุลาการศาลรัฐธรรมนูญ แล้วส่งรายชื่อไปยังประธานวุฒิสภาเพื่อดำเนินการต่อไป๒๙ นอกจากนี้ ที่ประชุมใหญ่ตุลาการในศาลปกครองสูงสุดยังได้มีมติให้ นายอักราทร จุฬารัตน เป็นประธานศาลปกครองสูงสุด นายอัครวิทย์ สุมาวงศ์ เป็นรองประธานศาลปกครองสูงสุด คนที่หนึ่ง นายโภคิน พลกุล เป็นรองประธานศาลปกครองสูงสุด คนที่สองและให้นายไพศาล กุมาลย์วิสัย นายธีรยุทธ์ หล่อเลิศรัตน์ นายเฉลิมชัย วสีนนท์ นายปรีชา พานิชวงศ์ เป็นตุลาการหัวหน้าคณะศาลปกครองสูงสุด จากนั้น จึงได้มีการนำรายชื่อของประธานศาลปกครองสูงสุดเสนอขอความเห็นชอบจากวุฒิสภา แล้วนำความกราบบังคมทูลเพื่อทรงพระกรุณาโปรดเกล้าฯ แต่งตั้ง และนำรายชื่อของรองประธานศาลปกครองสูงสุด และตุลาการหัวหน้าคณะศาลปกครองสูงสุด กราบบังคมทูลเพื่อโปรดเกล้าฯ แต่งตั้ง ซึ่งปรากฏว่าในวันที่ ๒๑ ตุลาคม ๒๕๔๓ จึงได้มีประกาศพระบรมราชโองการโปรดเกล้าฯ แต่งตั้งประธานศาลปกครองสูงสุด๓๐ และในวันที่ ๑๑ พฤศจิกายน ๒๕๔๓ ได้มีประกาศพระบรมราชโองการโปรดเกล้าฯ แต่งตั้งรองประธานศาลปกครองสูงสุด และตุลาการหัวหน้าคณะศาลปกครองสูงสุดตามรายชื่อที่เสนอดังกล่าว

	ดังนั้น ในปัจจุบันนี้ตุลาการในศาลปกครองสูงสุดชุดแรก ตามบทเฉพาะกาลของพระราชบัญญัติจัดตั้งศาลปกครอง และวิธีพิจารณาคดีปกครอง พ.ศ. ๒๕๔๒ จึงประกอบด้วย ตุลาการในศาลปกครองสูงสุด จำนวน ๑๕ คน ดังนี้

	๑) นายอักขราทร จุฬารัตน ประธานศาลปกครองสูงสุด

	๒) นายอัครวิทย์ สุมาวงศ์ รองประธานศาลปกครองสูงสุด

	๓) นายโภคิน พลกุล รองประธานศาลปกครองสูงสุด

	๔) นายไพศาล กุมาลย์วิสัย ตุลาการหัวหน้าคณะศาลปกครองสูงสุด

	๕) นายธีรยุทธ์ หล่อเลิศรัตน์ ตุลาการหัวหน้าคณะศาลปกครองสูงสุด

	๖) นายเฉลิมชัย วสีนนท์ ตุลาการหัวหน้าคณะศาลปกครองสูงสุด

	๗) นายปรีชา พานิชวงศ์ ตุลาการหัวหน้าคณะศาลปกครองสูงสุด

	๘) นายจรัญ หัตถกรรม ตุลาการศาลปกครองสูงสุด

	๙) นายดำริ วัฒนสิงหะตุลาการศาลปกครองสูงสุด

	๑๐) นายธงชัย ลำดับวงศ์ ตุลาการศาลปกครองสูงสุด

	๑๑) พลเอกนิยม ศันสนาคม ตุลาการศาลปกครองสูงสุด

	๑๒) นายพีรพล เชาน์ศิริ ตุลาการศาลปกครองสูงสุด

	๑๓) นายสวัสดิ์ วัฒนายากร ตุลาการศาลปกครองสูงสุด

	๑๔) นายหัสวุฒิ วิฑิตวิริยกุล ตุลาการศาลปกครองสูงสุด และ

	๑๕) นายอำพล สิงหโกวินท์ ตุลาการศาลปกครองสูงสุด

_________________________________

	๒๙ ตามหนังสือสำนักงานศาลปกครองที่ ศป ๐๐๐๑/๒๑๙๗ ลงวันที่ ๗ กรกฎาคม ๒๕๔๓

	๓๐ ประกาศในราชกิจจานุเบกษา เล่ม ๑๑๗ ตอนพิเศษ ๑๐๙ง วันที่ ๓๐ ตุลาคม ๒๕๔๓

การคัดเลือกตุลาการในศาลปกครองชั้นต้น


สำนักวิจัยและวิชาการ

	เนื่องจากคดีปกครองนั้น คู่กรณีอยู่ในฐานะที่ไม่เท่าเทียมกัน โดยคู่กรณีฝ่ายที่เป็นหน่วยงานทางปกครองและเป็นผู้ใช้อำนาจรัฐ ย่อมอยู่ในฐานะที่เหนือกว่าคู่กรณีฝ่ายที่เป็นเอกชน นอกจากนั้น เอกสารหลักฐานต่าง ๆ ก็มักจะอยู่ในความครอบครองของหน่วยงานทางปกครอง๑ เป็นการยากที่เอกชนจะทราบและนำมาแสดงในศาล ดังนั้น เพื่อให้เกิดความเป็นธรรมแก่คู่กรณี ระบบวิธีพิจารณาคดีปกครองจึงใช้กระบวนการแบบไต่สวน โดยตุลาการในศาลปกครองจะเป็นผู้ดำเนินกระบวนพิจารณา และแสวงหาข้อเท็จจริงและพยานหลักฐาน รวมถึงมีอำนาจหน้าที่ในการเรียกพยานบุคคลมาให้การต่อศาล เพื่อประกอบการพิจารณาวินิจฉัยชี้ขาดตัดสินคดี๒

	ตุลาการในศาลปกครองชั้นต้นจึงเป็นผู้ที่มีบทบาทสำคัญ ในกระบวนการพิจารณาพิพากษาคดีปกครอง ศาลปกครองชั้นต้นแต่ละศาล มีตุลาการศาลปกครองตำแหน่งต่าง ๆ ได้แก่ อธิบดีศาลปกครองชั้นต้น รองอธิบดีศาลปกครองชั้นต้น ตุลาการหัวหน้าคณะศาลปกครองชั้นต้น และตุลาการศาลปกครองชั้นต้น ทั้งนี้ ตามจำนวนที่คณะกรรมการตุลาการศาลปกครอง (ก.ศป.)๓ กำหนด โดยความเห็นชอบจากสภาผู้แทนราษฎร และวุฒิสภา

	พระราชบัญญัติจัดตั้งศาลปกครองและวิธีพิจารณาคดีปกครอง พ.ศ ๒๕๔๒ กำหนดให้ ก.ศป. เป็นผู้พิจารณาคัดเลือกผู้ที่มีคุณสมบัติตามมาตรา ๑๘ และมีความเหมาะสมที่จะแต่งตั้งเป็นตุลาการในศาลปกครองชั้นต้น แล้วให้เสนอชื่อต่อนายกรัฐมนตรี และให้นายกรัฐมนตรีนำความกราบบังคมทูลเพื่อทรงพระกรุณาโปรดเกล้าฯ แต่งตั้ง และให้ ก.ศป. พิจารณาคัดเลือกตุลาการในศาลปกครองชั้นต้น เพื่อดำรงตำแหน่งอธิบดีศาลปกครองชั้นต้น รองอธิบดีศาลปกครองชั้นต้น ตุลาการหัวหน้าคณะศาลปกครองชั้นต้น แล้วให้เสนอรายชื่อต่อนายกรัฐมนตรี และให้นายกรัฐมนตรีนำความกราบบังคมทูลเพื่อทรงพระกรุณาโปรดเกล้าฯ แต่งตั้ง๔

________________________________

	๑ โปรดดูรายละเอียดใน ๑๒๕ ปี Council of State สถาบันที่ปรึกษาราชการแผ่นดิน, วารสารกฎหมายปกครอง, เล่ม ๑๘ ตอน ๓,หน้า ๖๑

	๒ โปรดดูรายละเอียดใน โภคิน พลกุล “ระบบวิธีพิจารณาคดีปกครอง” อ้างจากจดหมายข่าวสำนักงานศาลปกครอง ฉบับที่ ๑ มกราคม-กุมภาพันธ์ ๒๕๔๔

	๓ คณะกรรมการตุลาการศาลปกครอง (ก.ศป.) ประกอบด้วย ประธานศาลปกครองสูงสุด เป็นประธานกรรมการ กรรมการผู้ทรงคุณวุฒิจำนวนเก้าคน ซึ่งเป็นตุลาการในศาลปกครองสูงสุดจำนวนหกคน ซึ่งได้รับเลือกจากตุลาการในศาลปกครองสูงสุด และเป็นตุลาการในศาลปกครองชั้นต้นจำนวนสามคน ซึ่งได้รับเลือกจากตุลาการในศาลปกครองชั้นต้น และกรรมการผู้ทรงคุณวุฒิซึ่งได้รับเลือกจากวุฒิสภาจำนวนสองคน และจากคณะรัฐมนตรีอีกจำนวนหนึ่งคน

	๔ มาตรา ๑๙ แห่งพระราชบัญญัติจัดตั้งศาลปกครองและวิธีพิจารณาคดีปกครองพ.ศ. ๒๕๔๒

	โดยที่ในระยะเริ่มแรกของการจัดตั้งศาลปกครอง องค์ประกอบของ ก.ศป. ยังไม่ครบถ้วนตามที่กฎหมายบัญญัติไว้ พระราชบัญญัติจัดตั้งศาลปกครองและวิธีพิจารณาคดีปกครองพ.ศ. ๒๕๔๒ จึงกำหนดให้ที่ประชุมใหญ่ตุลาการในศาลปกครองสูงสุด ทำหน้าที่คัดเลือกรายชื่อผู้มีคุณสมบัติและมีความเหมาะสม ที่จะแต่งตั้งเป็นอธิบดีศาลปกครองชั้นต้น รองอธิบดีศาลปกครองชั้นต้นศาลละหนึ่งคน และตุลาการศาลปกครองชั้นต้นอีกไม่เกินหนึ่งร้อยสามสิบคน และให้ดำเนินการตามมาตรา ๙๘ วรรคสองโดยอนุโลม ก่อนเสนอรายชื่อให้นายกรัฐมนตรีนำความกราบบังคมทูล เพื่อทรงพระกรุณาโปรดเกล้าฯ แต่งตั้ง ๕

	การคัดเลือกรายชื่อดังกล่าว ให้ดำเนินการโดยจัดทำบัญชีรายชื่อบุคคลที่จะคัดเลือกจากผู้ที่สนใจสมัคร และผู้ที่สถาบัน หรือองค์กรที่เกี่ยวข้องกับผู้ที่มีคุณสมบัติตามที่กฎหมายกำหนดเสนอขึ้น และให้บุคคลดังกล่าวแสดงหลักฐานผลงานทางวิชาการ หรือทางประสบการณ์ที่บ่งชี้ถึงความรู้ความสามารถ ที่เหมาะสมสำหรับตำแหน่งตุลาการในศาลปกครองชั้นต้น เพื่อสรรหาบุคคลที่มีความรู้ความสามารถเหมาะสมที่สุด ตามจำนวนที่กำหนด ในการนี้ ให้เปิดเผยรายชื่อบุคคลที่จะคัดเลือกและรายชื่อบุคคลที่ได้รับการคัดเลือกให้ทราบทั่วไป และเชิญชวนให้บุคคลในวงการกฎหมายและการบริหารราชการแผ่นดิน ให้ข้อคิดเห็นและนำมาพิจารณาก่อนนำรายชื่อผู้ที่ได้รับคัดเลือกในชั้นที่สุด เสนอต่อนายกรัฐมนตรีเพื่อดำเนินการต่อไป๖

	เพื่อให้ศาลปกครองเปิดทำการได้โดยเร็ว และดำเนินการตามบทบัญญัติของกฎหมายดังกล่าว ที่ประชุมใหญ่ตุลาการในศาลปกครองสูงสุด ได้กำหนดหลักเกณฑ์ วิธีการขั้นตอน และลำดับในการคัดเลือกรายชื่อผู้มีคุณสมบัติและมีความเหมาะสม ที่จะแต่งตั้งเป็นตุลาการในศาลปกครองชั้นต้นในระยะเริ่มแรก ดังต่อไปนี้๗

๑. การกำหนดคุณสมบัติทั่วไปของผู้ที่จะได้รับการแต่งตั้ง ให้ดำรงตำแหน่งตุลาการในศาลปกครองชั้นต้น

	ที่ประชุมใหญ่ตุลาการในศาลปกครองสูงสุดได้กำหนดคุณสมบัติทั่วไป ของผู้ที่จะได้รับการแต่งตั้งเป็นตุลาการในศาลปกครองชั้นต้น เพื่อนำไปกำหนดเป็นคุณสมบัติทั่วไปในการคัดเลือกบุคคล ผู้มีคุณสมบัติและมีความเหมาะสมที่จะแต่งตั้ง ให้ดำรงตำแหน่งตุลาการในศาลปกครองชั้นต้น๘

________________________________

	๕ มาตรา ๙๙ แห่งพระราชบัญญัติจัดตั้งศาลปกครองและวิธีพิจารณาคดีปกครองพ.ศ. ๒๕๔๒

	๖ มาตรา ๙๙ ประกอบมาตรา ๙๘ แห่งพระราชบัญญัติจัดตั้งศาลปกครองและวิธีพิจารณาคดีปกครองพ.ศ. ๒๕๔๒

	๗ รายละเอียดตามประกาศศาลปกครองสูงสุด เรื่อง การคัดเลือกบุคคลเพื่อแต่งตั้งให้ดำรงตำแหน่งตุลาการในศาลปกครองชั้นต้น ลงวันที่ ๗ กรกฎาคม ๒๕๔๓

	๘ มาตรา ๑๘ (๔)แห่งพระราชบัญญัติจัดตั้งศาลปกครองและวิธีพิจารณาคดีปกครองพ.ศ. ๒๕๔๒

โดยต้องมีคุณสมบัติตามมาตรา ๑๘ แห่งพระราชบัญญัติจัดตั้งศาลปกครองและวิธีพิจารณาคดีปกครองพ.ศ. ๒๕๔๒ ดังนี้

	(๑) มีสัญชาติไทย

	(๒) มีอายุไม่ต่ำกว่าสามสิบห้าปี แต่ไม่เกินหกสิบห้าปี

	(๓) เป็นผู้ทรงคุณวุฒิด้านใดด้านหนึ่ง ดังต่อไปนี้

		(ก) เป็นผู้ทรงคุณวุฒิที่สำเร็จการศึกษาในระดับปริญญาตรีขึ้นไปในสาขานิติศาสตร์ รัฐศาสตร์ รัฐประศาสนศาสตร์ หรือเศรษฐศาสตร์ หรือเป็นผู้ทรงคุณวุฒิที่สำเร็จการศึกษา ในระดับปริญญาตรีขึ้นไปในสาขาสังคมศาสตร์อื่น โดยได้รับปริญญาสังคมศาสตร์ อักษรศาสตร์ หรือศิลปศาสตร์ ที่เน้นการศึกษาวิชาที่เกี่ยวกับนิติศาสตร์ รัฐศาสตร์ รัฐประศาสนศาสตร์ เศรษฐศาสตร์ การเมืองการปกครองหรือสังคมวิทยา หรือ

		(ข) เป็นหรือเคยเป็นผู้ทรงคุณวุฒิในการบริหารราชการแผ่นดิน โดยจะต้องเป็นผู้ดำรงตำแหน่งในทางบริหาร ซึ่งมีสิทธิที่จะได้รับเงินประจำในตำแหน่งสายบริหาร ตามพระราชกฤษฎีกาการได้รับเงินประจำตำแหน่งของข้าราชการ และผู้ดำรงตำแหน่งผู้บริหาร ซึ่งไม่เป็นข้าราชการ พ.ศ. ๒๕๓๘ และที่แก้ไขเพิ่มเติม มาแล้วไม่น้อยกว่าสามปี และ

	(๔) มีคุณสมบัติอื่นอย่างหนึ่งอย่างใด ดังต่อไปนี้

		(ก) รับราชการหรือเคยรับราชการเป็นพนักงานผู้รับผิดชอบสำนวน หรือเลขานุการกรรมการร่างกฎหมาย ในสำนักงานคณะกรรมการกฤษฎีกาไม่น้อยกว่าสามปี

		(ข) รับราชการหรือเคยรับราชการไม่น้อยกว่าสามปี ในตำแหน่งไม่ต่ำกว่าผู้พิพากษาศาลแพ่ง หรือศาลอาญา หรือเทียบเท่า หรือตุลาการพระธรรมนูญศาลทหารกลาง

		(ค) รับราชการหรือเคยรับราชการไม่น้อยกว่าสามปี ในตำแหน่งอัยการจังหวัดหรือเทียบเท่า

		(ง) รับราชการหรือเคยรับราชการไม่น้อยกว่าสามปี ในตำแหน่งไม่ต่ำกว่าข้าราชการพลเรือนระดับ ๘ หรือเทียบเท่า

		(จ) เป็นหรือเคยเป็นผู้สอนวิชาในสาขานิติศาสตร์ รัฐศาสตร์ รัฐประศาสนศาสตร์ เศรษฐศาสตร์ สังคมศาสตร์ หรือวิชาที่เกี่ยวกับการบริหารราชการแผ่นดินในสถาบันอุดมศึกษา และดำรงตำแหน่งหรือเคยดำรงตำแหน่งไม่ต่ำกว่ารองศาตราจารย์ หรือรองศาสตราจารย์พิเศษไม่น้อยกว่าสามปี

		(ฉ) สำเร็จการศึกษาระดับปริญญาโท สาขากฎหมายมหาชน และรับราชการในหน่วยงานของรัฐนับแต่สำเร็จการศึกษาระดับดังกล่าวไม่น้อยกว่าสิบปี หรือสำเร็จการศึกษาระดับปริญญาเอก สาขากฎหมายมหาชน และรับราชการในหน่วยงานของรัฐ นับแต่สำเร็จการศึกษาระดับดังกล่าวไม่น้อยกว่าหกปี

		(ช) เป็นหรือเคยเป็นผู้ประกอบวิชาชีพทนายความไม่น้อยกว่าสิบสองปี และมีประสบการณ์ในการว่าคดีที่มีลักษณะเป็นคดีปกครองตามมาตรา ๙ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ไม่น้อยกว่าสามเรื่อง๙

_____________________________

	๙ ประกาศศาลปกครองสูงสุด เรื่อง การคัดเลือกบุคคลเพื่อแต่งตั้งให้ดำรงตำแหน่งตุลาการ ในศาลปกครองชั้นต้น ลงวันที่ ๗ กรกฎาคม ๒๕๔๓ หน้า ๔ ข้อ (๑.๘)

	นอกจากนั้น ต้องไม่มีลักษณะดังต่อไปนี้

	(๑) ไม่เป็นผู้มีกายหรือจิตใจไม่เหมาะสมที่จะเป็นตุลาการศาลปกครอง

	(๒) ไม่เป็นผู้มีความประพฤติเสื่อมเสียหรือบกพร่องในศีลธรรมอันดี

	(๓) ไม่เป็นผู้มีหนี้สินล้นพ้นตัว

	(๔) ไม่เป็นผู้อยู่ระหว่างถูกสั่งพักราชการ หรือถูกสั่งให้ออกจากราชการไว้ก่อนตามกฎหมาย

	(๕) ไม่เป็นผู้เคยถูกลงโทษไล่ออก ปลดออก หรือให้ออกจากราชการ รัฐวิสาหกิจ หรือหน่วยงานของรัฐ

	(๖) ไม่เป็นผู้เคยต้องรับโทษจำคุกโดยคำพิพากษาถึงที่สุดให้จำคุก เว้นแต่เป็นโทษสำหรับความผิด ที่ได้กระทำโดยประมาทหรือความผิดลหุโทษ

	(๗) ไม่เป็นคนไร้ความสามารถ คนเสมือนไร้ความสามารถ คนวิกลจริตหรือจิตฟั่นเฟือนไม่สมประกอบ

๒. การประกาศรับสมัครบุคคลเพื่อคัดเลือก และแต่งตั้งให้ดำรงตำแหน่งตุลาการในศาลปกครองชั้นต้น

	ที่ประชุมใหญ่ตุลาการในศาลปกครองสูงสุดได้ออกประกาศศาลปกครองสูงสุด เรื่อง การคัดเลือกบุคคลเพื่อแต่งตั้งให้ดำรงตำแหน่งตุลาการในศาลปกครองชั้นต้น โดยแจ้งรายละเอียดเกี่ยวกับหลักเกณฑ์ วิธีการ ขั้นตอน ลำดับ และระยะเวลาของการคัดเลือกบุคคล เพื่อแต่งตั้งให้ดำรงตำแหน่งตุลาการในศาลปกครองชั้นต้น ได้แก่ ตำแหน่งที่คัดเลือก คุณสมบัติทั่วไปของผู้สมัคร การสมัคร การคัดเลือก การรับฟังความคิดเห็น การประเมิณผลการคัดเลือก และ การประกาศผลการคัดเลือก๑๐ พร้อมทั้งเผยแพร่ประกาศดังกล่าวอย่างกว้าขวาง ทั้งการส่งให้ส่วนราชการ หน่วยงานของรัฐ สถาบันการศึกษา และสื่อมวลชนแขนงต่าง ๆ เพื่อให้ผู้ที่สนใจได้ทราบอย่างทั่วถึง

_____________________________

	๑๐ รายละเอียดตามประกาศศาลปกครองสูงสุด เรื่อง การคัดเลือกบุคคลเพื่อแต่งตั้งให้ดำรงตำแหน่งตุลาการ ในศาลปกครองชั้นต้น ลงวันที่ ๗ กรกฎาคม ๒๕๔๓

๓. การสมัครเข้ารับการคัดเลือกเพื่อแต่งตั้งให้ดำรงตำแหน่งตุลาการในศาลปกครองชั้นต้น

	ที่ประชุมใหญ่ตุลาการในศาลปกครองสูงสุดได้กำหนดวิธีการสมัครเข้ารับการคัดเลือก เพื่อแต่งตั้งให้ดำรงตำแหน่งตุลาการในศาลปกครองชั้นต้น ๒ วิธี คือ๑๑

	(๑) ผู้ที่สนใจขอและยื่นใบสมัครพร้อมเอกสารหลักฐาน ได้ดวยตนเอง

	(๒) สถาบันหรือองค์กรที่เกี่ยวข้องกับผู้ที่มีคุณสมบัติตามมาตรา ๑๘ (๔) แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ประสงค์จะเสนอรายชื่อบุคคลใด ก็สามารถจัดส่งใบสมัครพร้อมเอกสารหลักฐานและหนังสือลงลายมือชื่อของบุคคลนั้น แสดงว่ายินยอมให้สถาบันหรือองค์กรดังกล่าวเสนอชื่อได้

	ทั้งนี้ การที่สถาบันหรือองค์กรเสนอชื่อบุคคลใดเป็นผู้สมัคร ไม่ได้ก่อให้เกิดสิทธิใดเป็นพิเศษแก่บุคคลนั้น ในการคัดเลือก

๔. การคัดเลือกบุคคลเพื่อแต่งตั้งให้ดำรงตำแหน่งตุลาการในศาลปกครองชั้นต้น

	ที่ประชุมใหญ่ตุลาการในศาลปกครองสูงสุดได้กำหนดวิธีการคัดเลือกผู้สมัครที่มีคุณสมบัติตามที่กำหนดและได้ยื่นใบสมัครไว้โดยถูกต้องแล้ว ตามลำดับ ดังนี้

	(๑) ตรวจสอบคุณสมบัติเบื้องต้นและตรวจสุขภาพของผู้สมัคร

	ผู้ที่ผ่านการตรวจสอบคุณสมบัติเบื้องต้น ตามกฎหมายละตามประกาศฯ ลงวันที่ ๗ กรกฎาคม ๒๕๔๓ จึงมีสิทธิเข้ารับการคัดเลือกในลำดับต่อไป

	การตรวจสุขภาพเป็นการตรวจทั้งสุขภาพทางร่างกายและทางจิตใจ โดยในส่วนของการตรวจทางร่างกายเพื่อตรวจโรคต่าง ๆ เช่น

		(ก) โรคเรื้อนในระยะติดต่อหรือในระยะที่ปรากฏอาการเป็นที่น่ารังเกียจแก่สังคม

		(ข) วัณโรคในระยะอันตราย

		(ค) โรคเท้าช้างในระยะที่ปรากฏอาการเป็นที่รังเกียจแก่สังคม

_____________________________

	๑๑ ดำเนินการตามมาตรา ๙๙ ประกอบมาตรา ๙๘ วรรคสอง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

			(ง) โรคติดยาเสพติดให้โทษ

			(จ) โรคพิษสุราเรื้อรัง

	การตรวจสุขภาพกระทำโดยคณะกรรมการการแพทย์ที่ได้รับการแต่งตั้ง และกระทำ ณ โรงพยาบาลของรัฐตามที่ที่ประชุมใหญ่ตุลาการในศาลปกครองสูงสุดประกาศกำหนด ดังนี้

			(ก) การตรวจสุขภาพทางกาย ได้แก่ โรงพยาบาลจุฬาลงกรณ์ โรงพยาบาลพระนั่งเกล้า โรงพยาบาลตำรวจ โรงพยาบาลพระมงกุฏเกล้า และโรงพยาบาลรามาธิบดี

			(ข) การตรวจสุขภาพทางจิต ได้แก่ โรงพยาบาลจุฬาลงกรณ์

	(๒) วิธีการคัดเลือก

	เมื่อผู้สมัครได้ผ่านการตรวจสอบคุณสมบัติเบื้องต้น และตรวจสุขภาพแล้ว ที่ประชุมใหญ่ตุลาการในศาลปกครองสูงสุดกำหนดวิธีการคัดเลือก ดังนี้

			(ก) การทดสอบข้อเขียน

		การทดสอบข้อเขียนเพื่อพิจารณาความรู้ความสามารถ ในระดับที่จะปฏิบัติหน้าที่เป็นตุลาการในศาลปกครองชั้นต้นได้

		การทดสอบใช้ข้อสอบฉบับเดียวกันทุกคน เป็นข้อสอบแบบอัตนัย จำนวน ๓ ข้อ เพื่อทดสอบความรู้เกี่ยวกับหลักการพื้นฐานสำคัญในกฎหมายมหาชน กฎหมายรัฐธรรมนูญ กฎหมายปกครอง กฎหมายว่าด้วยการจัดตั้งศาลปกครองและวิธีพิจารณาคดีปกครอง และกฎหมายที่สำคัญ ๆ เช่น กฎหมายว่าด้วยระเบียบบริหารราชการแผ่นดิน กฎหมายว่าด้วยวิธีปฏิบัติราชการทางปกครอง กฎหมายว่าด้วยความรับผิดทางละเมิดของเจ้าหน้าที่ และกฎหมายว่าด้วยข้อมูลข่าวสารของราชการ

		ผู้ที่สอบได้คะแนนไม่ต่ำกว่าร้อยละ ๖๐ จึงถือว่าผ่านการทดสอบข้อเขียน และมีสิทธิส่งหลักฐานที่แสดงประสบการณ์ในการทำงาน หรือผลงานทางวิชาการเพื่อเข้ารับการประเมินตามข้อ (ข) ต่อไป

			(ข) การประเมินประสบการณ์ในการทำงานหรือผลงานทางวิชาการ

		การประเมินประสบการณ์ในการทำงานหรือผลงานทางวิชาการเพื่อพิจารณาความรู้ความสามารถ และความเหมาะสมในการปฏิบัติงาน โดยผู้ผ่านการสอบข้อเขียนต้องส่งหลักฐาน ที่แสดงประสบการณ์ในการทำงาน หรือผลงานทางวิชาการที่บ่งชี้ถึงความรู้ความสามารถที่ เหมาะสมสำหรับตำแหน่งตุลาการในศาลปกครองชั้นต้น

		ที่ประชุมใหญ่ตุลาการในศาลปกครองสูงสุดกำหนดให้ผู้สมัครเข้ารับการคัดเลือก เพื่อแต่งตั้งเป็นตุลาการในศาลปกครองชั้นต้น ต้องเสนอหลักฐานที่แสดงประสบการณ์ในการทำงาน หรือผลงานทางวิชาการที่บ่งชี้ถึงความรู้ความสามารถที่เหมาะสมอย่างใดอย่างหนึ่ง หรือทั้งสองอย่าง ไม่เกิน ๕ เรื่อง ดังต่อไปนี้ เพื่อใช้ในการประเมิน

	(๑) หลักฐานที่แสดงประสบการณ์ในการทำงาน เช่น

		(๑.๑) ประวัติการทำงานในตำแหน่งและระดับต่าง ๆ ที่สำคัญ รวมทั้งการร่วมเป็นคณะกรรมการ คณะทำงาน ที่ปรึกษา หรือหน้าที่อื่นในลักษณะเดียวกัน

		(๑.๒) รายงาน บันทึกความเห็น รายงานการประชุม หรือเอกสารอื่นใดที่แสดงให้เห็นว่าเป็นผลงาน หรือความเห็นที่แสดงความรู้ความสามารถของผู้สมัคร

		(๑.๓) คู่มือที่จัดทำขึ้นในการปฏิบัติราชการหรือปฏิบัติงานในองค์กรหรือหน่วยงานนั้น ๆ

	(๒) ผลงานทางวิชาการ เช่น

		(๒.๑) ตำราทางวิชาการ

		(๒.๒) บทความทางวิชาการที่ลงพิมพ์ในหนังสือ วารสาร หรือหนังสือพิมพ์

		(๒.๓) วิทยานิพนธ์ สารนิพนธ์ หรือรายงานที่เป็นส่วนหนึ่งของหลักสูตรการศึกษาในระดับที่สูงกว่าปริญญาตรี หรือหลักสูตรการอบรมสำหรับผู้ที่มีความรู้ ตั้งแต่ระดับปริญญาตรีขึ้นไป

		(๒.๔) ผลงานศึกษาหรือวิจัยที่จัดพิมพ์เป็นรูปเล่ม และมีการเสนอต่อองค์กรหรือหน่วยงานภาครัฐหรือเอกชน

		(๒.๕) บทความที่เสนอต่อที่ประชุมสัมมนาทางวิชาการ ไม่ว่าจะลงพิมพ์ในวารสารหรือจัดพิมพ์เป็นหนังสือหรือไม่

	ทั้งนี้ ผู้สมัครต้องระบุด้วยว่าหลักฐานและผลงานที่เสนอแต่ละเรื่องนั้น แสดงให้เห็นว่าตนมีความรู้ความสามารถเหมาะสมที่จะดำรงตำแหน่งตุลาการในศาลปกครองชั้นต้นอย่างไร และถ้ามีบุคคลอื่นร่วมทำงานหรือผลงานนั้นด้วย ต้องระบุด้วยว่ามีใครบ้าง และผู้สมัครและบุคคลอื่นนั้นมีส่วนร่วมในการทำงานหรือผลงานนั้นอย่างไร เป็นสัดส่วนเท่าใด

	ผู้ซึ่งได้คะแนนไม่ต่ำกว่าร้อยละ ๖๐ จึงถือว่าผ่านการประเมิณประสบการณ์หรือผลงานและมีสิทธิเข้ารับการสอบสัมภาษณ์ตามข้อ (ค)

	(ค) การสอบสัมภาษณ์

		การสอบสัมภาษณ์เพื่อพิจารณาความเหมาะสมด้านต่าง ๆ เช่น ความสามารถ ประสบการณ์ ท่วงทีวาจา อุปนิสัย อารมณ์ ทัศนคติ จริยธรรม และคุณธรรม จรรยาบรรณของข้าราชการ การปรับตัวกับผู้ร่วมงาน รวมทั้งสังคมและสิ่งแวดล้อม ความคิดริเริ่มสร้างสรรค์ ปฏิภาณ ไหวพริบ และบุคลิกภาพอย่างอื่น

	ผู้ที่ผ่านการตรวจสุขภาพและผ่านการประเมิณผลงานแล้วเท่านั้นจึงมีสิทธิเข้าสอบสัมภาษณ์

	ผู้ซึ่งได้คะแนนไม่ต่ำกว่าร้อยละ ๖๐ จึงถือว่าผ่านการสัมภาษณ์

๕. การรับฟังความคิดเห็น

	เมื่อผ่านการคัดเลือกตามขั้นตอน (ก) (ข) และ (ค) ข้างต้นแล้ว ที่ประชุมใหญ่ตุลาการในศาลปกครองสูงสุดจึงประกาศรายชื่อผู้ที่ผ่านการคัดเลือกให้ทราบเป็นการทั่วไป และเชิญชวนให้แสดงความคิดเห็นเกี่ยวกับบุคคลที่ผ่านการคัดเลือกดังกล่าว เพื่อที่ประชุมใหญ่ตุลาการในศาลปกครองสูงสุดจะได้นำไปประกอบการพิจารณาคัดเลือก ว่าเป็นบุคคลผู้มีคุณสมบัติและมีความเหมาะสมที่จะแต่งตั้งเป็นตุลาการในศาลปกครองชั้นต้น ตามพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ มาตรา ๙๙ ประกอบมาตรา ๙๘ วรรคสอง

๖. การประเมิณผลการคัดเลือก

	เมื่อได้ดำเนินการคัดเลือกตามหลักเกณฑ์ วิธีการ และขั้นตอนข้างต้นแล้ว ที่ประชุมใหญ่ตุลาการในศาลปกครองสูงสุดจึงดำเนินการประเมิณผล การคัดเลือกบุคคลผู้มีคุณสมบัติและมีความเหมาะสม ที่จะแต่งตั้งเป็นตุลาการในศาลปกครองชั้นต้น ด้วยการนำผลการทดสอบข้อเขียน ผลการประเมิณประสบการณ์ในการทำงาน หรือผลงานทางวิชาการ ผลการสอบสัมภาษณ์ และผลการรับฟังความคิดเห็น มาพิจารณาประกอบกัน

๗. การประกาศผลการคัดเลือก

	เมื่อที่ประชุมใหญ่ตุลาการในศาลปกครองสูงสุด ได้ประเมิณผลการคัดเลือกบุคคลผู้มีคุณสมบัติและมีความเหมาะสม ที่จะแต่งตั้งเป็นตุลาการในศาลปกครองชั้นต้นแล้ว จึงประกาศผลการคัดเลือกให้ทราบ

	กรณีผู้ได้รับการคัดเลือกผู้ใดดำรงตำแหน่ง หรือประกอบอาชีพหรือวิชาชีพหรือการใดอันมีลักษณะต้องห้ามตามที่กำหนดในกฎหมายดังกล่าว ผู้นั้นต้องลาออกจากการที่เป็นบุคคลซึ่งมีลักษณะต้องห้าม หรือแสดงหลักฐานให้เห็นเป็นที่เชื่อได้ว่า ตนได้เลิกประกอบอาชีพหรือวิชาชีพ หรือการใด ๆ อันมีลักษณะต้องห้ามนั้น ภายใน ๑๕ วัน นับแต่วันที่ได้รับการคัดเลือก เนื่องจากผู้ซึ่งดำรงตำแหน่งตุลาการในศาลปกครองชั้นต้น จะต้องไม่มีลักษณะต้องห้ามตามที่กำหนดในมาตรา ๑๘ วรรคสอง ประกอบกับมาตรา ๑๔ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ.๒๕๔๒

	สำหรับตำแหน่ง อาชีพหรือวิชาชีพ หรือการอันมีลักษณะต้องห้ามตามที่กฎหมายกำหนด ได้แก่

	(๑) เป็นข้าราชการอื่นซึ่งมีตำแหน่งหรือเงินเดือนประจำ

	(๒) เป็นพนักงานหรือลูกจ้างของหน่วยงานของรัฐหรือบุคคลใด

	(๓) เป็นผู้ดำรงตำแหน่งในทางการเมือง สมาชิกสภาท้องถิ่น ผู้บริหารท้องถิ่น กรรมการหรือผู้ดำรงตำแหน่งที่รับผิดชอบในการบริหารพรรคการเมือง สมาชิกพรรคการเมือง หรือเจ้าหน้าที่ในพรรคการเมือง

	(๔) เป็นกรรมการในรัฐวิสาหกิจ

	(๕) เป็นกรรมการในหน่วยงานของรัฐ

	(๖) เป็นกรรมการ ผู้จัดการ หรือที่ปรึกษา หรือดำรงตำแหน่งอื่นใดที่มีลักษณะงานคล้ายกันในห้างหุ้นส่วนบริษัท

	(๗) เป็นทนายความ

๘. การนำความกราบบังคมทูลเพื่อทรงพระกรุณาโปรดเกล้าฯ แต่งตั้ง

	เมื่อที่ประชุมใหญ่ตุลาการในศาลปกครองสูงสุด ได้คัดเลือกรายชื่อบุคคลผู้มีคุณสมบัติและมีความเหมาะสม ที่จะแต่งตั้งเป็นอธิบดีศาลปกครองชั้นต้น รองอธิบดีศาลปกครองชั้นต้น และตุลาการศาลปกครองชั้นต้น ตามหลักเกณฑ์ วิธีการ และขั้นตอนตามข้อ ๔ ข้อ ๕ ข้อ ๖ และข้อ ๗ ดังกล่าวข้างต้น และผู้ได้รับการคัดเลือกไม่เป็นผู้ดำรงตำแหน่ง หรือประกอบอาชีพหรือวิชาชีพหรือการใด ๆ อันมีลักษณะต้องห้ามแล้ว จึงเสนอรายชื่อให้นายกรัฐมนตรีนำความกราบบังคมทูล เพื่อทรงพระกรุณาโปรดเกล้าฯ แต่งตั้ง๑๒ ต่อไป

๙. การถวายสัตย์ปฏิญาณต่อพระมหากษัตริย์ และการเข้ารับหน้าที่

เมื่อมีพระบรมราชโองการโปรดเกล้าฯ แต่งตั้งบุคคลให้ดำรงตำแหน่งอธิบดีศาลปกครองชั้นต้น รองอธิบดีศาลปกครองชั้นต้น และตุลาการศาลปกครองชั้นต้นแล้ว ผู้ดำรงตำแหน่งดังกล่าวจะต้องเข้าถวายสัตย์ปฏิญาณต่อพระบาทสมเด็จพระเจ้าอยู่หัว ๑๓ ก่อนเข้ารับหน้าที่และปฏิบัติงานในตำแหน่งดังกล่าวต่อไปได้

_____________________________

	๑๒ มาตรา ๙๙ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒

	๑๓ เรื่องเดียวกัน, มาตรา ๒๐

	กล่าวโดยสรุป ที่ได้กล่าวมาเป็นการคัดเลือกรายชื่อผู้มีคุณสมบัติ และมีความเหมาะสมที่จะแต่งตั้งเป็นตุลาการในศาลปกครองชั้นต้น และการดำเนินการในระยะเริ่มแรก อันเป็นการดำเนินการตามบทบัญญัติของกฎหมาย โดยมุ่งให้ได้ผู้ที่มีคุณสมบัติและมีความรู้ความสามารถเหมาะสม ภายใต้หลักเกณฑ์ วิธีการ และขั้นตอนที่เปิดเผย โปร่งใส ตรวจสอบได้ และอยู่ในกรอบของกฎหมาย ขณะเดียวกันคำนึงถึงเจตนารมณ์ของรัฐธรรมนูญ และพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ที่มุ่งหมายให้มีการจัดตั้งศาลปกครองและเปิดทำการโดยเร็ว เพื่อให้ความคุ้มครองสิทธิ เสรีภาพและเยียวยาประชาชนที่ได้รับความเดือดร้อนหรือเสียหาย หรืออาจจะเดือดร้อนหรือเสียหายจากการกระทำ หรือการงดเว้นการกระทำของหน่วยงานทางปกครองหรือเจ้าหน้าที่ของรัฐ และเมื่อตุลาการในศาลปกครองชั้นต้นที่ได้รับการแต่งตั้งเข้ารับหน้าที่ได้แล้ว ศาลปกครองก็จะได้เปิดทำการต่อไป


[image: Summary of law-p2]


รูปภาพ ภาพปกหลังหนังสือ รวมสาระน่ารู้ เกี่ยวกับกฎหมายปกครองและศาลปกครอง พื้นปกเป็นสีฟ้า ไม่มีข้อความใด

